
cartea surâsului 
- intermitențele aflării - 


armonia ascunsă este mult mai 
măreață, mai puternică decât cea evidentă. 
Heraclit 


Această carte este prima dintr-o serie care mă va însoţi 
de pe acum, cât îmi va fi îngăduit. Urmând o anume Cale. Tot 
ce s-a adunat în această carte a surâsului, purtând subtitlul: 
intermitențele aflării, se referă tocmai la acest demers individual 
al aflării, însoţit de paradigme şi experimente adiacente întru 
prefigurarea fragilă a conştiinţei, în fond doar Una. 

Conştiinţa - o lamă cu două tăişuri: pricina suferinței, 
dar în acelaşi timp şi a mântuirii. Sosim dinspre diferite nivele ale 
conştiinţei pe lume. De aici totul. Miturile străvechi şi 
paradigmele biblice sunt lentilele prin care putem re-interpreta 
trăirile şi lumea. Şi tot de aici vectorul limpede al tendinței 
generale a evoluției, tot mai clar configurate în acest demers 
absolut individual, ca orice Cale genuină. 

Neobosita metanoia, mereu fragedă. Tot ce am trăit, 
purtat de o anume Sete, înscrie desenul unei vieţi, din care 
transpare treptat chipul inimii. Când începi să te întrebi asupra 
fiinţei tale, să te întrebi cu sete, eşti deja pe Cale. Între realitatea 
de sorginte mentală şi cea psihologică se cască la mulţi un abis. 
Ce putem face, când nu mai putem face nimic? Nimic şi totul. 


Capitularea e în fond premiza victoriei în procesul 
spiritual. 


Adieri de martie printre ultimele frunze nedesprinse de 
iarnă. Susur de clepsidră. Doar vrabia în alertă se lasă pătrunsă. 
Să presimtă ea oare? Fiecare fulg reia o însingurare. 


Adevărul a devenit de prisos. Piesa nu mai are cortină. 
Nici sfârşit. Doar succesul, ori eşecul mai contează. Epuizând, 
sleind. Ninge. Unduie mireasma fulgilor topindu-se pe-o geană 
de copil. 


Geamătul au ralenti al textului. Fresca unui geamăt 
asirian. Crux Ansata. Purtată deja în Egipt de preoţi. Divinitatea 
este o stare a conştiinţei. O stare viabilă. Azi ne suntem doar 
amânare a simplităţii, firescului. Viaţa instruieşte în tăcere. Fără 
de vorbe, fără de larmă. Când se va pricepe că adevărul este un 
dat al fiinţării, nu al dizertaţiei? 


Geniala premoniţie a limbii: a încolțit un gând. Cine ne 
presară seminţele gândului în minte, ca ele să poată încolţi? 
Când mă bântuie neliniştea ramurii, am ajuns la marginea 
iernii. Însemnat de noapte, traversez auzul. Altfel întâmpin apa 
picurând de pe olane. Şi din acest nimic, pe nesimţite, înfiripări. 
Şopote răsfrânte în improvizație de pasăre. Suspin de fulg în 
primul ghiocel. 

Sub înverziri, doar zumzetul fără de trecut al gâzelor, 
noaptea, deşi ornicul îşi topeşte peste case bătaia stinsă-n ecoul 
tăcerii; liniştea - oglinda auzului. 


Nevinovăţia nu cunoaşte noaptea. Unduie laolaltă cu 
viaţa. Nu o modelează, nefiind conştientă, copilărind fără de 
finalitate în etern. Poate tocmai de aceea ne suntem aici. Apoi, 
dintr-o dată inocenţa a tânjit să afle. O străbătea dorul nedefinit 
al aflării. Va străbate astfel, nenumăratele ţări mohorâte ale 
conştiinţei întru maturizarea spiritului.  Bântuită de 
reîntoarcere, acum. Fiindcă doar dacă pierzi ceva, ești în stare a 
prețui. Cu inocenţii dumnezeu ar fi fost tare singur, mereu. 

Copilul şi soția lui Gauthama mai dorm, când el se va 

întoarce înapoi în mica odaie, după aflările lui definitive. 


Şi-a înălţat braţul înspre o ramură. O şuviţă a alunecat 
dezvelindu-i profilul în montura înfrunzirilor. Totul, atât de 
firesc, încât o necunoscută tandrete m-a înfiorat. Am recunoscut 
deodată în gestul ei un gest uitat, cu neputinţă de reamintit şi 
totuşi, dureros de intim cândva. Odată. Mistuită în surogatele 
însoţindu-mă în vieţi de vieţi, ea mă aştepta acolo, mântuită de 
vremi. Când ne vom putea oare dărui, cu deplina încredere a 
câinelui, ce-şi înalță ochii lui curaţi înspre noi? 


Cât de limpede e lacrima, deşi e un distilat al unui 
conglomerat de simţiri cu neputinţă de decantat. Însă câţi nu se 
sting în fond de lacrimă la inimă. Lacrimi lăuntrice, împovărând, 
otrăvind. Afară şuieră deodată năprasnic vântul sub un cer de 
recluziune. Mistuite păsările. Doi băieţi şi o fetiţă, în şir indian, 

în spatele unui pechinez. Nimic nu se întâmplă fără un scop. 

Am devenit fiinţe pur teleologale: ne plimbăm pentru sănătate. 
Două bătrâne o iau pieptiş prin parcul desfrunzit, 
vânturând ritmic bețe de schi: nu se aude decât 
păcănitul sec al beţelor pe asfalt. Nimic spontan. Nimic 
cu o dăruire deplină, în care să te uiţi total. Fragmente 
de lumină. Până şi ciorile înscriu în aer note albe. 


Doar un accident ori vreo boală mai trezesc: este forma 
comună, ştearsă, surogatul de satori al masei, s-ar zice. Deîndată 
uitată, la cea mai mică ameliorare. Şi totuşi, ea se strecoară 
homeopatic de pe acum în orice gest, orice act. Clamând adânca 
nevoie de refacere a unei rupturi. 

O insaţietate inexplicabilă va însoţi orice dăruire, până 

nu se realizează atotidentificarea. Harul iubirii în care se 

mistuie toate „învăţăturile”. 


Vine o vreme când trebuie să uiţi şi apoi să refăureşti 
totul; şi înainte de toate, pesemne, cuvintele. Există reguli 
succesive pentru a învăţa condusul unei maşini, însă din 
momentul în care s-au aşezat reflexele, trebuie să le uiţi şi să-ţi 
găseşti propriul „drum”: fiecare conduce într-un mod absolut 
unic. 

Grija, băgarea de seamă, atenţia nudă. 

Bunul simt este ca „antena” unei mimoze, vibrând la 
fiecare foton. 


Manipularea conştiinţei începe în mod rafinat cu actul 
de compromitere al cuvintelor. Weltverbesserer, se zice, spre o 

pildă, despre unul care vrea „să facă” lumea mai bună, să o 
„îmbunătăţească”, despre unul care nu o acceptă aşa cum se 
vrea ca ea să fie acceptată, de unul care nu se încadrează. Câte 
cuvinte nu au fost compromise în ultima jumătate de secol. 
Însă, doar în tăcerea însingurării se lasă ele tămăduite. Prin 
aplecare individuală. Un act de conştiinţă. De nu s-ar ivi 
deîndată orgoliul explicării. Demonul controlului şi al analizei: 
mereu obsedaţi de a şti ce se află în spatele lucrurilor: să 
demonstrezi că ştii. Deşi mereu şi tocmai atunci scapă 
esenţialul: nu are loc transfigurarea în dar. 

Când e atât de evident: mâna poate apuca orice, însă se 
poate apuca pe sine însăşi? 


Schwarzwald. Aproape de izvorul Dunării. Câţiva 
toporaşi risipiţi printre trunchiuri prăbuşite. Adieri de scorbură 
între primele ferigi. Etanşez cu grijă o tabacheră de lemn, în care 
zace o frunză de ferigă şi îi dau drumul pe apă. Saltă uşor, apoi 
pluteşte ferm. Lin, ca o implorare împlinită, dinspre o pădure 
neagră înspre o mare neagră. Nu e straniu? 

Spiritul şi această pagină sunt unul şi acelaşi lucru. 

Atotpătrundere. 

Doar el de nepătruns. Temneiul finitului e nesfârşirea. Mâna 

copilului ce desprinde tabachera dintre răgălii e mâna 

mea. Dinspre un grind răzbat cotele apelor Dunării. 

Identic cu această pagină, ce se citeşte acum pe sine, 

sunt. 

Iubirea limpezeşte rostirea, cum durerea, lacrima. 

Totul ar trebui poate să înceapă cu întrebarea: când 
vedem un arbore, îl vedem văzând şi pe cel ce vede? O boccea 
burduşită cu amintiri cenzurate, ego-ul: nu sunt doar ce fac, ci — 
mai ales — şi ce am făcut. Solia verbală se face ţăndări în 
impactul ei cu meta-solia ochilor, a trupului. lată, începutul 
schizofreniei generale. Lipsa integrităţii: concomitența dintre 
faptă şi gând. 

Însă, după cum mitul e o apropiere analogică de absolut, 

după căderea în dualitate, nu ne rămâne decât 

experienţa individuală şi apoi poate, ca dar, indicarea 
unei căi posibile, denotarea, metoda injuncției, nimeni 
nefiind scutit de drum. 
În fond, în fiecare zace nemărturisită angoasă faţă de eternitate: 
omul o evită, mânat de ghesul de a ajunge în mâine, în viitor. 


Stau la coadă la casa electronică. Un bărbat în puterea 
vârstei, distant şi rece, se înfige în faţa unui bătrânel. De ce nu 
aşteptaţi să vă vină rândul, ca fiecare? murmură blând bătrânelul. 
Eu nu sunt fiecare, răspunde berbantul. Asta este. Aşa e. Şi-mi 
tresaltă deodată în inimă parabola bătrânului prăvăliaş evreu 
cu aplecare mare pentru cărţi: sta el cât era ziulica de lungă şi 
citea în spatele tejghelei. Deseori, când se ivea un client, îl 
repezea, oripilat că trebuia să-şi întrerupă lectura dragă: Ce?! 
Altă prăvălie nu ai găsit? 


Experienţa individuală, aflarea, cum prefer să-i spun, 
traversează prin socializare stările ritmice de contracție- 
relaxare: presarea conştiinţei ne-stabilite a fiecăruia în forme, 
care au fost stabilite prin acord drept acceptabile în societate. 

Un om e în societate, când societatea e în el. De aici necesitatea 
însingurării resimţită la un anume nivel individual. 
Reprezentarea simbolică, ori sensul, cum i-am mai putea 
zice, creează dualitate. Dorind un sens aflării, 
experienţei personale aşadar, înfăptuieşti o fragmentare a 
aflării. 
Lumea adevărata se află dincolo de sens şi acordare de 
valoare. 
O est-itate, s-ar putea zice, ea fiind aşa cum este. 


Spălare milenară de creier: a lua descrierea lumii drept 
lume. Senzaţia că te mişti printre măşti într-o lume de refulaţi 
pesemne de aici se trage. Fiindcă orice gând ori sentiment, care 
nu cadrează cu schema unei culturi este refulat. Limba fiecărei 
culturi acționează astfel ca un filtru. O adevărată grilă, o bandă 
biosocială. 

Grădiniţă evoluată: joc cu reguli, unde eşecul unuia 
constituie succesul altuia. To be number one. Apele 
fertile ale concurenței acerbe îşi aduc din plin aportul la 
cultura urii. Începând cu şcoala şi continuând apoi cu 
celelalte compartimente. Un joc în care ambii parteneri 
pierd în fond. Astfel, Maya devine casa de locos. 


Singur printre viile zgâlţâite de vânt. De o parte şi de 
alta a cărării, arbuşti cu galbene, suave flori. Ploi de aur, 
le zicea Buna. Ici-colo, înfloriri discrete albuind ca o 
colonie de fluturi surprinsă de o rafală. Petale albe, 
firave, înfiorate de-o nostalgie de fulg. Nimeni în jur. 
Dincolo de ordinea riguroasă a şirurilor de vie, încep 

acareturile brune, alături de cele negre. Până înspre 
liziera pădurii sub clopotul iluzoriu al unui cer zgribulit 
de martie. Totul străbătut de-o înfrigurare de ospeţire 
solară prin prana unduind. 


Nu trăim în trup, ci ca trup. Drept trup. Identitatea 
omului cu întreaga fiinţare. Existenţa cuprinde mai multe nivele 
şi fiecărui nivel îi corespunde o anume modalitate de 
cunoaştere. 


Creştinismul fundamentalist ar înmărmuri dacă i s-ar 
spune că toate religiile sunt identice în esenţa lor esoterică. 
Capcana în care cad ei înşişi este aceea de interpreta fenomenul 
Hristos doar ca pe un eveniment istoric. Denotându-l însă 
astfel, îl transpun în trecut. lar trecutul este mort. Hristos nu a 
fost, nici nu va fi, ci este. În afara istoriei, în afara timpului. 
Nefiind în timp nu poate fi nici localizat: astfel nici o religie nu 
poate avea ascendent unic asupra lui. 

(în Coran, şi anume în Sutrele 3 şi 19 se descrie pe larg naşterea 
lui Isus, se vorbeşte despre Ioan si Maria; pe larg) 


În fond, ceea ce se caută este căutătorul însuşi. Fiind 
pretutindeni şi dintotdeauna prezent, este absurd şi imposibil 
să cauţi spiritul, să îl atingi. Fiindcă acest lucru ar presupune o 
mişcare dintr-un loc, unde el n-ar fi, într-un loc unde se 
presupune că ar fi. lar locul unde el nu este, nu există. De aceea, 
conștiința cotidiană, obişnuită, constituie Drumul (fiţi drumul 
umblat). Un drum, pe care nu l-am părăsit de fapt niciodată 

(drumul umblat). Dacă în afara spiritului nu există nimic, 
înseamnă că am şi ajuns (însă împărăţia a şi venit ... ). Prin 
căutare alungăm de fapt ceea ce căutăm. Căutarea presupune 
ceva aflat în afară, adică ceva obiectiv. Însă spiritul nu este 
obiect. 
Căutând iscăm o lipsă. Apare sentimentul că ne lipseşte 
ceva. Şi acest lucru implică timpul. Anume, un mâine, 
mereu. Tot ce se lasă găsit în timp, nu este spiritul. 
E ca un blestem: tot ce facem, facem pentru un eu, care 
nu există... 


Cicatrice cu cicatrice, cobor. Răsplata traversării negurii 
e decantarea şi întoarcerea în cotidian. Traseul unui fulg, unic. 
Fiecare fulg, unic. 


Important, nu atât să înţelegi, cât să cultivi simțul unei 

permanente însoțiri. Trăirea în clipă aşterne iubire. 

Întinderi înzăpezite. 

Cârdul de păsări, bancul de peşti, acţionează simultan. 
Sunt în stare a-şi schimba fulgerător traiectoria. Constituie un 
organism. Aidoma unei orchestre, a unui jazz-band: vine un 
moment, când au senzaţia că nu ei cântă: Se cântă. 


Suntem atât de legaţi unul de celălalt, fără a ne da 
seama. Paria, marginalizaţii, apoi, cei cumsecade, cerând 
ajutorul forţelor de ordine spre a le apăra „cumsecădenia”, care 
nu este altceva decât partea detaşată, desprinsă de umbra din 
propriul „beci” lăuntric. Umbra este proiectată în afară: ceilalţi 
sunt mereu tapii ispăşitori. Ceea ce ne oripilează la un altul, 

provocând nu constatarea detaşată, ci o reacție lăuntrică violentă, 

ne defineşte tainic. 
Dacă ne şochează zgârcenia ori altceva la un altul, 
înseamnă că le deţinem şi noi într-o proporţie mai mică 
ori mai mare. Dacă avem senzaţia că se exercită o 
presiune din afară asupra noastră spre a înfăptui ceva, 
înseamnă mai întotdeauna că ghesul de a face exista 
incipient în noi: l-am refulat şi îl proiectăm acum asupra 
altuia, care încearcă pare-se acum „să pună jugul” pe 
noi. Cezanne: pe mine nu va pune nimeni şeaua ... 


Dezastrul îl constituie mereu graniţele, delimitările, pe 
care le instituim în noi, între noi. Pare că totul este o problemă a 
responsabilității individuale pentru fiecare gest, act ori gând 
(atunci l-a ucis pe omul de seamă) 

Disperarea, atingând proporţii catastrofale, de a nu ne 

pierde cumva eul. 

Câtă vreme eul-separat nu realizează faptul că nu este 

nici subiectiv nici obiectiv, ci un Întreg, moartea cu 

evantaiul ei obscur va rămâne veşnicul lui însoțitor. 


Bogăția, succesul, puterea, au tendinţa eternizării. Însă 
tocmai această înclinaţie de a le eterniza, de a le conferi o 
nesfârşire, le denotă a fi doar surogate. Ca şi eul-separat în fond. 
Ca şi timpul, un surogat pentru eternitate. Se pare că toată 
această aşa-zisă civilizaţie este un construct-surogat: a fine 
bunăstarea drept civilizație. Încă din şcoală şi familie se vântură 
cu zel ideea unei vieți mai bune, nu a cultivării de oameni mai 
buni. Un construct extern în vreme ce lăuntrul se chirceşte tot 
mai mult. 

Se pare însă că, potrivit unui atractor presimţit mereu, şi 
aceasta face parte dintr-un plan al necesarelor rătăciri întru 
trezire. Chircirea, ca o ghemuire înaintea Saltului. 

Să fie cultura o activitate de compensare, purtând în ea 

sâmburele putred al negării morții, prin iluzia eternizării 

operei? 

Un antidot împotriva angoasei atotprezente a morţii? 

Toată istoria pare a fi o căutare a unor garanții. 

O cronică despre oameni, care s-au născut prea 

devreme. 

Nerăbdarea cunoaşterii? 

Tocmai fiindcă moartea există ar trebui să fim mai atenţi 

unul cu altul, Aici şi Acum. 

Însă: mintea „liberă”; inima sigilată. 
Nil curgând Lin. 


Unde încep delimitările, aşezarea de graniţe, de garduri, 
începe angoasa. 
Upanishadele: oriunde există un Altceva, există şi teama. 
Desprinderea din unitate şi instituirea eului separat, implică 
deci o angoasă existenţială, înnăscută. 


Ego-ul odată configurat este extrem de greu să-l 
transcenzi. Este atât de stabil, atât de durabil, încât scapă 
inconştientului şi tinde să nege supra-conştientul. Acest eu-al- 
gândurilor nu tinde doar să se separe de mediul înconjurător 
imprevizibil, ci şi de aspectele spontane ale propriului corp. Aici 
zace pesemne şi un aspect al dilemei tragice a prietenului 

George C., atât de sfâşietor redate în jurnalul lui. Gândirea pare 
să dea, să ofere ceva ce nici natura nici corpul nu pot da: durată. 
Cuvântul nuc rămâne mereu acelaşi, în vreme ce arborele-nuc 
se înfiripă şi se stinge. Rank: fiecare ideologie este un proiect al 
nemuririi. Ca să înfrunte moartea, eul renunţă la corp şi îşi 
găseşte refugiul-surogat în gând. Însă gândurile se transcend 
doar prin conştientizare. 

Orice agresare a naturii este în fond o agresare a 
propriului corp. 

Dependenţa reciprocă, ecologică, dintre natură şi corp 
devine evidentă. 

Infinitele rafturi pline cu semne ale naturii. În 
manifestările ei de perpetuă şi concomitentă naştere-moarte. 
Totul este să le sincronizezi cu propria conştiinţă, cu semnul 
individual al propriei conştiinţe: înserare de holon în conştiinţa 
absolută şi Unică. Însă faptul că am fost înțesaţi până la refuz cu 
tot felul de „cunoştințe” şi prejudecăţi, începând din anii 
fragezi, ne face imposibilă decriptarea acestor semne. Act de la 
sine înțeles la omul primitiv contopit cu ele, nedisociat de 
natură. De aceea, maestrul umple paharul cu ceai - al 
vizitatorului venit să „înveţe” -, până la refuz. Ceaiul se revarsă: 
aşa este şi cugetul tău, îi zice maestrul. Plin până la refuz. Mai 
poate încăpea ceva în el? 


Iarna pare să revină cu o ultimă sforţare. Încremenire. 
Uluire de ramură. Decelabilă în nedumerirea din glasul păsării. 
Stăm pe balcon fumând. Bate un vânt rece. B. rânjeşte. N-am 
purtat războaie de dominare ori de asuprire a altora, îi zic. Poate de 
asta suntem atât de încâiniți unii față de alții, mai adaug, stingând 
ţigara. Şi el deodată, răstindu-se parcă la vrăbii: ce acaparări! 

Când nici aceste biete ținuturi nu suntem în stare a le gospodări şi 
tine în pace şi armonie ... patriotismul de azi ... ultimul colac de 
salvare al oportuniştilor şi ticăloşilor de tot soiul ... 


O emisiune cu şi despre Yehudi Menuhin. Stă pe o 
terasă, evident îmbătrânit. Însă ochii îi sunt limpezi, calzi. Faţa 
destinsă şi unduită de pale de smerenie. Surâde mereu, 
conştient parcă, după lunga şi împlinita lui viaţă, de 
absurditatea oricărei rigidităţi. 

(uite un bătrân trist; n-a înteles nimic — zicală japoneză). 

Interpretările lui ţintesc direct în inimă, deşi deţine o 
virtuozitate uluitoare. Totul atât de spontan, de firesc. Însă, câtă 
muncă, până a ajunge la acest sunet inconfundabil. 

În care el dispare: Se cântă. 

Cântul unduie ca o fiinţă vie, neîntâmpinând nici o 
rezistenţă, nici o crispare. Totul fluid, parcă de la sine. În omul 
acesta se joacă însăşi divinul. Ce artist-om pilduitor. Deşi în 
tinereţe după cum însuşi declară, toţi cei din jur erau pentru el 
doar figuranţi într-o piesă. Abia mai târziu a început să 
„coboare” între ei, luându-i drept ce erau, indiferent de rol ori 
statut: fiinţe individuale. Fiecare cu durerea şi destinul ei. 

O figură emblematică, universală pentru arta şi cultura 
secolului 20. 


Vorbeşte despre regretele lui, despre remuşcările lui, cu 
o modestie şi cu o smerenie de ascet. Toată fiinţa lui respiră 
tandreţe, băgare de seamă, grijă, omenie, înțelegere, toleranţă. 
Întrebat de reporterul invizibil dacă există o legătură între 
copilul simpatic şi genial de altădată şi recenta lui investitură cu 
titlul de lord, Menuhin răspunde cu umorul lui atotprezent şi 

alinător, fără o umbră de sarcasm: da, cred că da ... eram tot atât 
de „conştient“ de simpatia pe care o iscam ca şi copil, precum sunt 
acum de titlul de lord ... 

Îngână un fragment favorit din Elgar şi surâde ca un 
copil. 


Evocă cu venerație şi iubire figura lui Enescu, maestrul 
său din tinereţe ... dintr-odată camera de luat vederi îl arată 
cântând cu uluitorul interpret indian Ravi Shankar ... apoi, cu 
inegalabilul Glenn Gould. Zice: fața lui era transfigurată, parcă 
din altă lume ... ceva cu totul mistic ... prefigurând mereu o 
atotprezență divină ... Şi în tot timpul acestor relatări, acest surâs 
al său de nedescris. Vorbeşte extraordinar de limpede la cei 80 
de ani ai lui. Ceva nespus de uman îi unduie chipul sorbit parcă 
în sine (sufletul pare a transpare pe chip, după o anume 
vârstă ...) 


Ţine un discurs în Ierusalim în faţa mai marilor politicii 
şi culturii, care se uită cam împietriţi la el. Apoi, din nou 
obiectivul îl prinde pe terasa lui; în spate se zăresc marea şi o 
ramură de lămâi. Vorbind de cei dragi şi duşi, mângâie mereu 
cu un înduioşător gest al inocenţei, o frunză a unui arbust din 
apropiere. Zice: compatrioții mei nu se pun să cerceteze, să analizeze 
dinspre un anume nivel şi împreună cu alții, cum a fost posibil 
holocaustul ... e în fond ceva ce ține de om ... ni se poate oricând 
întâmpla şi nouă ... privesc însă problema mereu doar dinspre latura 
evreiască ... însă au fost şi 500 de mii de gitani exterminați... şi apoi, 
slavii ... despre aceasta nici un cuvânt ... după aproape 50 de ani au 
uzat simpatia lumii ... Pe faţa lui transpare deodată o paloare 
evidentă chiar şi pe ecranul acesta imperfect ... 

Soluţia: trebuie să împartă totul ... dar absolut totul ... iar 
Ierusalimul să fie un fel de Berna ... ca în Elveția federală ... o capitală 
federală ... până ce Ierusalimul va fi doar capitală evreiască, va fi 
război ... Şi aceste ultime cuvinte le zice răspicat ... şi oarecum 
sever ... Singura dată când îl văd adânc tulburat. Apoi, pare că 
se trezeşte dintr-un coşmar şi surâde cu o naivitate dezarmantă, 
tulburător de senin ... 

Totul se termină cu Chaconne de Bach ... Totdeauna, 

spune el, am crezut că dacă voi cânta această divină piesă 

sub cupola lui Michelangelo, lumea ar deveni mai bună ... 

Ce pilduitoare rostire la cel mai mare violonist al 
secolului trecut ... 


Noapte deplină. O iau pe străzi. E trecut bine de 22h. E 
târziu pentru această regiune viticolă şi rapid industrializată. 
Deodată dinspre piaţa cu fântână arteziană se aud vociferări 
sacadate. Lozinci urlate. Cadenţe amenințătoare de paşi. Un 
puhoi de tineri turci purtând o pancartă cu portretul incert al 
unui mustăcios. Trec cu bastoane în mână prin piaţa, luând-o 
înspre bulevard. Se simte între vitrine agresivitatea. Înteţită de 
urlete reluate. Scandări pline de ură. Lovituri în pancartele de 
circulaţie. În capota maşinilor. Nici un politai. 


O stradă mai jos, podul. Râul curgând netulburat. 
Negru sub răsfrângerile felinarelor. Zăresc o siluetă în palton cu 
o  servietă, îndreptându-se spre Primărie. E chiar 
Oberbiirgermeister-ul. Omul cu poziţia cea mai înaltă în această 
regiune industrializată, unde în apropiere se fabrică Audi. Peste 
300 de mii de locuitori. Dacă cineva mi-ar fi povestit acest lucru, 
nu l-aş fi crezut. Şi iată că omul trece, evident sleit de oboseală, 

însingurat şi tăcut, pe strada peste care tocmai a dispărut cu 
câteva minute mai înainte cohorta răzmeriţilor. Fără de a bănui 
măcar acest episod, care ar fi zguduit multe scaune a doua zi. 

Ce glissando al nopţii. Deodată mă simt ca pe pragul de 

a păşi într-un tablou al lui De Chirico. După ce tocmai 

am sărit din Ţipătul lui Munch. 

Mă aplec peste parapet învins de o durere răsfrântă în 
stern: chiar dacă ne-am întâlni într-o altă lume odată, tot 
rămâne această durere a Unicului, a Irepetabilului. A faptului 
niciodată îndeajuns de subliniat că totul este Unic. De ce oare 
această durere? 

Atâtea ființe dragi dispărute. Să se insinueze dinspre acest 
prezent o inefabilă părere de rău, chiar dacă totul a fost plin de 
tandreţe, de iubire? 

Revăd în minte umbra de remuşcare de pe obrazul lui 
Menuhin. Vorbind despre sora lui dragă, Hephziba, care îl 
acompaniase ani de zile cu o rară dăruire şi virtuozitate la pian. 
Nu mi-am luat timp spre a vorbi cu ea despre ce o frământa, zice el. 
Şi durerea acestui octogenar, remuşcarea aceasta vie, devin la 
vârsta lui sfâşietoare. 

Niciodată nu ne dăruim îndeajuns. 

Oricât ne-am dărui, rămâne un însemn de mâhnire. 


B. s-a întors în seara trecută înspre mine zâmbind 
obscur: ce ai face dacă ai avea vreme de doi ani investitura absolută a 
puterii? 

Aş face tot ce-mi stă în putinţă, şi fireşte, mult mai mult decât atât. 
Şi adaog apoi: cu deplina încredințare de la început a faptului că nu 
voi mai fi reales. 

Ba chiar alungat, hulit. (: aici cred, se ascunde totul). 

Chiar dacă ne-am întâlni, schimbaţi deplin la ochi, cândva, în 
altă lume, o tainică, sfâşietoare durere persistă Acum. Totul este 
unic. Nu va mai reveni niciodată. Nu mai poţi interveni 
nicicând cu ameliorări. Asta este. 


Cu faţa sigilată de efortul perfecțiunii, Paco de Lucia 
declară cu ironie într-un interviu: fiind prea mulţi cu numele 
Paco, ni se adăuga la nume şi numele mamei noastre, spre a ne 
putea deosebi: Paco de Lucia. Un chip marcat de o mare 
concentrare, adiat de o anume austeritate tipic spaniolă, o 
severitate faţă de sine, inculcată încă din copilărie. Trădând 
vocaţia autentică. Am început să cânt spre a supraviețui, 10-12 ore 
pe zi ... tata nemaiputând plăti taxele şcolare, zice. Şi o nobleţe 
veche, tipic andaluză i se desprinde din ochii negri. Vorbeşte 
apoi şi el despre: un anume sentiment, o anume senzaţie, un 
echilibru, nu ştiu de unde vine deodată această armonie, fericire ori 
nebunie, nu ştiu ... Apoi, dispare cum a venit ... dintr-o dată... 


Acest „ca de la sine”, ce apare prin renunţarea la orice 
formă de încrâncenare a voinţei, prin simplul act de a lăsa totul 
să cadă, să dai drumul la tot şi la toate, ca sunetul, Vocea să se 
poată desfăşura în voie, ca de la sine. Sună ca un numitor 
comun la mai toţi creatorii autentici. 

Lucru extrem de semnificativ şi tot pe atât de ignorat, mai de 
toată lumea. 


În spatele unei timidităţi declarate se înscrie însă ferm şi 
cealaltă parte a dualității: un mare şi justificat orgoliu. 
Dezlănţuiri ale creaţiei în compania geniului vocal gitan 
Camaron, stins de-o prea intensă trăire la 41 de ani. 

Înmormântare lui, o tulburătoare manifestare populară de mari 
proporţii ... şi chipul transfigurat de nelinişte şi durere a lui 
Paco ... Paco de Lucia, un virtuos inegalabil al ghitarei, al 
flamenco-ului, ca manifestare deplină a vitalului, nu a expierii 
cum este deseori interpretat flamenco-ul. 

Deprinzând „tainele” improvizaţiei de la McLaughlin şi Al Di 
Meola. 

Improvizaţia, un salt în gol, zice el. 

Fiecare poate să-ţi fie învăţător la un moment dat, mai zice, 
marcând astfel calitatea atât de abolită azi a atenţiei absolute, 
nude, i-as zice eu. Un Artist desăvârşit. 


Noam Chomsky în interviu la televiziune. 
Deconspiră frapant manipularea după 11 septembrie. Utilizarea 
fricii, spre a impune măsuri severe, dure, care altfel ar fi 
întâmpinat într-un regim aşa-zis democratic, o rezistenţă 
nedorită. Apelul la falsul patriotism: supunere oarbă şi loialitate 
totală. 


America în pretenţia şi convingerea ei de a reprezenta 
exclusiv lumea. Tot ce e important se petrece aici, şi numai aici. 
Însă acest 11 septembrie îi determină să realizeze că mai există 
lume şi acolo „afară” ... Sintagma: război împotriva 
terorismului. O absurditate. O ironie: chiar şi numele acţiunilor 
sunt aici caracteristice, naiv maniheice cu apel la mituri şi 
legende nordice: Just Cause — Acţiunea din Panama, în care sunt 
ucişi peste 3 mii de persoane. Desert Storm, Războiul Stelelor etc. 
Ca în atât de apreciatele comics-uri. Culturalizare în masă. Este 
modul tipic de reacţie al imperialismului mondial, secole de-a 
rândul. State imperialiste. Imune. Şi deodată Asta. NOUĂ. Altora 
li se poate întâmpla acest lucru, însă nu Nouă .... 

Lamentabila reacţie a lui Bush: cum ne pot face asta 
când suntem atât de buni? ... 
Dar zecile de mii de vietnamezi ucişi? În vreme ce numărul 
soldaţilor americani căzuţi este ştiut şi gravat până la ultimul? 
Dar ceilalţi, din Coreea, Nicaragua, America Latină? Sprijinirea 
mereu a regimurilor corupte, brutale. La început Saddam a avut 
aprobarea şi sprijinul lor pentru utilizarea gazului otrăvit în 
Kuweit. Diversiune. Divide et impera. Toate drumurile duc la 
Washington. Pompare masivă de armament în Turcia, Israel. 


Şi execrabila tăcere a majorităţii intelectualilor în anii 60. 
Reacţia lor „întârziată” la alte incursiuni şi intervenţii 
„umanitare” în anii ce-au urmat. Într-adevăr, o atestare deplină 
a celebrului experiment New Heaven. 

Cine îşi mai aduce azi aminte de numeroasele victime 
ale războaielor purtate după cel de-al doilea război mondial şi 
după aruncarea bombei atomice? Celorlalţi li se pot aduce orice 
prejudicii, însă cum de îndrăznesc să ne facă Nouă una ca asta? 

Rasism evident. Controlul lumii. Al rezervelor 
energetice. Hybris monstruos. Hegemonie. Justificări puritane: 
„realizarea cursului şi a intenţiilor Istoriei”, într-o lume în care, 
potrivit puritanilor „dumnezeu ţine doar cu cei care au succes, 
care se afirmă în viaţă”. To be numbre one, pretutindeni. Jalnic. 
Cum se vor mai răzbuna, chiar din lăuntrul sistemului aceste 
deraieri tragice. Însă au fost oare altfel englezii în vremea de 
glorie a imperialismului lor absolut? Ori alte state europene, 
colonizatoare, „civilizatoare” şi misionare? Nimic nou. Alt secol 
doar. Ce pare a aparţine rasei galbene. E rândul Kitai-ului 
acum. 

Nici un protest imediat în războiul cu Vietnamul, nici cu 
Coreea. Doar după trei-patru ani. Or fi oare vârfurile conştiinţei 
americane nişte întârziaţi, nişte handicapaţi infantili, pătrunşi 
de măreţia şi mesianismul ţării lor? 

Chomsky: vorbeşte optimist despre lucruri pesimiste. 
Lumea de la noi pare să se trezească, în fine, zice el. Înainte nu era 
posibilă o reacţie atât de rapidă. Câţi americani au murit se ştie 
până la ultimul om. Ceilalţi merg la grămadă. Cu zecile de mii. 
Controlul naţiei prin inculcarea fricii. 

Din tot ce zice Chomsky pare a se desprinde însă şi o 
altă teamă: nevoia de război apare evidentă, ca soluţie spre a nu 
avea un război civil, care nu s-ar purta doar cu cocktail 
Molotov. Mai toţi au acasă cel puţin o armă. Când vor ieşi în 
stradă va fi vai şi amar. 

Nerenunţarea la hybris, la hegemonie şi control, şi soluţia: 
războiul, însă acasă la alţii ... 

Apelul manipulativ la memoria colectivă din partea celor ce 
scriu discursurile prezidenţiale. Axa Răului ... 

Consolidarea evidentă şi rapidă a Blocului asiatic: ruso- 
japonezo-coreean nu le convine deloc. Bazele americane se 
mută înspre centru. Mereu mai aproape de focar. 


Irakul a fost doar o ţară de testare a puterii militare. Un 
test al puterii şi al armamentului modern, dincolo de rezervele 
imense de petrol ale acestora. Alte „focalizări” militare, la 
distanțe temporale şi spaţiale diverse, ca spre a abate atenţia 
lumii de la primele, de a impune uitarea asupra lor; ele devin 
astfel, „istorie” ... 

O adevărată ură faţă de adevărata democraţie, faţă de 
statul social, ce mai apără încă drepturile membrilor lui în faţa 
dominării tot mai acerbe a tehnocraţilor şi informaticienilor. 
Reacţia tipică de iritare faţă de „bătrâna” Europă şi democraţia 
ei evidentă încă în manifestările deja anterioare declanşării 
acţiunii în Irak. Ce hybris mai evident în manifestările reci şi 
cinice ale lui Rumsfeld, el însuşi descendent prin părinţi al „ţării 
poeţilor şi filosofilor”? 


Totul este să te opreşti, spune Chomsky. To stop. 
Însă cum poţi opri un motor universal fără o catastrofă totală? 
Fiindcă totul alunecă „motorizat” şi din ce în ce mai robotizat 
pe o pantă. Poate fi oprire pe o pantă cu motoarele în plină 
funcţiune? 


Doar individuale, sporadice „opriri”, refuzuri, în vuietul 
curgerii . Nu e puţin lucru. 


Se pare că pretutindeni, începând la cele mai primitive 
forme de convieţuire este înnăscut acest ghes al concurenței, al 
competiției: Cain şi Abel. 

Are dreptate Joyce: doamne, ajută-mă să mă trezesc din acest 
coşmar, istorie... 

La urmă, Chomsky pleacă înconjurat de numeroşi tineri 
spre limuzina lui, însoţit de ... doi body-guards ... care se urcă în 
maşină alături de el şi soţia lui ... târând după ei, nu conserve 
goale, ci trena libertăţii cuvântului ... 


Teama de moarte a fost în istorie proiectată mereu în 
afară: a extermina pe Altul. 

Refularea  certitudinii morţii duce la apariţia unui timp 
corespunzător nivelului respectiv la un moment istoric dat. 
Moartea-Vina-Timpul. 
Miturile şi ritualurile „tămăduiau” prin reluarea lor regulată, 
prin iniţieri reluate. 
Azi, încearcă acest lucru ... cabinetele de psihanaliză. 
Structurile diverse ale vinei, determină structuri diverse de 
timp. 
Masochismul arhaic se preschimbă în sadism modern. 
Istoria este, în fond, una a conştiinţei ... 


Vina, crima, persoana şi proprietatea vor rămâne sinonime, 
până ce nu se va renunţa la personalitate, privită ca avut. 


Ca tehnologia să aducă cerul pe pământ, cum se tinde şi 
se face reclamă mereu azi, acest lucru aşadar, presupune în cele 
din urmă în „tălmăcire” directă: a face finitul ... infinit. 

Proces ce are drept urmare distrugerea. 

Când în fond e vorba de transcenderea finitudinii. 


Omul, robul graniţelor instituie de el însuşi. 
Între el şi altul, între el şi lume, între noi şi dumnezeu. 
În loc de a fi lumea, caută a stăpâni, a domina, a poseda lumea. 
În loc de a fi sinele, caută a-şi prezerva eul-separat. 


Când recunoşti sinele genuin, ca nefiind diferit de lume, 
distrugi iluzia de dominare a sinelui: el nu mai are nimic în faţa 
lui, ce nu ar fi el. Aşadar, ce-ar mai putea există încă spre a fi 

dominat? Cu cât orizontul conştiinţei se adânceşte — şi nu atât, 
se lărgeşte ... — cu atât mai mic ghesul de-a folosi această 
„putinţă”, în scopurile unui ego posedat. lată de ce, mai 
degrabă, mi se pare mult mai adecvată în acest context 
afirmaţia: a fi ŞI a nu fi ... 


Hinduşii desemnează lumea făurită a aparenţelor în 
spaţiu şi timp, spre deosebire de veşnicul şi ne-făuritul 
Brahman, prin noţiunea de namarupa. Tot ce se află în existenţa 
temporală, are un nume (nama) şi o formă (rupa). Noţiunea 
desemnează două necesar-apartenente aspecte ale Fiind-ului, 
două modalităţi diferite de apariţie, a unuia şi aceluiaşi lucru. 
Numele şi forma nu mai sunt atunci două calităţi „aduse” 
laolaltă, ci sunt lucrurile însele, şi anume privite pe rând 
dinspre o altă perspectivă. Numele, pe care lucrul îl semnifică 
în esenţa lui, nu mai are, fireşte, cu acel nume, pe care i-l 
împrumută omul, decât „numele” în comun. (Il nome della 
rosa...) 


Identificarea principială dintre nume şi formă aduce pe 
prim plan astfel poematica divină şi cartea naturii. În vreme ce 
lumea făurită constituie limba lui Dumnezeu, limba umană 
constituie lumea (spirituală) a omului. Însă doar în miezul 
Fiinţării, la cel mai adânc şi ne-manifestabil nivel în ierarhia 
Fiind-ului, cuvântul, noţiunea şi lucrul sunt într-adevăr Una. 
Fără de pătrunderea unităţii spirituale a sensului cuvântului şi 
lucrului, fiecare teorie a limbii e derizorie. Ce desemnează însă 
arhaicul corp-sunet-sens — în nici un caz lucrurile cum ne apar 
ele zilnic în faţa ochilor, ci substanţa lor ideală, drept un distilat 

lumesc spiritual. Ele constituie punctul în care limba se mistuie 
în lume, lucru înţeles nu doar spiritual, ci şi fizic. 


Reverberaţia de sunet a corpului-sunet încărcat de sens 
ia parte la materialitatea cosmică. Compunându-se din unde de 
energie, analoage celor ale sunetului (la început a fost 
sunetul...), cuvântul are o influenţă efectivă, magică, asupra 
denumitului, un lucru de la sine înţeles, vai, doar la vechile 
culturi. Însă noi trăim azi în epoca hiper-reflecţiei, a 
cerebralităţii excesive, în care fiecare gândire, percepţie, ce nu 
îşi are originea din sine, este catalogată drept naivă, ori ridicolă. 
Părem a fi rupţi de toate izvoarele nemijlocite ale revelaţiei, 
încât suspectându-ne mai întâi simţurile, acum ne suspectăm 
deja propriul spirit. 


Este un cerc demonic al lumi actuale, care nu poate fi 
dărâmat prin reflectarea asupra lui. Încercând a scăpa din acest 
cerc, prin mijloacele indicate mai înainte, nu faci decât să-l 
consolidezi, cum a trebuit să constate cu amărăciune şi 
Wittgenstein în Jurnalul său. 


Țăranul avea demult habar de...homeopatie: cui pe cui 
se scoate. 
Taina, doar prin taină se poate prefigura. 
Iertarea începe cu propria persoană. Iertarea totală: o arhivare 
prin întelegere a contextului: mistuirea pulsului uitării. 


Vrednicia şi zelul teuton (Eifer): doar astfel a fost posibil, 
ceea ce s-a petrecut. Maşinăria. Minuţiozitatea inginerească a 

deplinei virtuozităţi, cea aseptică a reprimării. Ea a trezit mai 
ales oprobiul şi oroarea. 

Taina. lertarea. Şi ... zelul. Acest zel inculcat pare-se tot 
de severitatea paternă. 

Şi veşnicul ghes al „copilului” de a smulge o aprobare 
paternă. 


Pâinea cea de toate zilele. Omul de zi cu zi. 

Zicudul, cum i-am zis într-un text apărut prin anii '80 în 
Echinox. 

Mare parte a literaturii se bazează pe această eroare calculată: 
Erou, personaj principal, fiu de rege, prinţ, destine exemplare 
deci: 

În Zicud se pot regăsi toate atributele acestui destin, ca 
nişte încreţiri de undă. Existente, însă nepuse în aplicare poate 
niciodată. 

Zicudul, o latenţă. Un vulcan stins, oricând declanşabil: 
Imprevizibilul ce zace în fiecare din noi şi care denotă faptul că 
nu suntem tămăduiţi deplin niciodată. În noi se află, 
hibernează, sunt arhivați germenii. 

De aceea Zicudul este mai interesant decât oricare altul. 


Contemplatorul, Martorul din noi, transcende persoana 
(per-sonare), deschizându-se conştiinţei. În tăcere şi linişte se 
poate configura un luminiş prin care pătrunde lumina. 

Însă nu din afară, ci din lăuntru înspre afară, conturând 

lumea. 

Să laşi sufletul să-şi urmeze drumul prin tine e totul. 
Natura nu este spirit, ci expresia spiritului. 
Însă a unui spirit, care nu se limitează la natură. 

Cunoaşterea lăuntrică e transverbală. 


Sub pod, noaptea. Sentiment straniu. În răsfrângerea de 
felinare curge între diguri înalte râul. lerburi căţărătoare unduite 
de apă. Un cufundar trece lin ca în vis. Magnolia cu jerbele ei 
atât de roze, de pline, încât malul devine imponderabil. 

Nemişcat în acest cadru, alunec deodată egal printr-un 

gol. Mai degrabă, totul trece prin mine, concomitent cu 

mine. O frântură de clipă doar. Atât. 

Apoi, un altfel de gol, amar, în mine. 


La noche oscura: o stare descrisă şi denumită astfel de 
Juan de la Cruz. Ea nu este cum se crede îndeobşte un 
fragment, un culoar temporal, pe care trebuie să-l traversezi, 
înainte de-a întâlni SPIRITul. 

Noaptea obscură începe în momentul în care s-a gustat 
din Subiectivitatea Absolută, în care însă, încă eşti „străin”. Ţi 
s-a permis să zăreşti ceva şi apoi, deîndată totul se destramă, 
păleşte. 

O sete pe care nu o poate stinge nici o apă. 

lată ce s-ar putea numi într-adevăr dialectica progresului. 


Poţi apropia flăcările a două lumânări arzând, până ce 
formează o singură flacără. Când le desparţi sunt din nou două. 

O paradigmă tulburătoare în simplitatea ei: conştientizarea 
intimă, lăuntrică a Contopirii, a Uniunii. 

Însă ca şi la Juan de la Cruz, şi la Theresa: a unei 
trecătoare Uniuni. 


Înduioşătoare această delicată sforţare a Theresei de 
Avilla în tendinţa ei de a dărui, de a împărtăşi ce a aflat: glasul 
firav al unei aflări, în fond, a unei revelații transverbale, pe care 
ea încearcă totuşi să ne-o „împărtăşească”. Spre deosebire însă 
de paradigma lumânării, în genuina logodnă spirituală nu mai 
este aşa: 

Însă aici este ca şi cum o apă din cer cade într-un râu ori într- 
un izvor, unde totul nu este decât apă. Astfel încât nici nu poți 
deosebi nici separa, care e acum apa râului şi care, apa căzută din cer; 
ori este, ca şi cum un firicel de apă ar curge în mare, din care prin nici 
un mijloc nu mai poate fi separată; ori iarăşi, ca într-o cameră cu două 
ferestre, prin care cade o lumină puternică: deşi pătrunde separat, 
totul devine o singură lumină. (Morados del Castillo interior) 


Şi rostirea concludentă a lui Meister Eckhart din Tractate 
şi Predici: Dacă sufletului îi este menit a vedea pe dumnezeu, atunci 
nu are voie să se aştepte la a vedea un Lucru în timp;fiindcă atâta 
vreme cât sufletul este conştient de Timp, de Spațiu, ori de o 
închipuire de acest soi, nu poate niciodată cunoaşte pe dumnezeu. 


Mult îi mai datorează lui Meister Eckhart, atât Hegel, cât 
şi Heidegger — spre a numi doar pe aceştia. Şi nu atât, ideatic, 
cât — mai ales Heidegger —, îndeosebi lingvistic. Şi asta la un om 
care a trăit şi predicat în secolul al 13-lea. Pe drept cuvânt poate 
fi considerat ca cel mai genial şi inspirat om al nemților: în orice 
caz, este cel mai trecut sub tăcere ... „profet” în Ţara lui. Prea 

mult îndrăgesc ei acel Vernunft şi System, precum şi „lucrul 
temeinic şi sistematic”. Mitul şi chipul Filosofului German în 
lume este indestructibil şi ţinut la mare rang. lar ei îl apără cu 
orice preţ ... În schimb, un om de talia lui D.T Suzuki îl ţine la 
mare cinste pe Eckhart. În rând cu cei mai mari maeştri ai ... 
zen-ului. Într-o carte uluitoare, Suzuki pune pe aceeaşi pagina, 
rostiri din Zen, din Eckhart şi din Hristos, tulburător de 
asemănătoare prin încărcătura lor reflexivă (în fond, praguri 
verbale, injonctive, dinspre care e posibilă aflarea transverbală). 


lată, tot Eckhart: în această percepere tăcută şi fără de formă 
nu se vede dumnezeirea, căci eşti dumnezeirea; o recunoşti din 
lăuntru drept sentiment de sine şi nu din afară ca obiect. Unul, 
martorul, nu este de văzut, fiindcă este văzătorul. Tot ce este vizibil 
este obiect, lucru finit, ori făptură, imagine, noțiune ori viziune — şi 
tocmai aceasta nu suntem. 


Şi apoi, Ramana Maharshi, marele Înţelept al Indiei din 
epoca trecută: Sinele este cunoscut fiecăruia, însă nu limpede. Fiind- 
ul este sinele. „Eu sunt” este numele lui dumnezeu. Nici o altă 
definiție a lui dumnezeu nu este atât de reuşită, ca în acel loc din 
Biblie, unde se spune: EU SUNT CEL CE SUNT. Fiind-ul Absolut 
este, ceea ce este — este sinele. Este dumnezeu. În recunoaşterea 
Sinelui este recunoscut dumnezeu. Într-adevăr, dumnezeu nu este 
altceva decât Sinele. (Talks with Ramana Maharshi) 


Iar aici, tot Maharshi presupune dumnezeirea: creația are 
loc prin întreaga dumnezeire, care se împarte în dumnezeu şi natură; 
în aceasta stare este doar Fiind-ul. Acolo nu mai este nici un tu, nici 
un eu, nici un el: nici prezent, nici trecut, nici viitor. Este dincolo de 

timp şi spațiu şi de nerostit. Este mereu acolo — (Talks with Ramana 
Maharshi) 


În Fiind-ul transcendent şi absolut, Platon descoperă 
temeiul acestei lumi, reliefând astfel necesitatea şi valoarea 
acestor trecătoare forme ale lumii: absolutul este într-adevăr 
absolut, când devine creator. 

Plotin urmaşul lui Platon a armonizat mai apoi două 
tendinţe: a condamnat atât preamărirea doar a unui Aici, cât şi 
doar a unui Dincolo (dualismul tuturor dualismelor), 
prefigurând un Î ntreg al armoniei, un lanţ viu al Fiinţării. 
„Adevărata lume” nu e nici Aici, nici Dincolo. Ea nu poate fi 
descrisă. Doar „aflată”. 


Golul, atât de rău înţeles, nu este vid, ci continuu, fără 
de sutură, prezent concomitent în toate, esenţa a toate. 
Plotin: fiecare parte a universului e nesfârşită. 


Dumnezeul lui Platon, atât Aici cât şi Dincolo, şi cel al 
lui Aristotel, doar Dincolo, vor întemeia secole de-a rândul 
două tendinţe diametral opuse: afirmarea lumii şi fuga de lume. 

Şi asta în ciuda faptului că Augustin a aşezat cu mult 
înainte lăuntricitatea în centru: Drumul spre ultima realitate nu 
este extern, ci lăuntric. Lăsânduc-te în tine, te eliberezi de tine. 


Starea actuală a lumii e dominată de Phobos (teama). 

O teamă care apare atunci când doar te înalţi şi te cuprinde 
teama ca cele „joase” te vor contamina. Eros fără Agape, în 
fond. Transcendenţa fără cuprindere. Ei sunt gata să distrugă 
lumea spre a ajunge acolo în ţara făgăduinţei. 
La fel de destructivă însă este şi cea a „coborâtorilor” 
thanatici, care în tendinţa lor de cuprindere a tuturor 
celor joase, ignoră înaltul. 
Distrug lumea fiindcă e singura lume pe care o au. 


Aurobindo: transformarea spirituală culminează într-o permanentă 
înălțare dinspre conştiinţa joasă spre cea înaltă, urmată de o 
permanentă coborâre a firii înalte în cea joasă. 


Augustin face o declaraţie definitivă şi extrem de 
importanta în acest context derulator al aflării: faptul că pura 
conştientizare a gândului: nu cred în dumnezeu, este deja 
dumnezeu. 

Credinţa ori îndoiala în dumnezeu, ambele îl presupun 
pe dumnezeu. 

Universul ca holarhie. 


Unele tomuri filosofice, mai ales cele axate în primul 
rând pe „coborâre”, adică pe negarea categorică a miturilor, 
prin crearea de sisteme, ca rezultat al utilizării exacerbate a 
raţiunii, (şi fireşte şi dintr-un phobos subteran: angoasa morţii), 
trezesc o mâhnire de zloată, când nu e frig, nu ninge, ci 
mâzguie, ca într-o prelungă convalescenţă a iernii, tinzând, ca şi 
omul contemporan, să-şi piardă treptat din acuitate. 


38 


E o lipsa, o incapacitate de iubire în ele. Seamănă cu 
nişte sarcofage sacre şi te lasă deodată sleit. Într-adevăr, 
cel mai greu, însă şi cel mai derizoriu lucru, este 
pesemne să filosofezi asupra iubirii. Mai toţi au ocolit 
acest subiect la predecesorii „vizitaţi” de ei. 
Singurul act care ne-ar putea scoate din impas. 
Să înveţi a iubi: de „ridicolul”acesta s-au ferit şi se feresc toţi 
„raţionaliştii”: pesemne ar fi desfiinţat din capul locului acel 
atât de jinduit „progres”, pe care îl tot aşează ei ca şi cap de afiş. 
Deformare monstruoasă, prin unilateralizare. Încercând să 
„pompeze” infinitul într-o circumferință. Există însă progres în 
iubire? 
Marele paradox şi totodată eşecul lor îl constituie faptul 
(pe care doar cei unduiţi de Iubire îl cunosc deplin), că 
Plictisul nu se alungă prin angrenarea galopantă în 
rațiune. Dimpotrivă, el sporeşte şi se întăreşte lăuntric ca 
umbră. Amânat doar. Mereu combătut prin formele tot 
mai sporite, mai obsesive ale unei raţiuni cuprinse de 
amoc, ca în crizele de abstinenţă. Plictisul este prima 
treapta înaintea lui noche oscura.... 
Numai lubirea face ca el să fie cu totul mistuit: fiecare 
trăire, percepţie, este Plină, fremătător de Vie; trăirea în 
clipă a exorcizat teama. 
Iubirea e astfel şi trăire deplină in Clipă. 


lată, până şi utilitaristul Bentham: există între aceste, ale 
mele pagini, una singură, în care iubirea de aproapele să fi fost uitată, 
Chiar şi pentru o clipă? Arătați-mi-o şi această mâna va fi prima, care 
o va smulge. 

Novalis într-o scrisoare către Friedrich Schlegel: nu ştiu 
dacă ţi-am scris despre iubitul meu Plotin. Din Tiedemann am 
învățat să îl cunosc pe acest, pentru mine, filosof înnăscut — şi m-am 
speriat aproape de asemănarea lui cu Fichte şi Kant - şi de 
asemănarea lui în idei cu ei. Este mai pe potriva inimii mele decât 
amândoi. 


Acelaşi lucru se simte evident şi la Schelling, iar 
influenţa acestuia a fost enormă. Nu numai asupra lui Hegel. 
Schelling a fost prieten cu Hölderlin, Goethe, Schiller şi cu cei 
doi fraţi Schlegel. L-a influenţat evident pe Schleiermacher. 
Astfel, el a influenţat o întreagă linie de gânditori, atât pe 
Schopenhauer, Nieztsche până la Bergson, cât şi prin ei pe 
Heidegger, Sartre şi Whitehead. Şi nu doar prin denotarea 
efectului nelimitat al spiritului. 


Dacă am putea păstra calea intuiţiei fără de a o întrerupe 
prin încercarea fatală a etichetării ei noţionale. Unde am ajunge 
oare? 

Intuiţia: o înlesnire de Cale printr-o anume frecvenţă a 
luminii? 

Transfigurarea intuiţiei, de la un anume punct, în 
iluminare? 


Golul este formă. O întreţesere continuă fără nici o 
sutură. El înspăimântă, fiindcă este gândit prin prisma 
timpului. 


Toate lucrurile finite sunt contradictorii, zice Hegel. 

Fireşte: finitul înseamnă în primul rând o contrazicerea a 
infinitului şi astfel o contrazicere lăuntrică. 

Tocmai din această contrazicere se naşte tendinţa 
uniunii cu ceva mai înalt. 

Starea de instabilitate a holonului. 
(Matematica devine contradictorie în sine, dacă nu se află în 
continuă expansiune) 


Fiecare deţine o astfel de „tensiune”, înnăscută se pare, 
manifestată prin „rătăcirile” individuale ale fiecăruia, ca 
manifestări ale unei posibile de-tensionări. 


Oare să fie atunci golul, cel ce în cele din urmă mântuie 
totul? 

Intuiesc că da. Nagarjuna: cealaltă lume este mereu această 
lume. 


Dacă Schelling et. Co, ar fi cunoscut practicile şi 
metodele Zen-ului (mai ales, revelația golului, spre care tind şi în 
faţa căruia se opresc toate demersurile acestor filosofi germani 
şi a altora filosofi europeni), istoria culturii vestice ar fi fost alta. 
Şi încă ceva: se vede clar că nu l-au citit cu mare pătrundere nici 
pe Eckhart, unde acest lucru apare mereu, deosebit de 
pregnant, chiar dacă prin paradigme, ori sintagme „confuze”. 


Iluzia unui eu este în strânsă dependenţă cu timpul şi 
moartea: gânditorul, nu conştiinţa, este sortit morţii. Acest 
gânditor a tot pălăvrăgit despre dumnezeu, inteligenţă 
universală, conştiinţă cosmică, iubire etc. Însă a continuat să 

distrugă, să ucidă şi să se comporte haotic. Şi acest lucru nu atât 
din rea-voinţă, ci mai ales din cauza caracterului tridimensional 
al gândirii, ce blochează aflarea de către gânditor a acelei 
„realităţi”, de care tot vorbeşte de secole. Abolirea eu-ului, 
mistuirea gânditorului, eliberează o energie fluentă. 

Ea poartă însemnul iubirii. 

Meister Eckhart: în tot universul, nimic nu este atât de 

asemănător lui dumnezeu ca liniştea. 

Anguttara: intenția (fapta premeditată) este kharma. 

(cel ce îşi exercită mâna în odaie, înainte de a-şi spinteca 

duşmanul cu sabia - din evanghelii ... ) 


Există persoane, care prin pura lor prezenţă tăcută 
emană armonie, ordine, iubire, limpezime. În stare de a 
transfigura haoticul inter-individual într-un domeniu etic. Totul 
„palpabil”, însă inexplicabil (cu cât ne apropiem de un adevăr, 
cu atât se îndepărtează el de noi — ca în teoria indeterminării a 
lui Heisenberg). Şi aceasta, fiindcă aducem mereu cu noi o 
încărcătură duală, în orice experienţă. 

Să te delimitezi, considerându-te un fuior de ceaţă. 

Însă acest fuior de ceaţă nu există independent de aerul 
din jur. 


David Bohm: individul este ca şi muntele, ori un scaun, o 
manifestare a unei energii mai adânci, a unei ordini mai adânci, a 
unei realități ne-manifeste. Şi această concordă cu fizica mai mult 
decât orice altă concepție pe care o cunosc. 

Rădăcinile problemelor noastre se găsesc în mod 
paradoxal în ne-manifestabil. Dinspre acest ne-manifestabil se 
determină şi reînnoirile unei naturi, care se înfiripă şi se stinge 
în manifestabil. 

Novalis, în prelungirea vechilor texte, afirmă acelaşi 

lucru: vizibilul este un invizibil ridicat la rangul de 

taină. 
Ne-manifestabilul ca matrice. 


(Ce sens au, şi la ce bun toate acestea. Acum şi în Lumea 
Aceasta? 
Din orice unghi s-ar porni, se ajunge în cele din urmă la un 
miez. Şi acest miez este compasiunea, iubirea, ca formă a unei 
energii subtile, prin care se instaurează „ca de la sine”, o anume 
etică, inerentă acestei Aflări.) 

Augustin: iubeşte şi fă ce vrei. 
Aşadar, mai departe: 


Ne putem deci întoarce din însingurarea fertilă, din nou 
în lume, spre a depune prin pura noastră prezenţă mărturie a 
acestei transfigurări/metanoia personale. Spre a nu fi Aici şi 
Acum ... oricum. Fireşte, pe de altă parte, oricare altul, care a 
păşit pragul morţii, ştie mai mult decât cel mai înzestrat om al 
planetei: suntem însă aidoma copiilor, care apropiindu-se de 
pragul adolescenţei, manifestă un interes tăinuit, ascuns, faţă de 
misterul sexual, încercând să îl adulmece dinspre ne-pârguirea 
lor. Uitând faptul că vor ajunge să îl cunoască la timpul potrivit. 
Şi astfel, pierd o parte esenţială din unicul farmec al copilăriei. 

Într-adevăr, ca şi apa, nu ne „înălțăm” însă decât picătură 
cu picătură. 

Unul după altul. Dar imboldul, dacă este, trebuie urmat, 
fiindcă altfel o boală ori un accident/incident ne vor oferi 
oricum timpul (pe care mereu l-am amânat ori „omorât”), de a 
reflecta la noi înşine. 


Doamne, în fond suntem cu toţii responsabili de Tot şi 
de toate câte se petrec pe pământ. Ele se răsfrâng în mai mare 
ori mai mică proporţie — potrivit unei rezonanțe/configurări 
individuale „pe măsură”-, în fiecare din noi. Ne pătrund ca 
nişte unde, începând să formeze în noi legături, structuri. 
Pentru cine bat clopotele ... Efectul fluturelui ... 

Cât de tare trebuie să ne sporim atenţia în fiecare clipă... 

Doar ea poate menţine o integritate. 


Aplicând principiul, nu atât holografic (ce ar presupune 
mai ales un static), ci o holo-mişcare, se poate spune, că fiecare 
clipă conţine în ea întregul timp. 

Fiecare aspect al timpului, fiecare clipă, par să existe 
mereu pretutindeni. 


Limbii, sistemului conceptual, structurii gândirii le este 
inerent faptul de a nu ne înţelege pe noi şi universul în genere 
prin modalităţi holistice. Holografice. 

E nevoie de un alt limbaj, Un limbaj al instantaneităţii de 
comunicare; transverbal. 

Un limbaj holistic? Se pare că spre această abolire ( în 

care se găseşte principalul inconvenient al rătăcirilor 

noastre) a limbajului, în sensul înlocuirii lui cu un altul 

mai eficient, ne-dual, se îndreaptă oarecum şi un anume 
aspect al evoluţiei. 


Poezia realizează în acest sens o relaţie holografică cu o 
cultură, cu o epocă, cu un spectru al vieţii. Aflarea mistică pare 
să fie o formă totală a vederii holistice, care prin prisma 
personală pătrunde ordinea „pliată” a universului. 


Intuiţia pare a avea întâietate (chiar în ne-conştientizarea 
ei concomitentă actului) 

Acest clipe „goale”, în care ea / se „pipăie” instantaneu 
întregul, un întreg complex de structuri. 


Nu putem ştii ce a „trăit” un mistic. Trebuie să 
parcurgem noi înşine actul aflării. Nu poţi scuti pe nimeni de 
drum. Însă orice ar fi „aflat” misticul — şi mai ales în sensul: 
dacă mă întrebi nu ştiu, dacă nu mă întrebi, ştiu — cert este că 
fiecare din ei aduce cu sine o pleiadă de atribute ale unei 
genuine schimbări (metanoia): umanul, iubirea, blândeţea, 
toleranța, compasiunea, comuniune, smerenia, transparenţa. 
Toate acestea impunând o etică spontană. Nici unul din aceşti 
mistici, despre care îndeobşte se vorbeşte eufemistic, cu 
condescendenţă, ba chiar cu o anume depreciere şi cu un 
anume dispreţ, nu şi-a impus voința asupra altora, nu a dorit să 
stăpânească ori să asuprească pe nimeni: un model uman, pilduitor 
de existenţă. Ori acesta este lucrul esenţial. Dincolo de 
Revelaţiile mistice, care sunt din nou cercetate (şi anume, mai 
ales de fizicieni şi de ştiinţele naturii, descoperindu-se 
concordante uimitoare între ele). 

El impune ca punct de plecare la fiecare, indiferent de 
gradul său evolutiv, atenţia sporită, grija şi băgarea de 
seamă, îndreptate mai ales asupra propriei persoane în 
fiecare clipă. 

Aceasta trudă ar trebui să fie cultivată, dezvoltată de la 
cele mai fragede vârste şi cu precădere în şcoală. Fiindcă 
o şcoală, care implantează doar cunoştinţe încurajând 
competiția şi concurența, nu creează decât nişte mutilaţi, 
ducând la o extensie a urii, avidităţii, invidiei. 


David Bohm: după părerea mea însemnătatea pozitivă a 
misticii zace în faptul că această cauză primă a existenţei noastre este 
un mister, o constatare, pe care şi Einstein a acceptat-o. Tot el a fost 
acela care a spus odată, că tocmai tainicul ar conferi frumusețe. După 
părerea mea, drept mistic, ar fi de desemnat o persoană, care a avut 
într-adevăr o experienţă nemijlocită cu misterul, o experiență, care 
transcende posibilitatea descrierii ei. Problema pentru ceilalți oameni 
este de a pricepe ce ar putea însemna aceasta. 


(o afirmaţie simplă, modestă, aproape „necenzurată” a unui 
celebru şi important om de ştiinţă: dacă am pune-o în analogie 
cu o afirmaţie asemănătoare în esenţă a unui scriitor, mereu 
obsedat de importanţa şi „rolul” său, mereu îngrijorat de a se 
exprima cât mai „memorabil” cu putinţă: ce deosebire esenţială, 
în fond de nivel al conştiinţei între cei doi ... şi poate — de ce nu — 
şi de smerenie, nu-i aşa?.) 


Şi reacţia unui fizician german bătrân de la Harvard, 
concentrându-se a înţelege întrebările preopinentului de dialog, 

apropo de cazul Ted Kacsynski: Realitatea? Unde este realitatea? 
Unde e asta? 

Toate acestea îmi amintesc în mod straniu, de reacţia 
tipică a unor intelectuali francezi în faţa spontanului şi a 
„Tiscului”, pe care-l implică el. Spre a evita o confruntare onestă 
cu unele subiecte se refugiază în reacţiile de respingere ale 
aroganţei şi ironiei. Aceeaşi reacţie se poate observa şi la unii 
„intelectuali centralizaţi” ai marilor aglomerări urbane de la 
noi, axată în general pe replica: ce bă, te dai grande? 

Două angoase adânc înrădăcinate la ambele tabere: a nu 
te face de râs (teama de ridicol, predominând în orice situaţie), şi 
în prelungirea acesteia, bagatelizarea, luarea în derâdere 
(miştoul, zeflemeaua), ca reacţie de apărare. Rezultatul: trecerea 
rafinată sub tăcere, ba chiar ostracizarea, alungarea corpului 
străin. Genuinul este un risc prea mare ... Ca urmare se practică 
în mare taină (deşi toată lumea ştie ... ), plagiatul. La mare 
modă în zilele de azi. 


La fiecare se poate observa, dacă priveşti extrem de 
atent, în rare momente, nu atât fiorul, ca o firavă umbră, a unui 
déjà vu,, cât mai ales al unui deja, tulbure presimţit. O presimţire 
amânată şi ignorată vreme de-o viaţă: bănuiala că în fond se 
pliază unui rol de mult stabilit. Cu mult înainte de înfăţişarea 
lui pe pământ. 


Miles Davis. Se plimbă pe scenă căutând. În fond 
aşteptând a fi găsit; să îl ... găsească pe el sunetul. Sound-ul 
acela al lui inconfundabil. Nimic premeditat. „Risc” 

total. Nu ştie - în afara unor structuri de bază -, ce îl 
aşteaptă în următorul moment. 

Acest mers de animal de rasă. Pe scenă. Neliniştea 
această reţinută, încordată de leopard, spre a nu-i scăpa 
nici o nuanţă. Şi dintr-o dată această sincronizare ca de la 
sine între ei. Sunetul se desfăşoară în voie. Se desprinde 
parcă dinspre o apă misterioasă. Bătând înspre un mal 
îndepărtat. Pare un ecou ce străpunge aerul pur al unei 
dimineţi ceţoase. Lent irizate de soare. Şi vine sub mereu 
alte înfăţişări, alte înfiripări spiralate. Chipul lui Miles 
poartă reflexul de silex al înfrângerilor transformate în 
ceea ce s-ar putea numi „încă un pas”. 


Într-un interviu declară că a avut momente de 
neînchipuită neputinţă ... şi nu s-a mai atins vreme de 
cinci ani de instrumentul său. La un asemenea muzician 
şi artist, o eternitate a iadului ... după care i-au trebuit 
trei ani spre a-şi regăsi sunetul ... 
Însă el s-a reîntors. But he came back ... the sound ... 
(extraordinară afirmaţie!) ... The perfect sound, mai zice el 
cu vocea aceea răguşită, tulburătoare ... I hear this 
sound ... and a voice, mai zice, relatând cu o rară smerenie, 
despre plimbările lui solitare pe malul lacului său 
preferat ... Asta este. Aşchii de vorbe. În rest, a-ți urma, 
netulburat de nici o părere, de nici un considerent 
extern, Calea ... 

O operă de artă pare a fi cu atât mai valoroasă, 

mai ... profundă, cu cât se înfiripă dinspre un 

nivel lăuntric mai ... adânc. 

Când Borges îşi închipuia universul ca o uriaşă bibliotecă, se 
referea nu doar la carte, la cărți. Înclin să cred azi, că se gândea 
la faptul că întreaga lume, întreaga natură, pare a fi o bibliotecă 
vie, pe ale cărei rafturi în etaje şi terase ascendente şi 
descendente, zac semnele, pe care azi în suficiența hybris-ului 
nostru, nu le mai putem descifra. 

Iluzia, maya, conferă şi iluzia întâmplătorului şi a 

haosului. Înlăturând vălul, dai peste ordini, pe care încă 

nu le putem cuprinde. 


Omul nu se mulţumeşte doar a înţelege, a pătrunde 
lucrurile, fenomenele. Îl bântuie mai ales controlul, intervenţia 
şi ghesul stăpânirii, al transformării (ca act hegemonic) al lumii 
şi al naturii. 


Mai întâi râd ca fetiţele. Apoi, mai târziu, râd cu unduiri 
de sex. Îmi place de el: mă face să râd. Fireşte, râsul relaxează 
sfincterele, deschide. Este o deschidere. Şi alungă temporar 
teama şi grijile, conferind un intermezzo al siguranţei, 
adăpostului. 


După cum animalele îşi marchează teritoriul prin jeturi 
de urină, tot astfel omul îşi marchează micul imperiu, fiecare 
cum şi cu ce poate: prin utilizarea obiectivată a lui a avea. Unde 
domină a fi, graniţele se mistuie. 

Cât de fatal la un scriitor: să îşi marcheze teritoriul prin 
propriile cărţi ... 

Râul, o acţiune limitată doar de veşnica lui revenire. 
Binele, mai mult o stare. Cel mult, o făptuire de maximă discreție. 
(mâna ta stânga, dreapta ce face să nu ştie ... ) 


Hermes Trismegistos (se presupune că ar fi identic cu 
zeul egiptean al înţelepciunii, Toth): enunţă în principiul al 
treilea al legităţilor hermetice: tot ce există se găseşte în stare 
permanentă de vibraţie. Afirmaţie atestată azi de fizica 
cuantică. Ne găsim aşadar într-o mare de câmpuri în vibraţie. 
Vibrăm şi întâmpinăm continuu vibrații. 

Potrivit legii rezonanţei aceste vibrații determină reacţii 

în lumea înconjurătoare: pare că astfel ne determinăm în 

fiecare clipă, viitorul. 
Un grup de muzicieni, de exemplu, intră în rezonanţă pe 
parcurs şi la un moment dat are loc sincronizarea lor. Această 
sincronizare se asemănă mult cu modelele de unde ale 
creierului în momentul unei meditații adânci. Transmitând 
iubire, se va întâmpina iubire. 

(Mulţi vor citi poate aceste propoziţii, însă câţi oare se 
vor opri spre a se interoga nu atât asupra valabilităţii ori non- 
valabilităţii lor, cât mai ales spre a-şi acorda din plin timpul 
necesar spre a se lăsa pătrunşi de propriul adânc, dacă a fost 
doar uşor atins de aceste rostiri?) 


Experiențele bio-feed-back din ultima vreme au scos la 
iveală un lucru extraordinar: într-una din aceste experienţe, 
subiecţii au învăţat să-şi declanşeze la început funcțiuni 
organice: puls, temperatură, tensiune etc. După ce acest lucru a 

reuşit deplin, ei au fost rugaţi ca prin aceeaşi metodă să pună în 
funcţiune prin puterea gândului butonul de declanşare al 
imaginii unui televizor. 
La puţină vreme după această reuşită experienţă, unul 
din subiecţii experimentului a decedat. EEG-ul nu mai 
denota nici o activitate a creierului. Şi totuşi semnalul de 
declanşare al televizorului a apărut. 
Concluziile experimentatorilor, Delpasse Jaques şi W.].Amsyck: 
conştiinţa nu este aşadar legată de corp şi există şi mai departe 
laolaltă cu amintirile, cunoştinţele şi trăirile înmagazinate ... 


Medicul Yan Xin: supertalent parapsihologic din China. 
În prezenţa şi sub observaţia severă a mai mulţi experţi şi 
fizicieni de marcă a reuşit un experiment uluitor: a reuşit să 
influenţeze de la o depărtate de peste 10.000 km, viteza de 
descompunere a atomilor radioactivi, transmițându-şi pur şi 
simplu fluxul energiei mentale la locul experimentului. 
(În ştiinţa actuală, disocierea radioactivă este considerată a fi un 
fenomen întâmplător şi de neinfluenţat fizic ori chimic ... ) 
De asemenea a apucat cu ambele mâini o sursă electrică de 150 
de volti ... 
Mai mult, i-a reuşit să mărească şi să diminueze tensiunea 
electrică a sursei (între mâinile sale experimentatorii au măsurat 
o rezistenţă cu mii de Ohmi mai mare decât la omul obişnuit.) 
Să poţi prin practicarea Quigongului, însoţit de o 
concentrare mentală ieşită din comun, să schimbi ADN-ul dintr- 
o celulă (cum a făcut-o într-un alt experiment Yan Xin), explică 
multe din vindecările miraculoase de-a lungul vremurilor. 

Cum decurge un experiment depinde de starea / 
atitudinea de aşteptare (la ce se aşteaptă în fond subiectul în 
momentul în care începe experimentul).  Conştiinţa 
observatoare alcătuieşte cu obiectul observat o unitate, iar 
rezultatul este până la un anumit grad oglindirea convingerii 
mentale a celui ce întreprinde experimentul. Acest lucru este 
valabil însă la toată lumea ... 


Convingerile, închipuirile şi aşteptările creează „lume”. 
Schimbându-ne aşadar „mentalitatea”, convingerile, schimbăm 
prin urmare şi „realitatea”. 


Pentru cine cunoaşte principiul dintre cauză şi efect, ştie 
că aşa ceva ca întâmplarea/întâmplătorul nu există. Doar 
concordante. Potrivit legii rezonanţei. 

Culegem ce semănăm.... 


Institutul HeartMath din California: s-a descoperit că 
numitul câmp electromagnetic al inimii emană de cinci mii de 
ori mai multă energie, decât undele de energie transmise de 
creier. (Ceea ce emană din inimă este în armonie şi concordanţă 
cu Fiinţarea Absolută). 


Ben Gurion: cine nu crede în minuni, nu este un realist. 
(Augustin: minunile nu au loc în contradicție cu natura, ci în 
contradicție cu ceea ce ştim despre natură). 


Masaru Emoto, reputat om de ştiinţă japonez: „apa are o 
conştiinţă”. A ajuns la această constatare prin fotografiile sale 

revoluţionare ale cristalelor de apă. Apa trăieşte şi se schimbă 
prin influenţa sentimentelor, cuvintelor şi muzicii ... 

Experiențele de fotografiere a cristalelor izolate, după o 

metodă specială de înghețare a apei, demonstrează că 

apa preia şi înmagazinează informaţii din mediul 

înconjurător, schimbându-se în mod corespunzător. 
Structura cristalului (era parcă şi titlul unui film al lui Vajda ... ), 
oglindeşte vibraţiile armonice ori dizarmonice ale mediului. 
Sub influenţa muzicii lui Bach, de exemplu, apar cristale de o 
frumuseţe nemaivăzută ... Pe când la „muzica”, de genul 
Heavy-Metal, apăreau formaţiuni haotice, distruse ... 

Lucrul cel mai uimitor: la fiecare gen de muzică, 
cristalele aveau o formă deosebită, specială. La un cântec de 
iubire de exemplu, se forma un cristal de forma inimii.. 

Reacţiile la cuvinte: acelaşi efect. Potrivit mesajului afectiv. 

(cine e omul acesta de poruncește apei, domolind-o?) 

Aceeaşi splendoare o aveau şi cristalele apei tămăduitoare din 
Lourdes, analizate tot de echipa de cercetare a lui Emoto. 

Corpul uman constă în mare parte din apă. Oare ce efect 

au atunci asupra ei /lui, sentimentele noastre în fiecare 

clipă? 


În India se ştia de altfel de milenii: sufletul bucătăresei 


Sri 


„impregnează” mâncarea pe care o găteşte ... 


Revin la evenimentul din 11 septembrie 2001. 
Cercetătorii de la Princeton au trezit la viaţă un proiect: global 
consciousness project. 

Întrebarea lor: dacă există o conştiinţă colectivă a omenirii, este 
ea în stare a influenţa rezultatele generatoarelor incidentale? Ce 
vor înregistra computerele? 

Au fost astfel răspândite în întreaga lume câteva zeci de 
generatoare incidentale. Acestea realizează zi şi noapte prin 
calculatoare specializate un şir de zero-uri şi de unu-uri, care să 
nu fie influenţabile la nimic, în afară poate a conştiinţei umane. 

Datele sunt colectate mai apoi la Princeton, unde se 
realizează o curbă grafică a decurgerii şi sunt comparate cu 
linia, care ar fi de aşteptat la un rezultat pur incidental (doar 
acele derogări de la incidental, care apar în mai multe regiuni în 
acelaşi timp, sunt considerate demne de a fi valorificate). 

Evenimentul din 11 septembrie a dus la o înregistrare 
interesantă: calculatoarele au produs deodată şiruri de cifre 
ordonate, care derogau evident de la rezultatul incidental 
aşteptat. Oare unda emoţională universală, să fi unit astfel 
conştiinţa oamenilor, încât să fi influenţat calculatoarele? 

Pe lângă alte evenimente înregistrate, cu rezultate 
asemănătoare (cutremure, jocuri olimpic, anul nou etc.), acest 
eveniment din septembrie a provocat cele mai mari schimbări 
vreodată înregistrate. 

Şi mai interesant însă este faptul că anumiţi cercetători 
de la Princeton, analizând aceste date, au ajuns la concluzia că 
populaţia lumii a dus ea însăşi prin convingerile ei negative la 
acest eveniment: curbele s-au înregistrat cu 4 ore înaintea 
evenimentului catastrofal, de parcă populaţia lumii ar fi ştiut 
înainte de acest lucru. Cercetătorii americani au lansata ipoteza 
că aceste cauze s-ar fi aflat în ... viitor. După ei, toate variațiile 
posibile ale viitorului există concomitent. Ele pot fi comparate cu 
mărfurile puse la dispoziţie de un uriaş magazin universal: 

păşind în el dorim a cumpăra ceva anume. Din mărfurile 
expuse alegem doar pe acelea care corespund dorinţei noastre. 

Tot astfel şi jocul dintre prezent şi viitor: suntem 
înconjurați de o matrice invizibilă, care conţine totalitatea 
evenimentelor posibile în viitor. Se realizează aşadar doar acea 
variantă, care intră în rezonanţă cu prezentul, o variantă atrasă 
deci de acest prezent. Toate celelalte variante au loc, însă în 
universuri paralele, potrivit teoriilor fizicii cuantice. 


Lucrul cel mai interesant însă: energia nu se pierde. Ea 
se adună, se comasează undeva. Teama şi atitudinea 
negativă a numeroşi oameni (alimentate de agresivitatea 
generală din lume: războaie, măceluri, asasinate, 
televiziune, jocuri pe calculator etc.), formează au aură 
colectivă, ce atârnă ca o negură peste o grupă ori națiune. 

O singură persoană cu atitudine total agresivă şi 
destructivă poate face o legătură cu această masă de 
energie (prin rezonanţă), declanşând o catastrofă. 
Concluzie este mereu aceeaşi: cu toții suntem răspunzători 
de ceea ce se întâmplă. 


Viitorul nu este o problemă electivă, ci mai ales una a 
conştiinţei colective. 

Einstein: timpul nu este deloc, dar chiar deloc, ceea ce pare a 

fi. El nu decurge doar într-o singură direcție şi viitorul există 

concomitent cu trecutul. 


Nu există nimic mai esenţial decât pacea / armonia 
lăuntrică. Toţi o caută în fond ... în felul lor. Prin rătăcirea lor 

individuală şi colectivă. Majoritatea însă prin A Făptui nu prin 
A Fi. Sentimentul de a fi Una cu tine însuți şi cu lumea. 
Atotidentificare. 
Acest sentiment născut din compasiune, iubire şi 
bucurie, care sporeşte cuantumul de energie vitală. 
Nimic nu este mai important decât acest lucru. Prin 
această întreţesere universală a toţi şi a toate, ce facem 
pentru noi, facem în fond pentru toată lumea. 


Aici trebuie subliniat un lucru, îndeobşte extrem de greu 
de acceptat, de înţeles: 
Mila nu ajută pe nimeni. Dimpotrivă. Se produce doar o 
cufundare în durere, tristeţe. 
Teamă şi furie. Ne pierdem astfel balanța lăuntrică. 
Reacţia inconştientă la unele evenimente dureroase în 
lume — în mod paradoxal —, ne desparte de unitatea cu 
fiinţarea: se creează un câmp morfogenetic al durerii şi 
suferinței. În fond, întărim contururile unei stări generale. 
Astfel, deschidem poarta tocmai acestor evenimente, pe 
care le deplângem. La fel, consolarea. Consolând pe 
cineva nu facem decât să îl menţinem în starea aceasta a 
lui, demnă de ... milă. 


Com-pasiunea în schimb este calea de a privi direct faptele, fără 
a simţi furie, teamă ori dorințe vindicative (care doar măresc 
marja râului în lume, consolidându-l în fond) ştiind că orice 
sentinţă şi etichetare valorică în bun şi rău duc prin dualismul 
lor la ruperea de unitate. 

Compasiune: să accepţi o situaţie aşa cum este ea, fără a 
emite sentințe: rămâi astfel centrat în sine şi capabil de acţiune. 
Este extrem de greu de acceptat, de înţeles acest lucru, care pe 

loc declanşează dezaprobarea, ba chiar furia (fapt, care iarăşi 
denotă că se atinge un nerv sensibil ...), şi care în cele din urmă 
este rezultatul îndelung al unei educaţii milenare, preamărind 
„eroicul”, răzbunarea necesară, „mânia justificată”, în fine, 
victoria cu orice preţ a celor „buni”, asupra celor răi ...Care erau 
însă cei buni şi care cei răi în războiul de exterminare al 
indienilor americani? 


Compasiunea nu se confundă cu nepăsarea, cu 
inactivismul. Dimpotrivă. Doar prin compasiune rămâi Una cu 
toţi, şi mai ales, doar pe baza păcii lăuntrice poţi acţiona: 

motivația şi calitatea acțiunii sunt însă cu totul altele. 


Privită din miezul unei păci lăuntrice, lumea e aşa cum 
este. Abia atunci se înţelege faptul că unul ori celălalt se află pe 
orbita rătăcirii lor necesare, spre a-şi găsi din nou Calea, pe care 
unii au găsit-o deja. Altminteri, e ca şi cum te-ar revolta unul ori 
altul dintre colegii de clasă, care nu fac faţă unei ori altei 
probleme. Lumea e o diversitate, în care fiecare se află în timpul 
şi la nivelului lui momentan, „rătăcit” în labirintul lui momentan, 
purtând în el propria lui moarte ... 


Samana Dhyani Ywahoo: hai, să recunoaştem frumusețea 
în noi înşine şi în alții. Când ne vom întâlni, întâmpina, să ne privim 
în ochi, să auzim bătaia inimii celuilalt, să vorbim de bine despre noi 
şi ceilalți, să ştim a fi conştienţi că ne găsim în procesul unei 
schimbări. 

Mata Devi: există două limbi pe lume: limba intelectului şi 
limba inimii. Compasiunea este limba inimii, eliberată de ego. Nu 
cunoaşte dorința şi teama. artă şi nu trage hotare. 

Întrebarea este nu atât: ce aş face eu în această situaţie. 

Ci mai ales: ce ar face iubirea în această situaţie? 


HeartMath Institut, California: se descoperă că inima are 
câmpul electromagnetic cel mai mare. Frecvența câmpului 
electromagnetic al inimii sincronizează cu frecvenţa pământului. 


Eckart Tolle: propune spre liniştirea „furtunii” din 
minte, următorul lucru: să îţi pui, pur şi simplu, întrebarea: să 
vedem, care gând e următorul? Şi apoi, să pândeşti acest gând ... 
şi dintr-o dată, linişte deplină o vreme ... nimic ...Ca într-un 
stop-cardiac ... doar prezent ... o vreme ... şi o anume pace... 

Trăire deplină în clipă. 

Asta e totul. 


Nesfârşirea nu poate fi decât intensivă ( nu extensivă 
cum se presupune îndeobşte). 


Dacă libertatea este în fond armonia / iubirea, atunci nu 
mai există dorinţă: iar dacă nu mai este dorinţă, atunci la ce bun 
„libertăţile” tainice: a face bani „oricum”, a călători „oriunde”, 
a-ţi permite „orice”? 

Divinitatea este identică cu lumea, însă nu este lumea 
însăşi. 
Max Planck: Nu există materie prin sine. Nu materia vizibilă, însă 
trecătoare, este realul, ci nemuritorul spirit...însă, fiindcă fiintele 
spiritului nu pot exista prin sine însele, ci trebuie să fi fost create, nu 
ezit să denumesc pe acest misterios şi tainic creator la fel, cum îl 
numeau popoarele vechilor culturi ale pământului cu milenii înainte: 
dumnezeu! 


Eul mental este o structură lingvistică, o creaţie istorică. 
El viază prin comunicare şi dialog, fiind construit din simboluri. 
Este un text. Singura posibilitate de înţelegere a acestui text este 
interpretarea. Într-un cuvânt hermeneutica. 

Limba ştie mai mult decât cel ce o vorbeşte. 

(analog, prietenul G.C.: trupul ştie mai mult ) 


O paradigmă impresionantă, un vers reuşit, o rostire ce 
bate departe, toate acestea nu au decât un singur rost: de a 
determina în cel ce citeşte, aude , o breşă. În fine,de a trezi. Ca 
cel ce are urechi de auzit, să fie incitat la drum întru Calea lui 
proprie, absolut individuală. 

Saltul în tăcere. În linişte. 
Acesta este potenţialul maxim: declanşarea prin injuncție a unei 
motivații întru o posibilă metanoia. 
Singura modalitate de a cunoaşte trans-mentalul este 
transformarea de sine. 

A îndrăzni mersul. Nu doar a-l descrie, a-l gândi ori 
închipui. 

Apoi, saltul de la mers, la „zbor” ... 


Absurditatea europeană perfecționată de-a lungul 
secolelor: cogito, ergo sum. ... 
(a pregătit epoca în care auzul este lacheul văzului ... ) 
Când în fond trăim cel mai intens atunci când ... nu gândim: 
contemplând un peisaj, pe malul unei mări, pe vârful unui 
munte, în extazul muzicii ori al iubirii — mai ales aici, în iubire. 
Dacă începi să gândeşti în plină „îmbrăţişare activă” 
(cum numea amorul Noica) ... 

Iubirea mai degrabă se „ascultă”, decât se vede. 

Iubesc, aşadar sunt. 
Kant: a nu vedea, desparte pe om de lucruri; a nu auzi desparte pe om 
de om. 


Întrebarea poartă mult mai departe decât răspunsul: 
lumea vestică obsedată de răspunsuri. 


Ce pervertire: un om „ascultător”. Când în fond trebuie 
să asculți doar de propriul sine. 
Să-ţi fii ție însuţi „ascultător”. 


Geologi din California: „atitudinea” pământului, sfidând 
toate legitățile fizicii, în ceea ce priveşte deficitul de oxigen, 
comportarea lui, nu poate fi înţeleasă, dacă îl privim drept un 

conglomerat mort de piatră şi lut, ci doar dacă îl considerăm drept 
viu, drept o mare ființă: Geea, cum îl denumeau vechii greci. 

(Astronauții au resimţi cu toţii acest caracter viu al pământului. 
Cosmonautul american Irwing: cald, viu ... atât de fragil ... de 


gingaş ... ) 


E linişte. Şi e atât de târziu printre înfrunziri, încât aud 
privighetoarea cojind tăcerea dinaintea zorilor. 

Poezia reuşită îşi devansează mereu propriile structuri. 
Indică ceva dincolo de ea. Poemul începe înainte de a fi auzit / 
murmurat. 

Poemul genuin este ceea ce rămâne după lectură: o stare 
inefabilă. 


Muzica, poezia, o emoție controlată, geometrizată ... 


George Leonard, fizician american: felul şi modul în care 
se înfiripă muzica este şi modul de înfiripare al lumii ... Structura de 
adâncime a muzicii este identică cu structura de adâncime a tuturor 
lucrurilor. 

În fond nu există decât o singură muzică. 

Ceea ce vechea Indie numea Nada Brahma, sunetul 
divin. 


Hipertrofia contemporană a ochiului: catastrofală! 
Atenuând dezastruos celelalte simţuri. Aşadar, atenuând 
intensitatea trăirii în fond. 

Ştiinţa: precumpănirea vizibilului, a ochiului: precumpănirea 
programării ochiului: sporirea  agresivităţii: nutrind 
larma / fertilizând astfel agresivitatea. 


Dominarea văzului a dus la disocierea subiect-obiect. 
Disociere pe care Einstein o numea: un soi de închisoare ... 


Ochiul: expansiv, agresiv, dur, tăios, masculin, ego- 
centrat, ahtiat de putere. 


Aristotel: prin ochi sufletul se poate risipi, în vreme ce prin 
cele auzite se adună şi se concentrează. 
Ochiul compară. Urechea cuantifică. 


Mecanismul de decodare al ochiului: se bazează pe 
evaluarea prin repetabilitate. 

Al auzului, al urechii: pe surprinderea unică, irepetabilă. 

Fenomen extrem de relevant. Mai ales că mecanismul 
decodării auzului este departe de aproximația ochiului. 

Ochiul caută. Urechea găseşte. 

Epoca manipulării prin vizualizare a consumatorilor. 

O pereche iubindu-se, închide ochii: se ascultă unul pe 


altul. 


Acum înţeleg şi de ce nu suport telefonul în genere: 
auzul e „nemilos” prin adâncime, cuprindere integrală, prin 

matematica surprindere a celor mai intime nuanțe ale 
sufletului; îl trădează o anume rezonanţă a vocii pe cel ce 
vorbeşte; citeşti în el ca într-o carte ... 


Ochiul şi-a adus din plin aportul la de-spiritualizarea 
lumii şi preponderența raționalismului /materialismului. 


Când visăm, ochii sunt închişi şi totuşi „vedem” totul cu 
o limpezime de vis... oare cu ce vedem în vis? Ori analog; ochiul 
lăuntric din visarea cu ochii deschişi, când vedem clar locurile 
îndepărtate ale copilăriei? 


Bardo Thödol: eliberare prin auz (în trad. aproximativă) 


Însuşi Lao-Tse a primit porecla de Lao-Tan (ureche 
mare, în chineză) 
Pentru chinezi ochiul e simbol Yang, auzul, Ying: 

Vulturul-emblematic din cetăţile şi oraşele vestice, din 
stemele imperiale ... 

(maestrul ochiului) 


Krishnamurti: ochiul zice: eu! 


Kierkegaard: am învățat că rugăciunea nu este doar pură 
tăcere, ci auscultare, auzire. 


Auzul presupune nu disociere, ci unitate (ce titlu: sub 
dictatura ochiului! ... ) 

Bhagwan: democrația simțurilor. (fireşte, ambele, ochi şi 
ureche, îşi sunt unul altuia reciproc necesare, puncte 
arhimedice unul altuia. 


Sub fir de lună - mireasma nopţii din glasul păsării... 


A iubi înseamnă a trăi întru dumnezeu. A iubi este făptuire 
întru dumnezeu, astfel încât fiecare gând şi fiecare acțiune să prindă 
rădăcini în dumnezeu şi nu în lume. Dacă un om este împlinit de 
iubire, nu mai reacționează la vibraţiile distrugerii şi morții, ci la 
vibraţiile inepuizabilei vieți. (White Eagle) 


Trupul meu este în rezonanţă adâncă, intimă cu această 
colină verzuind în unduiri de vară şi în care corpul meu se va 
mistui cândva. 

Corpul nu ştie nimic, ştiind. 

Faţă de un ţăran, un intelectual este un analfabet al naturii. 


Trec prin faţa fostei grădini de vară din oraşul meu 
natal. Aici seara „se dădeau” odinioară în anii dictaturii, filme, 
mai suportabile în aerul perlat, curat al verii. Cinematograf în 
aer liber. 

Acum o năpădesc bălăriile, cât un stat de om. 

Ecranul - afumat de un foc „revoluţionar” încropit pe 
scenă. 

Vânt de libertate ... (a cântat pe această scenă în copilăria 
mea, lon Dacian) 

Părăsire totală, abandon deplin. 

Bănci luate în stăpânire deplină de scaieţi şi ierburi: 

tot ce a fost, tinereţe, copilărie, cei stinşi şi mulţi ... tot 
mai mulţi ... 


Limba străveche, arhetipală, utilizată desăvârşit, face de 
prisos toate problemele filosofice. 


Da, zenul, ca spiritualitate cotidiană. Spiritualitatea 
zicudului. În zen nu există nimic „sacru”. fiindcă totul este 
sacru. 

Zen - o înaltă artă a vieţii. 


Poţi scrie bine despre ceva, doar când ai habar şi de 
altceva. 


Deseori m-am întrebat: oare de ce mai ales nemţii şi în 
genere popoarele nordice au fost cei cu cele mai multe invenţii 
tehnice? Asemenea lui Martin Grotjahn, m-am întrebat şi eu 
deseori de ce nu au păşit deja grecii în era maşinistă? Doar 
deţineau cunoştinţele necesare, ba chiar şi inteligenţa tehnică şi 
priceperea pentru aceasta ... 

Iubirea pentru viu, pentru corp şi spirit, nu i-au lăsat însă 

să transfere funcţii umane asupra obiectelor. Corpul a 

fost considerat păcătos doar sub influenţa creştinismului. 

Iubirea faţă de viu, faţă de sine şi faţă de aproapele s-a 

răsfrânt astfel asupra lui res, asupra obiectului. 

Inventarea de maşini şi utilizarea lor drept surogat. Ca 
proiecţii şi simboluri ale fragmentelor corpului şi ale 
funcţiunilor sale. 

Grotjahn denota faptul că deja romanii cunoşteau 
principul presiunii hidraulice, pe care însă îl utilizau doar la 
sistemul de pârghii din circuri. 

Doar în slujba zeilor, s-a permis utilizarea maşinilor în 
antichitate. Pentru demnitatea omului liber era o jignire, spune 
Grotjahn. 


Sensul frumuseţii şi instinctul sexual sunt într-o legătură 
intimă, adâncă. 

Privind de exemplu o femeie, o denotăm ca fiind 
frumoasă, sub credinţa unei motivații estetice. Însă această 
judecată este ea însăşi motivată sexual. Şi invers: instinctul 
sexual presupune şi tendinţa înspre frumuseţe. O implică. 


Totul pare a depinde de sunet: corpul uman este 
„a-cordat” nu doar în ceea ce priveşte dimensiunile sale, ci şi în 
ceea ce priveşte punctele sale de acupunctură, care determină 
sănătatea. Fiecare trup — un diapazon unic. 

Legăturile liniare dintre aceste puncte de acupunctură 
par a funcţiona ca şi corzile unui instrument muzical: 
acupunctorul înfige acul, îl învârte, parcă acordând un 
instrument. 

Relaţia stranie dintre meridianele-acupuncturii şi sunet, 
adică intervalele. 

Vântul de vară într-un lan de spice: ce muzică vizibilă, 
ce dans de armonii. 

Georg Leonard: structura abisală a muzicii este identică cu 

structura abisală a tuturor lucrurilor. 


La o lansare de carte: să presupunem, zic, următoarele; 
dacă unui număr de o sută de scriitori aleşi, li s-ar oferi şansa 
Înţelegerii depline, sub condiţia Tăcerii, adică a renunţării la 
scris, 99% ar alege scrisul ... Uluire. Stupoare generală ... 


Superstiţia mea este textul. Pesemne, pentru că l-am 
privit mereu ca pe un mijloc către un alt scop. Ceea ce rămâne la 
urma urmei se înscrie într-o carte invizibilă. Fiindcă tot ce ducem 
cu noi în stingere, tot ce ne defineşte este în fond înscris într-un 
invizibil. Cărţile multora dintre cei admiraţi, dintre prietenii 
duşi. Ceea ce eu doar presupun, presimţind, este pentru ei acum 
certitudine. Si iată cum văd eu lucrul acesta: dacă un vânt sacru 
s-ar năpusti prin biblioteci, printre cărţi, ar alunga multe dintre 
cuvinte, lăsând poate pe undeva multe cărți imaculate. Ca ele sa 
se întoarcă în valea, de unde poate se vor înfiripa alţi arbori, 
prin moartea cărora s-au ivit ele. Şi mai văd unele cuvinte, 
unele propoziţii fremătând de încordare sub bătaia acestui vânt. 
Văd cum tremură rezistând suflului lui. Sunt textele care, chiar 
dacă sunt scrise cu „naivitatea” celor pătrunşi, rămân. Fiindcă 
deseori adevărul este atât de şters, de banal şi de evident, încât 
este trecut cu vederea, ignorat: sunt cărţile scrise cu vârful 
inimii. Şi ele vor rămâne. Sunt cărţile intuiţiei, ale dăruirii. Ce 
poate să fie mai superstiţios decât această secvenţă de imagine, 
frizând „apocalipsa unei culturi”, care ar fi poate şi posibilitatea 

ei de mântuire, într-o lume ce o ignoră nu atât în favoarea altor 
surogate, ci mai ales pentru faptul că - analog religiei 
instituţionale de azi -, nu mai corespunde cerinţelor ei „reale” şi 
legitime, adică lăuntrice? 


Nicicând nu se înţelege mai bine rolul manipulativ al 
separării semenilor decât azi: divide et impera; acest dicton latin 
este mai actual decât oricând. 


Literatura (poezia) — o oprire în timp ... 


Poate suntem atât de fascinaţi de splendoare, fiindcă 
întotdeauna, unde o trăim, aspirăm odată cu ea si 
atotprezenţa morţii în ea. 


Dacă considerăm adevărul drept momentul în care nu 
mai există taine, câtă bucurie vie va mai conţine viaţa atunci? 
Nu este tocmai misteriosul, tainicul, emblema viului? 


Cercetători ruşi au descoperit bioplasma, o substanţă 
eterică. Această substanţă eterică, ce nu se poate confunda cu 
eterul fizic, pătrunde fiecare formă a materiei. Este substanţa, 
care ţine laolaltă spiritul şi materia. 

(Democrit: fiecărui atom i s-a dat un eter.) 

Este cunoscut în China drept chi. El curge prin punctele de 
acupunctură ale trupului. 

Piramidele, constructele sacre, străvechi - puncte de 
acupunctură ale pământului. 

Cu amar de ani înainte se jura pe un bulgăre de pământ 
ţinut în palmă. Sacru. 

Apa vieţii şi apa morţii sunt una. Chipul oglindit în apă, 
regăsit aşadar în adânc. 


Un episod, ce devine prin el însuşi simptomatic şi 
elocvent, în cetatea oraşului meu natal Sighişoara. Amiază 
toridă de mai. Un grup mare de turişti străini aşteaptă să vadă, 
cum bat ora exactă figurinele din turn. Risipiţi printre tablourile 
pictorilor sighişoreni. 

Şi deodată, o mare rumoare. Sus pe balustrada Turnului 
cu Ceas s-a suit un vlăjgan tuciuriu, ţinând de mână o fată. 
Anunţă că şi-au turnat benzină pe haine şi au de gând să sară. 
Poliţia cu duba. În spatele tufişurilor pompierii cu furtunul. Iese 
primarul. Îi roagă să coboare. E luat în derâdere. De ... sus ... 
Între timp se află cine este zdrahonul: un „peşte” local, mare 
scandalagiu şi oaspete aproape permanent al zdupului, al 
pârnăii ... Aflat în conflict cu un alt proxenet dintr-o aşezare 
învecinată. Rugăminţi. Televiziunea. În fine, tipul coboară 
însoţit de o fufă care se ţinuse tot timpul tăcută şi liniştită. 
Proferă într-o limbă scâlciată câteva înjurături la adresa 
oficialităților de faţă, a poliţiei mai ales, pe care, zice el, a 
aprovizionat-o cu fetele lui din plin. 

Urlă şi ameninţă. Înjură gros. 

În cele din urmă este...rugat să plece... se face loc prin 
mulțime. Şi omul, de mână cu fufa, se îndepărtează prin 
portalul cetăţii şi dispare... 

Mai este oare nevoie de comentariu? Are el vreun rost? 
Când nici măcar de ochii lumii şi ai turiştilor străini, nu a fost 
urcat în dubă? 

N-are rost nici a presupune cu rafinament de 
connaisseur, că ar putea fi vorba de o „lovitură” organizată de 
vreun „catindat”, acum când se apropiau din nou alegerile 
locale. 

Concluziile simple şi limpezi se impun de la sine, nu? 
Mereu se vorbea pe vremuri, îti aduci aminte — îmi zice un unchieş 
bătrân — de omul nou ... păi, ăştia sunt omul nou ... noua societate ... 
coruptă şi ahtiată de căpătuială ... demonizată ... orice ar zice vreunul, 
cum că este altfel, că „el” e altfel, e doar dorința de a-şi mai pune şi 
caftan, jilt ... pentru că toți sunt molipsiți ... de la mic la mare ... dacă 
te ţii tare şi te însinguri scârbit ... ori dacă îți declari pe faţă 
dezacordul... te elimină ca pe un corp străin ... aşa au făcut cu toți 
oamenii de bine de-a lungul secolelor ...mai ştii ce zicea buna ta?... 
Ăstora le lipseşte frica, ruşinea şi mila ... unde ea presupunea prin 
frică, smerenia, respectul ... în fine ... 


Suntem înconjurați de o neauzită muzică, care ne 
pătrunde întrutotul. Întreaga materie se află în vibraţie 
continuă. Celebrele pietre megalitice din Anglia au în domeniul 
ultra-sunetului vibrații de o neobişnuită forță, dependente de 
timpul zilei şi de anotimp, de fazele lunii. 


O ştiinţă relativ nouă, cymatica (de la gr. Kyma-undă), 
cercetează vibraţiile creatoare la toate nivelele, de la moleculă 
până la galaxii. Descoperă legităţi ascunse, care, cum bănuia 

deja Novalis, erau evidente, de la sine înțelese, în vremurile 
străvechi, mitice. 


Muzica nu poate minţi ... 


Filosofiile apusene sunt strict legate de structura 
gramaticală a limbii (subiect-obiect, activ-pasiv). Spre deosebire 
de ele gândirea chineză ori japoneză nu se mişcă dinspre 
subiect înspre obiect prin intermediere de verb: ea înconjoară 
obiectul şi îl înconjoară până ce subiectul şi obiectul devin una. 
Atingerea unității este aşadar mult mai înlesnită în gândirea 
orientală. 

Simbolul oriental este cercul, unitatea. Cel apusean, linia 

dreaptă. 
(modelele ciberneticii — nici ele nu se dezvoltă de la gândirea 
liniară, ci de la cea circulară, potrivit regulii circulare: în care 
efectul poate deveni cauză, iar viitorul poate influenţa trecutul; 
cauza zace acolo, în punctul unde păşeşti în cercul regulator): 


Mecanica cuantică este Zen-koan-ul timpului nostru ... 


Epitaful de pe mormântul lui Rilke în apropierea 
bisericii din Raron în Wallis, desprins dintr-un poem al său: 
„Rose, oh reiner Widerspruch, Lust / Niemandes Schlaf zu sein 
unter soviel / Lider” („roză, tu pură contrazicere, voluptate / 
nimănuia somn să-i fi sub atâtea / pleoape”). 

Modelul unic al sufletului, ca o semnătură spirituală a 
fiecăruia. 
Oriunde ne-am afla, lăsăm o amprentă a acestui model unic. 


Lumea vestică are un vacuum mitologic: secularizarea şi 
fundamentalismul (dogma) i-au răpit miturile. Miturile sunt 
simboluri ale modelului adânc al vieţii noastre. 

Ele sunt ca o lentilă, prin care ni se permite vederea lumii. 


În nuanțele dorului se ascunde şi această chemare a 
modelului sufletului, care-şi clamează astfel împlinirea 
traseului său (înscris în manuscrisul vieţii) 

Fiecare are un sunet al său, unic; ca şi în cazul 
adevărului însă, totul este o problemă a simfoniei (conlucrarea 
sinergică). 


Citesc în reviste dizertaţii despre ... modernitatea şi 
actualitatea lui ... Eminescu. 
Nu se pricepe pe pagini întregi faptul simplu: 

Eminescu se află în plină evoluţie. 
Metodele noastre de receptare, precum şi nivelul şi canoanele 
receptării, până şi (ori mai ales) în şcoală sunt cauza. Muzeul 
acesta pedagogic. 

Noi am rămas pe loc. 
Acest simptom îngrijorător la atâtea capete „luminate” nu este 
decât reflectarea generală a situaţiei din şcoli: trebuie revizuite 
din temelii. O cere Timpul, calitatea lui. 

Copiii sunt extrem de inteligenţi şi doresc răspunsuri 
proaspete, nu hapuri. 

Însă aspectul cel mai straniu şi în acelaşi timp atât de 
(milenar) concludent: cu cât caracterul, o anume smerenie şi 
etică sunt pe cale de dispariţie, cu atât mai atacată este o fire atât 
de luminoasă ca cea a lui Eminescu - la egală înălţime cu 
valoarea sa artistică, fenomen extrem de rar. 

Reacţia aceasta atât de ciudată nu este oare reflexul 

violent al unor suflete bolnave de amânări, agonizânde? 

El devine astfel oglinda sufletului lor. Cum să nu se 

înfurie, cum să nu-l ostracizeze a doua oară? 
Dintotdeauna corpurile străine, care deranjau „perpetuarea” 
(diabolicum ... ) au fost înlăturate de-a lungul acestei atât de 
concludente istorii ... 


John Keats: nu sunt sigur decât de înclinația sacră resimțită 
din inimă şi de adevărul fanteziei. 

(filosofarea autentică nu se poate despărţi de persoana 

celui ce filosofează ... ) 


Clamarea muzei la antici era în fond un apel la 
conştiinţa supra-individuală. Un teritoriu pe care cei moderni 
trebuie să şi-l recucerească, să-l re-conştientizeze. 


Lumea noastră este o lume a semnelor, care în fiecare 
secvenţă individuală percepută încearcă a dialoga, a ne 
comunica — a intra în rezonanţă —, cu lăuntrul nostru hibernând. 
Lumea vie, ca o uriaşă carte ce-şi aşteptă lectorul. Astfel, în 
fiecare poezie, ce merită acest nume, transpare un ritm înscriind o 
grafică anume, decantând o anume geometrie arhetipală. O retrăire 

la diverse nivele temporale şi istorice a aceloraşi rezonanţe 
arhetipale. 


O artă are prezent (şi nu un viitor cum adesea se afirmă), 
doar dacă reuşeşte o re-integrare a spiritului (invocat în trecut 
dintr-un afară), din propriul for adânc/lăuntric. 


Nu utilizarea dezastruoasă a anumitor tehnologii este 
problema, ci calitatea conştiinţei care le-a generat. Nu atât 
îndemnul la o etică a utilizării lor rezolvă/constituie problema, ci 
mai ales problematizarea asumată a conştiinţei care le-a „dat la 
iveală”. 


Nu ne bântuie câteodată, în momentul în care luăm în 
mână o carte, senzaţia că o gingaşă aură palpită, radiază în 
palmele noastre, ca şi cum unda sufletească a celui care a scris- 
o, ceva din transparenţa inimii, din noblețea spiritului celui care 
a elaborat-o, ne înfioară degetele, urcând înspre piept ? Şi parcă 
ne cutremură o rezonanţă lăuntrică cu ceva de mult aşteptat 
(citim spre a afla că nu suntem singuri..., Shadowland). Le 
deschidem la întâmplare, uitând totul în jur: cărţi scrise cu 
nerăbdarea gratuităţii, o nerăbdare aplanată doar de smerenia 
celui care, dăruit fiind, încearcă să dea acest dar mai departe. Sunt 
cărţi care încearcă să se uite în-lăuntru, nu cum s-ar uita în- 
afară. Cărţi în care lăuntrul devine vizibil în-afară. Interiorul 
făcut vizibil în exterior, ori lăuntrul din cele de afară.) 

Adevărata artă dintotdeauna revelează, face 
transparentă ființa. În acest sens orice mare muzică e mistică, 
oricare evoluție a unei poezii autentice se face înspre o anume 
mistică. (Brecht însuşi, poet absolut al obiectualului, concretului, 
nu se dovedeşte înspre sfârşitul vieţii sale tot astfel în 
splendidele sale „Elegii din Bukowa”?). În fiecare operă de artă, 
există ceva inefabil, aflat dincolo de aspectul natural. 


Toată marea poezie conține un element transcendent, spre a 
aminti doar marea poezie anonimă tibetană, chineză, japoneză, 
din care se desprinde un fin fluid metafizic. Acest lucru îl 
putem raporta însă şi la experienţa noastră de viaţă. Valorile de 
azi se bazează nu pe intuiţie şi pe percepţia lăuntrică a 
sublimului, ci pe focalizarea asupra personalității şi asupra 
lumii. 


În Cabala, mersul în exil nu are deloc de a face cu 
părăsirea unui loc geografic, ci cu existența noastră emoțională: 
exilul este pierderea acestui loc. Similar cu întrebarea filosofică: 
dacă cade un copac în pădure şi nu e nimeni acolo, spre a auzi 
acest lucru, există de fapt zgomotul căderii? Totul se reduce la 
această nevoie de îm-părtăşire, la desfiinţarea singurătăţii. 

Singurătatea este un exil. 

Totul în creaţie era bine (... şi dumnezeu a văzut că era bine), 
doar ca omul să fie singur nu era bine ... să posezi toate bogăţiile 
planetei, însă să fi singurul ei locuitor ... nu ai da totul pentru o 
singură fiinţă lângă tine? Nu tinde totul în rătăcirea seculară 
înspre recunoaştere, iubire, atunci? 

Levado, acest vechi cuvânt ebraic pentru însingurare.... 
Modelele sufletului tind să se între-pătrundă ... 


Isaac Luria: acest levado se referă şi la dumnezeu însuşi: 
spre a atinge Binele, calitatea de a fi bun, trebuie ca însuşi dumnezeu 
să părăsească acest levado-divin şi să creeze o lume cu care poate intra 
în relație ... 

(ceea ce în fond face ca divinul să fie liantul, forţa, care ne 
tămăduieşte de singurătate). 


Singurătatea de care mulţi sunt atât de mândri, potrivit 
celor de mai sus, cu cât suntem mai singuri cu atât suntem mai 
departe de divin: doar în comuniune deplină se manifestă 
deplin divinul (cum se spune şi în Zohar). 

Comuniunea şi iubirea sunt însă de atins doar prin 
asumarea singurătăţii ... 


(Ultima modă, ca simptom absolut al izolării şi singurătăţii 
latente cumplite a omului modern: dintr-o inversă / şuie dorinţă 
de a fi „deschis, sincer”, se practică, cum laudae şi mândrie 
publică în ultima vreme outing-ul - recunoaşterea publică a 
înclinaţiei sexuale; asistăm ca la o erupție de pojar în masă la 
obsesia sexuală din artă: pe scenele teatrelor, actori goi, 
practicând amoruri perverse, onania, fapt folosit şi pentru 
avantajele comerciale şi atragerea publicului; în filmele mai noi, 
penibil decadente, se vorbeşte pe „şleau” şi într-un limbaj de 
mahala, fără întrerupere despre coit, sex, femeile au lungi şuete 
„deschise” şi gustate de public. Sexul ca ultimă redută pentru a 
camufla un lăuntru jalnic chircit şi tabuizat. Iluzia de a te 
înfăţişa deschis frizând obscenul, îngrețoşarea. Tot ca măreție 

modernă: minute în şir actul sexual cunilincs, felator etc. Totul 
într-un context al „adevăratei iubiri” ... drăguţ, simpatic şi cu 
impact la public, totul. Actorii aşişderea, într-o prelungă 
prostituare ... în lălăituri de amor şi un umor de banlieue ... 
femei cu aere angelice şi nevinovate scâncind ca nişte căţele în 
călduri ... mieunând ca mâţele în perioada de rut ... 

Toate acestea ca un surogat al imensei singurătăţi şi 
izolări: panaceul universal — sexul afişat, expus public ... Sex 
and the city ... (evolutiv se prefigurează fireşte atingerea ... 
limitei absolute în acest sens, ca în orice sistem istoric, apogeul) 


Elifas Levi dezvăluia într-un comentariu periculozitatea 
acestui drum al aflării nemijlocite: dacă te cuprinde — odată ce 
te-ai decis să-l urmezi -, îndoiala, ori nu te stăpâneşte o anume 
smerenie pe tot parcursul lui, te vei prăbuşi într-un hău adânc 
(fenomen ce apare sub forme specifice şi în orice basm, ce-şi 
propune un drum al iniţierii eroului). Într-o formulare mai 
modernă: drumul spiritual nu-ți permite  cantonarea, ori 
întreruperea, fiindcă îți periclitează întreaga existență. Este 
drumul obligat către un punct unde te întâlneşti pe tine însuți 
(un punct, care doar prin menționarea lui instituie în mulți 
frica; de aceea se caută mereu această fugă din fața timpului 
acordat personal, în fața acelui „a-ți lua timp pentru tine”, 
fiindcă în acel moment ţi se pune în față o oglindă, ce va reflecta 
o imagine incomodă asupra persoanei, majoritatea preferând să 
perpetueze în starea prescrisă şi iluzorie, decât să se oprească, şi 
să încerce a-şi înfrunta şi deci a-şi epura imaginea încărcată de 
balasturi convenţionale, de falsuri şi răzleţiri, în care moartea e 
mereu şi zilnic refulată). Dacă găseşti la capăt de drum acel 

punct, dacă găseşti acest sine, pierzi tot ce ai considerat până 
atunci în mod eronat a fi sinele. 


Calea aceasta are mereu în fundal conştiinţa morţii, 
fiindcă doar astfel poţi via în aici şi acum. Abia atunci viaţa 
dobândeşte acea calitate care îţi permite să vezi ceea ce se 
petrece în ea. Eşti dintr-o dată, ceea ce se „întâmplă”, mai ales 
că odată cu înaintarea în vârstă respiri în fiecare clipă tot mai 
conştient moartea aceasta, zilnic însoţitoare. O confruntare 
onestă, în care asumându-ţi concomitent şi nelipsita suferinţă, 
se prefigurează şi drumul de tămăduire în care „realitatea” se 
estompează mult, tocmai spre a putea fi mai târziu interpretată 
într-un mod adecvat, ne-polar, ne-dual. 


Limita făţărniciei — prin care nimeni nu recunoaşte că 
este singur, fiindcă ar fi descalificat, singurătatea declarată fiind 
ca o stigmă, o lepră modernă, un soi de paria ... — se va atinge 
odată cu recunoaşterea imensei izolări (outing-ul genuin), cu 
încetarea negării singurătăţii ... 

Pe de altă parte, de acest lucru profită: politicul (divide et 

impera) şi fireşte în mare, totală măsură ca întotdeauna, 

comercialul, banul. Puterea şi banul, tot ca acum trei 
milenii. 
Epoca de glorie a decadenţei romane se repetă, aşadar. Unde 
duc toate drumurile de data asta? O ştim prea bine ... 


Freud în fond n-a făcut altceva decât, reducând totul la 
impulsul sexual, să răpească omului măreţia sa, misterul care-l 
defineşte în fond. Vorba unuia: toată teoria lui Freud pare cam 
trasă de păr ... şi mai ales de părul pubian ... 

Jung: nu se ajunge la iluminare, închipuind făpturi de 
lumină, ci prin conştientizarea întunericului ... 
(ca mai întotdeauna, Jung pare a pune lucrurile la 
punct...vorbind dinspre un abis asumat.) 


Singurătatea cu „mândrie” declarată, cere în fond — 
cerşeşte de fapt -, compătimirea ... şi esenţa acestei compătimiri 
ce sete ascunde? ... nu e greu de ghicit .... 

În psihologie, lipsa de conştientizare a singurătăţii 
lăuntrice poartă denumirea frumoasă de  disociație 
Instituţionalizarea ei: single ... Singurătatea copiilor moderni: un 
tabu. Să mai mire atunci obsesia furioasă a lui to be the best, to be 
number one? Violenţa copiilor. Agresivitatea lor atingând pragul 
incredibilului în cruzime. Masacrele tot mai dese din şcoli. 

Într-un cuvânt, celebrul Lieblosigkeit ... făr' de iubirea 
aceasta extinsă, planetar. tabuizată ... 


Singurătatea: un sentiment de gol datorită incapacității 
alteritare de a lua parte la trăirile, experienţele noastre, care ne 
conferă în fond individualitatea. În fond revenim la Zorba: 
întrebat de un fiu ce crede despre o anume fată, tatăl îl întreabă: 
puteţi tăcea laolaltă? Atunci ia-o ... 

Tăcerea, plânsul, râsul — împărtăşite. Acestea alungă 
singurătatea. 

Întrepătrunderea modelelor prin transparența 
întâmpinătorului. Prin deschidere. 

Nu uleiul de măsline al grecilor le conferă sănătatea. Ci 
faptul că se întâlnesc seară de seară, cântând şi bucurându-se 
unul de altul. Împărţind masa, emoţiile şi durerile, laolaltă. Să 
ne bine-cuvântăm unul pe altul deci ... splendidă noțiune- 
compusă - dincolo de esenţa ei solemnă. Recunoaşterea esenței 
noastre şi iubirea sunt tot atât de necesare ca şi aerul şi hrana. 


Comunitate sau moarte. Această sintagmă ebraică spune 
totul. Despre multe. 


Superficial şi sacru. două cuvinte care pot defini în mare 
valurile ciclice ale istoriei... 


Radicalizarea de la zero a sistemului şcolar şi 
canalizarea prin conştientizare deplină a energiei sexuale 
printr-o cultură sexuală extrem de fundamentată prin rolul ei 
sacru, vital, constituie atributele unei genuine civilizaţii. 
Formarea atentă a complexului conştiinţei încă din primii ani, 
prin aplecarea asupra sufletului, a intuitivului, a inteligenţei 
inimii (prin mit, paradigme, basme, povestiri, şi mai ales 
exemple cotidiene aplicate), sunt mult mai importante decât 
„înarmarea” cu unele cunoştinţe (după cum se observă în mai 
toate domeniile se utilizează în educaţie, cultură, termeni din 
domeniul militar ... ). 

Odată caracterul format, fiecare îşi va alege singur 
cărțile, drumul, Calea. 

Nu se aude de altfel mereu vechea poveste: ce copil bun 
era până ce nu i-au dat tuleiele, până nu a început fata să se uite 
mereu în oglindă? ... 

Pubertatea este cheia viitorului individ ... 

În această fază omul este în mod paradoxal mai sensibil decât 
oricând la cele lăuntrice, la spiritual (iată importanţa decisivă a 
riturilor de iniţiere de altădată). Legătura dintre prefigurarea 
sexuală şi spiritual, aici devine evidentă, lucru extrem de 
semnificativ. Ea constituie platforma etică în fragil echilibru. 

Superficialitate şi sacru, din nou aşadar. 


Extazul: întrepătrundere/comuniune deplină cu Altul şi 
sentimentul unicităţii totodată. 
Suntem fotoni ai autoportretului divin. 


Atmosfera de cârciumă e atotprezentă, deşi nu se mai bea 
în masă şi din neagră neputinţă: toţi vorbesc deodată şi nimeni 
nu ascultă. Şi fără de astâmpăr gonesc ca apucaţii în trei părţi 
deodată. Gonesc. Şi-n urma lor gâfâie propria viaţă ... 


La fel cum unul din cele mai mari dezastre provocate de 
comunism a fost desfiinţarea claselor sociale, prin decimarea 
intelectualităţii, aducerea ţăranilor în oraşe etc, şi deci 
„închegarea” unei mase gri, în care elementele nu mai erau nici 
ţărani, nici muncitori, ci un fel de lumpeni, o masă pâcloasă, 
bună doar de bişniţă, tot astfel în fiecare categorie ierarhică 
socială există câte un „cenuşiu”. 

Este cel despre care cu îndreptăţire amară poţi spune: 
omul nu e atât de rău pe cât e de prost (mărginit, 
dogmatic, limitat, ignorant). 
lar Cenuşiul este un prost al limitelor, fudul şi cu tichie: nici 
prea-prea, nici foarte-foarte ... 
Adică cel mai periculos gen ... ori germen. 
Cenuşiul şi ortacii lui mişunând pe coridoarele fiecărui nivel 
ierarhic. 


Multele interpretări ale paradigmei Cain şi Abel, chiar şi 
cele ale Zoharului, nu ţin seama de un singur lucru: faptul că 
paradigma nu poate fi interpretată izolat (ca şi cum din 
Wittgenstein de exemplu, izolezi un aforism -cum se 
procedează deseori - lucru ce nu poate fi făcut fără a dăuna 
întregului context din care acesta face parte constitutivă şi 
liantă). Interpretarea posibilă trebuie să fie mai voalată, printr-o 
„homeopatie” a Întregului, adică în mai mare ori mai mică 
măsură prin „apropiere” şi participare rezonantă, sugerată dacă 
se vrea, a mai multor paradigme biblice. 

Astfel, la interpretarea paradigmei Cain şi Abel, 

analogiile te duc automat la paradigma crinului şi a 

păsărilor din evanghelii, la paradigma pruncului (până 

ce nu veţi fi aidoma copiilor ... ), ba chiar prin extensie 
am putea alătura şi integra chiar şi (mai ales) zen-ul în 
hermeneutica paradigmei. 
În fond este vorba despre deosebirea esenţială dintre 
Încrâncenare şi sărăcia duhului (ca altă analogie de paradigmă), 
adică de Debarasare-Înseninare în întâmpinarea lumii. 

Pe de-o parte încrâncenarea lui Cain, iar pe de altă parte, 
seninătatea lui Abel ( în primul rând în contextul îndeletniciri lor 
... şi apoi, ca stare perpetuă, fireşte ...) 
Astfel, Cain nu are sentimentul identităţii de sine, trăind mereu 
în comparație cu Abel... 
Încrâncenarea şi Înseninare întru întâmpinarea lumii, 
lucru ce presupune deîndată şi paradigma, mâna ta 
dreaptă, stânga ce face, să nu ştie ... Încrâncenarea 
presupunând automat şi aşteptarea unei răsplăți, a unei 
recunoașteri a efortului depus _... 
Înseninarea, dimpotrivă, nu aşteaptă nimic. 
Kabbalah, ce straniu ... însemnând în traducere aproximativă, 
acceptare, luare în primire, a primi ofranda, printre altele. 


Gestul cel mai gratuit cu putinţă, cel mai simplu, ne 
pune deseori în rezonanţă cu modelul sufletesc al altuia, şi nu 
neapărat cel grandilocvent. 


Rugăciunea, dincolo de cuvinte, este mai ales o stare 
rezonantă anume. 


Eroare milenară: nu cel ce doar la greu e alături de tine. 
Eu cred că, mai degrabă, cel care se bucură într-adevăr de 
succesele tale. 

Unde este însă el? 

Israel Salanter: nu există gânduri-ascunse mai mari, decât 
cele tupilate în spatele evlaviei. 


Orice Absență, mai ales cea definitivă, sporeşte prin tăcuta 
evocare, Prezența. 
Oare absenţa din iubire a morţii, nu-i sporeşte prezenţa de 
împresurare? 
Nu suportăm nici măcar să ne cunoaştem pe noi înşine, 
şi avem pretenţia de a afla adevărul. 
Oare „absenţa” lui dumnezeu, nu-i sporeşte infinit „prezenţa”? 


A-ţi lua timp pentru altul (când te roagă să-l însoţeşti o 
milă, însoţeşte-l zece ... ), a te apleca deplin asupra unui lucru 
(timpul investit, timpul dăruit deci ... ), nu este oare 
combustibilul absolut al Iubirii? Timpul devenind ... materie, 
materia preschimbată în timp ... 

În iubirea genuină a femeii, apare din nou 

întrepătrunderea modelelor sufleteşti:femeia îndrăgind 

copilul lăuntric din bărbat şi făcând inconştient analogia 
cu cel încă nenăscut? 
Sinteza yin-yang;: noul născut. Presupunerea lui inconştientă prin 
totala dăruire, fără de rezerve, nu este oare însemnul iubirii 
genuine? Cu vremea sufletul transpare pe chip. Însă nu devine 
oare astfel chipul un simbol al modelului sufletesc? 


Privirea misticului este o privire de-lumită. „In bruscă 
iluminare a unei înfremătate vederi, spiritul meu a ajuns în fiintarea 
absolută — aceea, care este” (Sf. Augustin). Lumea se revelează 

misticului în ființarea ei absolută. Şi aceasta deodată, deîndată 
(cuvânt atât de des utilizat şi-n Evanghelii): „şi ei deîndată au 
lăsat totul”. Nu aminteşte aceasta de iluminările (satori) din zen 
şi nu apropie această stare toate marile religii în miezul lor cel 
mai genuin? 


Elementele tainice ale misticii — atât de eronat interpretate 
ca întunecate, iraționale şi supranaturale — însemnau, chiar în 
sens medieval, cunoaştere, o cunoaştere ce nu se poate gusta 
decât în-lăuntru, depăşind limbajul uzual atât de mult încât 
misticul e nevoit a recurge la paradox şi simbol. Este o 
transcendere a „realităţii” într-o realitate imposibil de redat 
prin limbajul uman / polar: „Dumnezeu creează lumea şi toate 
lucrurile într-un Acum prezent”, spune Meister Eckhart. 


Este vorba de o transcendere a separării eu-lui de lume, 
ce-l izolează şi-l subjugă pe om spaţiului şi timpului. Misticul 
adevărat este, aşadar, cel care este eliberat de apăsare şi 
nesiguranţă, căci ele apar când contemplăm lumea ca pe ceva 
străin, iar pe noi înşine ca impulsionaţi din afară. Expresia 
acestei atitudini faţă de viaţă este o dăruire de sine spontană şi 
senină. „De aceea există o mare deosebire între prietenul intim al 
Domnului şi fiii săi cei protejați. Prietenii simt în lăuntrul lor doar o 
sporire iubitor-oie într-un anume mod, peste aceasta însă, fiii simt o 
trecere (transcendere, aş zice) semnificativ-murindă, fără de un 
anume mod” (Jan van Ruysbroeck). Această trecere (moksha în 
hinduism, nirvana în budism) este în sine scopul final al tuturor 
religiilor. 

Privită ca un organism, fiecare mare religie are drept 
inimă mistica. Căutând reguli, care să fie valide pentru o 
întreagă societate, religia îşi pune astfel singură cătuşele, în 
vreme ce mistica încurajează experiența individuală, dincolo de 
orice regularizare, fiind astfel liberă. Istoria misticii creştine 
începe cu Isus Hristos. 


Noţiunea de mistică creştină presupune însă o 
delimitare mai degrabă geografică decât una de conţinut, dat 
fiind că apropierea de mistica chineză ori japoneză, de exemplu, 
apare deseori în mod evident fără ca prin aceasta să se 
presupună o influențare reciprocă. Experienţa mistică deci nu 
este legată de o religie anume, însă acest lucru presupune şi 
faptul că nici o religie nu-şi are o mistică doar ei subordonată. 
Misticii viază o contopire a tuturor religiilor, o con-creştere a 
tuturor zeităților într-unul singur 


5 dimineaţa. A fost nevoie de o mie de oameni cel puţin, 
ca eu să pot sorbi acum în zori acest ceai ... Poate că lucrurile 
vor decurge mai bine când se va putea încheia o prietenie 
genuină cu sinele, când lerarhiile se vor preschimba în Simfonie. 


Libertatea atât de clamată mereu, nu este oare mai 


degrabă pentru mulţi: a fi liber spre a ... sfârşind aşadar mereu 
într-un eşec? 


Ce aşezare întru armonie a smereniei, gândul prelung la 
cei o mie, graţie cărora îţi poţi sorbi ceaiul ori cafeaua în zori. 

Libertatea genuină este cea lăuntrică: intrarea în rezonanţă a 
chemării lăuntrice cu glasul unic, identitatea dintre ele, 
unisonul divin. 

Însă viaţa în parametri lui do ut des tinde să se 
universalizeze, făcând parte deja din sfera inconştientului. Doar 
gândul la aşa ceva mă prăbuşeşte în negre văi... 


Se pare că apa, lumina, în genere fiecare electron deţin o 
memorie aflată în evoluţie, nu statică. Acel gol al misticilor, 
denumit de oamenii de ştiinţă vacuum-cuantic este plin de 
informaţii şi energie (atestând teoria morfogenetică a lui 
Sheldrake), o mare cuantică de energie ce aşteaptă a fi 
conectată... 

În postfaţa lui Karl Pribram la cartea lui Laszlo The 

interconnected universe, aflăm de vorba extrem de 

sugestivă a lui McCulloch: nu muşca din degetul, meu; 
priveşte încotro indic ... afirmaţie ce va scoate pe mulţi 
oameni de ştiinţă din spaima de a părea ridicoli prin 
idei-tabu, „fanteziste”...de a-şi pierde „credibilitatea” ... 
Se pare că toate lucrurile materiale există într-un uriaş vacuum 
clocotind de energie. 
Aceste adevărate sisteme de energie se află într-o continuă 
devenire şi evoluţie. Un invizibil cuprins în vizibil, care se află, 
potrivit fizicii cuantice, în acelaşi timp, pretutindeni ... 
(la zero grade Celsius de exemplu, legăturile devin 
superconductoare fără a întâmpina nici rezistenţă); astfel devin 
deodată de înţeles fenomenele telepatice şi paranormale, dacă 
privim acest vacuum ca un loc în care toate sunt legate între ele 
şi la care putem avea acces. 

Heinz Pagels în cartea sa The Cosmic Code, denota faptul 
că, dacă matematicienii caută incidentalul (întâmplătorul în 
natură), nu îl găsesc într-adevăr niciodată. Se descoperă în 
schimb o ordine ascunsă, o formulă, care scoate la lumină o 
formă ascunsă. Într-un univers în care toate sunt legate între ele 
nu poate exista întâmplătorul/incidentalul (care presupune 
autonomie şi constanţă, fiindcă fără de autonomie nu poate 
exista nici întâmplarea, nu-i aşa?) 

Se poate aşadar spune că întâmplarea oferă lucrurilor 

şansa/posibilitatea de a se întâmpla... 


Tot de aici se poate deduce şi o anume ireversibilitate a 
timpului, a istoriei; dacă orice are memorie, colectează aşadar 
istorie, nu este posibilă o repetare a aceluiaşi lucru, fenomen, 
fiindcă substanţa aceasta îşi poartă deja propria istorie. Poate 
doar la un alt nivel al spiralei. 

Timpul şi spaţiul circular. 

Totul este memorie, incluzând deci capacitatea re-amintirii. 
Totul este reamintire. Chiar şi amintirea este un sistem circular, de 
la nivelul microcosmic la cel macrocosmic. 


Brian Greene în cartea sa The elegant univers: universul, 
în ciuda complexității sale evolutive este în simplitatea sa centrală, 
elegant. 

lar Roger Penrose de la Cambridge: chiar şi electronii, 
fotonii şi superstrings-urile pot în felul lor propriu să aibă o 
conştiinţă de sine, o organizare de sine, putându-se defini din nou. 

(Deci din nou în fond, modelul de gândire al procesului 

sistemic de amintire) 

Astfel se poate înţelege şi procesul homeopatic: prin capacitatea 
memorativă a apei. 

Ruşii şi japonezii constituie în acest domeniu avangarda: 
experienţele lor atestate din ultimul timp în acest domeniu sunt 
uluitoare. 


Dinspre coamă, sclipirile depărtate ale apelor Să fi fost 
octombrie? Cu ce vedere te zăresc, cu ce ureche odihnesc ecoul, 
azi, când la cele spuse atunci, nu se mai poate adăuga decât ce 
aduce dinspre câmpie vântul în răsucirea adierii, ochii tăi, în 
sclipirile depărtate ale apelor? 


Este straniu cum de-a lungul secolelor s-a instaurat în 
concepţia, mai ales Vestică, gândirea ierarhizantă: toate 
gândurile tind spre ierarhizări, din toate sistemele de gândire 
transpare abia sesizabil acest ghes al ierarhizării, culminând în 
hybris, lucru concludent începând chiar cu literatura antică, 
mitul lui Oedip ... 

(Einstein: acest al nostru, „a fi-separați-unul-de-altul”, este în fond o 
iluzie optică a conştiinţei) 

Într-adevăr, însă cultivată cu o obstinaţie de connaisseur... 


Unde iubirea e deplină, mai poate încăpea ceva, altceva? 
La început a fost cuvântul, însă înaintea „începutului” nu a 
fost oare iubirea? 

Reducerea la celulă. Aşa s-ar putea lămuri un fenomen, 
care descumpăneşte prin complexitatea sa. Prin reducționism, 
prin reducerea la celulă, de exemplu. Lumea regăsibilă în „celula” 
ei: un oraş. Oraşul, drept microcosm, conţine ca într-o 
hologramă, toată lumea s-ar putea zice, dacă îl privim cu 
atenţie. 

Circularitatea este o lege a naturii. Alcătuind miezul 
sistemelor, fluviul mereu revenind al vieţii. O cauzalitate 
circulară, sistemul circular al timpului pe orbita spiralată (la 
nivele diferite, deci). Ani paraleli ... 


Totul este pătruns de o energie vie, de la nivel cosmic 
până la cel sub-atomar, toate sistemele dinamice au un soi de 
memorie, adică pot înmagazina informaţie, sporind-o pe 
parcurs, aşadar evoluând. 


Revenire la pătrunderea lucrurilor, la înţelegere în 
general: dacă am înțelege de ce ... bucuroşi le-am duce toate. În 
genere: orice formă de metanoia/schimbare implică suferinţa. 
Înțelegerea acelui: la ce bun metanoia, la ce bun schimbarea, 
pare a fi totul. 

Nagakawa, maestru Zen: suferința se întemeiază pe faptul 

că oamenii făptuiesc lucruri pe care nu le înțeleg, a căror 

însemnătate / semnificație însă le-a fost insuflată. 
(Etape de evoluţie, defrişarea umbrelor din conştiinţă) 
Sentimentele de vină, spre o pildă, pot fi surse ale unei 
agresiuni extreme, de „neînţeles” ... 

Tot în acest context: după un studiu al unor institute de 
la Palo Alto asupra fenomenului „morţii amânate” (revenirea 
din moarte), mai toţi pacienţii au declarat următorul lucru: în 
momentul revenirii lor la viață, după levitaţia între viaţa şi 
moarte, au avut viziunea lumii „aşa cum este”, adică a unei 
lumi ce nu necesită în decursul evoluţiei ei intervenţii speciale 
de modificare, o lume aflată în deplină inter-rezonanţă, unde 
incidentalul /intâmplarea nu-şi au locul; lumea e aşa cum trebuie 
să fie, au mai adăugat ei în mod repetat. După care au simţit o 
mare linişte lăuntrică, o împăcare. Au priceput. Au înțeles aşadar. 
Şi toți au avut o altă atitudine lăuntrică faţă de lume de atunci, 
altfel întâmpinând lumea şi aproapele. 

Straniu ... să ai astfel viziunea lumii dinspre miezul 

lăuntric, dinspre acalmia centrului lăuntric ... 


În textele străvechi, precum şi în cele biblice, apare 
mereu această sfâşietoare dorinţă a înţelegerii: de ce? Este 
întrebarea străveche a lui Iov, este întrebarea mereu actuală şi 
azi, dovadă a unui univers aflat în plină evoluţie, într-o 
dinamică vie. 

Individualizată prin durere şi suferinţă, întrebarea 

închide, ori deschide o Cale. O cale a aflării individuale. 

Cel care se dăruie deplin acesteia, din dorința genuină 

de a afla de ce, va primi invariabil un răspuns. 

Paradoxal, acest răspuns rămâne însă mereu doar un 

fragment de răspuns. Un paleativ deci, certificând 

impulsul de a renunţa la static, de a se afla mereu într-o 
continuă metanoia. Lecţia începe mereu cu noi înşine. 

(Masca feed-back-ului: în filmele cu atât de adoratul Lawrence 
Olivier, spre o pildă, este o eroare a crede că femeile îl doreau 
realmente pe L.O.; în fond ele erau inconştient afectate de 
expresia actriţelor din compania lui în anume momente: 
beatitudinea teatrală de pe chipul lor, extazul din ochii şi 
atitudinea lor, trezeau în ele un dor al echivalenţei acestor 
„trăiri”: în fond doreau şi ele să simtă ce „simţeau” aceste prea 
frumoase pupe hollywoodiene, nu neapărat pe L.O., care era 
doar „codul” declanşator ... este şi explicaţia eşecului trăit 
lamentabil pe viu cu alt actor, berbant renumit: Clark Gable. 
Ulterior actului consumat, categorisit de multe femei 
dezamăgite drept o slăbătură ...) 
Această proiecţie fatală se întâlneşte des în multe aspecte 
ale vieţii individuale, însă şi în sistemele de gândire, 
filosofice, literare. 
Fatalitatea proiecției obsesive. Non-deschiderea şi deci 
imposibilitatea dăruirii depline. 
Prin masca acestui feed-back se pot explica multe, în 
multe domenii. 
Propria viaţă este mereu vasul explicativ, interpretativ al lumii. 
Şi aici se află şansa însă şi eroarea maximă (hybrisul) 
Suferinta pare a fi în taină jinduită. 
Între voluptate şi suferinţă, omul ... 
Sufletul în dublă recluziune: a trupului şi apoi prin el în 
secțiunea socio-istorică dată. 
Autonomia individuală vis-à-vis de comuniune. 
Competiția vis-à-vis de comuniune. 
Şi surâsul Martorului, pe care fiecare îl presimte undeva în el ... 
Oare cu cine ne identificăm la urma urmei? 

Asanga (maestru al mediaţiei din sec.4): după nouă luni 
de meditaţie zadarnică într-o peşteră — încercând a-l zări pe 
Maitreya, viitorul Buda -— iese plin de amar din grota lui şi pe 
cărare zăreşte un câine agonic; îl ia în braţe plin de compasiune; 
în acest moment apare Maitreya; am meditat nouă ani, zice 
Asanga, şi nu mi-ai apărut; am fost tot timpul aici, zice 
Maitreya, însă tu nu m-ai putut vedea. 


John Chapin, în celebrul său experiment numit de el 
thinking about drinking: În laboratorul său din Philadelphia, 
şobolanii au învăţat (lucru atestat de mai multe ori în mod 
experimental), să declanşeze un robot spre a primi apa. Şi acest 
lucru prin pura forţă a gândului ... : la început primeau apa 
doar dacă apăsau pe un buton.; având implantaţi electrozi în 
creier, acest proces declanşa în computere un anume model de 
unde; în momentul în care butonul a fost dezactivat, a fost de- 
ajuns ca şobolanii „să se gândească” la apă, ca modelul să 
reapară şi odată cu el şi apa, prin robot. 

Două concluzii se impun de la sine: 1. animalele pot 

gândi şi 2. este de neimaginat ca „natura” să fi dezvoltat 

la ele asemenea posibilităţi fără de un anume scop. 

Care? 


În context uman se poate vorbi despre hypercomunicare, 
un fenomen în care - în mare - este vorba despre o comasare de 
canale comunicative la molecula ADN, prin care apoi, cu ajutorul 
efectului cuantic al tunelului, curg informaţii (inspiraţia, motorul 
creativităţii). Este de-ajuns a spune aici: pe o singură moleculă 
ADN se găsesc la om cam trei miliarde de informații codificate, 

totalizând cam peste două sute de cărți de peste o mie de pagini, 
dacă le-am lista normal pe o coală... 
Hipercomunicarea se practică de câteva milioane de ani: 
pentru o decurgere ordonată a vieţii în lumea insectelor 
de exemplu. 


Albinele constituie un simbol străvechi al omenirii. În 
mitologie ele sunt simbolul nemuririi şi al reîncarnării, soli ai 
zeilor şi ai aştrilor. Celţii le considerau drept reprezentante ale 
înţelepciunii din alte lumi, iar la neamul Maya, legătura cu 
energiile cosmice. 

Un simbol al conştiinţei de grup, în cele din urmă. 


Centrul unui popor de insecte este întotdeauna o regină. 
La termite, o pereche regală. Dacă se îndepărtează regina la o 
distanță respectabilă de muşuroi, activitatea funcţionează în 
mod straniu la fel de regulat şi de bine. Însă dacă se ucide 
regina, orice activitate încetează şi domneşte haosul şi 
dezorientarea deplină. Un soi de entropie absolută ... 
Ce sistem de comunicare există între regină şi poporul 
ei? Explicaţia nu poate sta decât în câmpul morfogenetic 
al lui Sheldrake ... Cum altfel să reuşească nişte termite 
fără de un plan, să sape dinspre două părţi un tunel şi să 
se întâlnească exact la mijloc, lucru realizabil uman doar 
cu o înaltă tehnologie? Mai ales că sunt oarbe. Deci un 
soi de hiper-comunicare la nivel de ADN. Doar această 
hiper-comunicaţie la nivel de ADN funcţionează dincolo 
de spaţiu şi timp, prin intermediul acelor găuri-de- 
vierme. 

Ipoteze ţinute, din păcate, doar drept ipoteze ... ele însă ar putea 
schimba concepția noastră despre lume. 


Furnicile tăietoare de frunze din America au inventat 
acum cincizeci de milioane de ani deja, comerțul cu produsele 
agrare, stăpânind şi tehnica genetică - fiind în stare a clona 
ciupercile. 


Doar într-o conştiinţă super-ordonată pot fi înmagazinate 
aceste cunoştinţe, nicicum în una individuală. 

Plutarh: doar delfinului, făcând abstracție de toate celelalte, 

natura i-a dăruit ceva, după care se topesc toți filosofii: 

prietenia fără de avantaj personal ... Superb, nu? 


Conştiinţa de grup pare să fie mult mai mult decât o 
bancă de date, mai mult decât o sumă de instincte: pare a fi o 
întreţesere / o plasă globală a conştiinţei: prin ea un grup de 
animale este capacitat la prestări calitativ mai ridicate, decât ar 
corespunde sumei indivizilor ce o constituie. 

Tot astfel, s-a observat şi în domeniul computerelor: 

conectate între ele sunt în stare a-şi spori incredibil 

viteza. 
(Această utilizare a conştiinţei de grup, la delfini de exemplu, a 
dovedit că în acelaşi timp, agresiunea scade până la totala ei 
eradicare, ceea ce mi se pare esenţial). 

Păcatul originar, alungarea din paradis, marchează în 
fond naşterea liberului arbitru şi deci căderea din conștiința 
de grup ... 
Descoperirea individualităţii înseamnă concomitent pierderea 
stării paradisiace (vocea lăuntrică ce conducea omul amuţeşte şi 
el trebuie să-şi asume responsabilitatea faptelor sale într-o lume 
a conflictelor, o lume problematică). 


Este de fapt dubla strategie, dintotdeauna, a menţinerii 
lumii sub control: i se oferă un scop, iar apoi acest scop îi este 
imediat luat; prin această omul este ţinut în stare de preocupare — 
aceea de a atinge respectivul scop. 

Astfel anumitor structuri ale puterii le este posibil să 

ţină sub control populaţii întregi, spre a le utiliza 

potrivit scopului lor ... 


Căderile haotice, inexplicabile de la bursă ori cele 
meteorologice de exemplu, pot fi explicate tot prin această 
hiper-comunicare, prin reacţiile conştiinţei de grup (câmpuri 
morfogenetice). 

Această conştiinţă de grup pare a funcţiona ca un 

barometru pentru oscilaţiile dispoziţiilor de context ... 

Masaru Emoto, celebrul medic japonez deja evocat, a 
făcut dovada experimentală a unei epocale descoperiri (deşi în 
fond homeopatia utiliza acest principiu de secole): prin 
fotografierea cristalelor de apă a dovedit în mod uluitor că apa 
deţine informaţii, preia informaţii, ba chiar şi gândurile îşi lasă 
amprenta asupra ei, modificând-o. 

Ce memorie trebuie să aibă un ghețar, o crevasă, ori apa 
oceanelor, bunăoară? 

Emoto a îngheţat apa naturală din izvoare şi apoi a 
fotografiat cristalele astfel formate. Unul din echipa lui a avut 
mai apoi ideea de a utiliza audieri muzicale şi a privi ulterior 
cristalele astfel formate: surpriză totală! La muzica unor Bach, 
Chopin, Mozart, cristalele erau de o mare puritate şi frumuseţe, 
mai toate hexagonale, de o splendoare inimaginabilă. La 
zgomote, ori muzica heavy metal, ori la rostirea unor cuvinte 
imperative, agresive, apăreau forme de-a dreptul haotice, 
neliniştitoare ... un gând de gratitudine, ori lipirea unui bilet de 
gratitudine pe o sticlă cu apă, a dus la formarea unor cristale 
de-o nespusă frumuseţe, pe când utilizarea cuvintelor din afara 
sferelor armoniei, declanşa forme tulburătoare. Vibraţia din 
spatele fiecărui gând prefigurat într-un cuvânt se transmite 
acestor cristale aşadar. 

Câtă importanţă au deci vorbele pe care le scriem ori ni 
le adresăm zilnic. 

Cu câtă responsabilitate, grijă, băgare de seamă, ba chiar cu 
smerenie şi evlavie ar trebuie ele folosite şi ce efect uluitor ar 
avea acest lucru asupra tuturor ... începând din şcoală? 


Însă cuvintele transportând sentimente, modifică şi apa 
corpului nostru care este constituit din peste 70% din apă, 
ducând la modificări esenţiale deci şi în corp. 

Cristalele par a fi borta, lucarna înspre alte dimensiuni. 
Prin intermediul lor putem vedea cum energiile conştiinţei, 
cuvintele, se transformă în ceva vizibil. 


Masaru Emoto: omul este apă. Acest fapt este cheia 
dezlegării tuturor misterelor lumii. Dacă privim lumea din 

această perspectivă, Zărim un cu totul alt peisaj decât până 
acum. Apa este oglinda inimii. 


În Sutra-Inimii: forma este golul şi golul este forma. 
(lucrurile vizibile nu au formă, iar cele invizibile au o formă, 
afirmaţii certificate recent şi de ştiinţele naturii, adică lucrurile 
sunt vizibile, însă vibraţiile, nu) 

Fiecare lucru are propria vibrație, aşadar şi fiecare om (şi 

în acelaşi timp şi senzorul de preluare al altor vibrații, ce 

diferă individual, fireşte). 

Fiecare cuvânt îşi are propria vibraţie individuală. 

Apa pare a fi maestrul preluării celor mai fine vibrații din jur, 
modificându-şi structura potrivit calităţii acestor vibrații. 


Esenţial este faptul că atunci când cuvântul gratitudine 
spre exemplu, mulțumesc, or iubire, au fost scrise ori rostite în 
limbi diferite, efectul era acelaşi: apăreau mereu cristale de o 
mare frumuseţe. Se pare că există o încărcătură de vibraţie 
emoţională a inimii, am putea zice, care se transmite. Lucru 
uluitor ... 

Cristalele de apă din ţevile de alimentare ale marilor 

metropole au forme de-a dreptul înspăimântătoare. 


Profesorul Louis Frank de la Universitatea Iowa: apa a 
venit sub forma cometelor de gheață din univers pe pământ; această 
teorie, dacă este acceptată, explică multe din calităţile 
extraordinare ale apei: plutirea gheții pe apă, vaporizarea ei 
gravitaţională, cum dizolvă ea substanţele preluând de la ele 
informaţii etc. 

Însă în acelaşi timp ar contracara teoriile actuale despre 
originea omului, cele darwiniste ... sosind din negura 
universului, apa conţine şi informaţiile esenţiale ale 
vieţii. 


Într-un celebru experiment s-au luat trei pahare cu orez 
fiert. Primul a fost tratat cu cuvinte ale gratitudinii, al doilea cu 
un cuvânt depreciativ, al treilea a fost ignorat. Vreme de o lună 
de zile. Rezultatul: în cel ignorat, orezul s-a stricat cel mai 
repede; în primul, cel tratat cu gratitudine, orezul a rămas 
deosebit de proaspăt, răspândind şi o mireasmă aromatică. 

Experimentul a fost urmat de reluările lui în lanţ în 
cadrul familiilor japoneze 

Toate cu acelaşi rezultat uluitor. Analogia cu domeniul 
uman devine astfel deosebit de grăitoare ... 

Sacralitate şi superficialitate arogantă, din nou aşadar ... 


Emoto: memoria vieții într-un conglomerat de gheață sosind 
din univers: din această memorie s-a născut viața, omenirea. Dacă ne 
întoarcem din nou chipul înspre apă, îi transmitem din nou viaţă. 
Conştiinta voastră, privirea, inima, surâsul tandru, toate acestea 
transmit apei o nouă viață şi vor crea un nou univers. 


Punctul de interferenţă al tuturor acestor notații de până 
acum: conştiinţa. 

Conştiinţa ca esenţă a esenţelor. Şcoala şi — bine ar fi ... —, 
obiectul ei: conştiinţa (utopie? — cuvânt atât de îndrăgit de 
demon, întru a zădărnici în faşă orice îndrăzneală a gândului, 
imaginaţiei). Ceea ce există ca lume există o dată ca lume; 
concomitent cu prefigurarea ei, conştiinţa. 

Oglinda lăuntrului nostru, lumea. De aceea observator şi 

obiect observat sunt unul şi acelaşi lucru, ori de unde şi 

pandantul ei ştiinţific, teoria indeterminării a lui 

Heisenberg. 

De aici porneşte totul, de la înţelegerea acestui fenomen 
în dubla sa ipostază. 

Ani paraleli ... 

Dacă în celebra formulă a lui Einstein, considerăm viteza 
la pătrat a luminii (consemnată cu litera c), drept conştiinţă, 
atunci lucrurile pot fi văzute deodată într-o altă ... lumină. 


Tot ce s-a adunat în această carte a surâsului, purtând 
subtitlul: intermitențele aflării, se referă tocmai la acest demers 
individual al aflării, însoţit metaforic de paradigme şi 
experimente adiacente întru prefigurarea fragilă a conştiinţei, în 
fond doar Una. 

Venim, sosim dinspre diferite nivele ale conștiinței pe 

lume. De aici totul. 

Reluări ale miturilor străvechi, a miturilor şi paradigmelor 

biblice, lentile prin care putem re-interpreta trăirile şi 

lumea. 
Şi tot de aici vectorul limpede al tendinței generale a evoluției, tot 
mai clar configurat în acest demers absolut individual, ca orice 
Cale genuină. 

Neobosita metanoia, mereu fragedă. 


De unde şi furia mob-ului faţă de astfel de Oglindă. 
Fiindcă ce se vrea e perpetuarea, nu resurecţia. 
E o eroare a crede că egoismul înseamnă în primul rând faptul 
de a te iubi prea mult. 

E mai ales faptul de a te iubi prea ... puțin ... 
Tot ce promite o împlinire, o satisfacere dinspre exterior 
(lume, lucruri) este mereu doar surogat. Şi surogatul 
creează dependente, ca orice drog. 

Să ne odihnim în noi înşine, aşadar, câtă vreme inima nu este 

ceva ce avem, ci ceva ce suntem. În lăuntrul, adânc. 


Spiritualitatea. Înţeleasă drept religia minus folclorul ei. 
Spiritualitatea: uimire, acceptanţă, renunțare deplină la control, 
iubire. Aflare individuală. Religia crede: ea este o evitare a lui 
Acum în favoarea unei eternităţi îndepărtate. Ca şi noua religie, 
ştiinţa, ea vrea să ne fixeze asupra unor anumite paradigme. Tot 
ce depăşeşte graniţele acestor paradigme este considerat a fi 
eretic. Religiile despart, dezbina. Spiritualitatea uneşte. Ea este — 
cum o denotau atât Jung cât şi Maslow —, o necesitate atavică, ca 
şi hrana, sexualitatea etc. Nefiind satisfăcută această necesitate, 
apare un soi de metapatologie. 

În Nepal, spiritualitatea are un nume frumos: sbarka. 

(cine suferă, se zice că are prea puţină sbarka) 
Spiritualitate, cultură, ethos — inextricabil contopite, constituie în 
bloc, premizele evolutive ale conştiinţei. 


Înfiriparea culturii scrise a atras după sine un decalaj 
enorm. Decalajul dintre ceea ce am fost ca ființe exclusiv 
intuitive şi ceea ce suntem azi. Arta încearcă a recupera acest 
fond natural, mistuind decalajul: mereu presimţit, acesta pare a 
acţiona ca un sorb ... 

Transparenta absolută, chiar cât un grăunte din adâncul 
adâncului inimii - care există în fiecare indiferent cât de 
„odioase” ar fi făptuirile sale — este ceea ce interesează cel mai 
mult; această zonă freatică a fiecăruia, prin care el îşi va defrişa 
treptat, mereu amânatele umbre ... 

Câti indivizi, atâtea nivele de conștiință ... 

(dictatorii deţineau in acest sens o genială capacitate de 

detectare a unui „numitor comun” al tuturor) 
Moartea o ieşire din timp. Fixaţia vestică asupra cauzalităţii (de 
ce a murit), nu e numai ridicolă, ci mai ales funebră: ascunde 
moartea în spatele cauzalității. 


Atât de obsedaţi de măreţia inventivităţii şi creaţiei 
umane, de aşa-zisul progres, da, atât de extaziaţi de „cuceririle” 
umanităţii, încât nu mai zărim minunăţia din jur, devenită tot 
mai mult decor. Ba dimpotrivă: o distrugem. Deşi tot mai des se 
constată faptul că cele mai perfecţionate „cuceriri” sunt doar o 
răsfrângere palidă a unor procese aflate într-o stare atât de 
desăvârşită în natură, încât nu facem în fond decât să la 
„copiem” stângaci. 

Totul este o problemă de Cerc, de context. Atâta vreme 
cât ne mişcăm dinspre noi înspre divin, credinţa va 
rămâne tributară eului. Însă dacă o înţelegem drept 
întoarcere a divinității înspre om şi apoi, ca răspunsul de 
tandreţe al omului, această mişcare ne duce înspre 
adânc, unde ne transcendem pe noi înşine şi ne 
reîntoarcem hristic acasă. 

Această mişcare este iubirea. 

Orbirea constă în faptul că intelectual, prin intermediul 
gândului, suntem în starea de hybris a înțelegerii, aşadar a 
iluziei înţelegerii. Însă tot ce nu este aflare proprie, individuală, 
experienţă lăuntrică totală, prin decantare, linişte şi tăcere, este 
în fond vânare de vânt... 

Oare nu tocmai „rezistenţa” la iubire, faptul că nu ne 

lăsăm iubiți, este fatală? 

Nesfârşit de aproape, aproape palpabilă, depărtarea din care am 
venit, pe măsura trecerii anilor. O călătorie în centrul inimii. 


Nu tehnicizarea exacerbată constituie în fond problema. 
Nimeni nu contestă binefacerile ei parţiale, însă dezechilibrul 
monstruos dintre acest Afară şi Lăuntrul chircit peste măsură. 
Decalajul acesta sporind vertiginos. Prin care în cele din urmă ne 
automanipulăm. 

Marile metropole, luminate, colcăind de restaurante, spectacole, 
bordeluri... Însă în fine, „moarte”... Adiate de o stranie moarte ... 
lipsa, chircirea inimii. Globala corupţie a spiritului. 

Cu bani poți cumpăra un pat luxos. Nu-ţi poți însă cumpăra 

Somnul ... 


Ce face viaţa demnă de a fi trăită: tot ce nu se poate 
cumpăra cu bani ... 
Mai mult decât oricând avem nevoie de o cultură a inimii. 


Da ... în prelungirea cântului înnebunitor din zori, din 
acele vremuri (uteciştii de azi, comuniştii de mâine ... ): 
revoluționarii de azi, asupritorii de mâine ... 

Revoluţia genuină este categoric una lăuntrică. Absolut. 

Este in-voluţie (răsucire în lăuntru, adâncire lăuntrică). 

Un dezastru major pretutindeni la el acasă, definit prin 
doua aserţiuni ale ţinerii sub control, deci ale viitoarei auto- 
manipulări, în final: 


l. cu cine tii, de ce gaşca, de ce clan aparţii? ... şi apoi, 
nelipsitul, genialul: 
2. pupat toți Piata Independenții... 


Dacă prima funcţionează în virtutea unei erotici subtile a 
corupției, care pune de la bun început, mai ales pe cei tineri, în 
faţa unei decizii fatale, a imperioasei alegeri, similare cu poemul 
lui Frost al dilemei de indecizie în faţa cărărilor bifurcate, cea 
de-a doua „încununează” grotescul predării morale şi etice, 
totale. 


Ghesul de nereţinut (remarcat si de Goma prin utilizarea 
ardelenescului „tu de cine aparţâi?”...), al apartenenţei 
neapărate la ceva, la cineva, este extrem de subtil, demonic 
chiar, însă separă în acelaşi timp si grâul de neghină: Autenticul 
asumat responsabil şi împotriva oricărui risc şi Plierea, 
Subordonarea, Aservirea sub varii motivații externe: demaraj 
carieral, vasalitate sub apanajul concomitent al ocrotirii 
suverane etc. ... 


Aceste doua aserţiuni de mai sus definesc un dezastru 
etic si moral, ce mai pe urmă duce la stagnări, la reluarea jalnică 
a aceloraşi structuri dezastruoase... iar noi locului ne ţinem ... 
cum am fost, aşa rămânem... 

Rămân ca întotdeauna corpurile străine deîndată ostracizate, 
alungate, surghiunite, trecute sub Tăcere - Nedoriţii, Oglinzile 
cu groază şi furie ocolite (Bălcescu, Cuza, Caragiale, Eminescu, 
spre a pomeni doar pe cei de mult duşi, pe cei clasici). 


E o mare eroare deci, atacul /denotarea personală în orice 
inconvenient: este mereu doar vârful aisberg-ului ... 
Isus recurgea şi el la acelaşi procedeu: al paradigmei, al 
generalizării. 

Eliminarea atacului personal e pe potriva eliminării 
adjectivelor dintr-un text. 


Mult mai eficace este abstractizarea, privirea acestui 
incident ca reflexul unui fenomen colectiv: foloseşte prin 
incitare curiozităţii (despre cine e vorba), şi celor ce receptează, 
însă într-o anume formă subtilă, câteodată, şi celui vizat (mult 
mai laborios lăuntric prin actul auto-recunoaşterii, decât prin 
iluzia ispăşirii la evocarea lui concretă). 

După potolirea furtunii şi retragerea apelor, rămân 

mereu doar peştii singurateci, zbătându-se pe uscat, 

extrem de eficace izolaţi astfel (auto-izolaţi). 


Restul, în final, mereu: pupat toți ... astfel încât cel 
ostracizat şi singularizat prin consecvență şi înverşunare (oricât 
de oneste, constatabile ar fi motivațiile), va fi mereu ţapul 
ispăşitor, elementul, corpul indezirabil şi care astfel s-a şi „auto- 
deconspirat”.. 

(Estimp, solia prin mass-media decurge într-un sens unic, 
ca în cazul străzilor, şi nu de la om la om - o comunicare 
unilaterală) 

Totul ţine de tactica deosebit de fructuoasă a 
înregimentării. 


În această cultură a consumului, oamenii par să-şi fi 
pierdut capacitatea de a resimți pur şi simplu, vina. Par a fi 
totalmente abrutizaţi; un soi de blazare, ce sfidează nesimtirea. 
Această incapacitate a conştiinţei întemeiate a vinei, constituie o 
mutilare psihică. 

Se maltratează fizic şi psihic aproapele, acesta fiind lezat 

în toate chipurile — nici o reacţie; se tace când în jur se 

petrec lucruri reprobabile; se rămâne într-un soi de 
impasibilitate din teama pierderii unor roluri ori 
statuturi preferenţiale, ori a altor „avantaje” şi interese. 

Totul adie peste toţi, fără nici o umbră de vină. 
Justificarea propriei tăceri în faţa calomnierii unui element 
incomod pentru putere (nedorit, prin atitudinea lui 
intransigentă, lipsită de compromisuri), sporeşte nu numai 
printr-o neruşinată, „spontană” aprobare a descalificării oficiale 
a acestuia prin reprezentantul puterii şi deci în prezenţa unora ( 
a „lor” în speţă), care ar putea reacţiona graţie statutului ori 
rolului pe care îl deţin, şi nu o fac, ci şi mai mult: acesta este 
intim ori în grup calificat de ei drept tembel, dement, idiot, act 
care funcţionează ca un tampon de formol pe scâncetul propriei 
conştiinţe, ori ce-a mai rămas din ea. 

Şi când te gândeşti că aceşti beneficiari de ranguri şi 
privilegii au dorit în mod declarat o „normalizare a societăţii”. 
Da, însă cu revendicarea, mai mult ori mai puţin manifestă, 
de-a li se recunoaşte în mod automat poziţia lor privilegiată, de 

capete „luminate“, care au „dreptul” la rangul şi poziţia lor. 
Neîntâmplându-se deloc astfel, au devenit contabili, realizând 
că „doar forţa financiară, a banului” le poate netezi drumurile. 
Astfel, se rămâne într-un soi de blazată impasibilitate, într-o 
atitudine manifest aprobatoare a tuturor măsurilor luate de cei 
ce deţin puterea şi influenţa. Ba mai mult, pentru un post mai 
de seamă, ori alte avantaje legate de o sporire financiară, fac sluj 
oficial oral ori scris faţă de cei dinspre care bate vântul acordării 
privilegiilor (amuşinând briza imperială, aidoma birjarului lui 
Rotschild), indiferent de convingerile lor intime ( gata a izbucni 
cu furie la o schimbare de macaz), acuzând pe toţi cei ce 
îndrăznesc a-şi ridica glasul critic la starea deplorabilă din jur, 
oricât de justificate ar fi reproşurile aduse, lucru atestat în 
şuşotelile intime dintre ei. Toate convingerile, toate principiile, 
parcă nici n-ar fi fost vreodată. S-au dezis de tot, de toţi cei care 
i-au iniţiat, crezând în mod naiv în calitatea şi „stofa” lor 
promițătoare. 

Preschimbarea mizeriei celor mulți într-o strategie îi lasă la 
fel de rece. Nici urmă de vină, ori căinţă. Ci mai degrabă un soi 
de furie ca un recul al scamei de conştiinţă rămasă, împotriva 
celui care îndrăzneşte în mod întemeiat să-şi declare în mod 
deschis, fără de compromisuri jalnice, opinia, credo-ul, pe care, 
iată, nu le trădează cum o fac ei. O furie şi un soi de agresiune, 
faţă de cel care a rezistat la ispite, torturi şi nu şi-a trădat crezul. 
Lucru care lor nu le-a reuşit, deşi se consideră net superiori 
acestuia. Într-adevăr o „încremenire în proiect”, însă una 
jalnică, ale cărei urme transpar şi pe chip în vreme ... 

Într-adevăr, când nu te mai respecţi pe tine însuți ( mai mult 
ori mai puțin tăinuit), cum să iubeşti ori să respecţi pe altul? 

Straniu este faptul că în orice discuţie cu aceşti oameni, 
spre o pildă din domeniul culturii, se aude mereu, fie evident, 
fie doar prin prezenţa resimţibilă a unui sub-ton: însă eu nu sunt 
Aşa ... „Ei” — din presupusul „aşa ... ca ei, ca ceilalți”, fiind în acest 
context canaliile crase (evidente, ostentative), ori cei corupți 
bunăoară, şi nu doar material, ci şi spiritual, în sensul fardării 
pe măsură a propriilor convingeri. 

Pe de altă parte, comparaţia cu ceilalţi se face, fireşte, 
dinspre un hybris ce le este lor propriu, aşadar asemuindu-se 
automat cu „vârfurile” răului (fiindcă ceilalţi, larga pătură, sunt 
şi-aşa neglijabili ... ). Însă în fond toți fac parte din Context, cu 
toţii sunt atinşi „piramidal”, în mai mare ori mai mică măsură, 
de morb într-un mod subtil şi rafinat. Altfel ar fi fost eliminaţi, 
ostracizaţi, ori ... martiri. 

Conştiinţa poziţiei lor „privilegiate”, a ceea ce „li se 
datorează” calităţilor lor de „excepţie”, le serveşte ca justificare 
la formele subtile, rafinate ale varietăţii coruptive. Este şi 
punctul incipient al instaurării unui dispreț de castă, care îşi 
găseşte în mediul jalnic din jur, motive suficiente de sporire şi 
întărire a acestui dispreţ, „justificat” şi justificabil astfel, mereu. 

În fond, o diminuare sporindă a iubirii prin mutilarea 
fondului uman, lăuntric. 

De aceea orice atac personal devine hilar pentru simplul 
fapt că ei sunt interşanjabili, legaţi printr-un numitor comun, 
„nemuriţi” de el. 


Tao: şi nu apare — datorită faptului, că unul nu trăieşte 
pentru sine -, evidența că sinele său se realizează? 

Cel mai mare dintre voi să fie slujitorul vostru. Căci cine se 
preamăreşte, va fi umilit, şi cine se umileşte de la sine, va fi preamărit 
(Matei, 23, 8-12) 

Oare să-i mai atingă cumva această spusă a lui Matei? 

Nu sunt şi azi destui cei care se umilesc cu plăcere, 
singuri, spre a fi preamăriţi? 

Egoismul camuflat sub acel: a fi bun... 

Ceea ce i-ați făcut celui mai mic dintre voi, mie mi-ați făcut-o. 


Desigur, venim cu înzestrări total diferite şi dinspre 
nivele diverse. Însă această înzestrare trebuie privită ca un dar, 
pe care trebuie să-l dărui la rândul tău celorlalţi, şi nu ca un 
privilegiu de castă (aducător de sporite avantaje adecvate ierarhizării). 
De aici nu e decât un pas până la o afirmaţie necesară: pentru o 
adevărată comuniune, pentru ... un comunionism genuin încă nu 
suntem maturi (copţi), dat fiind că individual nu suntem 
pregătiţi pentru o astfel de comuniune socială. 


Această comuniune ar putea fi baza unei viitoare forme 
de con-vieţuire, din care orice formă coercitivă de guvernare să 
dispară, graţie unei organizări, asumate şi spontane, pe baza 
spontanului sinergic, în care cei mai evoluaţi să realizeze cu 
gratitudine faptul ca în acelaşi timp sunt chemaţi a fi şi cei mai 
pătrunşi de-o anume smerenie, în fine, a se devota, a sluji, a-şi 
pune la îndemâna celor mai puţini înzestrați calităţile, şi nu 
de-a clama avantaje, statute şi roluri de excepţie, care „li se 
cuvin” ... O Comunitate umană constituită din totalitatea 
persoanelor unite şi libere şi nu o masă anonimă. Fireşte, ar zice 
mulţi, o utopie, însă nu este oare utopia un termen îndrăgit la 
culme de „demon”, şoapta lui tainică în faţa oricărei forme 

neîngrădite a imaginaţiei, însemnul victorios al neîncrederii pe 
care îl lasă în lăuntrul nostru? 


(Nu pot uita în acest sens niciodată o anume dimineaţă 
din 26 decembrie 1989: am ieşit din casa de pe malul Târnavei 
sighişorene îndreptându-mă, neras şi tuns perie, înspre gară 
spre a-mi cumpăra ... carpaţi fără filtru ... gara pustie ... ghereta 
tabacului ferecată ... m-am întors, însă nu îndeajuns de repede: 
în spatele meu trei soldaţi tineri cu automatele îndreptate înspre 
mine: m-au dus în sediul miliției gării ... acolo, un maior 
nedormit, soios, negru la faţă: că cine sunt, de ce nu am 
buletinul, ce caut în gară ... vezi, doamne, căutau la Sighişoara 
terorişti în retragere ... vreme de un ceas a tot întrebat unele, 
altele, tot mai sarcastic, mai ştiutor şi mai bădăran ... a telefonat 
mamei acasă, care, ca un făcut, nu ridica receptorul ... din nou 
zâmbete rele, ironice ... Apoi, la îndemnul meu categoric — eram 
hotărât, auzind rumoare afară, să mă scol în ciuda armelor 
îndreptate spre mine şi să ies, iar el a simţit asta ..., - a telefonat 
la şcoala la care lucram pe atunci; a ridicat receptorul colegul 
meu de istorie-română: se auzea foarte clar şi răspunsul lui; a 
ezitat o clipă, repetându-mi numele, deşi ne cunoşteam de mult 
şi băusem şi câteva beri cândva după ore ... apoi: dar ce a făcut? 
a întrebat el cu oarece prudenţă .... şi după ce află că sunt 
reţinut în gară zice deodată: nu ştiu ... nu îl cunosc ... M-am 
sculat şi am ieşit, iar cei soldaţii şi maiorul s-au năpustit şi ei 
spre uşa pe care am deschis-o ... afară, tot felul de „amici 
„ sighişoreni, deodată „revoluţionari”, deodată costumaţi 
rambolian ... rânjind şi trăindu-şi ora lor ... la spuneţi bă, cine 
sunt ăstora, că nu-mi dau pace ... Şi ei privindu-mă cu toţii 
deodată ogoiţi oarecum ... Apoi, unul din ei zice: mi se pare că e 

Andrei, însă ... nu ştiu ... nu ştiu ce să zic ... Şi asta după ce 
petrecusem cu ei, ani şi după-amieze împreună ... Am propus 
maiorului, care nu mai avea acum încotro, să lase soldaţii să 
vină cu mine până acasă; erau câteva sute de metri doar ... a 
încuviințat, iar eu agasat, uluit la culme, am luat-o repede 
înspre casă ... Soldaţii în urma mea .... şi deodată, am simţit clar, 
limpede, că dacă mai lungesc aşa rapid, înfuriat pasul, ăştia o să 
tragă fără ezitare ... Am încetinit ... Ajuns acasă am intrat. Am 
scos buletinul şi i 

l-am pus în palmă sergentului .. S-a uita mult timp la el, 
răsfoindu-l... Altădată să nu-l mai uitaţi, a zis dur şi oarecum 
nemulțumit de faptul că nu i-am dus cu preşul ... de atunci, 
acest gust amar nu m-a mai părăsit până azi) 


Se pune întrebarea: între această adevărată erotică a 
corupției — frustrarea de-a nu fi demn de-a fi corupt —, şi cenzura 
tăcerii, ce legătură se poate stabili? La prima vedere nici una. 
Analizând în parte conceptele în evantaiul teoretic şi practic pe 
care-l presupun, se ajunge treptat însă la intim, la această 
periculoasă extremă formă a  autocorupției: se  eludează 
certitudini individuale, tocmai spre a nu se pierde apartenenta la 
grupare, a nu risca dezaprobarea prin susţinerea unor 
mărturisiri de credinţă. 


Primul pas făcut — cenzura prin tăcere, ca act „nobil”, a 
nu spune deci, nici că-i albă, nici că-i neagră —, sistemul 
autocorupţiei se erijează uluitor de rapid de la sine, cu tot 
eşafodajul inerent şi mitoman al justificărilor. E ca într-un 
scenariu de autohipnoză. 

Apropierea se poate face în stilul larg aplicat — la scară 
social-economică — al cumetriei. Poziţia lor nu se datorează 
originii lor, ci se bazează pe corupţie: mi-aduc aminte de un om 
cu o minte bine utilată cultural, talentat şi cu un admirabil spirit 
de observaţie, care însă m-a uluit într-o zi — găseam pe-atunci 
de neconciliat aceste calităţi cu o slăbiciune umană elementară 
la care am fost martor. Mi-a spus că este foarte supărat pe un 
coleg de redacţie, care — după ce la intervenţia lui, a fost adus 
de pe stradă, cum spunea el deci by the goodness of his heart — 
acum, odată instalat în redacţie, îndrăzneşte să-l contrazică 
deseori. El nici măcar nu se mai întreabă dacă e justă ori ba 
contrazicerea.  Ajungea că acesta îndrăzneşte acum să-l 
contrazică. Parabola de mai sus este evidentă, în sensul unei 
erotici a corupției. 


„Şi ce-i dacă fac un compromis, un trafic mic de 
influenţă, asta nu-nseamnă încă că sunt corupt”... — acesta este 
primul pas în seria de domino a justificărilor, a stilizărilor 
sinelui într-o elită funcţională, extrem de periculoasă, ce rând 
pe rând va crea: spiritul de corp, spinarea îndoită însoţită 
paradoxal de rigiditate faţă de despoiaţi. Originea comună, 
concepțiile comune, ca mijloc social de mituire, cine ar zice că aici e 
vorba evident de corupție? 


Să ne amintim că punctul culminant al evangheliilor îl 
constituie în cadrul unei diacronii a parabolei cei treizeci de 
arginţi ai lui Iuda care, în fond, n-a trădat pentru ei, ci dintr-o 
anume erotică a corupţiei şi suferind de o cenzură a tăcerii 
apostolice 

Când începe să-şi distrugă propriile simboluri, soarta unui 
popor e pe multă vreme pecetluită. În acest sens şi spre a da un 
exemplu, trebuie să spunem că în Franţa, ori de pildă, 
Germania, imaginea pe care popoarele lor — şi mai ales unii 
indivizi — cred că o au în lume (bazată evident pe nişte realităţi 
incontestabile ale artei, ştiinţei şi tehnicii) intră în flagrantă 
opoziţie — decalaj tragic — cu neputinţa lor majoritară de acum / 
din prezent, de-a face faţă acestei imagini. 


Apare astfel o crispare: deschis, nu se mai poate în faţa 
lumii contesta propria imagine a naţiunii ce-a dobândit între 
timp o superbă independenţă şi care azi nu mai este 
funciarmente capabilă (în mare parte), a o umple, a o acoperi. S- 
ar putea spune că din nou apare teribil de disputata — pe-atunci 
— însă mereu perena, diferenţă dintre formă şi fond. Problema 
însă nu este atât de simplă. Căci în spatele ei se ascunde o 
maladie ce oricând va putea izbucni cu taraful ei însoțitor de 
violenţă şi brutalitate, pe măsura tărăgănării confruntării cu ea. 
Astfel, rar, imaginea pe care o ţară o are în lume -— şi de care 
indivizii care o compun au / n-au ştire — este acoperită efectiv 
de aceiaşi indivizi. 


Acest decalaj, dintre imaginea în lume (care în fond îi ţine 
oarecum în hăţuri pe indivizii cu oarecare scrupule naţionale) şi 
neputința de-a mai putea corespunde acestei imagini de marcă, 
devine obiectul unui conflict tragic. Tragismul acesta nu se poate 
depăşi decât prin asumare şi confruntare cu o realitate genuină. 
Altminteri, el tinde să se preschimbe printr-o extensie a 
depăşirii, în ură, agresiune şi violenţă. 

Copiii aduc şi-au adus mereu cu ei instinctele şi intuiţiile 
ştiinţei lor anterioare: cultura din jurul lor nu este atât de evoluată 
(lucru de care ar trebui să ţină seama şcoala şi religia 
instituţionalizată). 

Faptul că mulţi din aceşti copii, de cum devin mobili, 

sunt mereu tentaţi a se roti/ învârti în jurul lor, denotă că ei 

cunosc instinctiv, că trebuie să-şi ţină în cumpănă, în 
balans, în echilibru, integritatea organelor (de altfel şi în 
jocurile lor ei se ţin de mână şi se învârt în cerc ...). 
Rotindu-se în jurul axei, ca în cele 5 exerciţii Tibetane, provoacă 
polarităţii un şoc ... 
Acest şoc (ori spin cum se spune în fizică), este deosebit de 
efectiv în menţinerea sănătăţii, a echilibrului. 

Deja s-au inventat aparate pentru măsurarea polarităţii 

umane. 


HA 


Suntem „inculcaţi” în câmpul magnetic al pământului ... 


În fond, din fiecare simptom al unei boli poți trage 
concluzii asupra gândurilor şi sentimentelor celui bolnav, lucru 
extrem de semnificativ: dacă vrem să ne schimbăm, să ne 
tămăduim, trebuie să ne schimbăm sentimentele şi gândurile. 

Refularea emoţiilor /sentimentelor, înmagazinarea lor în 

subconştient, duce la blocarea fluxului energetic liber, 

blocând deci şi sănătatea. 

Se pare că acest corp al nostru nu ştie să ... mintă. 


Rebirthing: respiră de patru ori scurt şi o dată lung: 
leagă toate aceste respiraţii între el lejer şi fără întrerupere, însă 


114 


şi fără de grabă şi respiră cum vrei, cum doreşti; repetă această 
secvenţă de patru ori. 
Uluitor efectul metodei de mai sus... 


Deosebirea dintre medicina şcolită şi cea naturistă este 
esenţială: aceasta din urmă nu-şi aşează ştiinţa şi aflările peste 
înțelepciunea lăuntrică a trupului, ci „întreabă” trupul celui tratat 
de ce are nevoie, în loc să prescrie ce gândesc ei înşişi despre 
fenomenul în cauză. 


Experienţa majoră nu este nici de sorginte estică, nici 
vestică, nici budistă, nici creştină. Este un bun comun al omului 
oricăror vremi, rase, ori religii ar aparţine. Toate par spiţele unei 
roţi ce se îmbucă într-un centru, într-un miez, comun tuturor. 
Fiecărei atitudini îi corespunde o contra-atitudine în sensul în 
care atitudinea noastră creează contra-atitudinea. 


Atitudinea emanând din fiinţă nu mai este însă 
condiţionată, ci expresia unei prezenţe a ne-condiţionatului, 
care freamătă în toate condiţiile. Este vorba de atitudinea 
genuină a fiinţei. Contra-atitudinea aflată în armonie există 
doar raportată la o atitudine de sine. Fiecare este în căutarea 
„armoniei”. Ne definim după chipul pe care îl dobândeşte „armonia” 
căutată. 


Eul dependent de lume (eul-minor), resimte drept 
dizarmonie tot ceea ce contravine tendințelor lui. Calea spre 
armonie trece prin cultura experienței lăuntrice. Experienţa majoră 
nu are nevoie de un „talent”, ea fiind de cu totul altă natură. 

Este vorba de o disponibilitate, de faptul „de-a fi gata”, pregătit, 
disponibil întru traversarea unei schimbări lăuntrice. Este deci o 
stare accesibilă oricui, fiind o şansă general umană, aflându-se 
mereu şi-n orice clipă în omul ajuns la o anumită treaptă a 
„umanizării”. Un fruct al maturizării. 


Slăbirea forței statului înseamnă evident sporirea forței 
concernelor. Mai mult de jumătate din marile concerne ale lumii 
aparţin SUA, Japoniei etc. Resemnare? Replica ar fi faptul că 
nici un travaliu, nici o veghe nu pot fi mai mari decât travaliul 
individual, întâmpinarea de sine, recunoaşterea şi asumarea. 
Resemnarea este analogă încremenirii sistemului. Ea e contrară 
dinamismului natural al vieţii. Principalul obstacol îl constituie 
bineînţeles teama sub infinitele ei manifestări prin care castele îşi 
păstrează statutul. 

Paradoxal, însă revelator în acest sens, este faptul că 
mereu, întâlnind pe cel fără de teamă, l-am ucis, l-am ostracizat, 
surghiunit, l-am „crucificat”. Un intelectual — spunea Max Frisch —, 
în lumea de azi, este o figură anacronică, nedorită în nici un 
partid, pentru că în sine este omul care caută adevărul, chiar dacă 
acesta se-ndreaptă împotriva lui, ori îi periclitează viața. 


Atât de mult ne temem de cel liber — care în ochii noştri 
primeşte fără să o vrem, investitura de reproş încarnat la adresa 
propriei noastre persoane, el trezind în noi aproape inconştient 
imaginea robiei noastre, demascând caracterul manipulator al 
oricărui sistem impus din afară -, încât nu numai că îl ocolim, îl 
exilăm, ci l-am ucis de atâtea ori. 

În vechile texte indiene se menţionează faptul extrem de 
semnificativ: la  pregătitul bucatelor, sufletul  bucătăresei 
impregnează mâncarea gătită de ea ... 

Raportat la vremea noastră, „modernă „acest lucru trebuie 

să ne îngrozească, să ne sperie cumplit şi să explice 

parţial, bolile şi neajunsurile cu care ne inundă alimentele 
oferite spre consum: trecând prin mii de mâini, ele 

trebuie că poartă în mare şi impregnarea subtilă a 

acestora cu agresivitate, teamă, nelinişte sporită, 

angoasă, repulsie, blesteme, amărăciuni, deprimări 
etc. ... 
Toate ca rezultat al acestei înrobiri, robotizări în masă, pentru o 
minimă recunoaştere, o minimă răsplată, la care se adaugă în 
mod firesc şi situaţia individuală a fiecăruia în comunitate în 
familie, viaţa conjugală etc. 

Totul  „condimentat” pe măsură şi din plin cu 

chimicalele de rigoare ... 


Hsin-Tao (calea zeilor): deschide spiritul pentru un nivel 
mai înalt al aflării spirituale, chiar dacă nu ai avut în viaţă o 
asemenea experienţă. Metoda restructurează din nou emoțiile în 
corp (care în fond produc bolile şi determină şi îmbătrânirea). 


Cine nu-şi controlează el însuşi subconştientul, acela este 
controlat (prin alţii, prin dispoziţiile din jur, prin vreme, prin 
totul ...). E nevoie de Prezentă, de o conştiinţă trează, spre a făuri 
ce vrei să făureşti. 


Tot ce am trăit, purtate de o anume Sete, înscrie desenul 
unei vieţi, din care transpare treptat, chipul inimii. 

Totul pare fi însă cuprins pentru mine în câteva cuvinte: 
sclipătul depărtat-al apelor ... 


Solia puternică, a înfiripării unei noi etape a conştiinţei 
spirituale: cea a lui Isus, solia Iubirii în fond, a fost eronat 
receptată: el nu voia să fie adulat. Şi tocmai acest lucru s-a 
întâmplat mai apoi: prosternarea adulatorie în locul acceptării / 
asumării celor zise, în sensul unei preluări raportate la sine. 
Zeificare, în locul traversării acestei noi învățături. 


E nevoie de o atitudine spirituală ofensivă (o compasiune 
ofensivă ... ), precum a avut-o mereu Isus în întâlnirile şi 
episoadele descrise de evanghelişti: el dă putere, nu o pierdea, 
risipea ... La fel, preocuparea faţă de trecut are mai ales urmarea 
nefastă a unei dependente: în spaţiile mâhnirii, grijilor, tristeţii, 
compătimirii de sine. 


Analog: dacă eşti unul din cei care nu se pot dărui „pe 
cioburi” / parţial, ci deplin, „total”, trebuie să consideri şi 
următorul lucru: mulţi nu rezistă / suportă o asemenea iubire. 

Sunt copleşiţi de ea şi te părăsesc oarecum speriaţi. De 
aceea, „O lacună” (funcţionând ca un magnet), e mereu 
necesară: lubirea deplină cere o ramificare, ca a arborelui, în 
muncă, în artă, într-o îndrăgită preocupare, totul într-o deplină 
transparenţă: doar prin simbioza aceasta deplină a ambelor se 
poate reface Unitatea pierdută. 


Apropo de simbioză, de „simbioza culturală”: tot mai 


mult se observă această trăire „simbiotică”, empatică a 
„autorului” contemporan ... cu alţi autori receptaţi. El nu mai 

are deloc senzaţia plagierii. Ci a faptului că totul îi aparţine lui, 
de vreme ce îi place atât de mult. 


(Picasso: iau tot ce-mi trebuie de pretutindeni...exceptând 
propria operă...Na!...) 
Se mai poate distinge în decalajul temporal gâfâind tot mai tare 
(şi care separă autenticul de copia travestită prin sinonime 
reluate), acest rapt? 


Tot ceea ce este viu se află într-o polaritate, o tensiune 
polară: omul între cer şi pământ, între lăuntricitate şi lume, 
individual şi universal, Est şi Vest, în acest caz înțelese ca 
principii ale vieţii. Suferind de pierderea fiinţei din conştiinţă, 
omul vestic resimte nevoia recuperării ei. Tendinţa eronată de 
natură mai ales intelectuală este însă aceea de-a prelua gândirea 
estică ca produs al unei lumi lui străine şi nu ca expresie a unei 
laturi aparţinând întregului, care îl caracterizează funciar. Estul 
şi Vestul constituie două principii care fiind polare periclitează 
întregul, însă care prin „racordarea” lor duc la sinteza 
întregului. 


Astfel, cultura vestică se află cu precădere sub semnul 
operei dăinuinde în lume, în vreme ce cea estică, sub semnul 
veşnicei schimbări, deveniri, al maturizării lăuntrice. Una se 
întreabă: ce am prestat, cealaltă: unde am ajuns pe calea lăuntrică, 
cine am devenit. Existenţa acestor două tendinţe / principii 
duale / polare, constituie evident o modalitate prin care divinul 
se revelează omului. 

Pericolul caracteristic lumii vestice este de-a ignora 
omul ca persoană vie şi a-l privi ca pe o „încadrare”. Mirarea şi 
suferinţa constituie două categorii de raportare. Prima se 
raportează prin întrebările mirării la cap / intelect, cealaltă la o 
formă de conştiinţă a inimii (obiectivarea eliberată a 
subiectului). 


Spre a ajunge prin cunoaştere obiectivă la țelul unei 
ordini stabile şi general valabile, omul se reduce la un punct şi 
reduce lumea la o schemă de relaţii abstracte, devenind centrul 
unei conştiinţe anonime care nu mai este umană. El devine pur 
şi simplu un funcționar al ordinii create de el: ordinea creată îl 
manipulează în cele din urmă. 


Singura diferenţă dintre el şi un automat este 
posibilitatea erorii, ce-i rămâne proprie. Însă încercând, ca 
urmare a ratării sale în lume, să urmeze unilateral drumul 
lăuntric, să găsească mântuirea pe această cale, el suferă un alt 
fel de eşec: se mistuie în sentiment. 


Efectul vaccinului devine mai limpede prin teoria 
morfogenetică: organismul este vaccinat cu imaginea 
provocatorului şi implică câmpul lui morfogenetic. Decisivă 
este deci forma, imaginea provocatorului bolii. După ani, când 
anticorpii, respectând ce şi-au propus, îşi impregnează 
imaginea provocatorului în forma lor şi abia se mai recunosc în 
această sublimare, conceptul încă funcționează. Apropierea de 
homeopatie devine evidentă în acest fel. Tot în câmpurile 
morfogenetice se află şi enigmaticul: întregul este mai mult 
decât suma părţilor lui. 

Teoria câmpurilor morfogenetice ne poate însă da şi o 
bază explicativă pentru fenomenul ritului şi iniţierii. Prin 
repetarea unui procedeu (ritual) se stabilizează astfel câmpul 
morfogenetic. Ancorarea ritului se face însă în conştiinţă — în 
conştiinţa individuală — însă mai ales în conştiinţa lumii. Cu 
iniţierea într-un ritual, se încearcă a introduce pe cineva într-un 
model, a-l face parte a modelului. Iniţierea îşi are efectul din 
câmpul deja construit, din modelul efectiv de secole. 

Astfel, individul devine parte a modelului: dacă poţi să 
înoti, vei putea întotdeauna (modelul devine aproape imposibil 
de şters). În lumea sportului, spre exemplu, sunt multe 
obstacole, considerate până atunci de neînvins, care fiind 
depăşite de unul, au fost în serie, mai apoi, depăşite de mulţi. În 
spatele fiecărui demers către un ţel se află o imagine, efectul unei 
imagini deci. Imaginile au avut mereu un efect magic, am putea 
spune. 

Teoria câmpurilor morfogenetice împrumută acestui 
fenomen o explicaţie mai mult decât limpede şi-n acelaşi timp 
covârşitoare. Ea se poate extinde, devine revelatoare şi în cazul 
apariţiei aproape concomitente în diverse părţi ale globului, la 
diferiţi cercetători aşadar, a aceloraşi idei, invenţii radicale, 
fenomen destul de cunoscut în diferitele compartimente ale 
ştiinţei şi culturii umane. 


Meditaţia: o Rugăciune. 
Fără de vorbe. Ascultare, auscultare. 

Revirimentul constă în întoarcerea la linişte / răgaz. O 
linişte în care nimic nu mai poate opri mişcarea transformării. 
Poate cea mai valabilă frază filosofică a fost enunțată nu de un 
filosof, ci de un om de ştiinţă, de Lavoisier („în lume, nimic nu 
se pierde, nimic nu se câştigă, totul se transformă”). Au devenit 
extrem de rari oamenii care emană o anume linişte, tocmai 
pentru că în lăuntrul lor e linişte. În locul ei a apărut liniştea 
„jucată”, calmul englez, provenind de la o autodisciplinare. 
Adevărata linişte îşi are forţa în izvorul nostru divin. 


Rugăciunea, în acest sens, nu este doar pura tăcere, ci 
auscultare. 

(Întrebată de un reporter ce spune când se roagă, Maica 
Teresa a răspuns: nimic, ascult doar...şi dumnezeu ce spune, a 
continuat reporterul... Ascultă, a răspuns Teresa.) 


Cuvintele şi gândul. Cuvintele-mi par ca sclipirea soarelui 
pe oglinda-gând a mării. 
( în adânc, marea e zona non-gândirii, zona transverbală; zona 
eliberată de gând, deci eliberată şi de timp, fără de timp; acest 
fără-de-timp e în fond eternitatea, nu ceva nesfârşit, o vidare de 
timp. 
Gândul devine proteic în cuvinte. Însă ceea ce aici 
numesc gând este în fond un teritoriu transverbal, unde 
există pesemne un alt soi al comunicării. Cel al 
conştiinţei pure. Dincolo de lumină şi întuneric, aşa cum 
le ştim noi. 
În meditaţie, nu gândul /gândurile trebuie reduse la 
tăcere, ci sclipirea / cuvintele, 
care opresc „curgerea”, precum şi mistuirea gândurilor: 
cum vin, aşa şi pleacă, noi, 

nefiind în fond gândurile noastre. 


Să ne oprim la două categorii de oameni: 1. categoria 
celor ce pornesc de la ideal ori tind înspre el; 2. categoria celor ce 
aud glasul divin în boli, neajunsuri, emoţii: acolo unde zac 
problemele cele mai grave, acolo zace şi-o nestemată (boala de 
exemplu ne arată drumul înspre ea, e cale de tămăduire, deci). 

Refularea neajunsurilor este fatală: doar în dialogul atent 
cu ele reuşim a realiza asupra a ce vor ele să ne îndrepte atenţia, 
băgarea de seamă, aplecarea. Ce vor ele în fond, funcţionând ca 
simptom, să ne „mărturisească” ... 

O spiritualitate a transformării, nu a schimbării (fiindcă în 

schimbare zace mereu ceva agresiv). Schimbarea pleacă 

de la ideal (care deseori nu corespunde cu firea omului). 

Transformarea e mai blajină, totul capăt un sens: boala, 

teama, furia; trebuie doar descoperit în dialogare cu ele, 

în ce anume vor să se transforme. 
În această intenţionalitate a transformării este mereu însă şi 
imperativul aportului, a graţiei, a harului divin: aceasta este în 
fond esenţa spiritualităţii transformării. 

Rămâi viu atâta timp cât accepți mereu transformarea. 

Integrarea inconştientului. 

În jurul lui Isus mulţi se transformă. Schimbarea la 

ochi... 

Totul poate fi motiv de transformare. Chiar şi un simplu 

mers printr-o pădure. Creăm doar condițiile metamorfozei... 

Ea est însă mereu un concedente Dea, graţia, un dar, o 

înlesnire dumnezeiască, cum preciza Jung. 

Poate ar trebui scrisă o carte cu titlul frumos de Exercitarea 
Prezenţei. Insă aceasta este zen, în fond. Şi aproape în fiecare din 
paradigmele lui Isus zace un miez-zen. 


Şi doar negândindu-Te, mă pot lăsa pătruns ... 


Libertatea persoanei se dovedeşte abia acolo unde omul 
întâmpină destinul, îşi asumă suferinta, unde omul nu-şi trădează 
fiinta sa. În schimbările dese de situaţie, un astfel de om rămâne 
orientat acestei sarcini de bază, fără de excepţie, astfel încât 
orice situaţie să devină cea mai bună din posibilităţi. Major este 
omul în care transformarea nu este întreruptă nici o clipă. Major 
nu e cel ce crede că poate depăşi teama, tristeţea şi disperarea 
lumii, ci cine le poate traversa suferind şi care astfel se maturizează. 


Intru această cale, un rol esenţial îl joacă smerenia: de-a 
nu voi să pari mai mult decât eşti şi a nu vrea să fi mai puţin 
decât eşti. 


Maharishi Ramana: mai întâi sinele este văzut drept lucru, 
lucruri; apoi drept gol, apoi din nou drept sine; însă în acest din urmă 
caz nu există vedere; căci vederea e devenire. 

(Aici e spus totul) 


Nu suntem fiinţe umane, care facem o experienţă 
spirituală, ci ființe spirituale care fac o experiență umană. 
Deosebirea devine astfel esenţială. 

Diminuarea gravităţii demersului lăuntric se realizează 
prin instituirea generală a unei atitudini de ridiculizare (şi ca 
semn al unui complex de inferioritate), persiflare faţă de 
„elucubraţiile spirituale gratuite”- în sine o manipulare sub 
punerea sub tabu -, nerealizându-se faptul că adoptând o 
asemenea poziţie se face în sine jocul sistemului, indivizii care-l 
compun,  automanipulându-se în favoarea unui sistem 
discriminator şi ierarhizat. 


Omul îşi creează singur în acest fel structurile sociale 
oprimante, rămânând mereu tributar prejudecăţilor, trecutului; 
acest „bagaj” al trecutului este utilizat cu aroganță în orice 
situaţie ce intervine, uitându-se faptul că orice clipă, cere o nouă 
orientare. Îndeobşte însă, această responsabilitate lipseşte în 
lume. Nu ne simţim responsabili de ceea ce se-ntâmplă în lume, 
fiindcă delegăm asupra autorităților politice şi religioase responsabilitate. 


Cuvântul responsabilitate conține în mare şi 
semnificaţia lui „a răspunde”. Şi nu poţi răspunde când ţi-e 
teamă. Nu se poate răspunde deplin, când acţiunea este rutină, 
o repetiţie, condiţionată tradiţional. A răspunde unei situaţii de 
criză înseamnă înainte de toate debarasarea de eul-lume, ce-n sine e 
trecutul. 


Fizicianul contemporan care descrie, care încearcă să 
descrie lumea, este construit, alcătuit din aceleaşi elemente pe care 
le descrie, supus aceloraşi legi, pe care încearcă să le formuleze. 
Lumea se vede pe sine însăşi: ea se defalcă în cel ce vede şi cele 
văzute, fiind astfel mereu doar o parte a ei însăşi. 

Fiecare încercare de a recunoaşte lumea ca obiect e o 
contradicție lăuntrică. 


Nu utilizarea dezastruoasă a anumitor tehnologii este 
problema, ci calitatea conştiinţei care le-a generat. Nu atât 
îndemnul la o etică a utilizării lor rezolvă/constituie problema, ci 
mai ales problematizarea asumată a conştiinţei care le-a „dat la 
iveală”. 


Dualismul filosofiei greceşti nu s-a mai desprins de 
lumea vestică. 
Whitehead: filosofia occidentală este o notă de subsol la Platon... 


Isus mi se pare a fi Poetul prin excelenţă: contradicţiile 
nu sună la nimeni mai armonios. Simone Weil: contradicţiile 
sunt criteriul potrivit căruia ceva este real. 

(Adevărul este ceea ce se contrazice cel mai tare în timp - L. Durell) 


Din păcate, afirmaţii lui Isus sunt luate deseori în sens 
literal, ignorându-se astfel esenţialul: mireasma lor poetică, 
faptul că materia primă la el e Viaţa, arta vieţii .... 

(Şi zen-ul este o artă a vieţii ... orice poet adevărat nu poate să 
nu fie fascinat de zen ...) 

Poezie şi umor cosmic. 


Fiindcă în fond în aproape fiecare paradigmă, spunere a 
lui Isus, se află inculcat - subliminal, un fin, rafinat umor (ca de 

A 


exemplu în îndemnul, în porunca, de a iubi pe Domnul 
Dumnezeul tău din toată inima ... însă iubirea nu poate fi 
poruncită, comandată, ci este o stare prin excelență a maximei 
Spontaneităţi ... şi Isus ştie acest lucru prea bine. Ştie că este o 
chestiune de har divin; şi parcă îi vezi surâsul lăuntric) 


Nimic nu mă îngrozeşte mai mult decât încrâncenarea 
religioasă de sectă, de inchiziţie. Această severitate şi „seriozitate” 
mortală în adevăratul sens al cuvântului (mortificatoare), care 
domină şi în majoritatea întreprinderilor vestice: nu se râde 
acolo, este un lucru mortal de serios (todernst); dacă totuşi unul 
râde e semn că are un mahăr în spatele său care-l susţine; 
deseori însă fiecare crede că despre el râzi ... şi acest lucru este 
un semn de maximă, îngrijorătoare maladie. 


Umorul îmi pare a fi criteriul ... seriozităţii ... 
Cel lipsit de umor pare a avea carente şi în capacitatea de a iubi. 
Orice fixaţie împiedică actul spiritual. Spiritualitatea genuină 
fiind o înaltă artă. 


Lao Tse: dacă Sensul major (Tao) se alterează, apar datoria, 
obligația şi regulile morale. (adică moartea spontaneităţii) 


Poate oare mintea alunga iubirea? 
Nu prin sforţare, prin încrâncenare, prin străduință, ci numai prin 
harul divin e posibilă mântuirea... 

Dorul trebuie să atingă intensitatea naufragiatului după 
un țărm ... a celui rătăcit în pustiu după o oază, un izvor. Şi 
atunci nu mai este dor, e mistuire. 


Adevărata spiritualitate nu are nimic de a face cu 
atletismul moral. Ci cu firescul şi spontaneitatea. O asceză a 
firescului. 

Splendoarea se sustrage oricărei analize. 


Trăsătura esenţială a artei este surprinderea miraculosului 
în cotidian, în cele „de mult şi mult ştiute”... 
Nu atât să schimbi lumea, cât mai ales să o vezi într-o altă 
lumină ... cu neprihănit ochi. Însă, nu este aceasta borta înspre 
spiritualitate? 


Paul Klee: artistul nu prefigurează vizibilul; el face vizibile 
lucrurile. 

(pătrundere şi băgare de seamă, deci) 

Lumea se află într-o precipitare, într-o goană irositoare 
determinată de un anume ritm tot mai alert; ea este înclinată azi 
mai ales spre o sporire a formelor în defavoarea unui fond 
(exterioritate -— lăuntru). Calea tămăduirii va începe cu re- 
găsirea artei, ce încearcă — chiar prin eşecul ei — să părăsească 
polaritatea. 


Dacă ne gândim apoi că mitul şi cultul, reprezintă două 


aspecte ale unuia şi aceluiaşi lucru şi ţinând seama de faptul că 
acest cuvânt, cultură, se trage în sine de la cult, putem afirma cu 

oarecare mâhnire că azi nu mai avem cultură, dat fiind că nu 
avem cult. Cultura are întotdeauna o referință transcendentă, 
presupune o între-prindere religioasă. Azi însă avem o 
întreprindere / firmă culturală... „Cultura” a fost secularizată, 
humită. Azi, se înalță-n slăvi nu divinul, ci idolii, starurile şi vedetele 


Dacă fiecare ar trudi la sine însuşi, fără menajamente şi 
cu o tot mai sporită smerenie, n-ar mai fi nevoie „să aparţâi” de 
ceva, de cineva, ori „să iei parte activă”, să te „împărtăşeşti” 
tam-nisam la nebunia generală, caducă a lumii. 


Isus iniţiindu-ne în arta blândeţii prin parabola cu 
păsările cerului şi crinii câmpurilor 
(trăind ele fără de griji, fără de temeri, reproşuri, plânsete — 
privilegiul blândeţii le sporeşte splendoarea în care viețuiesc) 


Alan Watts. Crinii sunt slabi şi uşuratici, blânzi şi 
inconsecvenți, fapt pentru care dispun tocmai de acele calități ale 
înțelepciunii vegetative, la care oamenii cu o voință de fier şi cu nervi 
de oțel (care luptă energic pentru Bine şi-şi urmăresc neabătut țelul), 
privesc cu un adânc dispreț. 

Libertatea şi constrângerea sunt cele două feţe ale 
aceleiaşi realităţi. Una nu poate exista fără de cealaltă. 

În netulburarea copilului zace adevărata libertate. 

Relaţionarea la un eu, alterează bucuria şi libertatea 

lăuntrică. 

Paradoxul nu este joc de cuvinte, încercând a explica 
sensul dublu al cuvântului, ci mai ales se referă la incapacitatea 
limbii de a spune concomitent două lucruri (muzica poate acest 
lucru) 


Se spune îndeobşte, că limba oglindeşte gradul de 
civilizaţie al unui popor; în fond gradul de abstractizare, ce 
duce la pierderea, abolirea Viului, la mortificarea lui lentă; să fie 
asta tendinţa „civilizatoare”? 


„Muţenia” naturii este o lecţie esenţială. 
(şi cum ne mai agrăieşte ea lăuntric) 


Alpinismul de performanţă, cu riscul sporit al vieţii, 
pare a fi forma vestică de meditaţie (uitarea de sine, abolirea 
ego-ului). 


E stranie „aplecarea” emisferei stângi a creierului (cea 
raţională, logică), de a trăi în viitor şi nu în prezent. Dorinţele 
sunt cele care necesită timp; ele nu pot exista fără timp. 

Dacă te pierzi deplin într-o activitate, te dărui ei total, 

mai pot apărea sentimentele negative de soiul furiei, 

agresivităţii, dorințelor de tot felul? 


Bucuria, starea de fericire, beatitudine, nu se pot apuca 


în timp. 
Arta de a fi şi dependența de a avea. 

Fericirea pare să fie mai degrabă o încuviinţare /afirmare 
a ceea ce ai. 

A preţui ce ai Acum şi Aici. 

Shakespeare: there is nothing either good or bad, but 
thinking makes it so. 


Pe cei ce intră în viaţa noastră, făcând-o insuportabilă 
prin pretenţii aberante, autoritate, severitate inutilă, sufocantă, 
trebuie să-i privim cu ochi lăuntric, ca pe un corectiv, care ne face 
viaţa grea spre ... binele nostru. Să privim obstacolele pe care ni 
le pun în cale drept sarcini spirituale ce ne ajută în evoluţia fiinţei 
noastre lăuntrice, a ființei noastre spirituale. 

Să-i privim cu alți ochi. Nimic nu e întâmplător. 


Realitatea nu este nici bună, nici rea: e o chestiune de 
decizie şi anume cum ne decidem noi a o percepe. Ceea ce 
pentru unul e o bagatelă, pentru altul e o catastrofă. Nu lumea 
trebuie schimbată, ci percepţia noastră asupra ei. O chestiune 
de creuzet lăuntric. O schimbare de atitudine lăuntrică. 

Acel „cine nu se naşte din nou” a lui Isus este o 

problemă de trezire spirituală şi nu de credinţă religioasă. 


D.T. Suzuki: Satori-ul îl surprinde pe om fără de vrere, când 
simte, că şi-a epuizat întreaga lui ființă (...) Lumea apare acum ca 
învelită într-o altă haină ... 

(Analog: Împărăția lui dumnezeu nu vine astfel încât să o recunoşti 
prin semne dinafară, e deja printre noi, în mijlocul nostru. Isus rupe 
total cu tradiţia vechi-testamentară prin faptul că Împărăţia e 
pentru el o realitate prezentă.) 

Apa şi duhul. 

Purificare şi spirit. 

Impactul dintre nesfârşire şi finitudine: Isus. 

Duhul, aducătorul adevărului. 


Nietzsche observa faptul că această capacitate de a trăi 
cu tragedia este un semn de forță, nu de slăbiciune; dovada 
faptului că grecii n-au fost pesimişti, o dovedesc tragediile pe 
care ni le-au lăsat moştenire. Asumarea tragicului, conştientizarea 
laturilor tragice şi curajul de a le privi în ochi. Echilibrul lor 
pare să vină însă şi din faptul că erau politeişti (dispersare de 
nelinişte, de angoasă), putându-se adresa când unuia, când 
altuia dintre zeii aflaţi îndeobşte pe poziţii adverse în ceea ce 
priveşte neînțelegerile, favorizarea muritorilor. 

Monoteismul a minimalizat redutabil „sursele”, însă a 
oferit şansele a ceea ce Isus numea „Fiul Omului” (o sintagmă a 
speciei, fiindcă el nu şi-a arogat deloc monopolul asupra ei: „voi 
spuneți că sunt aceasta”). 

Preamărirea Fiului Omului, în sensul de asumare a 

Vieţii şi de afirmare a existenţei umane în ciuda 

neajunsurilor din lume. 

Urcarea începe cu coborârea. 

Remarcasem de altfel undeva faptul următor: conştiinţa 
e o lamă cu două tăişuri: este pricina suferinţei şi în acelaşi timp 
este germenele mântuirii. Viața ... e una din cele mai grele ... 
Într-adevăr. Însă acceptarea şi înțelegerea acestui lucru ne ajută 
la transcenderea neajunsurilor. Nu există un eu separat de 
destin (privit ca ceva exterior, separat). 

Einstein: formularea unei probleme este deseori mai 

importantă decât rezolvarea ei, care în cele din urmă poate fi 

doar o problemă a putinței, a priceperii matematice ori 

experimentale. 


Tot ce avem mai de preţ, tot ce luăm cu noi la urmă este 
nemijlocita noastră experienţă de viaţă, răsfrântă lăuntric şi care 
presupune necondiţionat timpul. Un timp absolut individual în 
derularea lui entelehică. 

Tot ce descoperim pe parcursul acestui drum este 
poezie. Cu alte cuvinte poezia este doar o anticameră a 
nezăritului teritoriu al Poeziei. O Poezie inefabilă, de necuprins 
în cuvinte (doar muzica beneficiind aici de avantajul 
avangardei), deşi prin corelative ale „realităţii”, ale vizibilului 
(un vizibil ce constituie în sine un invizibil descins dintr-o stare 
de taină), textul poetic încearcă să sugereze acest lucru apelând 
la intuiţia, imaginaţia şi empatia lectorului. 


Timpul personal, acest timp pe care ţi-l dărui, precum şi 
timpul pe care îl dărui celor dragi este decisiv (gravat în 
memorie, copilul uitând de pildă, toate sacrificiile băneşti ori de 
altă natură, însă nu va uita nicicând o după-amiază petrecută 
laolaltă, când ti-ai luat timp spre a merge împreună la pescuit, în 


133 


pădure ori altundeva, când ţi-ai luat timp a-l asculta în tăcere, 
fără reproşuri şi fără întreruperi). Nu se aude astfel oare tot mai 
des, pretutindeni în lume, acel refren deja obositor: îmi pare 


rău, dar nu am timp? 


Aşteptarea rezolvării într-un viitor este fatală pentru că 
neglijează mereu prezentul (cum să înţelegi naşterea spiritului 
dacă n-ai înţeles pe cea firească, normală?). 

Deîndată ce îţi focalizezi atenţia, ori te focalizezi tu în mâine, 
înseamnă că eşti mereu bântuit şi copleşit de teamă. 


Când începi să te întrebi asupra fiinţei tale, să te întrebi 
cu sete ... eşti deja pe Cale ... 
Între realitatea de sorginte mentală şi cea psihologică se 
cască la mulţi un abis. 
Ce putem face, când nu mai putem face nimic? Nimic şi totul. 
Capitularea e în fond premiza victoriei în procesul 
spiritual. 


Iad şi Cer: ambele în Acum şi Aici. 
Mahomed: „paradisul îți este mai aproape decât cureaua sandalelor; 
şi tot astfel focul”. 


În tendința de a determina repetabilitatea unei 
satisfacţii suntem în stare de orice. 
Apar astfel: teama, ura, fățărnicia, josnicia, lăcomia, intriga, 
ponegrirea şi tot restul junglei. 

Ancorarea în viitor a atenţiei sporeşte la infinit teama. 

Iadul pare a fi pentru mulţi starea normală. 

Doar o persoană mărginită face deosebirea între cer şi 
iad, în sensul de a trage o linie de demarcaţie iubirii 
atotprezente, divine: ea nu se opreşte la porţile iadului. 


Oare cel ce meditează cu succes, yoghinul, maestrul zen, 
înțeleptul budist, cel mahomedan, înțeleptul Sufi, nu se 
însingură oare spre a se reîntoarce decantaţi în lume, în deplină 
transparenţă, adică întru lubire şi Compasiune? 

Se pare că lubirea este Calea, drumul umblat, pe care ne 
regăsim cu toţii. 

Să nu te rogi pentru ceva, pentru nimic altceva decât 

pentru sporirea Iubirii în tine. 

Pentru asta orice truda, orice activitate împlinită cu deplină, 
totală dăruire poate fi o adresare, o ruga, o ofrandă întru 
dumnezeu. 

Fiindcă a o spori de unul singur nu poţi. E nevoie 

de harul divin ... atunci când eşti „copt” pentru asta ... 


(Nu există iubire, în afara declarației de iubire, zice în 
Jurnalul său cutremurător prietenul meu George ... Dară ... Însă 
în spiritul obsesiei sale de o viaţă, acum că s-a dus aşa, cum nu 
şi-a dorit niciodată (cu o agonie vegheată): declaraţiile de iubire 
nu sunt doar expresia debordantă a trupului?). Ca şarpele 
Ouroboros s-a devorat lent pe sine însuşi ... analiza obsedantă şi 
perpetuă i-a slăbit şi mistuit trupul. Neîncetatul, nelipsitul 
comentariu mental (anterior rigurozităţii textualizate), la cea mai 
simplă făptuire. În vremea liceului, când ne-am cunoscut şi în 

primii ani la Bucureşti, avea un corp robust, sârmos, bine croit, 
îi plăcea sportul, alpinismul ... Avea pletele lungi ... şi îmi aduc 
aminte de o noapte plină de viaţă, când am cutreierat 
Bucureştiul ... avea o vitalitate de excepţie ...Un ardelean robust 
şi sănătos din Tohan, îmbrăcând cămaşa lui Nessus a 
intelectualului de excepţie ... cu un orgoliu şi un simţ fatal al 
controlului asupra a tot şi toate ... Tot ce-i scăpa controlului îl 
înfuria ... 

Apoi, a început să .... textualizeze totul, necontenit: în 

timp ce trăia din plin, el transforma, concomitent, trăirea în 
concepte ... „luciditatea” însoţitoare, fatală, a trăirii, care în fond 
l-a făcut cu timpul oarecum inapt de orice trăire spontană ... 
trăia concomitent doar în actul scrisului, doar prin el ... iar în 
ultimul timp tot mai mult doar astfel. ... l-a „mâncat” creierul, 
această umbră a textualizării necontenite, analitice, disecante, 
această  cerebralitate excesivă şi permanentă, otrăvitoare, 
imanentă la el oricărei trăiri ... sufocând-o, făcându-o 
imposibilă, nelăsându-i voie să-şi trăiască potrivit ştiinţei 
străvechi a trupului (pe care o intuia mereu...), momentul ... 
răpindu-i orice bucurie în afara textualizării... luându-i pur şi 
simplu aerul de respirat ... până chiar şi la îndeplinirea celor 
mai vitale şi „simple” funcţii ... o ascetizare a trupului prin 
textualizare torturantă, obsedantă ....: copilul din mine a murit... 
nu ajunge oare această declaraţie a totalei sincerităţi, a 
dureroasei constatări lucide? 
A încercat mereu printr-un bisturiu electronizat să tot disece şi 
să tot disece, şi asta întru căutarea Viului ... care fireşte, se 
îndepărta astfel tot mai mult. O altă cale de apropiere (prin 
ratarea textului, a insuficienţei verbale pentru ceea ce căuta el, 
în esența lui de poet) , de divin. 

A fost Calea lui .... 

(Jurnalul său este o carte mare, cutremurătoare, 
pilduitoare, care va rămâne, dincolo de celelalte) 
Şi tot el, formidabil: dacă eul (aici în sensul de eul profund, n.n.) 
este ceea e se opune acțiunii, înseamnă că el nu aparține acestei lumi. 
E clar, e limpede faptul că mereu friza mistica prin tot ce 
a făcut? 


Fiecare idee irealizabilă îmi prefigurează două noi 
posibilităţi ... 
Unul pătruns de dumnezeu e mereu majoritatea ... Aceasta 
numai în plină transparenţă ... 
Ceea ce iubeşti deplin, total, vine invariabil înspre tine. 
Centrul de pauză dintre inspiraţie şi expiraţie, în care 
dispare micul sine, înfiripând metanoia re-naşterii. 
Ştiinţă şi ne-ştiinţă, fiinţă şi nefiinţa, lăsate în urmă spre 


a fi. 


„Şi Adam a (re)cunoscut-o pe Eva: şi Eva a rămas grea şi 
îl născu pe Cain (Gen. 4.1) 
(aici se utilizează pentru verbul a recunoaşte grecescul 
epiginoskein, însemnând aproximativ re-cunoaştere, cunoaştere 
adâncă, ceea ce prefigurează în fond actul devenirii întru Unu. 
Mistuirea în Unul). 

A iubi devine implicit a re-cunoaşte, a cunoaşte. 

Urmează deci că ignoranţa, imposibilitatea recunoaşterii 

e Păcatul. 

Ignoranţa recluzionează, maltratează. 

Fiul Omului ... Perfecţiunea în imperfecţiune 
Mandorla. Două cercuri (cel divin şi cel uman), care se 
suprapun şi în care este înscris Isus, însă cu mult înainte şi 
Krishna. Mandorla exista însă şi înaintea acestuia din urmă. E 
un simbol străvechi. Cercul uman şi cercul divin 
suprapunându-se. În acest sens, fiecare are o mandorla a lui, 
unică ... divinul lăuntric din fiecare. 

(Utilizând acest titlul pentru o carte a mea, editorul m-a 
rugat să schimb titlul: nu ar avea priza la public, publicul n-ar 
şti ce înseamnă acest cuvânt şi deci cartea nu ... s-ar vinde ... 
Însă nu tocmai faptul că o noţiune este necunoscută, trezeşte 
curiozitatea, incită? 

Editorul zice că nu .... Replica unei prietene: poate trezeşte 
curiozitatea ta ... în nici un caz a „multora” ... Să fie oare astfel?) 


Pasul înspre spiritualitate începe cu recunoaşterea lui 
Hristos în noi. 


Copiii se joacă pesemne cu atâta plăcere şi dăruire „de-a 
v-aţi ascunselea”, tocmai fiindcă sunt atât de aproape de divin: 
divinul practică el însuşi acest joc, l-a inventat el însuşi. 

N-avea însă companioni de joacă. Şi astfel ... 


Să joace memoria, re-amintirea în speţă, un rol atât de 
decisiv, cel mai decisiv (apelul acesta la subconştientul atoate- 
înregistrator) ? 

Să fi uitat noi faptul că miezul nostru e divin? 

Să fi acoperit noi acest miez cu un tabu, pe care nu suntem în 
stare a-l risipi, a-l încălca? 
Să fim oare Fiul Rătăcitor, fiecare din noi? 
Cui să ne plângem atunci, dacă toţi suntem Una? 
Nu suntem atunci noi toate acestea, lumea? 
Lumea e aşa cum este. Şi lumea suntem noi. Altfel n-am 
fi aici. Aici şi Acum. 
Însuşi Isus a zis — mai lămurit nu se poate: eu sunt 
cerşetorul, cel închis, cel gol, cel flămând, cel de prin spitale. 


Krishnamurti: tu eşti lumea. 


În fond totul mi se pare a fi marja sporirii unei Iubiri (prin 
harul divin, nu prin străduințe încrâncenate, şi deci inutile); dacă 
ea sporeşte până la un anumit grad prin Setea ta, nu-ţi mai pui 
nici un fel de întrebări scormonitor-demonice, chinuitoare, 
autodevorante şi torturante. Totul se limpezeşte dinspre această 
iubire. 

AJUNGE că iubeşti. Asta este. 

(în analogie palidă, terestră. Când iubeşti deplin, nu te mai 
întrebi dacă merită ori nu fiinţa alteritară iubirea ta: iubeşti pur 
şi simplu. Şi asta ajunge; când începi să te întrebi, intensitatea 
iubirii a scăzut ca şi cotele apelor. În fond nu caută fiecare să fie 
iubit, aşa cum este, oricum ar fi el? Oare o mamă nu-şi mai 
iubeşte copilul, dacă acesta este aşa, ori altfel? 

Totul pare a ţine de o sporire continuă prin Har a lubirii. 

Pe măsura dorului, a Setei lăuntrice. 

Şi dacă tratăm lumea drept reală, nu e oare pentru că 
visăm fără a şti? 


În ultima vreme se petrece un fenomen simptomatic la 
unele petreceri de firmă: pe un imens ecran în cadrul unui 
restaurant, bar, etc., apare un text însoţit de muzica lui, totul 
prin intermedierea discretă a unui DJ, care dă doar tonul. Toţi 
stau în picioare în faţa ecranului cu berile şi paharele lor în 
mână şi urlă în cor, într-un mod extrem de fals şi lălăit, 
cântecul, al cărui text îl pot citi cu litere de un cot pe ecran ... 
Karaoke ... Încântaţi la culme, par a se amuza de minune în 
această înhăitare sporită şi atenuată de alcool. 

Niciunde nu se simte mai acut izolarea şi încercarea de 

depăşire a ei prin această „înhăitare” în faţa unui ecran. 

Totul este şi sună în acelaşi timp fals; are gust de 

proteză. Doar când vine plata, spiritele îşi „revin”. Devin 

extrem de pragmatice şi parcă şi aburii băuturii se 
risipesc ca prin minune. Se dez-bată deîndată. Şi totul îşi 
reia cursul acelei cruciade vestice a fiecăruia împotriva 
fiecăruia din întreprinderi, firme, magazine, case 

divide et impera ... acest dicton, pe placul aparatului 

firav de stat (ce-a mai rămas din el în această campanie a 

oligarhiilor informaţionale, a managementului bancar şi 

informaţional global). Acest tot mai slăbit aparat social 
de stat încearcă şi el din toate puterile să manipuleze 
prin presă, televiziune, această populaţie în fond sleită; 
în care numai satisfacţiile mai contează ... şi tendinta 
feroce de a le repeta, prefigurând eficace în spaţiul acestei 
„dependenţe” demonice o adevărată cutie a Pandorei. 

În acest feudalism electronic în care baronii domeniilor 
digitale şi bancare îşi împart teritoriile fără nici un menajament, 
nu mai contează naţia, rasa. Feude ale puterii încercând să se 
înghită una pe alta, pe rând şi cu o eficacitate extremă. Orice 
nație nu mai este decât un eventual partener de afaceri, o 
posibilă şi „anonimă” piaţă de desfacere. 

Batjocorire de valori, prostituare, aservire, înregimentare, 

spiritul partinic împotriva altui spirit partinic şi de 

gaşcă, în fine toată gama erotică, subtilă şi rafinată a 

corupţiei încă de pe băncile şcolii. 

Dacă Cervantes a prefigurat arhetipul feudal, Caragiale 
a creionat ferm arhetipul micului burghez, demagog, cu 
implicaţiile lui politice şi „compensator” amoroase, până în 
miezul capitalismului de azi (al acestui feudalism electronic, în 
fond) 

În fine, lumea în plină şi adecvată evoluţie. Lumea, aşa 
cum este şi trebuie să fie... 

Un „progres” care se vede ... nu unul ne-văzut ... 


(şi totuşi trebuie remarcat faptul că la acest festin descris mai 
sus, spiritul accentuat de castă, deosebit de reliefat, „firesc” 
conturat în viaţa cotidiană, pare în aceste puţine momente, 
pentru câteva ore, atenuat, oarecum nivelat de muzică, lălăituri 
comune şi „detaşare” deplină). 

Însă el e prezent subliminal ... Departe, altundeva, 
pretutindeni în marile metropole mai apoi, musical-urile pe 
scene ... „Arta” aceasta modernă şi protejată, unde participă, 
aproape exclusiv, crema, casta aproape inviolabilă a celor zece 
mii. Când te gândeşti că e o lume a vedetismului. În care o 
vedetă, curând înlocuită de alta, uitată, câştigă într-o noapte, ori 

pentru un rol, atât cât s-ar putea hrăni într-o zi o mare parte din 
populaţia lovită de inaniţie, de foame atroce, a lumii ..., panem 
et circensis ... istoria pare să evolueze-n spirală totuşi în 
repetabilitatea ei. 

Roma ... amoR ... Zborul 242, Roma-Washington.... 


Privesc din miezul odihnei mele toate acestea... Şi mă 
mir de aceste rătăciri necesare sorbite lent de un atractor 
nevăzut ... cizelându-se necontenit în decantarea imperioasă ... 
În care doar ponderea pe care o acordăm în neştiința noastră, 
timpului, poate deprima ... Ce sunt însă trei mii de ani faţă-n 
faţă cu această clipă? ... Mistuire ... 


Interdicţia de gândire (tabu) întru realizarea libertăţii 
ameninţă pe fiecare în parte. Această libertate are un sens doar 
relaţionată la fiinţarea individuală. Şi aici, ajungem la unul din 
drepturile cardinale ale omului: dreptul său asupra eliberării de 
angoasă. 


Această angoasă ne însoţeşte de la naştere. O angoasă 
refulată, potenţială, care se „odihneşte şi germinează” în sine 
însăşi, şi care poate brusc izbucni. În domeniul psihologiei ea 
este cunoscută drept angoasa latentă. Societatea noastră se 
apără / blindează prin intermediul tabu-urilor împotriva 
deconspirării şi cercetării acestei angoase. Este o societate tipică 
de blindaj / de apărare. 


Dacă vine vorba despre tabu, aceasta înseamnă în mod 
stringent şi o referire la libertate, aşadar trebuie să ne ocupăm 

în mod tot atât de necesar şi de tabu-ul angoasei. Tabuizarea 
angoasei trebuie să asigure continuitatea structurilor sociale. 
Multiplele publicaţii asupra angoasei acoperă cu un văl 
proteguitor faptul că, mai în toate domeniile, se face abstracţie 
în mod intenţionat de a vorbi despre însemnătatea copleşitoare 
a acestei problematici. Cercetările se limitează la a încadra 
angoasa într-un model patologic. Toate aceste încercări situează 
angoasa în perimetrul fenomenelor aparţinând în mod inerent 
socialului. 


Astfel, problema este „predată” — ca de altfel în ultima 
vreme, moartea —, spitalelor, sectorului medical, ori celui 
filosofic, potrivit unei acute necesităţi umane de a ordona totul. 
O încercare perfectă de refulare. Tabu-urile provoacă angoasă şi 
această angoasă se preschimbă în mod paradoxal - în cadrul unei 
societăți -, într-un tabu. 


Izolarea şi neajutorarea formează premiza viitorului 
tabu. Este vorba de o disponibilitate continuă de-a mobiliza 
această angoasă latentă. Copilul se anunţă în lume printr-un 
aşa-zis ţipăt-ancestral. În izolarea şi neajutorarea lui, el resimte 
prima durere. Mai târziu, lipsa generală de iubire duce la 
persistente depuneri de angoasă. Aşadar, la refulări, învăluiri, 
care se consideră a fi „de neatins” (tabu). Prin aceasta, omul este 
tot mai mult îndepărtat de propriul sine. 


Procesul de socializare ne desparte de rădăcinile 
existenţei noastre, ne înstrăinează de necesităţile umane de 
bază. Astfel, eşti în căutarea unei relaţii de surogat, de trăiri- 
surogat. Cele general recunoscute au precădere. Tot ce zace 

dincolo de ele se preschimbă în angoasă existențială şi de aici în 
agresivitate, adică în cele din urmă, în depresie. 

Dispreţul de sine, mai mult ori mai puţin conştientizat 
este dezastruos; el explică multe trăsături colective şi 
individuale ale lumii de azi: încărcătura ei emoţională trebuie să 
se reverse. Şi se revarsă în primul rând în lăuntru: dependențe, 
agresiuni, depresii, boli, idei fixe; şi apoi, proiectarea lor în 
afară: război, oprimare, dispreţ, fărădelegi ... 

Într-adevăr, încă o dată: dacă nu te iubeşti, nu ai respect 

de sine, cum să iubeşti / respecţi pe altul? 


Conştiinţa absolută este o iluminare a forței 
transcendente şi creatoare, care ne locuieşte, eliberând de 
conformisme, de tabu-uri şi de constrângerile prescrierilor 
perimate ale îndoctrinărilor de orice fel. (Se poate observa în 
ultima vreme în modul de raportare la lumea înconjurătoare un 
tulburător fenomen: lumea aceasta, accidentele ei, moartea, sunt 
privite ca un spectacol, ca o lume virtuală, în vreme ce lumea într- 
adevăr virtuală este luată drept reală, fenomen extrem de grav şi 
periculos din perspectiva înstrăinării absolute umane, prin 
repercusiunile dezastruoase ce le poate avea — „moartea” 
lăuntrică). 


Prin metanoia, angoasa se preschimbă în eliberare. Şi 
acest lucru este legat de o atitudine de încredere, prin care sunt 
preluate toate schimbările necesare. Abia atunci te poţi 
desprinde de trecut şi să te oferi fără de angoasă prezentului. 
Reîntoarcerea din înstrăinare poate fi privită şi ca o re-naştere. 
Prin aceasta se face referire şi la responsabilitatea fiecăruia 
pentru potenţialul evolutiv sufletesc. 

Noţiunea de libertate îşi dobândeşte sensul real, 
raportată şi la existenţă, nu doar corelată dreptului. Doar prin 
eliberarea de angoase se poate tinde spre celelalte forme de 
libertate. Influenţa angoasei cotidiene asupra vieţii individuale 
este imensă. Tocmai aici, când e vorba de angoasă, intră în 
funcţie interdicţia de gândire, tabu-ul Funcţia sa esenţială este 
de a împiedica preocuparea cu problematica angoasei. 


Angoasa şi blindajul corespunzător ei constituie factori 
decisivi în toate relaţiile interumane. Efectul tabu-ului angoasei 
constă în mare parte în faptul că nici nu-ţi poţi închipui o 
asemenea interdicţie de gândire. Tocmai interminabilele discuții 
asupra ei aruncă un văl asupra faptului că însemnătatea 
decisivă a problematicii angoasei rămâne pe dinafară, este 
exclusă în mod rafinat. 


Se vorbeşte despre angoasă în postura de problemă 
psihică, se fac referinţe la acea angoasă primordială despre care 
se spune că există odată cu instinctele, ca parte a înzestrării 
umane primordiale. O problemă, pe care o întâlnim mereu, o 
problemă de natură existenţial-filosofică, ce ne întâmpină atât la 
Kierkegaard, cât şi la Heidegger. Aceste punctări uzuale, de- 
servesc tabu-ul, în loc să-l demoleze. Trecerea sub tăcere (tabu), 
prefigurează fatalitatea umană. 


Libertatea are sens doar înțeleasă ca eliberare de sub 
dominaţia angoasei. 

Spre a fi cu adevărat liber e nevoie să iubeşti. Iubirea şi 
libertatea sunt ca cele două feţe ale unei monezi. A făuri în tine 
din lăuntru o stare a iubirii. Ce va radia „neutrală” în jur (plouă 
peste buni şi răi ...). Intensitatea, calitatea ei diferă fireşte de la 
un individ la celălalt. Toate par legate între ele printr-un soi de 
memorie. Lucru dovedit şi ştiinţific: de la memoria apei, a 
luminii ... a celulei ... până la acest numitor comun între o 
moluscă şi o ființă umană: memoria. Toate străbătute de această 
iubire, în mod atenuat ori intensificat. 

Starea aceasta de neutralitate pare a fi starea divină: nu 
favorizează pe nimeni. Fiindcă toţi pretind o iubire 
necondiționată ... dară. Însă, doar răsfrântă asupra şi numai 
asupra lor. O iertare deplină, dar doar a lor etc. De aici şi 
întrebările aproape infantile sub imperiul angoasei, al fricii: 
cum de a lăsat dumnezeu să se petreacă aşa ceva ... 

Nimeni nu vrea, ori prea puţini se străduiesc într- 

adevăr, să înțeleagă, să priceapă (mânaţi de o anume sete 

mistuitoare şi o smerenie pe potrivă), căci dacă baţi, nu 
baţi cu sfială, ci cu o copleşitoare sete ... şi uşa se va 
deschide ... din lăuntru. Problemele încep mereu în noi, 
evoluând cu noi. Înainte de toate, noi suntem mai mereu 
problema. Viaţa, lumea din jur, ca posibilitate de activare 
creatoare. 

Asta presupune însă şi o continuă auto-observare (printr-o 

lăuntrică detaşare), în raport cu ele. O onestitate a Vederii de 

sine ... ajunge. 

Paiul şi bârna: nu poţi învinui. Toţi suntem responsabili, 

de tot. Lumea e aşa cum este fiindcă noi suntem aşa cum 

suntem. 
Schimbarea continuă: singurul adevăr ... necontenita metanoia. 

Ne construim astfel singuri capcane, trăind în credinţa 
că evenimentele din exterior hotărăsc dacă vom găsi această 
pace lăuntrică ori ba: spre a fi mulţumiţi, lumea ar trebui să fie 
aşa, ori altfel... Este începutul conflictului sus-pomenit. 
Neasumarea noastră ca potenţial. Devenim astfel victime ale 
lumii în care trăim şi ne mişcăm. 


Tocmai aici se ascunde o cosmică ironie: nu lumea în sine 
este cea care ne împiedică pacea lăuntrică, ci grijile vis-ă-vis de ea. Ori 
întrebarea esenţială este: putem noi să percepem lumea dincolo 
de ochii temerilor noastre personale, putem să „ne iertăm” 
reciproc şi să renunţăm la „proiecţiile” noastre, unul asupra 
altuia spre a fi aici şi acum? 


Această proiectare a cauzelor asupra altora este izvorul 
tuturor conflictelor. În fond, problema sinergiei este o problemă 
a calităţii relaţiei, căci ceea ce deosebeşte o organizaţie 
sănătoasă de una nesănătoasă este calitatea relațiilor interumane, 
iar această calitate este influenţată de judecăţile şi concluziile ce 
ni le construim unul spre celălalt. Judecând un alt om, nu-l mai 
privim ca semen, ce are nevoie de hrană, tandreţe şi seninătate 
(interioară), ci îl privim prin prisma necesităților şi intereselor 
noastre, a speranţelor şi temerilor noastre. 


Ne proiectăm astfel asupra lui opinia noastră despre el, 
îl vedem deci nu cum este, ci cum ar trebui să fie în viitor (cu 
alte cuvinte, cum a fost în trecut). Prejudecata devine astfel opusul 
iubirii, nu ura. Toleranţa asumată şi întâmpinată cu recunoştinţă 
îndeamnă la deschidere, la dezvoltarea unei organizaţii întru un 
organism. 

Lao-Ise: cine exercită învățarea, sporeşte / înmulțeşte zilnic: 
cine exercită sensul ((Tao), diminuează / împuținează, zilnic (sărăcia 
întru duh ...n.n.). 


Conflictul nu este atât între clase, cât mai ales între 
capacitate şi necesitate, căci, privite economic, valorile create de 
exercitarea capacităţilor unui individ nu vor corespunde 
niciodată valorilor pe care le consumă. Este ca o propoziţie a 
domnului de la Palisse. Prin mijloace sociale nu se poate atinge 
ceea ce doar economia poate atinge. Or, legea sinergiei 
presupune, după cum am văzut, conlucrarea tuturor părților 
întru întreg. Lucru care se poate realiza doar prin lărgirea sferei 
de conştiinţă, şi deci eradicarea egoismului, ca primă treaptă. Şi 
poate că acest lucru se va realiza când conştiinţa noastră va 
atinge acel prag de la care nu vom mai avea nevoie de aste vorbe. 
Ceea ce până şi lupii ştiu, fără a beneficia de conceptul de haită 


Umorul extrem de fin, aproape subliminal, al lui Isus în 
multe din rostirile lui pătrunzătoare, constelația simbolică 
inepuizabilă a interpretării (spre a avea câți mai mulți acces şi în 
acelaşi timp spre a evita prin rostirea răspicată, banală, ignorarea 
adevărurilor şi a intensifica astfel truda individuală a aflării), 
scoate în evidenţă însă şi fundamentalismul fiecăruia din noi: 
fiecare ego cere imperios, siguranța, consolarea, adevărul gata- 
servit, certitudinea, agăţându-se de ele cu obstinaţia şi disperarea 
unui dependent. 

E târziu. Aproape de miezul nopţii. Larma şi nebunia 
lumii capătă lent chipul abia conturat al unei stranii linişti. 
Mâna ta dreaptă, stânga ce face, să nu ştie: nu atât autofălirea, 
însă nici măcar înregistrarea intimă a faptei bune. Un gest 
obişnuit doar. Spontaneitate deplină. Asta pare a fi finalitatea 
unui social mult dorit. 

În care eticul transpare de la sine, ca aerul respirat. 

Dacă încetează deosebirea dintre tine şi o alteritate (apanaj al 
iubirii genuine), mai poate fi vorba de faptă „bună”? 


Lozincile şi clişeul tind demonic la abolirea oricărei 
forme de responsabilitate. În 80% din producţia de filme după 
renumite best-seller-uri, de exemplu, se face apologia lumii 
avocăţeşti, a avocatului, procurorului, a baroului ca şi cadru al 
desfăşurării acţiunii — ce exemplu mai elocvent de oglindă şi 
oglindire a unei stări de declinare a oricărei responsabilităţi, a 
agresiunii incipiente / avansate germinând în lumea modernă, o 
agresiune şi o cruzime a lumii „civilizate” la cel mai neînsemnat 
„ultragiu”, o intoleranţă frizând absurdul ? Kafka a impus în 
acest sens în Procesul o mitologie a lumii moderne. Un astfel de 
clişeu s-a manifestat imediat după '89, deosebit de pregnant şi 
grăitor: s-a vorbit de calvarul întru nevinovăție şi nu despre propria 
vină în acest calvar colectiv. În vreme ce în lumea capitalismului 
cu îndelungă tradiţie, explicațiile sunt gata ambalate şi servite 
de-a gata, din comoditate şi dezinteres / nepăsare faţă de 
celălalt. Perpetuarea primitivului, a scandalului ce-neacă în faşă 
spiritul critic şi analitic, proliferând o superficialitate uşor 
exploatabilă de o politică fără de scrupule. 

Milarepa: nu trebuie să-ți fie teamă de hoardele demonice din 
jur; esențial este a-ți domestici spiritul lăuntric. 

Puterea neputinței, ca în dependenţa de droguri, alcool 
etc. .... 


Idolatria, ca instrument de manipulare socio-economică 
şi politică, a dobândit o importanţă covârşitoare. Din punct de 
vedere politic, extinderea în masă a mediilor electronice, duce 
în sine la dezvoltarea spiritului de observaţie, însă abate 
categoric atenția de la ceea ce se petrece în sine. E ca o izolare de 
castă a puterii politice efective de larga masă a „prostitului 
popor”. Efectul: mortificarea spiritului de analiză, a lucidităţii 
publice, a spiritului critic, ceea ce-n ultimă instanţă conduce tot 
la manipularea în masă -— căci, nu-i aşa — „mediul este / devine 
în fond solia” (Mac Luhan). O lume structurată pe labirinturi şi 
coridoare, astfel încât nu mai necesită efortul de-a înţelege. 
Aproape un muzeu. Scandalurile sexuale, catastrofele, forţa 
brutală, îşi aduc aportul la sporirea averilor clicii privilegiate şi 
a magnaţilor deținători ai mediilor electronice / publicitare. 
Nada publicului o constituie veştile rele, spre a-l focaliza asupra 
mărfii, prin clipurile publicitare. Niciunde mai percutantă — şi mai 
lipsită de scrupule -— antiteză dintre publicitatea (inclusiv a 
preparatelor pentru animale) şi o realitate dezastruoasă, de care 
profită, ca nicăieri în ţările fără tradiţie democratică, bonzii şi 
magnații economici şi politici, majoritatea din rândurile fostului 
aparat de represiune. Nu există decât două alternative: 
adaptarea / înrolarea ori şanţul / recluziunea. O adevărată beţie 
psihică colectivă, de abatere a atenţiei de la un conţinut grav şi 
rafinat camuflat.. 

Şamanica întrebare a lui Isus adresată celui chinuit de 
demoni: cum te numeşti? (Fiindcă numele în şamanism, se zice, 
este esenţial; e important să denumeşti demonul. În fond a privi 
în ochi, direct lucrurile, în lumina numelui, a de-notantului şi 
nu să lupti cu el în deplina obscuritate şi confuzie, mai ales). 

Problema în sine nu e demonul, nici pieirea turmei de 

porci (porci ispăşitori), ci noi suntem problema; noi, 

proiectându-ne umbrele noastre lăuntrice asupra altora, 
procurându-ne de fiecare dată ţapi ispăşitori. 
Tendința de demonizare este deosebit de actuală. Şi face parte din 
mecanismul de apărare al ego-ului ... 

Isus: nu opune rezistenţă răului ... 

(aşadar capitulare: nimic nu este o problemă de luptă, ori de 
învingere cu forţa, fiindcă opunând rezistență îți întăreşti 
adversarul fizic ori psihic. E o problemă, în fond şi la urma 
urmei, de Vedere, de Pătrundere, de vedere pătrunzătoare). 

Toate neajunsurile noastre, toate umbrele noastre 
lăuntrice sunt în fond (pot să fie), Maeştri, Învăţătorii noştri; 
dacă intrăm cu ei într-un dialog „fratern” sporit de o nudă 
atenţie şi asumare. Trebuie să devenim familiari, intimi chiar, 
cu „umbrele” noastre. Ele ne pot fi călăuze înspre un anume loc 
tăinuit. Pesemne ca întotdeauna înspre propria copilărie 
lezată ... Înspre rănile ascunse şi refulate ale copilăriei. 

Compasiune, aşadar, şi în acest caz. 


În procesul emoţionalităţii prin secvenţe de realitate, ce 
nu sunt văzute în contextul general, imaginile sunt întotdeauna 
selective. Funcţionalitatea lor prin text se face doar când 
imaginea trebuie să slujească drept enunţ. Imaginea necomentată 

însă are un efect sporit mai mare asupra emoționalității individului, 
deoarece — ca şi în cazul refrenului / laitmotivului — oferă 
şansa / iluzia participării creative şi nu a influenţării de afară 
prin texte, afirmaţii. Este un mijloc sigur înrudit incipienţei 
mitomanice şi autosugestiei. 


Clişeul: cultura este identitate (spre o pildă: numai un 
negru poate înţelege cultura africană — spunea de curând un 
docent de culoare); clişeu, deosebit de grav şi de supralicitat, 
ducând la cantonare şi regres, însă satisfăcând minunat 
ambițiile exponenţilor puterii politice. În exemplul de mai sus, 
dezavantajată nu este majoritatea albă, ci însăşi minoritatea 
neagră ce îşi instaurează astfel singură ghetoul, recluziunea. 
După cum „prostitul popor” îşi sapă singur groapa-capcană în 
care va zace. Metamorfozarea rafinată a culturii şi unităţii de 
etnie, ba chiar a grupurilor din sânul ei diferenţiate net în 
instrumente cinice ale politicii, duce implicit la teroare, ciomag 
şi linşaj. „Aş vrea să văd, oameni de culturi, etnii şi de religii 
diferite rugându-se laolaltă în aceeaşi încăpere”, a spus într-un 
interviu Dalai Lama — precum am dori şi noi să-l vedem pe el, 
în sfârşit, în Tibetul lui atât de oropsit (simptomatic şi exemplar 
în acest context). Comunismul a îngenuncheat, a mutilat ori 
distrus o cultură, oare propaganda modernă a cameleonilor 
politici, va fi în stare să distrugă ce-a mai rămas? Propaganda, 
clişeul ei, aruncă un văl liniştitor însă asupra grijilor, lipsurilor, 
neliniştii disperate. Oamenii tânjesc după o ordine, o echitate, o 
acalmie, o decență a traiului - o denotă şi refugiul masiv în 
religiosul naţional. Tolerarea propagandei şi a reprezentanţilor 
ei va duce mai mult ca sigur la o intoleranţă periculoasă din 
care raţiunea va fi cu siguranţă repudiată ... ca fiind obsoletă. 

Drumul tantric, drumul Iubirii. În fond, în cazul Tantrei 
e vorba de o spiritualitate a blândeţii, a acceptării, a asumării, a 
non-emiterii perpetue de sentinţe (a nu se confunda cu tehnicile 
ei, mai ales cele din contextul sexualităţii), aşadar în fond, non- 
dualitate. 

Când te gândeşti că în genuina blândeţe zace o decizie de 
criţă. 

Un semn definitiv al unei stranii forţe. 
În umbrele noastre, Tantra găseşte posibile leacuri, agenţi ai 
tămăduirii. 


Asceza (ţinerea a tot, inclusiv a ta însuţi, sub control), 
mortifică. 
Asceza e o formă de evadare (Buda însuşi a avut iluminarea 
după ce a realizat eşecul ascezei ... Când a capitulat, deci). 


Spiritualitatea dimpotrivă exaltă Viul. Asumând totul, 
transcende totul. 
(toate acestea îmi aduc aminte din nou de George C.). 


Se pare că odată pe Cale fiind, pe calea experienţei sale 
personale, fiecare trece prin punctele nodale ale fiecărui miez 
mistic din fiecare formă religioasă. Totul în învăluirea generală 


Ce spy 


a specificităţii religiei sale. 


3 


Spiritualitatea: religia minus folclorul ei. 

Când unul vorbeşte într-un grup e interesant de văzut la 
ceilalţi momentul, când unul ori altul devin frapant de atenţi la 
ceva. O trăsătură definitorie îşi face loc la suprafaţă. 


Niciodată însă ca în lumea contemporană, condiţia 
poetului şi a poeziei nu se aseamănă mai tare cu cea a lui lov. 
Neîncrederea în sine, în lăuntrul /adâncul său - în care 
veghează într-o recluziune mai feroce ori mai blândă, o lumină, 
un bob de rară lumină divină -, închinarea la alţi „zei” (opinia 
publică, apropiații „sfătuitori,”), i-a fost fatală şi în cele din 
urmă mântuitoare lui lov. O rugăciune nu înduplecă divinitatea 
(principiul divin universal, aflat dincolo de morala, dincolo de 
bine si rău), ci schimbă doar pe cel ce se roagă. 


Drumul poetului / poeziei asumate genuin este o 
derogare, o altă cale — din infinitele căi -, prin care se produce o 
limpezire, o decantare entelehică, drumul ireversibil al 
transparenţei. 


O propoziţie formidabilă, pesemne cheia ... viitorului 
nostru, deşi ( şi poate tocmai fiindcă) a fost rostită şi scrisă acum 
câteva mii de ani: cei vrednici să nu fie favorizați, doar aşa se ajunge 
ca poporul să nu se învrăjbească; să nu se prețuiască nestematele, doar 
astfel faci ca poporul să nu fure (Lao-Tse). 

Din ea se desprinde perspectiva lui Lao-Tse asupra 

viitorului, însă dictonul său devine tot o dogmă prin 

rafinamentul condiţionării. 

Doar când propoziţiile subordonate, cu referință la 
popor, ar dispărea, s-ar putea vorbi despre o societate în 
care toate reglementările ar dispărea de la sine, fiind 
înlocuite de conştiinţa spontană, de un etic, spontan, 
firesc, ca de la sine. 
Însă nu vor exista mereu doar favorizați (chiar dacă ei înşişi nu 
se vor preamări dintr-o conştiinţă evoluată), şi popor? 
Într-adevăr, nici marea nu se înalță toată, deodată, la 
cer ... Ci doar picătură cu picătură.(câtă vreme doreşti onest să 
fii vrednic, nu este asta oare tot o manifestare a ego-ului? lată, un 
lucru deosebit de simptomatic azi în toate domeniile) 


La ora actuală, omul contemporan n-a fost parcă 
niciodată mai pătruns de hybrisul individual şi colectiv. Nu este 
însă simptomatic chiar şi serialul cu nava pământeană 
Enterprise? O realizare tehnică cum numai în vis se poate 
închipui se află mai în fiecare episod în conflict belicos, într-un 
război aproape medieval cu alte civilizaţii la fel de „înaintate”. 
Personal nu cred că o cultură poate ajunge într-un asemenea 
stadiu (prin dezvoltarea monstruoasă, neechilibrată, doar a unei 
laturi, inteligenţa tehnică), fără a nu o potenţa, echilibra, prin 
evoluţie lăuntrică. Ar fi sortită în timp a se autodistruge 
(pericolul războaielor iminente pe care îl trăim azi constituie o 
pildă suficientă). Filmul relevă însă în mod paradoxal tocmai 
această dezvoltare monstruoasă doar a unei laturi, obsesiile 
agresive, distrugătoare, aceeaşi de acum trei mii de ani 
aceleaşi ca cele prefigurate intuitiv într-o fostă Atlantidă... 


Ca formă defensivă absolută a acestui fenomen 
galopant, apar poziţia, ierarhia, rangul, sporirea materială, ca 

un zid ridicol de fragil, împotriva angoasei şi a manipulării. Se 
naşte iluzia (cu atribute de justificare) că în măsura în care eşti mai 
avut, ai un rang mai înalt, eşti mai apărat de angoase, de teamă şi deci 
eşti mai puțin manipulabil, fiind tu cel care în cele din urmă 
devine factorul manipulator. Iluzia se dărâmă ca un joc de cărţi 
la cea mai mică dereglare între factorii ierarhici (precum criza 
adâncă a lumii electronizate după atentatul din New-York). 
Astfel se observă tot mai des, apariţia unor „locuinţe” în 
apropierea oraşelor, a satelor: vile blindate de prost gust, conace 
desuete protejate de fire electrice, de camere de luat vederi, de 
câini, adevărate fortărețe ce par minuscule văzute din stradă, 
dat fiind că de la poartă oboseşti până a ajunge la uşa propriu- 
zisă (dacă ţi se permite prin megafon). Mai locuieşte oare omul 
contemporan? 


Fireşte, în cadrul unei învăluiri generale a răsfrângerii 
unui subconştient colectiv ca într-un cerc diabolic vicios, este 
greu ca individ să te poţi sustrage influențelor sale 
morfogenetice (Sheldrake). Blazarea şi tăcerea intelectuală 
(manipulată şi ea cu mare grijă, mai ales prin impunerea tabu- 
urilor, a neputinței şi lehamitei condiţionându-se reciproc), 
impunerea unui „pragmatism” până şi în minţile cele mai 
evoluate, ca singura cale de a realiza prin el unele nobile 
idealuri (sperând într-o reaşezare ierarhică „normală” cu 
vremea), este dezastruoasă şi condamnabilă în virtutea a ceea ce 
un intelectual ar trebui să fie: un trezitor 


Să auzi e lesne...Insă să asculti ce zice celălalt, cu răbdare, 
cu o spirituală băgare de seamă, cu atenţie. Asta este mai greu. 

Şi nu este o calitate înnăscută, instinctuală, ci o deprindere. Care 
depinde de gradul de evoluţie al conştiinţei. Ce nu depinde 
numai de şcoli. Doar astfel poţi „auzi” ce zace dincolo de 
cuvintele uzuale. Cine are urechi de auzit ... 

zice mereu, neobosit, Isus. 

Ascultarea, o anulare de ego. 

(Parabolă zen: un grup de elevi şi un maestru înaintea unei 
prelegeri: o pasăre se aşează pe pervaz şi începe să cânte ... 
Maestrul, după încetarea cântului: asta a fost prelegerea de azi...) 


Adjectivarea obositoare este periculoasă: dă impresia 
autonomiei într-o lume în care tot şi toate sunt legate între ele. 
In care în fond nici nu există autonomie. 


Eckhart: toate deosebirile se pierd în Dumnezeu. 


Într-o sală de tribunal la un mini-proces al unui băietan 
din Ţară, în vârstă de 19 ani, care a furat dintr-un magazin 
select german, cu ajutorul unei genţi cu cadru de aluminiu (spre 
a dezafecta sistemul de alarmă la ieşirea din magazin ... ), două 
perechi de blugi şi un parfum scump ... Mă uit la el - ca un 
„tălmaci ce şi sunt de fapt în acest context -, când intră şi se 
aşează ... tuns perie, modern, ieduţ frumuşel, încă copilandru, 
însă în gesturile şi privirea lui o anume fermitate de 
„profesional”, deşi se vede că îşi dă aere spre a nu părea 
timorat, impresionat ... Se dă cool ... Avocaţii şi judecătoarea, cu 
o anume nereţinută dezaprobare, vizibilă în gesturi şi pe chip, 
faţă de aceşti, deveniți între timp o plagă, de-a dreptul 
obositori, Ausländer, care fură tot şi peste tot...se pare că prin 
îndemnuri şi sub protecţia unor „alese” persoane din Ţară ... 

Trecând însă peste acestea: la un moment dat îmi dau 
seama cu limpezime că, dacă în intimitatea lor lăuntrică aceşti 
avocaţi, judecători, n-ar avea şi în ei „calitatea” acestui băietan, 
mă rog, fărădelegea, nu s-ar afla acolo şi în funcţia lor, pe care o 
îndeplinesc cu o anume fervoare, cu un anume Eifer (zel) ... straniu... 


Cine tulbură însă această oglindă (diminuarea, 
deformarea conştiinţei sufletului universal), încât proiecţiile 
divine să reflecte prin intermediul ei o lume imperfectă? 


Textele de la Nag-Hammadi vorbesc în acest context de 
„Sofia”, care creează în „îndărătnicie“ (autodeterminare), fără de 
conlucrarea însoţitorului ei, spiritul — şi de aceea proiecţiile ei 
nu sunt modele / copii pure ale imaginilor primordiale 
spirituale. O plăsmuire deplină a divinității ar fi în primul rând 
un gând divin, în al doilea rând un „suflet”, o conştiinţă, care ar 
recepta pur, adecvat, acest gând divin şi l-ar şi impune pur, şi în 
al treilea rând, o personalitate care să fie expresia sufletului şi 
spiritului. 


Dacă sufletul universal ar fi o oglindă pură, netulburată, 
pentru aceste gânduri divine, atunci creaţia ar fi un model pur 
al spiritului şi sufletului universal. Prin „îndărătnicia”, 
încăpăţânarea  (hybrisul autodeterminării, al separării de 
spiritul divin) fiinţelor care îl compun, sufletul universal este 
perturbat şi de aici rezultă o tulburare, o deformare a 
modelului. Omul ca receptor al gândurilor divine nu le 
receptează însă pur, şi nu le reflectă aşadar limpede, ci le 
deformează prin voința sa de autodeterminare. 

În spatele tuturor apariţiilor în această lume, a „celor 
bune şi a celor rele”, se află autodeterminarea, principiul 
individualității. Bun este mereu ceea ce unei individualităţi îi 
apare drept bun, rău, ceea ce ei îi apare drept rău. În acest sens, 
nimic în această lume nu este absolut bun. După cum 
luminozitatea este definită doar relativ faţă de obscuritate, 
binele va fi mereu doar relativ definit faţă de rău. Sarcina 
omului nu constă a se decide pentru acest bine din perimetrul 
umbrei şi de-a combate acolo răul, ci de-a recunoaşte că trăieşte 
în umbră. 


Omul întreg este o fiinţă dublă: o personalitate în 
regatul proiecţiilor şi un aparținător al regatului spiritului. 
Debarasându-se de fatala autodeterminare, de principiul 
individualist, trăind conştient în lumea divină şi împlinindu-şi 
opera la nivelul proiecţiilor, îşi va găsi calea preconizată şi de 
autorii textelor de la Nag-Hammadi, care denumesc aceste 
fenomen „remuşcarea Sofiei” şi, implicit, reîntoarcerea ei la divin. 


Tot ce s-a întâmplat într-un trecut imemorial se mai află 
prezent în noi, şi-a lăsat urmele în noi. De aceea există două căi 
de apropiere de acest trecut: calea perceperii prin intermediul 
simţurilor (proprie ştiinţelor naturii) şi calea lăuntrică. Tocmai 
vina autodeterminării, a individualizării este cea care a prăbuşit 
omul în ignoranță asupra originii sale şi care-l sileşte să trăiască 
- cu o conştiinţă adecvată acestei ignorante - într-o separare de 
originea sa şi într-o continuă tensiune. În logica lucrurilor însă 
apare faptul că într-un anumit moment, spiritul, ca loc de 
origine al omului, să-l facă din nou conştient, astfel ca ignoranţa 

să se destrame - ca şi tensiunea vinei la rândul ei -, în linişte şi 
armonie cu spiritul adevărului: viitorul este deja prezent în om, ca 
dizolvant al tensiunii vinei şi autodeterminării. 


Un mondo (joc de întrebare-răspuns în zen): vine un elev 
la un maestru spre a-l întreba calea eliberării. Cine te ţine prins? 
întreabă maestrul. Nimeni, se bâlbâie elevul. De ce cauţi atunci 
eliberarea? 

Aşadar, în analogie, păcatul, ca auto-condamnare, ca 
auto-iluzionare. 

Duhul sfânt este miezul fiinţei noastre, sinele genuin. Cine 
păcătuieşte aşadar, cum zicea Isus, împotriva duhului sfânt 
Atunci cine să ne mai mântuie, dacă ne aflăm în „răzbel” civil 
cu sinele nostru? 


Instrăinarea de dumnezeu este o înstrăinare în cap, a 
minţii şi nu a inimii ... este preţul autonomiei, al auto- 
determinării ... 


Mai toţi înspăimântați de moarte, şi totuşi se comportă 
în viaţă, mai ales în cea diurnă, de parcă ar fi orbiţi, anesteziaţi, 
ca şi cum ar fi eterni.... 

În copilărie predomină impregnarea concretă a 

limbajului şi o anume prospeţime, o anume neprihănire, 

o neumbrire adiacentă; după pubertate, domeniul de 

circumscriere al limbajului devine mai obscur, mai 

camuflat, presupunând tendinţele impregnării sexuale, 

inculcate încă subliminal, precum şi cele sociale, mai 
evidente în pragmatismul lor. 
Limbajul, ca o mască a piticului din Nibelungii, prin care 
Siegfried însuşi putea deveni (după ce l-a învins şi i-a luat 
masca), nevăzut. 


Prin Isus s-a manifestat în aceste sens Hristos, spre a 
demola regatul lui Jaldabaoth, regatul morţii şi al dualismului, 
al polarităţii. Textele de la Nag Hammadi, caută să dezvăluie 
căi şi țeluri noi. Ele îndreaptă atenţia asupra unor nivele, unde 
dincolo de dogmatismul religios şi de gândirea materialistă, 
acţionează adevăratele cauze ale existenţei. Este vorba mai ales 
de înlăturarea unei evoluţii eronate, puse în mişcare printr-o 
gândire eronată. Acest lucru se poate realiza prin trezirea 
gândirii primordiale, divine, aflate încă în stare latentă în noi. 


Însă nu este vorba în sine de un numitor comun, care 
poartă numele de conturarea lentă a unei intenționalități, atât 
individuale, cât mai apoi şi colective, comunitare? Şi nu este 
intenționalitatea aceasta în „spontaneitatea” ei, în prefigurarea ei 
lentă, motorul acestui demers, al acestei metanoia, al acestei 
însingurări întru reîntoarcere în cazul fiecăruia? N-a fost ea oare, 
această  intenţionalitate, în gratuitatea  spontaneităţii ei, 
întotdeauna condiția iluminării individuale, însă şi condiția 
martirajului în perimetrul unei comunităţi, a unei colectivităţi, 
ca atribut al trezirii ei? Se pare că totul începe cu asumarea 
reamintirii. 

Întreaga noastră viaţă are / este o formă, pentru care într- 
o supra-lume există o formă opusă, aflată cu forma în armonie 
ori dis-armonie. Drama lumii moderne constă printre altele şi în 
faptul că preschimbă lăuntrul într-un obiect din care dispare 
vitalul. Unde vitalul devine obiect, apare o noțiune. (Novalis: „Tot 
ceea ce e vizibil este un invizibil ridicat la rangul de taină”). 
Omul este mereu cetăţean a două lumi: al celei temporale, 
spaţial condiţionate, şi al lumii ființei sale, aflate dincolo de 
spaţiu şi timp. Aceasta însă nu se deschide înţelegerii fixate 
obiectual, ci doar conştiinţei lăuntrice. Viaţa, ca drum inițiatic, 
este viaţa omului trezit întru Fiinţă. Unitatea fiinţării a fost 
despicată de eul lumesc, cantonat într-un hybris arogant: 
ponderea cade pe polul raţional, exterior. 


Eroare: nu atât faptele şi vorbele lui Isus, într-o 
neapărată şi necesară imitatio christi. Ci mai ales spiritul lor viu ... 
duhul lor, inculcat lent şi indelebil în noi. 

Marea retrăgându-se şi lăsând peştii pe uscat ... lată, una din 
imaginile explicaţiei absenței divine din lume ... a lui Moltman 
mi se pare... 

Fireşte că suntem liberi a decide, însă la jumătatea drumului te 
întâmpină dumnezeu. 

Există aproape palpabil o anume veghe (precum cea 

mereu presimţită, maternă); aproape ca un val de mistuire 

asupra noastră, a acestui pământ. O întrepătrundere, 
deloc aleatorie, de raze venind dintr-o depărtare, nouă 
necunoscută, ce cuprind în întretăierea lor acest pământ, 
această planetă albastră. 
Mai toţi cosmonauţii, care au privit dintr-o anume depărtare 
cosmică Pământul, au avut trăiri, pe care mai apoi le considerau 

deplin mistice: o anume tandreţe, o dragoste blândă şi totuşi 
copleşitoare la vederea planetei, pentru acest Pământ. 


Dacă am avea mereu conştiinţa faptului că suntem doar 
în trecere, pasageri, în această lume, totul ar dobândi un alt 
sens. Ne naştem în locomotivă şi traversăm vagon după vagon, 
îmbătrânind în fiecare clipă, în vreme ce afară alunecă parcă 
ireal lumea. Trecere şi petrecere. 


Mutilaţi de întâmpinare, nu ne mai întâlnim într-adevăr 
unii cu alţii, o întâlnire de la fiinţă la fiinţă, ci pe roluri. Fiecare 
vede în celălalt doar un rol (cum medicul în bolnav, doar un 
caz, şeful în subaltern, doar un obiect al rentabilităţii). Întâlniri 
dominate de utilitate, interese şi scopuri, până şi în cele mai intime 
impacturi. 


Omul acestei vremi se plânge de singurătate şi izolare, 
fie pe faţă, fie în intimitate, însă în momentul când cineva îi 
trece pragul, abia aşteaptă să fie din nou singur (elevii pe de 
altă parte, pot vorbi ore în şir la telefon /celular... unii cu alţii, 
căci nu sunt nevoiţi a se privi în ochi — orice apropiere 
semănând cu un act de agresiune, însă când se află faţă-n faţă, 
amuţesc. Ce semn de maladie generală mai evidentă?) 


Dintr-o peregrinare splendidă montană: întreb un 
cioban, ce-i face muierea (pe care o cunoscusem cu două 
săptămâni înainte, când i-a adus lui merinde) ... Mă priveşte cu 

o anume sfiiciune şi apoi: apăi, s-a dus la doftor, zice ... Are ceva 
cu fătăciunea ... Şi apoi m-a privit hâtru, adânc, încât am simţit 
limpede ce ar fi vrut să zică: toate neajunsurile ni se trag de la 
acestea, două: fătăciunea dornică de a ştii ... Şi fătăciunea 
vestejită... 

Apoi, a oftat şi şi-a chemat cânele. 


Cultul câinilor în lumea urbană a atins proporții 
industriale: saloane de coafură, de pedichiură, de tuns. 
Alimentaţie în pungi cu diverse meniuri. În fine, o industrie 
deosebit de prosperă. Cei care au câine, şi nu sunt puţini, unii 
chiar posedă adevăraţi dulăi, cât un vițel (încât ţi-e pur şi 
simplu milă, cum e el ţinut în recluziune într-un apartament, 
când ar zburda şi el în voie pe o pajişte, ce cruzime în fond), zic 
mereu: pe câinele meu mă pot baza. În fond, le place faptul că 
animalul acesta nobil ascultă, vine, se culcă la comandă, mă rog, 
tot tacâmul (această impusă „prostituare” a bietului animal), în 
fine, pentru că e supus. Ca o recompensă a propriei supuşenii în 
lumea industrializată, pragmatică şi tot mai dură. Şi apoi, 
câinele te urmează oricum ai fi considerat de ceilalţi. Te ascultă 
şi nu te contrazice deloc. Te urmează, de a-i fi sfânt ori ticălos 
(ce pildă a non-deosebirii, a neutralității de-a dreptul divine, 
care însă pe noi nu ne caracterizează, ca fiinţe „alese”, deloc...). 
Poţi monologa în prezenţa lui ore întregi. 

Şi-apoi, te întâmpină cu o bucurie nefirească unui om. 

În fine, mereu şi mai la toți, această propoziţie simptomatică, 
uluitoare, mereu aceeaşi, după ce câinele lor a fost anesteziat, 
ori s-a stins de moarte bună: ich muss mir einen neuen Hund 
verschaffen ... trebuie să-mi fac rost (să-mi procur) de un câine nou. 

De parcă ar schimba o maşină cu alta ... nouă... 

Întemeietorul ortodoxiei franceze Jean de Saint-Denys, 
unul din marii teologi ai secolului, nu era un teolog abstract; el 
a bănuit că restaurarea ortodoxiei originare în Vest va fi unul 
din cele mai importante evenimente ale secolului 20. Există în 
noi un eu enigmatic, aflat la întretăierea dintre eul-lume şi 
fiinţă. Acest eu-central este capabil să discearnă între cerinţele 
celorlalte două, aflându-se deasupra lor. Despre el nu se 
vorbeşte aproape de loc. Este acel eu al auscultării inițiatice 


Lumea ca proiectare de imagini constituie o escală de 
reflectare deosebit de dificilă. Însă aici trebuie să înceapă 
onestitatea noastră. Pentru că din acest punct trebuie să 
răspundem, să preluăm răspunderea ( în sensul în care te mişti în 
lumea ta şi că tot ce trăieşti nu este decât reflecţia asupra ta 
însuţi, că eşti mereu singur în lumea ta, mereu te mişti în cercul 
imaginilor tale şi că deci porţi răspunderea absolută pentru 
destinul propriu, pentru această lume; ea este un produs al 
polarităţii, al sciziunii psihice în eu şi non-eu; separarea noastră 
eronată de ceea ce numim lume, ceilalţi). Această umbră devine 
deci lumea înconjurătoare, ce astfel încearcă să se apropie din 
nou de noi spre a fi integrată, asumată. 

Pe măsură ce ne apropiem însă mai mult pe acest drum, 
de această unitate, ne „rarefiem” treptat. Ceea ce în lumea din 
jur este îndemnul de-a deveni tot mai plin de succes, tot mai 
bun decât ..., nu este altceva decât o gonflare monstruoasă a 
eului, ipostazierea unui hybris fatal. Însă un eu ce porneşte pe 
drumul nostru descris, în momentul în care a ajuns la „ţintă”, 
nu mai există. Aceasta este jubilaţia şi totodată spaima... De 

aceea, eul încearcă să prelungească cu tot dinadinsul perpetuarea 
în iluzie, încercând formele călduţe şi instituţionalizate ale 
religiilor majore, în şi prin care se asociază cu alte euri la fel de 
„sârguincioase” în a-şi păstra într-un mod „justificat” statutul şi 
rolul, în asocieri şi întâlniri comunitare prezervatoare, tradiţionale. 


Un eu delimitativ: eu şi alt eu. Se încearcă astfel o 
identificare de durată cu acest eu, uitându-se că el se află în 
decursul biografic într-o continuă devenire. Încercăm să 


menţinem o continuitate care de fapt nu există. 


Căutarea de sine devine aşadar o înfăptuire de integrare. 
Obstacolul major îl constituie eul, înţeles ca ego (nu însă în 
sensul de egoism etc.). Eul suportă o infinitate de definiţii. 
Sinele este însă ceea ce este. Altă definiţie e cu neputinţă cu 
mijloacele restrânse ale limbajului uman. 


Orice copil, încă demn de acest nume, este mistic. Mistica, 
atât de greşit înțeleasă mai ales datorită unei moşteniri de tristă 
amintire, este ceea ce se sustrage oricărei definiţii. Misticul nu 
se află în faţa unui adevăr, pe care l-ar putea înțelege. El trăieşte 
un adevăr, care-l pătrunde. Doar ca Pătruns, se poate el exprima. 
lar exprimarea lui nu se potriveşte în nici un concept mistic. 
Este o nemijlocire întru divin. 


A fi prezent mereu în acum şi aici presupune o trudă 
anevoioasă (în sine şi în zen: totul poate fi un drum întru Tao, 
de la cea mai mică şi măruntă îndeletnicire, dacă te dedici total 
ei, fără a fi nici o fărâmă preocupat în acelaşi timp de altceva). 
Însă noi suntem mereu absenţi. De aceea nu ne atinge adevărul. 

Prezentă, atenţie, veghe şi smerenie (să nu fii nici mai mult nici 
mai puţin decât ceea ce eşti). Lumea tehnocratică în care trăim 
este putere fără mistică. Fiindcă tehnocrația se întoarce împotriva 
celui care a creat-o: ea poate mânui viața, doar distrugând-o. (Sf. 
Augustin: eu sunt afară şi tu eşti înăuntru). 


Copilul este astfel un mistic în primul rând fiindcă este 
pură prezență. 

Să încetăm astfel a-l gândi pe dumnezeu: doar când încetăm 
a-l gândi îl putem trăi. El ne întâmpină mereu altfel decât ne 
aşteptăm. Nu îl putem înţelege, însă ne putem lăsa pătrunşi de 
el. 


Cu Francisc de Assisi, începe o nouă înflorire a misticii, 
ce-şi găseşte în Germania un punct culminant prin Meister 
Eckhart, Heinrich Seuse şi Johanes Trauler. În Spania, Teresa de 
Avila şi loan al Crucii investesc cel de-al 16-lea secol cu 
denumirea de secolul de aur al misticii. Prin Jakob Böhme mai 
apoi, se trezeşte din nou interesul pentru mistică — după 
fărâmiţările cauzate de Reformă şi Contrareformă - el reunind 
cugetări lutherane, paracelzice şi mistice într-un sistem 
teologico-natural. Însă cuvintele lui Albert Schweitzer „esenta 
misticii constă în faptul că este fără de vreme şi că nu face apel la nici 
o autoritate decât cea a adevărului, pe care-l poartă-n sine” — sunt o 
mărturie a faptului că acest fenomen continuă. Chinuitoarea 
căutare a întâlnirii cu divinul este azi mai actuală decât oricând. 
Deasupra eticii şi moralei, se află desigur căutarea de sine, 
experienţa cu divinitatea, mistica în fine. 

Noţiunea de mistică pleacă de la noţiunea grecească 
„mysterion” (învăţătură / cult tainic), la rândul lui format din 

două noţiuni: „mystos” (tăcut) şi „my” — însemnând în (o 
închidere a ochilor, buzelor). Este vorba deci de o taină care se 
revelează printr-un cult, când începem a ne înturna înspre 
lăuntru, închizând ochii şi tăcând. „Cine şi-a adus în-lăuntru 
simțurile acela aude ce nu se spune şi vede în noapte” — ne spune 
Angelus Silesius. Aceasta e posibil, ne spune Böhme, prin ceea 
ce el numeşte „umgewandte Auge” — ochiul în-turnat (ochiul 
întors în-lăuntru). 


Deosebind între mistica pozitivă şi cea negativă, Darshan 
Singh denotă faptul că prin negarea lumii, se creează o falsă 
asceză. Doar mistica pozitivă, arată el, ne oferă posibilitatea de- 
a ne dezvolta uriaşul potenţial ca oameni deplini. De aceasta 
ţin: realizarea / punerea în practică a menţinerii sănătăţii şi 
frumuseţii, a simţirii şi emoţiei adânci, a concentrării şi 
dezvoltării capacităţii de gândire, însă în acelaşi timp şi 
dezvoltarea capacităţilor noastre uitate „supra-senzoriale”, 
supra-lumeşti şi supra-temporale (aşa cum, se pare, acest lucru 
a atins în mitul Atlantidei, un punct culminant). 


Să contempli o vale înzăpezită, iarna, fără vreo obligaţie, 
fără gândul câştigului ori al pierderii, fără de grija ridicolului, 
fără de ghesul apărării, fără de nici un ghes; să guşti pur şi 
simplu această clipă în oprire deplină, să dai drumul la toate, 
fără de gândul că trebuie să laşi totul să cadă, să te delectezi cu 
această splendoare, fără a încerca a o reţine, fără de speranţa, că 
trebuie să dăinuie mereu: mişcare în nemişcare, totul ... har, artă 
şi trudă .... 

Isus face deseori afirmaţii imposibil de împlinit pentru 
om: nu atât faptele, cât gândul deja, duce la pierzanie ... Prin 
această împingere la extrem a lucrurilor, Isus doreşte doar a 
spune mereu: mântuirea este o problemă a grației, a harului divin ... 
a îndurării divine ... 

Şi el o declară astfel, fiindcă este un adânc cunoscător al 

sufletului omenesc: utilizează ego-ul spre a învinge ego-ul... 

Ca în cazul unui koan. 

Te pune în fond în faţa unui koan. 


Trebuinţa traversării lumii formelor; presupune deci o 
transcendere a lor. Lumea formelor mediază invizibilul. Astfel, 
însingurarea nu este o fugă de lume si o retragere spre a o putea 
traversa. Însingurarea ca dar făcut lumii, ca posibilitate de 
solidarizare imanentă. 


Ne retragem, spre a putea reveni cu atât mai efectiv. În 
sensul acesta tot ceea ce făptuim produce ceea ce poartă numele 
de kharma, adică forme pe care trebuie să le mistuim, să le 
asumăm. Câtă vreme gândim doar în categoriile binelui şi 
răului, creăm mereu sciziune, defalcări. Ceea ce trebuie este un 
soi de conjunctio oppositorum, o împăcare a contradicţiilor. Doar 
astfel se poate întrevedea o ieşire din această dilemă: în cazul 
acesta crucea, ca simbol al polarităţii. Crucificarea însăşi, o 
legare, o cetluire de această lume polară. 


În răs-cruce se află ieşirea din polaritate, este punctul 
mistic al mântuirii (în lăuntrul, nu în afara polarităţii, deci). 
Picătura lui Ma Ananda May îşi are din nou cuvântul: sunt în 
tot şi totul e în mine. 

Cea mai grea lecţie a zen-ului: iluzia este iluminare şi 
iluminarea este iluzie. 
(suntem autorii propriului scenariu şi în acelaşi timp şi actorii 
propriei piese) 


Paul Tillich: Isus este eliberat de religie; toți fac noi legi 
religioase. El le învinge, trece peste ele. 


Allan Watts: koanul este o problemă care nu permite o 
rezolvare rațională; răspunsul nu are o legătură logică cu întrebarea, 
iar întrebarea este de asemenea soi, încât dezorientează complet 
ratiunea. 


Se pare că pe lângă frustrarea şi sleirea, pe care o aduce 
cu sine, koan-ul dezvăluie faptul esenţial că suntem victimele 
propriei noastre tendințe a „seriozității”, a încrâncenării: ne scapă 
umorul situaţional, detaşarea, graţia. 

(Spre o destindere: intră un berbant frumuşel, spilcuit şi 

tanțoş în local. Şi comentariul: „la te uită frate: 

Muşchiul, Forţa, Eleganta ... Spiritul şi Graţia”) 


Aurobindo spunea undeva că fiecare sentiment este 
aidoma unui val: apare şi dispare, fiind însă indisolubil legat de 
taina oceanului. În val se concentrează întregul ocean. 
Conştientizarea acestui „cu totul altceva” din noi constituie 

punctul retragerii şi al revenirii; o retragere pregătind de fapt 
revenirea unei fiinţe deplin transparente, manifestându-se în 
aceasta ipostază în orice act, în cea mai măruntă activitate (care 
poate fi prea-bine o cale minunată - graţie unei concentrări 
absolute,unei aplecări totale, unei tandre, nude atenţii — întru 
iluminare, epurare lăuntrică, întru dumnezeu: „când mănânc, 
mănânc, când mi-e sete, beau, când sunt obosit, dorm, când 
merg, merg, însă voi când şedeţi, sunteţi deja în picioare, când 
sunteţi în picioare, mergeţi deja şi când mergeţi aţi şi ajuns” 
cum se spune într-o celebră afirmaţie zen). 


De aici apare şi responsabilitatea. Eul-lume, caută să-şi 
menţină-n static poziţia „cuceririle” şi rangul. Acest static, ucide 
vitalul, viaţa ca dinamică, în devenirea ei. Depăşirea staticului 
presupune  metanoia, deci suferinta. Suferinţă care trebuie 
integrată, asumată. Suferinţa ca şansă. Traversarea nopții 
obscure (la noche oscura, a lui Juan de la Cruz), totul fiind pre- 
luare, asumare şi integrare. Living your dying, a-ţi trăi morţile de 
fiecare zi, micile morţi, cotidienele morţi. 


În domeniul spiritualităţii trebuie ... să te străduieşti, 
spre a ajunge la concluzia, că toate străduinţele sunt inutile. 
(Ca în cazul unei boli: nu lăsa capul să stea în drumul de 
tămăduire al corpului înţelept...) 


Mărturie a divinului în „neînsemnat“. Deschidere totală 
şi necondiționată. Paralela ar fi pre-luarea, asumarea, integrarea 
necondiționată. Preluarea / acceptarea nepreluabilului. Asumarea 

calvarului, nicidecum împotrivirea, amânarea ori refularea, 
sporind „umbrele” (Jung) din noi. 


Această asumare nu are de-a face deloc cu resemnarea 
ori cu eroismul, care constituie de fapt două modalităţi de 
manifestare ale eului-lume. Asumarea întunericului nu e 
nicidecum resemnare (static), ci dimpotrivă dinamismul cel mai 
fluid cu putinţă. Preluarea, asumarea „întunericului”, înseamnă 
grăbirea apariţiei zorilor. Ea reprezintă în mod uluitor şi unul 
din adevărurile străvechi ale zen-ului şi nu numai. În sine, un 
act anagogic. 


Orice fariseu este departe de drumul umblat, de spiritul 
obişnuit, cotidian; însă este aproape, dacă nu identic cu spiritul 
eroic, fatal şi atât de prețuit în societăţile concurenţei acerbe ... to 
be number one ... (ambiția este „injectată” copilului la vârste 
fragede, cu efecte fatale ... este şi ea zeificată) 

Fariseu — în trad. aproximativă, cel deosebit. 

În societăţile în care se zeifică concurenţa în toate domeniile, 
partea masculină (yang) a femeilor dobândeşte o pondere 
monstruoasă. Partea feminină (yin) a bărbaţilor este aproape 
total înlocuită cu yang-ul aroganței, cruzimii, urii. 

Este straniu: majoritatea femeilor în funcţii de conducere 
caută să se comporte, nu din lăuntrul feminităţii lor (lucru 
absolut pozitiv, deosebit de efectiv şi necesar, stringent mai ales 
în zilele noastre), ci prin imitarea unor calități de conducere 
masculine, puternic şi ridicol accentuate. 

Gândirea raţională legată de limbă nu poate nicicând 
ajunge din urmă cunoaşterea spirituală, însă un reflex al 
spiritului, ce însuflețeşte un discurs, se mistuie mereu în el. Are 
loc astfel un transfer al acestei sensibile vibrații asupra 
cititorului / ascultătorului atent. Un act anagogic. Un act de 
înălțare aşadar. Un act de incitare, de trezire. 

Lipsa vestică de Orient-are ... ex oriente lux ... Orientul 
lăuntric, fireşte ... 


Tot în acest context un lucru ce mi se pare esenţial: în 
gândire trăim într-un mediu al semnificației, raportate la o 
ființare, nu însă în aceasta însăşi. 

Totul este să laşi lucrurile să gândească în tine, şi nu să 
lipeşti etichetele „gândirii”, închipuirilor, dorințelor pe lucruri; 
gândurile sunt acelea, care împiedică, înăbuşe, o adâncire a 
percepţiei; doar când ele tac este în stare spiritul individual să 
preia în el pe cel universal. Şi doar astfel devin lucrurile cifruri 
ale spiritului universal. Totul e semn. Însă revelaţia o constituie 
lucrurile, fenomenele însele, doldora de semnificaţii. Alfabetul 
prin care ne agrăieşte spiritul universal, lumea un limbaj al 
nevăzutului. 

S-a crezut astfel că în gânduri se prefigurează 

amprentele unei lumi exterioare lipsite de spirit. Nu 

faptul că în gânduri există amprenta, imprintul spiritului 
divin. 
Lucrurile lumii nu sunt doar obiecte pe care le poţi măsura, 
introduce în statistici, ci sens devenit audibil, vizibil. 
Semnificaţia dintr-o prezenţă fizică. Ce poartă în ea întregul. 

Într-o mantra (la nivelul bazal, întemeietor al limbii), 
numele şi forma, semnificaţia şi corpul sonor (vibrația sonoră), 
sunt nemijlocit legate între ele. Prin Japa, adică prin repetarea 
subtil-spirituală a acestei mantre, se deschide treptat puterea ei. 
Cum denotă şi tantrismul, percepţia, cuvântul şi obiectul sunt 
echivalente în dumnezeu. Adevăratul nume al lucrurilor îl 
constituie esenţa lor, cum se pot ele vedea şi „auzi” spiritual. 

Babilonia limbii se referă mai ales la un eveniment 

ontologic, nu istoric. 

Numele etern nu poate fi numit fiindcă este ființarea 

însăşi. 

Ea este Una, şi nu: cuvânt şi lucru. 


Este nevoie de o vedere, acolo unde gândirea eşuează. 
Fiecare act al cunoaşterii are ca punct de pornire o revelație. Şi în 
acelaşi timp certitudinea acestei revelații. Lucru extrem de 
important. Acest se arată, ți se arată, în care în mod paradoxal 
eşti mai tu însuţi decât niciodată. 

Aşadar, nu atât o explicație a existenței, cât mai ales o 

transfigurare a ei. 

(o trecere de la finitul explicativ, la nesfârşirea transfigurării) 


Vederea spirituală nu este în nici un caz gândire 
intelectuală. 


Cu cât un fenomen al lumii aparenţelor reflectă mai pur 
eternul, cu atât mai inextricabil contopite sunt aceste atribute. In 


174 


lumina conştiinţei văzătoare, devine evidentă toată zădărnicia 
strădaniei de teoretizare. 


O simplitate absolută, care să fie concomitent, tăcuta 
deţinătoare a unui potenţial explicativ maximal. Ce putem însă 
observa în această etapă a unei delte culturale? 


O raționalitate exacerbată cu tendințe de unilateralizare, 
implicând automat o limitare a conştiinţei, ce nu poate genera 
decât mutilări. Desprinderea de unitate şi deci instituirea de 
delimitări tot mai rafinate (graţie ochiului disecator, în pofida 
urechii care preia întregul), duce la un soi de metapatologie: 
nimeni nu-şi mai pleacă urechea (nu mai are urechi de auzit, deci 
implicit nici atenţia, nici tandra aplecare ori băgarea de seamă, 
luarea-aminte), la spusele altuia, ba dimpotrivă , vrea să se audă 
doar pe el. 


Ori arta se naşte tocmai din această nevoie de-a tămădui 
rana rupturii, rana desprinderii (încercând o re-ligare de 
genuina vatră). Altfel, arta decurgând dintr-un asemenea 
context pomenit mai sus îşi anulează din start orice interlocutor. 
În cazul literaturii, nu putem vorbi decât de fragmente ale 
harului, legate între ele printr-un liant deseori nefericit. 

Nu indiferența unui public(deplângerea lui), constituie 
problema, ci alungarea lui, desființarea lui de către autor. 


Schimbările şi mult invocatele înnoiri, ţin fireşte de 
devenire, însă punctul de orient-are trebuie să fie mereu prezent 
(ex oriente lux), să palpite în ea. Altfel, devin caricaturi ale 
revelaţiei. 

După cum filosofia genuină este o artă a gândirii, marea 
artă este o filosofie plastic configurată. Nu este uşor a reveni la 
povestire, decât dacă utilizezi vârful inimii în haloul 
geometrizant al conştiinţei. 


Când accepţi devenirea, deci transfigurarea perpetuă a 
adevărului, când accepţi fără de spaimă şi-n fiecare clipă 
metamorfozele ei, spiritul devine un altul şi rămâne totuşi acelaşi. 


Shankara: Maya nu este nici Fiinţare nici Non-Fiinţare, nici 
un amestec al acestora două. Ea nu este divizată, nici ne-divizată, nici 
un amestec al celor două. Ea nu este nici un întreg nedivizat, nici nu 
constă din părți, nici un amestec al acestora două. Este în cea mai 
mare măsură stranie, firea ei nu se poate explica. 


Cel ce încearcă aşadar a cunoaşte maya este deja el 
însuşi orbit de ea. 
Cercul demonic declanşat astfel devine evident. 


Vederea spirituală despre care vorbesc: o împletire 
strânsă, o înrudire între vederea senzorială şi intuiţia spirituală. 
Însă aceasta nu se restrânge la simţul vederii: pe măsura 
adâncirii procesului, el se preschimbă în auz lăuntric, în fine, o 
confluență lăuntrică a tuturor simţurilor, o unificare a lor, în 
care se pot produce pe rând schimbări ierarhice în contextul 
simțului lăuntric. Fiinţa în devenire în spaţiu şi timp, pare a fi 

un simbol al ei însăşi, adică pare a avea sensul în ea însăşi. O 
fecundare de sine cu sens. 
Universul pare a fi dincolo de sens ori non-sens. 


În Philokalia (iubirea pentru frumos), acest lucru apare 
cu evidenţă: aceşti părinţi ai bisericii nu erau nicidecum nişte 
esteţi, pentru care frumusețea, splendoarea trebuie să 
îndeplinească nişte criterii impuse teoretic, din afară aşadar. 
Cele văzute sunt frumoase pentru că se înfiripă din conştiinţa 
văzătoare, în care frumuseţea şi adevărul sunt „vital” contopite. 
În vederea lăuntrică, plinătatea spirituală a formei (identitatea 
dintre frumos şi adevăr), reiese nemijlocit. 

Arta nu poate fi imaginată (ce paradox straniu), în afara 

ieşirii din starea paradisiacă, a nevinovăţiei. Arta pare a 

încerca o tămăduire: aceea a faptului că suntem rupţi din 

Unitate. Deci îşi trage originea dintr-o nevoie lăuntrică de 

tămăduire a acestei rupturi; a dualității inerente 

contextului lumesc. 
(însă totul este atât de rapid şi de caduc, ca o făgăduinţă, de 
unde şi o anume mistuire reciprocă dintre o anume nostalgie şi 
bucurie, ce pare a clama o re-creare sub auspicii „noi” 
a acestei stări). 


Cu cât artistul pătrunde mai adânc în zona conştiinţei 
trans-individuale, cu atât mai „splendidă” creaţia sa, 
ceea ce explică în mare şi relaţia precară a modernităţii 
vis-à-vis de frumusețe. 

Adevărata creaţie, într-o mistuire colectivă în timp, pare 
a fi cea lăuntrică. 

Un frison de spaimă mă străbate în momentul în care 
îmi imaginez suspendate în văzduh două oglinzi, una în faţa 
celeilalte. 


Diminuarea afectului şi lipsa reciprocă de interes, 
izolarea şi complacerea în izolare, cerebralizarea sexualităţii cu 
toate efectele adiacente, eradicarea spontaneităţii, se oglindesc 
elocvent în dialogurile-clişeu, în utilizarea pre-fabricatelor verbale cu 
mireasmă de robot. Bombardaţi de informaţii cu girul 
competenţei absolute, cum să mai îndrăznim  neaoşul, 
originalul? Orice gândire independentă, derogată de la pre- 
fabricat este resimţită ca un afront, ca o jignire personală. 
Comunicarea vie devine un antagonism. Plăcerea conversaţiei, 
o corvoadă, clişeul-verbal mărginindu-se la banal, drăgălăşenii 
de tot soiul, la exclamativ, devine însă şi o pavăză a unui 
lăuntru fragil, terorizat şi infantil, deci cu atât mai lesne 
manevrabil, manipulabil. Fenomenul se petrece pe un fond 
masiv de angoasă / teamă atotprezentă. Literatură-cocktail cu iz 
postmodern. Mai are oare critica nevoie de literatură? 


Mi-aduc aminte de uimirea lui Enzensberger, care 
renunțând la o atitudine de o bonomă ironie a devenit de câteva 
ori „serios”: Domnule, a rostit el rapid, mă uimeşti total, cunosc 
compatrioți de-ai dumitale, precum şi alți scriitori din Est, care mi-au 
împuiat capul cu dorul lor de-a fi traduşi, pe când dumneata eşti cu 
totul interesat a publica doar în țara dumitale.... Şi apoi de un 
interviu cu doamna Monica Lovinescu (în după ani, după noi, 
Andrei Zanca, ed. Criterion Publishing) — mult mai dură —, în 

care declara: toți se aşteaptă de la noi să ne întoarcem înapoi cu 
geamantanele pline de manuscris spre a fi traduse, nepunându-şi 
problema că aceste manuscrise trebuie să aibă şi o anume valoare spre 
a putea fi publicate. 


Din această direcţie apare reacţia lent demolantă a 
autocompătimirii (fără a vorbi că ea constituie un păcat capital în 
faţa unui miez divin aflat în fiecare), a cinismului, a defetismului, 
a luării în tărbacă a tot şi a toate sub forma unei ironii nu ca feed- 
back, ci ca reacție grotescă de apărare a unei neputințe creatoare de 
conflicte, în cadrul oricărei grupări ce-şi impune o 
intenţionalitate funciarmente justificată, a ieşirii dintr-un impas. 


Apare aşadar o aroganță a închiderii, datorită hybrisului, 
o dorinţă malefică de autodeterminare. În acest context apare 
tainica umilință asumată într-un cerc galopant vicios, al 
supunerii active la influențe străine de matca proprie. 


Reacția unui public confruntat cu totul alte realităţi 
devine astfel automat una de îndepărtare, de separare față de carte 
şi autor. El realizează cu uimire că nu-şi regăseşte obsesiile, 
dificultăţile şi nedumeririle lui în aceste „realizări”, preferând 
în cele din urmă divertismentul fad şi fără miez al ecranului, 
telenovelei (ce tinde a deveni modelul educaţional naţional, o 
cultură de telenovelă...) al „operelor muzicale” (musical), 
zgomotoase şi atletice, într-o feerie de proteză. 


Dincolo însă de aceste aspecte, de categoria experimentaliştilor 
de tot soiul în vreme ce clădirea arde, şi care tot ei deplâng cu o 
insistență „degajată” starea jalnică a literaturii în vremurile 
acestea modern de post-moderne (în care influențele şi 

izvoarele de influențare mult înlesnite de internet sunt atât de 
numeroase încât nimeni nu mai poate decide cine pe cine 
influenţează, cine de la cine se „inspiră”, lucru mai lesne de 
descoperit de o fire ce se încredințează deplin intuiţiei, decât 
celor cu adânci, interminabile şi „totale” lecturi), rămâne 
concluzia simplă: scriitorul însuşi îşi erijează pe nesimţite un 
zid, o barieră, intră într-o izolare pe care el însuşi şi-a 
instituit-o. 


Se cere pur şi simplu deschidere absolută, onestitate 
absolută faţă de sine şi deci implicit şi față de interlocutor, de public, 
care în cele din urmă este susținătorul material (când încă n-a 
devenit şi moral) al unei arte ce-şi pune cu stringenţă problema 
dispariţiei ca „specie”. Interesul pentru poezie n-a dispărut, ci doar 
față de o anume poezie. Interesul față de carte în genere n-a 
dispărut, ci doar față de o anume carte. 


În multe cazuri artistul reacţionează evident ca un 
mediu (invocarea muzei la antici era o premoniţie clară a 
acestui lucru); în lucrările anonime, colective, precum 
catedralele, acest lucru este şi mai evident decât oriunde, fără a 
mai vorbi de Rilke, care în scrisorile lui către Maria von Thurn 
und Taxis evoca, cum pur şi simplu, i-au fost dictate, după o 
perioadă de secetă creativă de mai bine de nouă ani, cele 
unsprezece elegii. În acest caz, cel ce se rostea era de-ar dreptul 
vizibil pentru el: în alte cazuri, doar sprijinindu-se de un arbore 
străvechi de pe domeniul castelan al aceleiaşi, se simţea 
deîndată cufundat în vieţi anterioare cu o limpezime şi claritate 
pe care numai visul le poate avea. La Mozart acest lucru reiese 

din uluitoarele sale manuscrise, aproape fără de ştersături, ca 
sub imperiul unui dicteu cursiv, fără de întreruperi. 

Reacţia modernă la astfel de apariţii - în care cu cât mai 
abisală, mai lăuntrică opera, cu atât mai înaltă intuiţia 
călăuzitoare —, este îndeobşte în mod regretabil aceea a unei 
confruntări cu abstracţiuni moarte, cu teorii venind din afară ca 
un adevărat pat a lui Procust, în loc de a încerca o recuperare 
conştientă a acestor domenii spirituale (de care a trebuit de fapt 
să se înstrăineze, spre a se putea afirma oarecum autonom). 

Intelectul ţine mereu a privi cunoaşterea ca pe un 
ansamblu de teorii individuale, care se raportează la 
lucruri şi evenimente concrete în spaţiu şi timp. 
Cunoaşterea spirituală se ocupă mai ales de arhetipul 
ascuns în spatele acestor evenimente, infinit proteic în 
cursul vremii; pasiunea, entuziasmul tinerilor pentru 
reînvierea miturilor în cărţi (Tolkien etc.), ori filme cu 
subiect mitologic, pasiunea pentru animalele preistorice 
de exemplu, capătă în acest context un contur explicativ 
ferm: este o apetenţă impresionantă pentru Viul peren, pe 
care-l trezesc aceste mituri vis-à-vis de mortificarea 
teoretică, abstractă ... şi a lumii în genere ...) 


Ce paradox extraordinar: tocmai atunci, când prin 
sporirea capacităţii conştiinţei dobândeşti o anume putere 
asupra sinelui, a potenţelor sale, dispare şi impulsul (propriu 
ego-ului şi implicit a hybrisului său), de a utiliza această putere 
în folosul tău. 

Capitularea  ego-ului deschide drumul cunoaşterii 

spirituale; resimţite ca o grație divină, ca har. 

Între un gând şi un scaun nu mai există aşadar o 
deosebire principială, ci una graduală. Este deci vorba de o dilemă 
în încercarea de a mijloci o cunoaştere spirituală: ea trebuie să 
obiectualizeze noţional spiritul viu, spre a afirma caracterul lui 
trans-noţional, deci trebuie să mintă, spre a spune adevărul. 

O paralelă: scoarţa unui copac, ascunzând viaţa lui 

lăuntrică, şi gândurile abstracte, camuflând spiritul viu. 


Corpul spiritului fiinţător este sens, iar sensul ce se 
revelează în configurarea corporală este această configurare. 


În Tai Chi — un cerc în care se cuprinde yin şi yang, ca 
simboluri al polarităţii (ca în cazul materiei şi spiritului), partea 
albă a cercului cuprinde un punct negru şi invers -, devine 
evident faptul că un principiu conţine, în formă latentă, celălalt 
principiu. 

lar în tantrism: Shiva (aspectul spiritual, masculin al 

fiinţării divine) nu este nimic fără Shakti (aspectul 

material, feminin al aceleiaşi). 


Calea de ieşire din impasul unei gândiri tributare 
amocului progresului, a individului raţional, „modern” este, în 
mod paradoxal, stră-vechiul. Trans-raţionalitatea spiritului 
devenind astfel evidentă. 

Cultura de informaţie şi divertisment ... modernă, 

informează şi distrează doar la nivel superficial, însă 

efectul ei constă în faptul că menţine conştiinţa 
membrilor într-o zonă a aparenţei. 
Nici un produs al culturii nu este mai valoros decât conştiinţa din 
care provine. 


Ce înseamnă Calea, a fi pe Cale? A vorbi dinlăuntrul 
unei aflări (înţeleasă ca experienţa individuală nemijlocită). Însă 
atunci: 

Shankara: Studiul scrierilor este ne-fertil, atâta vreme cât Brahma nu 
este aflat. Aflarea lui Brahma însă, face inutilă lectura scrierilor. 

Aflarea nu înseamnă aşadar a poseda adevărul, ci a fi 

substanțial adevărul (prin cunoaştere iniţiatică). 


Eckhart: ochiul, in care îl văd pe Dumnezeu, este acelaşi ochi, 
în care mă vede Dumnezeu. 


Vederea spirituală e cu neputinţă de amintit. ea însăşi 
este re-amintire, o  re-integrare a straturilor conştiinţei. 
Verticalitate. Adâncire lăuntrică. 


Tot mai mult devine clar faptul că nu eu realizez, în 
sensul unei „defrişări” voluntare, sinele, ci sinele se realizează, 
„se coace” în mine. Starea de graţie, harul, din nou. Sămânţa 
din fruct. 

Iubirea multora pentru unul şi iubirea unuia pentru 
mulţi: în amândouă, sinele se iubeşte pe sine. Cine se uită însă 
în lume se uită într-o oglindă. 

Cine nu şi-a limpezit lăuntrul nu poate limpezi nici cele 
de afară. 


Visvasaratantra: tot ce este aici, este altundeva; ce nu este 
aici, nu este niciunde 
(varianta indiană la Tabula Smaragdina). 

Cum duhul unei cărţi există ca întreg în fiecare pagină a 
cărţii. 


Prietenul George C. scria frumos prin anii optzeci în 
Astra despre Arcimboldo şi antropomorfismul lumii manifestat 
în Miorița, însă ce nu a voit el cu nici un preţ să admită este 
faptul că lumea este antropomorfă fiindcă omul este teomorf ... 


Un om de cultură poate depăşi spaţial graniţele ţării sale 
locuind în alte spaţii şi meleaguri, însă niciodată nu-şi va putea 
depăşi granițele limbii natale, oricâte încercări ar face în acest sens 
(exemplele lui Eliade şi Cioran sunt absolut grăitoare în acest 
sens). 


O analogie necesară şi tragică în acest sens este 
marginalizarea tinerei generaţii (neavând cum să deţină nici 
relaţiile, nici capitalul, nici poziţiile celor mai în vârstă, 
posesoare aşadar doar a unui talent incontestabil şi mai ales a 
unei dorințe, a unei intenţionalităţi funciarmente oneste a 

unor realizări necesare, şi aceasta în mai toate compartimentele), 
o generaţie silită fără drept de apel la compromisuri fatale, deci 
pervertită încă din faşă, dacă doreşte să înainteze într-un 
domeniu; este însă de preferat „eroarea”, rătăcirea -în virtutea 
unui foc lăuntric, a unui temperament şi a unei, ba chiar şi unei 
dorinţe lesne de înţeles a epatării prin referiri culturale 
copleşitoare, până la găsirea sunetului propriu -, decât 
cantonarea, conservatorismul unor adepţi de mult implicaţi fără 
de ieşire într-o subtilă erotică a corupţiei, a coteriei, a unui trafic 
de influenţă devastator şi care deţin în mâna lor toate atributele 
şi pe toţi străjerii unei culturi, fără a mai vorbi de cel mai eficace 
cerber: al invidiei, ca reacţie şi memento la vremurile în care au 
fost încă curaţi şi funciarmente nepervertiţi, aidoma acestor 
tineri, nu-i aşa? 


Cultura vestică, o cultură ex-centrică (nemaiodihnindu-se 
într-un miez, un centru, vorbind şi trăind dinspre un miez, unde 
natura şi cultura se confundă; aflându-se deci într-o periferie), 
nu trebuie, spre a-şi recuceri miezul, centrul, să-şi abandoneze 
fundamentele culturii ei, ci trebuie să revină la vechi, la stră-vechi, 
în sensul pe care în India, îl deţine vechiul: el este sinonim cu 
sacrul, cu adevărul, nu este depăşit, ci atemporal. 


În starea ex-centrică a conştiinţei, ce formează baza 
ştiinţelor moderne, nu mai există unitatea de vedere a legăturii 
între legile naturii şi legile psihice. Însă chiar şi cele mai înalte 
adevăruri (întru o reîntoarcere în miez, într-o centrare a 
conştiinţei), dacă sunt receptate doar din exterior, rămân la 
suprafaţa conştiinţei, ori pot deveni dogme. 

Întoarcerea aşadar la adevărurile trecutului, „vechiului”, 
va duce la o reînnoire a culturii, dacă se uită tot ce este 
în ele caduc, trecător şi se încearcă o schimbare a culturii 
de azi în ansamblul ei (aşadar şi a ştiinţei, tehnicii, artei, 
economiei, socialului etc.) dinspre spiritul ei Viu, mereu 
tânăr, etern. 


Calea spirituală genuină nu înseamnă o îndepărtare de 
fiinţarea lumii, ci dimpotrivă o pătrundere în miezul ei: cel care se 
găseşte în acest miez este în lume, însă nu din astă lume... 

Acest lucru însemnând nu o înstrăinare, ci o eliberare de lume. 

Sacrul este de fapt starea noastră originară, normală. 

(în el nu mai există deosebiri — asemănătorul prin 
asemănător se recunoaşte) 


Revelator în acest sens principiul alchimist: ce-a început 
natura, arta trebuie să ducă la capăt (afirmaţie ce denotă în acelaşi 
timp şi lipsa tradiției inițierii la omul „modern”) 


Criteriul de verificare al unui adevărat maestru spiritual: 
nu numai că nu încurajează deloc orice încercare a elevului de a 
se lega de el, ci o înăbușe cu severitate de la bun început. 

(paralel cu mijlocirea conştientizării faptului că nu există 

în fond nici maeştri, nici elevi, ci doar oameni /persoane: 

adevăratul maestru este călăuza lăuntrică, antaryamin în 

Vede) 

Călăuza lăuntrică, dumnezeirea lăuntrică — lucru ce 
implică şi următoarele: tot ce întâlneşti în viaţă, impactul 
cotidian, poate să fie maestru spiritual (pesemne moartea, 
conştientizarea ei mereu reluată, poate fi unul din cei mai mari 
maeştri) 


Mi se par cu totul esenţial faptul că în cele din urmă 
totul e graţia. Fără de darul graţiei, nu vom putea face niciodată 
saltul. Nu vom putea înainta nici cu un pas. Însă darul graţiei se 
primeşte doar prin mântuirea Mântuitorului în noi. 


Prin călătoria în miezul timpului, în vremea aceasta tot 
mai deasă, tot ce a fost dobândeşte acum, dinspre miezul meu de 
tihnă, un alt sens: ce-a fost e mistuit în azi; ce rămâne mereu 
este sinele. 


Ce deosebire fundamentală în cele două concepţii: cea 
veche creştină, în care divinului, văzut ca bun, îi trebuia deci 
răul ca oponent explicativ necesar, şi ambivalenţa divină a lui 
Shiva: el este deopotrivă văzut ca cel ce aduce tămăduirea 
(sankara), însă şi ca înfricoşător distrugător, care tocmai prin 
distrugerea ignoranței,  neştiinţei  (avidya), contribuie la 
tămăduire. 


Un spot publicitar relevant, simptomatic: într-un 
metrou, un „bastion al societăţii moderne”, managerul, citind 
Frankfurter Allgemeine. In faţa lui un tânăr cu uitătură şuie, în 

trening cu glugă, care în mod ostentativ nu inspiră nici o 
încredere. Simţindu-se observat, managerul, parcă spre a-şi face 
singur curaj, a intimida de la bun început un posibil agresor, se 
adresează tânărului cu o anume condescendenţă studiată, — 
ironică (în care însă se presimte şi neliniştea): Vă pot ajut cu 
ceva? Dacă se poate, replică tânărul, ... cu rubrica economică. Şi 
apoi, apare pe ecran cu titlu de o şchioapă: Să respecţi în loc să 
desconsideri. Daţi tinerilor o şansă ! 

Într-adevăr: când în şcoli şi colegii reprezentanţii 

managementului propun profesorilor să pregătească (în 

fond, să dreseze) elevii, astfel încât să poată fi imediat 

înregimentaţi în economie, în loc să predea tot felul de 

lucruri „obsolete”. Şi asta, în tăcerea absolută a tuturor 

cadrelor didactice aflate acolo. Nimeni nu a replicat 

ceva. Şi asta, „în ţare poeţilor şi filosofilor”. Im Lande 

der Dichter und Philosophen. 

Tot umorul ar fi pierit, dacă tânărul ar fi cerut ... rubrica 
culturală. 

Astfel însă e numai grotesc. 
În fond, nu cum poate fi omul mai om interesează azi. Ci cum 
poate fi omul mai util. Şi deci, mai exploatabil, mai manipulabil; 
şi în definitiv, un consumator ahtiat, turbat. 

(Modalitatea tratării fricii, angoasei, a comportării cu ele, 

prefigurează adânc, desigur, forma oricărei culturi) 


Dereglarea echilibrului, armoniei funcţionale, are 
desigur cauze endogene şi exogene (condiționate de mediu). 
Izolarea sporită din lumea modernă şi „viitoare” este unul din 
factorii determinanţi ai agresiunii. Se pune însă întrebarea în 
cazurile tot mai des citate de lezare şi distrugere prin 

accidentarea unor porţiuni masive de creier, în care pacientul 
continuă să beneficieze de aceleaşi cunoştinţe şi de memorie (şi 
este cunoscut cazul des citat al unui reputat chimist englez — şi 
nu e un caz izolat — la a cărui disecţie masa creierului era 
aproape inexistentă sub un meninge însă intact), se mai poate 
vorbi de determinanta din etajul superior a agresiunii? Se pare 
că dincolo de materie se află alte sedii ale unei inteligenţe şi 
memorii necunoscute şi inexplicabile până azi. Se pare că 
agresiunea ar fi înscrisă, ar beneficia de antecedente 
„justificatorii”. Budismul, ca şi alte religii primitive, consideră 
aceste lucruri de la sine înţelese. Luând ca şi criteriu acceptat 
experienţa milenară, cine ar avea dreptate, religiile primitive, 
milenare ori negarea absolută a creştinismului în dezvoltarea sa 
de numai câteva secole? 


Frica înscrisă în ereditate are şi o funcţie de adaptare şi 
de pregătire, apărare a organismului printr-o modalitate de 
reacţie. Între frică şi agresiune există o relaţie de influențare 
reciprocă. Frica determină portretul agresiunii, care la rândul ei — 
slobozită din „legătură” — devine în mod paradoxal frică, care 
din nou se „leagă” de persoane ori instituţii cu totul potrivnice 
intereselor ei. Frica apără / avertizează eul de pericole, însă — în 
mod paradoxal — o şi sporeşte. Ea duce — în formele ei acute — în 
mod bizar la o sporire a atenţiei, a pândei, a prudentţei, a 
spiritului critic (bătrâneţea începe odată cu o sporire a 
prudenţei vizavi de fenomene pe care altădată le traversai 
firesc). În formele ei cronice duce la nerăbdare, panică, 
agresiune oarbă. Se ajunge la transferul pe caste al agresiunii: 
agresiunea ce refulează în faţa unui sus-pus se transferă asupra 

celui de jos. Aici se includ şi femeile, copiii, neajutoraţii în 
genere, alte rase, minoritățile. 


Refularea agresiunii din teamă poate duce la conformism 
comportamental controlat (în fond o sporire nebănuită a 
dispoziţiei agresive). Tendinţa de a impune şi de intimidare este 
deseori o reacţie de apărare împotriva fricii proprii. Se ştie că în 
acest context râsul, bancul, funcţionează ca un ventil al 
agresiunii. Pe de altă parte, depresiunea este o agresiune orientată 
lăuntric. Apariţia în acest caz a feedback-ului — reorientarea în 
exterior a acesteia, este considerată ca un semn terapeutic. 
Munca, sub forma acelui workaholic-ism din lumea modernă, 
constituie în mare parte tot un ventil al agresiunii, care, privită 
doar ca terapie, duce — în absenţa unui ţel justificator — din nou 
la agresiune. 


Poate poezia, literatura, arta în genere, să schimbe lumea ? Ne 
întreba prin anii optzeci un conferenţiar de sorginte germană, 
zâmbind ironic, cu subînţeles, atotştiutor. Deşi prin ele îşi 
câştiga şi el existenţa. Fireşte că pusă astfel, întrebarea nu face 
decât să se racordeze înţelegerii liniare, vectoriale a timpului şi 
deci şi a istoriei etc. Se uită însă faptul esenţial că totul are loc 
de fapt într-un prezent, în care schimbările sunt continue şi 
ciclice, în cercul regulator, atât de firesc, de familiar japonezilor 
de exemplu. Astfel încât în acest context arta, poezia, nu pot 
decât să Trezească, să înfiripe o rezonanţă, utilizând injuncţia. Şi 
trezesc doar pe acei inşi ce sunt copti pentru trezire. Cum s-ar 
aprinde ici-colo, una câte una, stelele într-o uriaşă constelație. Şi 

asta, ajunge. Şi-apoi altceva: Eminescu, Mozart etc. şi lista ar 
putea fi completată aproape la infinit au murit în deplină 
mizerie (ori chiar de inaniţie, ca în cazul lui Daniel Harms şi a 
altora, nenumărați). Însă azi trăiesc de pe urma lor binişor mulți 
profesori, doctori etc. Ce „echilibru”... 


Ce rol joacă în contextul responsabilităţii scuzate, 
autoritatea, exercitarea prestigiului, a demonstrat-o suficient 
celebrul experiment New Heaven: oameni ai secolului 20, 
„cultivaţi” şi „cumsecade”, au fost în stare să provoace şocuri 
electrice mortale în cazul nememorării exacte a elevului în 
cadrul unui experiment special (elevul făcând în acest caz parte 
din grupa experimentatorilor). Nimic evident — sadic în 
personalitatea acestor oameni ce beneficiau de un bun „nume” 
în cadrul societăţii, fără de antecedente ţinând de o formă sau 
alta a violenţei. Însă, în momentul intrării sub portalul 
prestigiului şi al autorității, şi-au declinat automat orice răspundere 
individuală. Ce exemplu mai grăitor pentru „promptitudinea” — 
sub privegherea unor respectate personalităţi /autorităţi — de 
executare fără de o tresărire lăuntrică a ordinului? Ce exemplu 
mai grăitor pentru cei ce „au îndeplinit doar ordine” în timpul 
celui de-al doilea război mondial? Dar obediența în fața 
autorităţii bisericeşti cu toate însemnele fizionomice şi 
vestimentare — aureolat-auritele feţe? Dintre care nu puţini au 
fost delatori ori precum în lugoslavia de azi ori în încă 
nerăcitele răzmeriţe, binecuvântând cu apă sfinţită tancurile şi 
căştile pline de funingine? Savanţi germani, spre exemplu, au 
replicat că, după experienţa lagărelor de concentrare, aşa ceva 
nu va fi posibil într-o Germanie postbelică. S-au dovedit — în 
urma experienţei — a fi prea-supuşi. Paradoxal şi de reflectat: în 

urma experimentului în ţări cu diferite nivele de civilizaţie, 
tocmai ţările aşa-considerate „de înaltă civilizaţie” s-au dovedit 
a însuma un procentaj mai ridicat în ceea ce priveşte ducerea 
fără întrerupere la capăt a experimentului până la voltaje ce 
puteau carboniza instantaneu. Grăitor şi înfiorător „dat 
obiectiv”, revelând limpede obediența aproape absolută în fața 
autorității, a statului, a respectabilității, robotizarea placidă. 


Ordinea naturală a universului intrată în conflict cu 
ordinea impusă de om. Pe care el o crede adecvată, uitând că nu 
face decât să perturbeze grav, catastrofal o ordine dinamică, un 
echilibru al armoniei cosmice. Tragic este însă faptul că o 
schimbare odată intrată în funcţie nu mai poate beneficia de o 
revenire, nu poate fi retroactivată: este definitivă. Şi are impact 
şi efect asupra tuturor schimbărilor viitoare. 


William James: conștiința noastră trează, normală, este doar 
o modalitate specială a conştiinţei, în vreme ce pretutindeni în jur, zac 
despărțite doar printr-un văl fin forme potențiale ale conştiinţei, ce 
sunt cu totul altfel. 
Percepția noastră cotidiană pare a fi doar vârful 
aisbergului. Undele întregului ascuns se răsfrâng mereu 
asupra conştiinţei cotidiene încercând să o pătrundă. 
Iluminarea pare a fi tocmai o asemenea „intruziune”, a 
părţilor ei încă ascunse, în zona cotidiană iscând un 
sentiment de identitate cu universul, conştiinţa atot- 
unităţii. 
Această formă a cunoaşterii se află în miezul fiecărei mari 
religii. 

Încercând să se pună în practică întrebare lui Maharshi 
(cine sunt, considerată de el ca întrebarea fundamentală pentru 
fiecare, cheia înţelegerii, a vederii depline), se întâmplă la 
început fenomenul curios al delimitării. Se consideră ceva ca 
fiind sinele, iar tot restul ca non-sinele. În însăşi expresia, sinele 
meu, această delimitare este deja cuprinsă în ea. 

În identificarea totală, de-limitările, dispar. 


Delimitarea suflet-corp este în acest sens simptomatică: 
din punct de vedere biologic nu există această delimitare, însă 
din punct de vedere „psihologic” delimitarea a existat de când 
lumea, preponderent însă în cultura vestică. 

Făcând aceste delimitări, în fond ale conştiinţei sale, 
omul îşi programează de fapt conflictele. La fiecare, în funcţie de 
nivelul evolutiv al conştiinţei, apare familiarul, ceea ce el 
consideră a-i fi propriu, familiar, şi cealaltă parte a delimitării, 
cea străină. Între el apare conflictul, mereu. Freud observa de 
altfel în acest context faptul că fiecare străin este un inamic. 


Decizia, dorinţa, închipuirea, educaţia, instruirea etc. 
etc., toate nu fac decât să de-limiteze, să înscrie graniţe. 
Programând astfel viitoarele contradicții, conflicte. Nemulțumirea 
e cu atât mai mare cu cât „tendinţa de progres” e mai mare. 

Ceea ce rămâne însă este un adânc sentiment de 
frustrare. 

Se uită pur şi simplu faptul că termenii contradicţiei nu 
pot exista unul fără de celălalt. 

Lao-Tse: toate contradicţiile apar în acelaşi timp şi în 
dependență alternantă. 


Totul începe de la simplul fapt de a considera de- 
limitările, aşezarea de graniţe, drept reale. Facem neîncetat 
demarcaţii, cu un cuvânt: tragem mereu o linie între ... 

Korzybsky: harta nu este teritoriul ... 


Un fenomen extrem de interesant cu dimensiuni de 
masă. Punctul de pornire - ca la majoritatea comunităţilor 
îndelung oprimate, în care instinctul supraviețuirii determină o 
fire deosebit de „flexibilă”, o atenuare moral-etică, dezvoltând 
neîncrederea, suspiciunea, scepticismul, toate irizate de o 
ironie, de un umor defensiv, îl constituie un deziderat lăuntric, 
mereu amânat de-o istorie vitregă, înfiripând imaginea mult 
dorită a unui portret pozitiv. Din acest deziderat, prin reluarea 
lui mereu în vreme, el se transformă într-un soi de mitomanie 
colectivă. 

Vine însă mereu o vreme, când unul ori altul realizează, 

chiar dacă pentru scurt timp, faptul că s-a preschimbat 

lent într-o canalie, o lichea. Această constatare penibilă 
este însă deîndată alungată, fiindcă nu cadrează cu 
imaginea lui despre sine şi el o alungă şi o proiectează 
asupra altuia /altora. 
Dintr-o dată, iată, cei din jur sunt acum canaliile. Ceilalţi, alţii ... 
Un fenomen dezastruos prin aura colectivă, greu de mistuit, pe 
care o creează şi care nu poate 

fi eradicată decât prin individual întru social: doar când fiecare 
realizează acest lucru şi se iveşte intenționalitatea de revizuire se 
poate vorbi de un reviriment social. 


(Paradigma de mai sus este larg răspândită: imaginea de mai sus 
se substituie rând pe rând cu alte complexe emoţionale şi de 
caracter, furia, invidia, avariția etc., pe care le proiectează 
subiectul în jurul lui printr-un subtil mecanism de „apărare”) 


Când în budism se spune că realitatea e goală, se 
presupune de fapt că ea e lipsită de de-limitări, de 
graniţe. 

T.D. Suzuki (tot despre acest gol): el nu neagă varietatea 
lumii, sunt munţii, cireşii sunt în plină floare, luna 
străluceşte cel mai tare în noaptea de toamnă, însă în acelaşi 
timp ele sunt înțelese în relație cu ceea ce nu sunt. 


Erwin Schrödinger: prezentul este singurul care nu are 
sfârşit (se pare că şi aici timpul este de-limitarea introdusă 
eternității; graniţa pe care „o furişăm” în ea) 

O deosebire fundamentală însă: încercarea de a trăi în 

prezent (adică focalizarea atenţiei asupra prezentului), 

cere, clamează timpul. 


Şi nu ne putem folosi de timp / spre a ieşi din timp! ... scriam 


cândva într-un poem. ... 
Trecutul şi viitorul nu se pot auzi. 

Se poate schimba ceva în memorie?!... 
Insă, doar prin investigarea „neclintirii” ei e posibilă o 
schimbare ... prin oprire vie. 


Oprirea e totul. Reculegere, reconsiderare, smerenie, rugă. 
Ceasul binecuvântat dinainte decantării. Schimbarea e Acum şi 
Aici. 

Îndoiala, fisura, neîncrederea: ele ne îmbătrânesc. 

Lumea e corpul meu. 


Aldous Huxley: eternul Acum este o conştiinţă. 
Omulețul lăuntric (cum spunea Krishnamurti), este alcătuit în 
întregime din amintiri. 
Astfel încât se poate spune că observatorul este amintire. 


Într-o parabolă cu un bătrân rabin, o comunitate este 
revoltată de faptul că nişte tineri joacă cărţi de două zile şi două 
nopţi fără încetare. La care rabinul răspunde: dar e minunat. 
Închipuiţi-vă, dacă aceşti tineri în stare să joace cu atâta pasiune 
cărţi ar folosi această patimă, această pasiune, în slujba 
dumnezeirii. 

În fond, rabinul subliniat faptul că toți suntem în căutarea 
transcendenței. Însă într-un mod care în fond zădărniceşte, 
împiedică această căutare şi înfiripă aşa-zise soluții 
surogat. Aceste surogate iau forme diverse: lăcomie, ban, 
succes, putere, sex etc. Toate sunt în fond satisfacţii 
surogat. 

Toţi doresc transcendenţa, însă se tem concomitent de 
„moartea”, de mistuirea eu-lui. Acest eu, care este în fond un 
subiect surogat la rândul lui. 

În loc de a fi una cu universul, omul are dorinţa de a-l 
domina. 


Einstein: sentimentul cel mai adânc şi mai sublim de care 
suntem capabili este trăirea mistică. Din ea se înfiripă toată știința 
adevărată. Cel căruia acest sentiment îi este străin, cine nu se mai 
poate minuna şi nu se poate pierde în smerenie, acela este deja mort. 
Știința faptului că insondabilul există realmente şi că se revelează 
drept cel mai înalt adevăr, drept splendoare strălucitoare, pe care abia 
le bănuim, această ştiinţă şi această presimţire constituie sâmburele 
religiozității adevărate. În acest sens, şi doar în acest sens, mă număr 
printre oamenii genuin religioşi. 


Straniu: câteodată zgomotul apei trase la toaletă 
seamănă izbitor cu ovaţiile ... 


Totul există undeva tăinuit, acolo. Şi aşteaptă un Trimis, 
să îl exprime, să-l prefigureze. 

(Nu putem „amuşina” infinitul, decât dinspre o 
finitudine) 


Părem prinşi într-o aură colectivă seculară: până şi în 
filmele româneşti mai noi se conturează două tendințe: 
anatemizarea evidentă, grotesc îngroşată a răului, a malignului, 
a canaliilor, a vitregiilor istorice, însă într-un fel mereu alegoric, 

proiectarea tarelor — în mod reluat şi simptomatic -, asupra mai 
tuturor, cu excepţia (veşnicului) „erou principal” (cel mult 
doi ... ), care în cele din urmă (ca-ntotdeauna), piere, pier. Alb 
ori negru, totul pare a fi dat odată pentru totdeauna. Destinul 
istoric vine din afară mereu, imuabil si necruţător. 
Binele pare că nu se poate exprima şi realiza decât în 
martiraj. 


În decursul evoluției totul pare a fi ierarhie, aidoma unei 
piramide (să fie în forma ei cuprins şi acest înțeles?). Contextul 
ierarhic la rândul lui este suspus în necontenita devenire unui 
mecanism dublu de reglare cu influenţe atât de jos în sus, cât şi 
de sus în jos. 

Este ceea ce l-a determinat pe Koestler să schimbe 

denumirea de ierarhie în cea de holarhie. O plasă 

întreţesută de întreguri sporinde, s-ar putea zice. 


CINE VORBEŞTE, când mi se deapănă dinspre 
memoria încinsă de un posibil monolog, ca o izbucnire de pojar 
în aerul pur? Întru adevăr cine? Doar auzul prinde 
inconfundabilul sunet al gurii opuse. În fond, scâncetul din 
spatele rostirii lui. Cum câte unul, bând ca într-o curmare de 
viaţă, încearcă-n van să înece străinele guri. 

Împovăraţi de delimitări hilare ne târâm înspre moarte. 
Nu putem fi însă în afara unui eveniment. Suntem în 
eveniment. Suntem evenimentul. Unde a întinde şi celălalt 
obraz nu înseamnă decât a recunoaşte în răul striat, marja 
propriul rău. 

Iubirea, detestarea se preschimbă în molecule, ce vor cutreiera 
trupul: ghesul de a afla esenţa ființei modifică mintea; 
reamintire, deci re-cunoaştere. 
Fie atunci acest consens în conştiinţă, amprenta diluată 
a individualului în unic, definindu-ne pe rând, pe 
măsura delăsării şi putinţei, undele reverberând într-o 
necontenită reînfiripare. 
Lumea ca lume fiind. 
Totul vizibil doar în recluziune de timp preschimbat în spaţiu, 
cum arătătoarele ornicului, în mişcarea lor ancorată într-o 
nemişcare de punct printre petele ruginite ale ploii pe cadran, îl 
înscriu. 
Chipul meu adevărat nu mi-l poate nimeni lua. 
Unduie deasupra lui valul fostelor chipuri foşnind. 
Mereu altele. 
Necontenit aburindu-i imuabilitatea. 
Când sinele se recunoaşte în totul, mai poate exista oare 
dominarea, controlul, sentința, aproapele? Unde, nu ca pe mine 
însumi, ci mai degrabă, drept eu însumi iubindu-l ? 
Confiinţare, compasiune. Linişte vie şi tăcere, nu-i aşa? 


Depresia, zic unii, apare atunci când un complex de 
constructe iluzionare se sfarmă. 
Într-adevăr, când nu se înfiripă stăruitor o stare compasivă de 
comuniune, de iubire, când rostul nu se prefigurează dinspre un 
miez de odihnă lăuntric, tot restul este iluzie. 
Însă şi aici lucrurile se defalcă: iluziile „naive”, ale visării 
cu ochii deschişi proprii unei anume vârste şi iluziile cu 
moţ, adică a celor care în fond au vrut să fie cineva. Ele, 
aceste iluzii, sunt mereu „contaminate” mai mult ori mai 

puţin perceptibil de o ascunsă dorinţă de putere, de 
recunoaştere, care sfârşind într-un eşec nasc agresiunea, o 
agresiune refulată (ca la orice om, ce „nu-şi poate 
permite” asemenea „manifestări”). 
O agresiune refulată, ce se preschimbă treptat în depresie. S-a 
constatat că eşuarea are un impact organic: anume substanţe 
cerebrale mai ales, nu rezistă acestui şoc, diminuându-se. De 
aici mai apoi şi medicaţia, care să suplinească aceste substanţe. 
Totul un paleativ, fiindcă în fond se conturează un fenomen de 
recurenţă tot mai violent. Însă omul depresiv a fost la început 
întreg, nu-i aşa, posedând aşadar în mod echilibrat, toate aceste 
substanţe, care acum lipsesc ... 
Nu este mai normal a „pătrunde“ ce a dus de fapt la 
diminuarea lor? 
Tocmai fiindcă lumea este construită holarhic, din 
contexte în contexte în contexte (în care fiecare context 
este ne-limitat), un deranj patologic într-un teritoriu, un 
câmp contextual, poate perturba întregul sistem. 


Martorul  /Văzătorul există doar într-un prezent 
atemporal. Trecutul şi viitorul au loc şi ele doar într-un prezent. 
Când mă gândesc la trecut ori la viitor, aceste gânduri au loc 
Acum. Să fii doar atotprezenţă mărturisitoare, deplină, să te 
odihneşti în ea, înseamnă a fi tu însuţi atemporal. Nu poţi 
începe a fi Martor, prezenţă absolută, fiindcă acest lucru se 
întâmplă dintotdeauna. Starea aceasta nu are vreun început în 
timp, tocmai fiindcă este mereu în prezent. Eşti starea. 

(dacă contempli o vreme o colină împădurită, deplin 

dăruit acestei contemplări, la un moment dat eşti această 

colină; eul pare mistuit ...tat twam asi ... fugare încreţiri 
de val într-o mare a conştiinţei) 

Starea descrisă mai sus nu este o aflare: permite doar aflarea, 
experimentul. 
Aflările (ca şi gândurile, emoţiile, lucrurile etc.) vin şi trec. 
Intermitenţe. Toate vin şi pleacă cu excepţia acestui „gol” şi 
liber Văzător /Martor, care nici nu vine nici nu pleacă. 

Trecut-au anii ca nouri lungi pe şesuri ... 
Totul se înfiripă în această circumscriere nelimitată a 
Văzătorului / Martorului, care la rândul lui dispare în spatele 
tuturor. Între ceea ce numim lăuntru şi cele de afară nu mai 
există graniţă. Astfel, orice căutare (a spiritului, a divinului etc.) 
este fatală: obiectualizează ceva ce nu există ca obiect. Spiritul este 
o constantă în şirul unduitor al aflărilor, experimentelor. 


Omul lăuntric, cel de-al treilea, cum l-a numit Eliot în 
The Waste Land: cine este cel de-al treilea, care merge mereu lângă 
tine? 

Este ca în pictura japoneză: unde s-ar presupune o linie, 
o masă, o anume pondere - nu e nimic ... şi acest lucru ne 
descumpăneşte, ba mai mult, ne învăluie într-un soi de 
dezamăgire, care în mod paradoxal trezeşte un fior de bucurie. 
Splendoare prin ne-deplinătate. 

„Asimetria” serveşte în fond Trezirea. Geometrizarea, 

deplinătatea, simetria, toate acestea au ceva mortificator 

în ele: încearcă să „trezească” admiraţia intelectului, să 

impună, adică să închidă, să supună, nu să ne-sfârşească 

şi să emane prin „absenţă” viul. Prezenţa unui anume 

ritm spiritual. 
Lucrul cel mai neînsemnat, dacă suntem într-o dispoziţie 
divină, poate trezi o trăire religioasă, spirituală. Este ceea ce 
revelează şi haiku-ul. El ocoleşte fiecare analiză, fiecare 

prefigurare ideatică ori construcţie noţională. Denotând un 
inconştient cosmic din care se înfiripă arta genuină, un atelier 
divin în fond. Vederea plăsmuind o imagine, prin care artistul 
încearcă a prefigura o intuire originară. 

Viaţa noastră conştientă poate găsi calea propriei 

semnificaţii doar atunci când intră în legătură cu ceea ce 

îi constituie baza: non-conştiința, inconştientul cosmic. 
Ceea ce numim credinţă (a crede) este echivalentul acestei 
cuprinderi intuitive a non-conştientului. Haiku-ul pare a fi 
echivalentul „sărăciei duhului” în contextul artei. 

Se pare că Arta atinge deplinătatea doar atunci când 
încetează a mai fi artă. 


Cel mai prețuit lucru este blândetea; decisiv este să nu fi în 
confruntare cu alții (Prinţul Shotoku în 604, prima propoziţie din 
Constituţia celor 17 articole) 


Nu putem realiza (vedea), acel „a fi una cu spiritul”, 
identitatea cu el, fiindcă conştiinţa este îndeobşte îmbâcsită, 
blocată cu ceva ce ne preocupă (în fond, focalizarea atenţiei 
asupra ego-ului şi a constelaţiei sale de interese). Percepția nu 
este limpezită, curată, decantată, ci închisă asupra eului. 
Identitatea mea reală rămâne astfel ascunsă. Ca individ trăieşti 
în înstrăinare, în sciziune cu spiritul şi cu restul lumii. Despărţit 
de lumea care se află undeva acolo, afară. Trăind în recluziunea 
trupului. Este clasica dualitate: subiectul şi lumea obiectivă. Eul 
astfel separat este un eu suferind. Această suferinţă nu i se 
întâmplă, ci îi este intrinsecă eului, naturii, firii sale. 

Ceva e mereu martorul emoţiilor, gândurilor, al 
trupului. 

Ceva în noi rămâne neatins de timp în vreme. 
Neschimbat. 

Fără de experimentul individual, fără de această ne-mijlocită 
aflare este extrem de greu de crezut de pildă că norul, pe care-l 
zăreşti, eşti tu în fond. 

Un maestru Zen, despre acest moment al iluminării: 
când am auzit clopotul, deodată n-a mai existat „eu” şi „clopot”, doar 
sunetul. 

Eşti ceea ce se întâmplă. 


Într-o emisiune televizată vorbesc despre globalizare în 
genere. Vedetele din domeniul filosofiei şi psihologiei sociale 
germane (Safranek, Sloterdijk etc.). Toţi pedalează pe ideea 
cum să se aducă lumea la numitorul comun al Vernunft-ului, al 
raţiunii. 

Înclin să cred că adevărata civilizaţie va fi una a inimii 

înviorate de adierea spontană a raţiunii. Doar inima 

poate armoniza raţiunea. Toleranţa ploii şi a zăpezii 

căzând peste buni şi răi. 
Afectul, emoţiile sunt la începutul fiecărei percepții, abia apoi 
vine din urmă intelectul. Schimbările nu pot fi sociale. Ci prin 
individual întru social. Cum într-o clasă de elevi, esenţial este să 
trezeşti în fiecare, exact punctul incitativ, care îl va pune pe 
drum, dinspre nivelul lui. Omul trezit este omul eliberat. Nu să faci 
deosebiri ori să încurajezi concurența. Ci să inculci respectul 
reciproc, apreciativ (respectul faţă de ceea ce este fiecare în 
sine), ca o sporire a încrederii în sine, să creezi caractere. Ca 
deschidere a potenţialului fiecăruia potrivit unicităţii sale. 

Inima unifică, intelectul aşează granițele. Varietate în 
unitate, ca în natură. Rațiunea „ştie” ce e bun pentru unul ori 
pentru altul, fireşte, din perspectiva condescendentă a 
propriului hybris cu tente evidente de misionarism agresiv. 
Acceptare fără rezerve la toţi cei insuficient „evoluaţi”, spre a 
nu renunţa la nimic, la nici una din comodităţile „civilizatorii”. 
lerarhiile şi castele recunoscute tacit. Mereu doar o sporire a 
demarcaţiilor, a graniţelor. 

Când colo schimbarea trebuie să înceapă în aşa-zisele 

state „evoluate”. Nu dinspre un status-quo al bunăstării 

lor. Bunăstarea ținută drept civilizație. 
Ca şi în cazul individual: el caută salvarea din dezastrul, din 
epuizarea şi eşecul său în afara, nu în lăuntrul său. Nu-şi dă 
seama că ceea ce consideră el Afară este în fond tot un lăuntru. 
Prin oprire şi exercitarea Vederii lăuntrice, nepărtinitoare, omul 
îşi realizează infirmităţile (în vreme ce s-a iluzionat în credința 
unor imagini pozitive despre sine), descoperind în el lumea. 

Tehnocraţia nu poate exista decât prin agresiva mistuire a 
tot ce e viu. 

Globalizarea este calul ei troian. 

În analogie, să laşi copilul să-şi dezvolte menirea, nu să încerci a 
trăi prin el propria ne-trăire. Însă pentru aceasta e nevoie de 
atenţie, de respect faţă de o Fiinţă ce nu aparține în fond 
nimănui. De susţinere fraternă, nu de manipulare, oricât de 
„nobile” ar fi intenţiile. 

Omul trezit este omul eliberat. 

Unde realitatea este resimţită doar ca gând, domneşte falsul, 
minciuna. Să fii deschis faţă de o realitate înseamnă să fi în fond 
treaz.. Prin trăirea ei deplină se mistuie falsul. 

Posedăm o istorie tăinuită, a cărei ştiinţă am pierdut-o şi 
la care căutăm azi un acces. Am pierdut relaţia noastră 
simbolică şi mitică cu lumea înconjurătoare, precum şi / ori prin 
aceasta, legătura cu haosul. Arta, ca viață desfăşurată în 
imaginație, ne aşteaptă ca arhetip la finele istoriei. 


În Cartea Dzyan (unul din cele mai vechi documente 
spirituale ale omenirii) se spune în Cosmogeneză: „cauzele 
existenței erau înlăturate, vizibilul, care era, şi invizibilul, care este, 
se odihneau în veşnicul Nefiind — al Unului-A-fi”. Potrivit 
metaforicii jungiene, inconştientul „emerge-n” jos (un model ce 
apare şi în Geneză). Metafora, imaginaţie coborâtoare, aparţine 
concepţiei platonice şi neoplatonice. Avem deci două modele: 
unul coborâtor, altul urcător. Conflictul se poate rezolva — mai 
ca întotdeauna -— prin interacţiunea / întrepătrunderea celor 
două modele. 


Însă toate modelele se dovedesc a fi provizorii: în 
limbajul matematic se vorbeşte în mod paradoxal / ironic 
despre modele matematice că sunt haotice, adică corespund 
semnificației bănuite a haosului, însă nu sunt arbitrare. Din 
acele black-holes (găuri negre), spre exemplu, nu scapă nici o 
informaţie. Nimic nu poate fi deci absolutizat, totul alunecând 
într-o formă de metafizică ce are deja tradiţie printre 
matematicieni şi fizicieni (Heisenberg, Gödel, Schrödinger, von 
Weizsăcker etc.). 

Confucius: vrei să schimbi lumea, schimbă statul, vrei să 
schimbi statul, schimbă familia, vrei să schimbi familia, schimbă-te pe 
tine însuți. 


Şi tot în acest context, din nou problematica atât de 
disputată a lui Cain: puţine din dizertaţiile asupra acestei 
paradigme pleacă de la afirmaţia atât de elocventă în sine a lui 
Cain: sunt oare păzitorul fratelui meu? 

Câte nu se ascund în această propoziţie ...Cain si 

Eul...Abel şi Sinele ...si vechea dispută dintre ele ... 


O şcolire în cadrul Mahayanei budiste: în această formă 
a meditaţiei, se închipuie foarte viu o persoană suferindă; apoi, 
prin inspiraţie se imaginează această suferinţă sub forma unui 
nor negru, vâscos; se inspiră acest nor în adâncul inimii; la 
expiraţie se lansează către persoana suferindă gânduri de pace, 
sănătate, bunătate, gânduri preschimbate într-un şuvoi de 
lumină albă. Se repetă de câteva ori acest procedeu. 

Un participant îl întreabă pe maestrul tibetan (Kalu 
Rinpoch, un maestru tibetan, care a meditat retras în munţi 
vreme de treisprezece ani şi care a înfiinţat mai apoi sute de 
centre de meditaţie, fiind considerat pe potriva lui Milarepa ca 
stadiu evolutiv lăuntric): însă ce se întâmplă cu mine dacă aspir 
această boală, suferință, şi mă îmbolnăvesc şi eu la rândul meu? 

La care maestrul răspunde, fără nici o ezitare: Să vă 

gândiţi: „aha, e bine. Funcţionează deci ...” 

Acest răspuns a surprins zeci de meditatori „altruişti”, care în 
fond erau pregătiţi a se exercita în meditaţie, spre a găsi propria 
iluminare, alinarea propriei suferinţe. 

Însă să ia suferinţa altora asupra lor, nici vorbă. 

A aşeza acest celălalt în locul eu-ului: acest lucru simplu 
zdruncină şi mistuie dualitatea subiect-obiect din temelii. Aici 
nu mai e vorba doar de compasiunea stilizată, ci mai mult: de-a 
fi gata a lua asupra ta însuți, suferința altuia. Este autentica com- 
pasiune. 
Are loc o metanoia, aşadar. Şi în mod paradoxal o 
revigorare, o întărire în locul presupusei contaminări cu 
boala, suferinţa etc. 
Nu ne aduce oare aminte această acţiune adânc budistă de 
esenţa învăţăturii creştine? 
Nu există decât conştiinţa. Una, Universala Conştiinţă. 
lar în paradigma de mai sus, trecerea de la „dulcea” 
alinătoarea teorie, la practica efectivă. 


Ramana Maharshi, concludent în sensul de mai sus: 
mulțumiți lui dumnezeu pentru binele care vi se întâmplă, însă nu îi 
mulțumiți şi pentru rău ... şi aici greşiți ... 

Câtă vreme suntem recluzionați în dualități (bine-rău, 
boală-sănătate, viaţă-moarte), atâta vreme suntem excluşi de la 
identitatea cu întreaga creaţie. 

A ne împăca cu totul. Asta este. 

Tot Maharshi în acest context: faceți pace cu moartea, cel mai mare 
învățător. 


Plotin: astfel, lumea — întemeiată de sufletul  îmbibat cu 
inteligență aflate într-o mişcare atemporală — este o ființă vie şi sacră. 


Această aroganță antropocentrică prin care ne 
îndreptăm spre o criză ecologică, un posibil dezastru, datorită 


207 


în primul rând unei imagini sfârtecate a lumii, în care se 
adâncesc graniţele între natură şi cultură, obiect şi subiect, 
gânduri şi lucruri, spirit şi materie. O imagine dualistă, 
mecanicistă, antropocentrică şi patologică. Hybris absolut. 


Tot Plotin afirmă că în toate segmentele Întregului, care 
e lumea, se manifestă binele spiritului, că fiecare în sine este 
extrem de valoros, încât nici una, oricât de „neînsemnată” ar fi, 
nu există doar spre a fi utilizată de celelalte; dacă se distruge un 
singur segment, întregul eşafodaj se prăbuşeşte. 


Se pare că totul depinde în cazul făptuirilor şi 
gândurilor noastre de motivaţia abisală, adică genuină (nu cea 
care ne place nouă să credem că este). Spre o pildă putem dărui 
ceva unei persoane, fiindcă o îndrăgim, ori spre a fi recunoscuţi 
ca generoşi, ori spre a „drege” ceva, ori spre a obţine în viitor 
ceva etc. În spatele acestui gest /dar există o imensă 
potenţialitate de motivații. A recunoaşte prin curaj şi 
responsabilitate, care în fond este motivația genuină (mai 
întotdeauna atât de firavă, încât nici nu-i acordăm importanța 
cuvenită), este un lucru esenţial în exercitarea atenţiei perpetue, 
fără de menajamente întru Trezire. Doar astfel putem să facem 
ca o suferință să nu să prelungească în mod reluat prin altă 
suferinţă, ci să însemne prin asumarea ei conştientă şi sfârşitul 
ei. 

Naşterea sfârşeşte odată cu moartea. 


Adevărata credinţă adastă în deschidere deplină; 
credința prin gând, trage concluzii. 

Rugăciunea, rugăciunile în genere, nu sunt doar cuvinte în 
contexte de contexte, într-o derulare „fierbinte”, ci ne adună, 
mijlocind o cale a realizării atot-identităţii; prin intermediul lor 
facem un adevărat salt. Trezind esenţa spiritului. 

(Maica Theresa întrebată de un reporter ce face/spune, când se 
roagă, a răspuns: nu spun chiar nimic ... ascult ... Şi dumnezeu ce 
spune? a continuat reporterul deconcertat. Nu spune nimic ... 
doar ascultă ... Apoi realizând uluirea reporterului a continuat: şi 
dacă nu înțelegeți asta, nici nu v-o pot explica). 


Criza financiară declanşată în SUA. La televizor se 
vorbeşte despre acţiunea elitelor. 
Termenul acesta de elită este prea licitat, s-a extins ca 
pecinginea. 
Elita genuină nu apare pe post de vedetă la televizor, 
nici în postura de scriitor, nici de filosof, nici de poet 
veritabil. Cei din alte domenii pot fi socotiți drept Profi, 
cum se spune aici, adică profesionişti, nicidecum elite. 
Elita autentică este constituită din acei oameni, care au 
dus (şi mai duc) un intens şi neabătut travaliu lăuntric; 
cei care se dez-umbresc lăuntric prin atenţie şi veghe pe 
tot parcursul vieţii. 
O epurare lăuntrică continuă. Şi în acelaşi timp ei beneficiază de 
nişte cunoştinţe atât de asumate şi solide în cele mai diverse 
domenii, încât te uluiesc pur şi simplu. Nu intervin, nu vor să 
schimbe viața nimănui, nici să fie misionari, nici nu emit aprecieri, 
ori sentințe, nici nu-şi impun părerea ori opinia, manifestând în 
schimb o prezenţă de spirit exemplară. 
Însă dacă unul vine la ei, mânat de o veritabilă Sete şi îi 
întreabă, ori le cere un sfat, atunci se fac luntre şi punte 


209 


să îl ajute. Altfel, nu. Nu se „bagă”.Şi mai ales sunt cei 
care nu se împăunează oficial. Sunt oameni, nu atât de o 
modestie exemplară, ci mai ales de o anume smerenie. Şi 
un anume respect pentru fiecare ființă, pentru sfera ei 
intimă, pentru tot ce viază. Dacă ai privilegiul de a le 
călca pragul (privilegiu, dinspre propria ta persoană, nu 
dinspre a lor), atunci bagi deîndată de seamă cu o 
anume uimire, şi o modestie vestimentară la aceste 
persoane, respectând decenţa, ba chiar şi o modestie ce 
ţine de condiţiile ambientale în care viază. O anume 
blândeţe, un anume surâs. Nişte necunoscuți. Ca 
întotdeauna, de când lumea. 


Lumea în manifestările ei nu este decât oglinda 
lăuntrului nostru, debusolat, răzleţit, plin de tare, adânc 
adăpostite, în parte tainic refulate, într-un ecou de angoasă 
permanentă, un revers pe de-o parte al unei naturi în agonie, de 
care suntem funciarmente legaţi şi responsabili. 

De vreme ce recunoaştem toate acestea în lume, în cei din 
jur, înseamnă că ele există şi în noi, altfel nu ne le-am putea 
recunoaşte. Calea travaliului lăuntric, a asumării, a preluării 
conştiente şi fără de rezerve, calea in-voluției individuale în 
sensul însingurării întru o reîntoarcere transparentă, spre a depune 
mărturia divinului în lume, devine astfel o imperioasă condiţie a 
reechilibrării unei lumi, în care accentul s-a aşezat până acum 
doar pe latura exterioară, ducând la malformații periculoase şi 
la instituirea unui hybris care ne ameninţă însăşi firea noastră 
intimă şi colectivă. 

Teama, frica. Tot ce nu integrăm, delimitându-ne, iscă 
frica (să ne gândim şi la etimologia acestui cuvânt ce poate fi 
pus în relaţionare evidentă cu o strâmtorare, îngustare în cazul 
fricii — de la latinescul angus = îngust). Păcatul suprem îl 
reprezintă în sine această de-limitare, această instituire de vămi, 
de granite, între noi si Dumnezeu, între om şi om, între noi şi ceilalți, 
între noi şi lume. Ruptura din unitate. 

De aceea orice supremație a eului este o delimitare, o 
îngustare. Pierderea/ mistuirea lui însemnând regăsirea sinelui, 
dat fiind că este o absurditate a considera o pluralitate a 
„conştiinţelor”: nu există decât o singură conştiinţă. Asumarea, în 
acest sens, înseamnă deci o integrare a polului opus, a umbrei, o 
integrare intenţionată. 


Pentru omul mitic, lumea vizibilă este o teofanie, o realitate 
divină ce păşeşte în vizibil, revelându-se prin forme. Vizibilul ca 
formă de expresie a invizibilului. Lumea devine astfel limbajul 
invizibilului, al divinului. Mitul se referă aşadar la o altă ordine 
a fiinţării, ce depăşeşte cu mult realitatea noastră. Abisul dintre 
vizibil şi invizibil devine o necesitate a simbolului. Puntea — 
simbol. Vizibilul ca simbol. 


Lumea noastră modernă este impregnată de astfel de 
structuri — a considera că suntem în toate domeniile un non 
plus ultra (hybris), că am fi mai evoluaţi decât oamenii altor 
epoci. Această cramponare de un model liniar este un specific al 
eului nostru, căci eul nostru vrea permanență. O noţiune liniară de 
veşnicie este însă complet absurdă, căci tot ce are un început 
trebuie implicit să aibă şi un sfârşit. Fiecare unilateralitate îşi 

zbiară polul opus, închizându-se-ntr-un cerc. Fiecare ritm este 
un cerc. Omul este deci condamnat la eşec atâta vreme cât se 
confundă cu eul său, după cum este condamnat la moarte câtă 
vreme se identifică cu trupul său. Din faţa acestui eşec nu există 
scăpare. Acesta este tragismul său. 


Realizarea prin meditaţie şi comportamentul moral, etic 
nu se lasă despărțite, separate. Întreaga cărare spirituală 
neatinsă de vreme se bazează pe etica non-prejudiciului adus 
altuia, altora (a nu păgubi nici o persoană, a nu prejudicia pe 
nimeni), ca o expresie a iubirii ce include aşadar integritatea şi 
răspunderea. 

Cu câtă disperare tind cu toţii după fericire şi în acelaşi 
timp întreprind fapte care le provoacă doar suferințe. Se uită un 
lucru esenţial: faptul că această aşa-zisă fericire a noastră, 
depinde mult de fericirea (nefericirea ...) altora. 


Yogananda: omul nu este important din cauza eului său, ori 
a personalității sale. El este important, fiindcă este — ca suflet -, o 
parte a lui dumnezeu. 


Cum reiese din cercetări recente a fost o greşeală 
capitală a oamenilor de ştiinţă de acum un secol a considera 
cifrele ca o invenţie umană, spre a îndepărta mistica din 
ştiinţele naturii şi din matematică. Însă astfel l-au exilat pe 
dumnezeu din natură. Cifrele prime se pare că stau la baza 
planului constructiv divin. 

Un univers „cifrat”. Mesajul spiritual antic pare astfel a 
se împlini. 


Tot Yogananda: liniştea este respirația vie a nemuririi 
dumnezeieşti în tine. 


În întreaga istorie se constată mereu de-falcări de la 
originea spirituală a unui lucru ori fenomen. Spre exemplu 
Marx nu a inventat socialismul, ci l-a împrumutat şi l-a 
des-părţit de originea sa spirituală, formulând o motivație 
economică pentru acest socialism. 

Miezul fiecărei problematici umane este în fond de 

sorginte spirituală. 

Fără de arderile şi impulsurile incipiente ale motorului- 

inimă, orice gândire rămâne sterilă. 


Suntem atât de marcați de prejudecata unui Început 
(prezent în fiecare manifestare a vieţii pe pământ), încât nu 
putem pricepe, nu ne poate intra în cap că în fond, nu a existat 
un Început. Dacă se „pricepe” acest lucru, atunci totul prinde o 
altă configuraţie. 


Un specialist în probleme de alcool în faţa unui grup de 
terapie, foşti alcoolici: aşează pe masă două pahare. Într-unul 
din pahare, declară el, se află apă pură. În al doilea, alcool pur. 
După care cufundă un vierme în primul pahar. Toată lumea 
observă cum viermele pluteşte la margine şi iese nevătămat din 

pahar. Apoi, pune viermele în cel de-al doilea pahar. În faţa 
ochilor uimiţi ai grupului, viermele se scufundă, mistuit lent de 
alcool. Aşadar, întreabă specialistul, ce concluzie putem tragem 
de aici? Pauză lungă. Apoi unul din grupul alcoolicilor: E 
limpede ca lumina zilei: bea alcool şi precis nu capeţi viermi ... 

(pe lângă latura pur umoristică a acestei parabole, reiese 
însă şi faptul deosebit de semnificativ, că nu auzim şi nu preluăm 
decât ce corespunde prejudecăților şi judecăților noastre de valoare, 
convingerilor şi experiențelor noastre anterioare). 


În genere, întreg sistemul psihologic de stabilizare tinde 
să respingă responsabilitatea şi să mențină între anume limite orice 
tendinţă de schimbare. 

Evadarea din prezent pare a fi o boală contemporană. 


Printre milioane de amprente, nu se găseşte nici una 
identică cu alta. Însă o legătură inexplicabilă te face să simţi 
durerea / mâhnirea celuilalt în mod real, fizic. Acest fapt devine 
grăitor în sensul că e o evidenţă a inter-dependenţei noastre, a 
faptului că nu suntem singuri şi izolaţi, fapt posibil doar prin 
eradicarea temerii şi instaurarea încrederii şi deschiderii. 


Asumare întru limpezire şi dăruire. Sorbire de răscruce 


a crucii. 


Delimitându-ne de altul, nu facem decât să ne epuizăm 
propria energie, care, paradoxal, prin deschidere / dăruire 
sporeşte necontenit. Mai devreme ori mai târziu, trebuie să ne 

dizolvăm ego-ul, eul. Şi acest lucru nu e posibil decât prin 
deschidere şi nu prin delimitare, prin neîmpotrivire (v. şi 
taoism, budism) şi asumare şi nu prin opunere îndârjită de 
rezistenţă, irosire, în faţa aşa-zisului „rău” al lumii ori al altuia, 
pe care dacă l-am recunoscut în lume ori la altul, înseamnă că 
face parte şi din fiinţa noastră în mai mică ori mai mare măsură. 
Altfel nu l-am putea identifica(!). Ce ne este străin, impropriu 
esenței ființei, îl trecem de altfel cu vederea (nu ne irită), nu ne 
„Zzgândăre”. Oamenii se îngrijesc îndeobşte foarte de ceea ce 
gândesc alţii despre ei — o dovadă că ei înşişi stăruie în gândiri, 
atitudini lăuntrice negative. 


Un arhimodel întreţese timpul pământean. Noi toţi 
avem un codex cosmico-genetic constituit din dimensiunile fin- 
materiale ale luminii şi spaţiului. Fiecare celulă conţine lumină 
şi se hrăneşte din ea. Eliberarea de orice delimitări este deosebit 
de înfricoşătoare pentru ego-ul uman, care se defineşte tocmai 
prin delimitare. Posibilitatea preschimbării în spaţiu mijloceşte 
însă transcendența. Suntem gol, un gol însărcinat. Astfel 
experienţa sinelui impregnează forma, o pătrunde atât de adânc 
şi definitiv, încât va influenţa fără doar şi poate cele ce vor veni. 


Holograma existenţei începe şi sfârşeşte în spirit / duh, 
fiind legătura spiritului ce poate duce prin potenţialul ei la 
schimbarea „realităţii”. Rugăciunea / meditaţia sunt în acest 
sens cele mai eficiente metode de apropiere / asumare a 
moştenirii noastre sufleteşti. Dincolo de temeri, de îndoieli, 
există un loc al comuniunii, unde converg energiile noastre 
asupra ceva mult mai esenţial decât bietele noastre vieţi 

personale, ele putând fi orientate în perimetrul existenţei 
noastre limitate, asupra originii noastre divine. 


Inteligența creatoare primordială are o efectivitate 
asemănătoare procedeelor evoluţiei oului, în care dintr-un 
mugure informaţional se dezvoltă imperios structura unui 
embrion, până la definirea unei fiinţe. Ea acţionează nemijlocit, 
gândurile ei înveşmântându-se cu energie şi materie până ce se 
prefigurează deplin într-o formă. Astfel, formula se dezvoltă 
prin mijlocirea energiei într-o formă vizibilă, prin care ea se 
exprimă şi se revelează. Ea constituie astfel lăuntrul formei, 
spiritul şi viaţa ei fiind în revelarea lor dependente de formă. 


Toate aceste gânduri ale spiritului universal conlucrează 
armonic, înfiripându-se dintr-un nesfârşit izvor, structurile mai 
evoluate cuprinzând însă şi pe cele mai joase. O analogie cu 
lumea noastră ne-deplină, imperfectă, a aparenţelor, o 
constituie, sistemul căii lactee, care cuprinde un sistem solar, 
sistemul solar cuprinzând la rândul lui planetele, iar acestea la 
rândul lor toate ființele ce se găsesc în perimetrul lor. Astfel, 
inteligența primordială (tatăl), însoţită de energia primordială 
(mama), dezvoltă în jocul dintre ele, o lume prefigurându-se în 
deplinătate. Instrumentele utilizate în acest sens sunt atât 
mintea şi înțelepciunea cât şi iubirea, o inepuizabilitate în 
devenire continuă. 


O palidă reflectare a celor de mai sus se poate găsi şi în 


gândirea umană, când într-un artist, care aşteaptă cu răbdare, 
cu sensibilizare maximă „inspiraţia”, intrarea în rezonanţă, se 

conturează ca într-o poală maternă conceptul unei opere, dat 
fiind că omul este construit din calităţile şi forțele universale. 
Capacitatea gândirii sale creatoare trebuie aşadar să fie 
prefigurată deja în calităţile şi forțele universului, spre a se 
putea repeta, reitera astfel. 


Nu putem schimba mai nimic, ori nu mare lucru. 
Esenţial însă este totuşi să spui ce crezi: pentru „cei care au 
urechi de auzit”. Mereu în decursul istoriei, doar pentru aceştia, 
pentru cei puţini (the happy few), s-a rostit ce s-a rostit. Toate 
speculaţiile minţii, toate teoriile, oricât de rafinate ar fi nu pot 
înlocui experimentul, aflarea personală. Discuţiile spirituale 
sunt bune, însă realizarea /trăirea spirituală este totul. Pune-l pe 
unul ce nu a gustat încă un fruct exotic sa explice ulterior acest 
gust, aceasta senzaţie, unui grup, care la fel nu a gustat din 
acest fruct. E imposibil. Doar actul, făptuirea, experienţa 
proprie, personală te ajută în acest caz. Ca şi în cazul 
experimentului spiritual. Nespus de greu, imposibil de 
împărtăşit prin cuvinte. 

Nu suntem obiectul experimentului, ci observatorul / martorul 
tăcut în experiment. 

lar repercusiunile, rezultatul aflării, al experimentului 
nemijlocit: 

decantarea rostirii, a spunerii; simplitatea, limbajul 

epurat, deşi nu lipsit de constelația paradoxului, a 

sugestiei, a parabolei şi paradigmei, ca reacţie firească la 

insuficienţa limbajului în faţa unei trăiri depline, 
insolite, totale; fiindcă este în fond un experiment trans- 
verbal. 

Spiritul e ca o adiere: o simţim, însă nu o putem zări. 


217 


Wilder Penfield (The mystery of mind): Spiritul trăieşte un 
eveniment, creierul îl înregistrează. 

Fireşte, fiecare are Calea lui unică, însă pe această cale 
nu mai e singur. 


Când te gândeşti ce model sunt părinţii în anii fragezi 
pentru copiii lor. De aici începe însă ruptura: prin sesizarea 
intuitivă la copil a discrepanţei dintre aparenţă şi realitatea în 
comportamentul / atitudinea părinţilor. 

Modelul este esenţial mai pentru fiecare, şi mai ales 

pentru copii (pilda, exemplul). Însă cine sunt azi 

modelele? Actorii şi vedetele din toate domeniile? Cum 
să nu se instaureze cu timpul în fiecare tânăr 
sentimentul frustrator al dispreţului, al scepticismului 
de netămăduit în faţa „modelelor” de azi (atât din 
familie, cât şi din viaţa socială, publică), al neîncrederii 
greu de eradicat mai târziu a fiecăruia în fiecare? 

Dinspre această atitudine se va instaura mai apoi mâzga 

socială şi publică, anevoie, nespus de greu de mistuit. 

Şi tot dinspre această platformă începe şi manipularea 

masivă şi tot mai rafinată. 


„Antrenarea” bisericii în stat (ca în cazul dictaturii, însă 
nu numai ...) 

Separarea statului de biserică, fireşte, însă nu separarea 
statului de dumnezeu. 

Mi-aduc aminte în acest context de vremea profesoratului: 
i-am rugat odată pe elevi să se arate / indice cu degetul pe sine 
(spre locul „aflării” noastre). Toţi şi-au îndreptat degetul mare 
înspre piept (inimă). Nici unul înspre cap. 


Într-adevăr: nimic din ce vedem, auzim ori ştim nu este 
des-părţit de noi. 
Realizarea celor de mai sus deschide mereu Vederea: ne face să 
întrezărim în fiecare posibila schimbare la ochi. Care va avea loc, 
mai devreme ori mai târziu. O întrezărim. 
Deprimarea, depresia, grija, apăsarea, amărăciunea — 
toate acestea sunt semnul sigur al rupturii, al pierderii 
contactului cu zona spirituală din noi. Şi ele astupă, 
ştrangulează calea spre ea. Fapt care provoacă mai apoi 
în mare parte maladiile, fiind în contradicţie cu o 
legitate, cu un principiu esenţial, cel al curgerii 
nestânjenite. 


Ignoranţa nu înseamnă lipsă de cunoştinţe: mulţi oameni 
de ştiinţă şi de cultură sunt „ignoranţi” spirituali, faţă de un 
simplu lucrător al pământului. 

Cei neatinşi de blestemul lăcomiei, al ahtierii, al banului, 

spre exemplu, au fost şi sunt, mai ales azi, caracterizați 

drept ... ignoranti. 


Ce simetrie a auto-distrugerii: monştri de pe vremuri au 
fost înlocuiţi cu alţi monştri: Progres, Marketing, Productivitate. 
Jocul finit al competiţiei, al angoasei. 

Toate bune şi frumoase şi chiar acceptabile, dacă ar fi o 
anume detaşare în toate. 

Însă această continuă, oarbă Înşurubare de cârtiță în ele, 

această Încrâncenare cu care sunt urmărite, nu sunt de 

bun augur. 


Patanjali: ceea ce numim păcat este energie eronat utilizată ... 
dacă ignoranta nu ne-ar fi purtat în rătăcire, am fi utilizat această 
energie întru comuniunea cu dumnezeu. 

(aşadar, păcatul drept obstacol în calea Unităţii cu 
divinitatea. Un lucru esenţial, fiindcă ne întăreşte, ne dă 
puterea, impulsul, nu de-a cădea în recluziunea auto- 
condamnării, a vinei şi dispreţului de sine, ci de a înlătura, de a 
mistui acest obstacol. În fond, tot ce spune Patanjali acolo se 
referă la regăsirea de sine). 

Patanjali: cine este consecvent în evitarea sistematică a 

falsului, poate culege roadele faptelor bune, fără de a împlini el 

însuşi aceste fapte. 


Propoziția aceasta poate fi pusă în analogie cu excelenta 
propoziţie a lui Steinhardt: să dai nu din puţinul pe care 
îl ai, ci să dai ce nu ai ... (nu ai iubire, comportă-te cu toţi 
de parcă ai avea această iubire, „dăruind” aşadar iubire, 
şi ea se va instaura cu vremea în acest gol, în tine). 
Fireşte Patanjali se referă în propoziţia de mai sus la cel care nu- 
şi confundă identitatea cu lumea ego-ului (avere, prestație, rang 
ori renume). Una din acest persoane, dacă rosteşte o 
binecuvântare la adresa cuiva, aceasta este într-adevăr 
binecuvântată (fiindcă cel limpezit nu mai este în stare nici 
măcar în vis să mintă ori să facă ceva fals. Referinţa aminteşte şi 

de spusele tămăduitoare ale lui Isus, de miraculosul împlinit de 
el prin pura rostire). 

A făptui fără de a făptui (prin vreo acţiune trupească). 
Cel care s-a perfecţionat, împlinit întru adevăr, va controla 
practic adevărul, pare a ne spune Patanjali. Pulsul neoprit al 
comuniunii depline cu divinitatea preschimbă gândurile şi 
afirmaţiile în realitate. 


O asemenea persoană la care se referă Patanjali, care nu 
are în gând ori inimă resentimente, agresiune, va tempera şi pe 
cei din jur. În acest sens o paradigmă despre Buda. Un pelerin îl 
pune la încercare insultându-l, ironizându-l, şicanându-l trei 
zile la rând, fără de nici un succes. În fine, învins de calmul lui 
Buda îl întreabă: cum poţi fi atât de blând şi de tandru totuşi 
după cele ce ţi-am spus eu de trei zile încoace? La care Buda 
răspunde: dacă cineva îţi face un dar şi tu nu îl primeşti, cui 
aparţine darul atunci?. 

Această radiaţie fraternă a unei persoane a fost de altfel 

verificată de mulţi şi în contactul cu animalele, care 

nesimţindu-se deloc agresate (prin rezonanţa unui 
lăuntru epurat, armonic dintre ele şi om), sunt cu totul 
paşnice. 
Agresiunea şi teama sunt strâns legate între ele, iar animalele o 
simt. Cum altfel ar fi putut rezista printre scorpioni şi şerpi 
veninoşi, printre animalele de pradă, cei ce se retrăgeau ani de 
zile în ţinuturi de junglă, pustii de om? 


Einstein: problemele esenţiale în fața cărora ne aflăm nu pot fi 
rezolvate la acelaşi nivel al gândirii care le-a generat. 

Toate problemele par să se înfiripe dintr-o atitudine ne- 
spirituală. 
(Ele apar şi se înfiripă în capul nostru) 


În schimb, într-o atitudine adânc spirituală, câmpul 
nostru energetic (pe care îl constituim în întregul nostru), poate 
fi schimbat, transformat (metanoia), prin sporirea frecvenței de 
vibrație a acestui câmp. Prin înălţarea la un nivel superior de 
vibrație. 

Frecvența undelor luminii în acest sens reprezintă una 
din cotele maxime de vibraţie. 


Simţurile noastre, spre exemplu, remarcă soliditatea 
unei mese, fiindcă percep la această frecvenţă o soliditate. Masa 
deţine o energie atât de încetinită, încât poate fi receptată drept 
o soliditate. 


Sunt azi interpreţi, mult elogiaţi, care ar fi în stare să-ţi 
vorbească şi despre complexul de inferioritate la ştiucă. 
Nemaivorbind despre cei care vorbesc despre animale, ca şi 
cum ar şti tot ce petrece în ele. Fireşte mereu dinspre hybrisul şi 
perspectiva Omului. 

A acestui OM ce vorbeşte cu „adâncă ştiinţă” despre tot ce este 
divin, tot ce e ... Dincolo ... cum şi ce... Totul... Într-adevăr: 

Dumnezeu ştie totul. 

Interpreţii lui, mai mult. 


Pura aflare în clipă înfiripă adâncirea ei în lăuntrul meu, 
cum sub primele raze se deschide roza, unde a mă opri, părăsind 

foşnetele din jur, înseamnă a muri, spre a fi viu la răscrucea ei, a 
Clipei, mereu. Nu sper. Şi nu aştept nimic. Ancorat prin 
răsuflare în răsfrângerea inimii. 
Kabir: ce este dumnezeu? Este răsuflarea în răsuflare. 
Thoreau: doar acea zi se înfiripă, pentru care suntem treji. 


Intuiţia pare să fie astfel rezonanţa adâncă a 
evenimentului clipei prezente. 


Adevărata etică este cea motivată lăuntric, şi nu cea 
motivată prin forţe externe, coercitive. Nu este posibil să atingi 
o stare de armonie fără de o atitudine etică. 

Răbdarea este una din aceste posibile atitudini etice. Sub 

nerăbdare, goană, irosire, se ascunde mereu o doză de 

furie, deci şi agresiune. Însă din perspectiva răbdării, 
anume lucruri se întâmplă, pentru că „se întâmplă” alte 
lucruri: nimic nu este izolat şi autonom. 
Pacea lăuntrică este premiza păcii din Afară. Ceea ce se va 
„întâmpla” depinde mereu de starea noastră de Acum. Baza 
prezenţei absolute, a atenţiei pure, nude, o constituie însă acea 
formă de concentrare numită în sanscrită samadhi. 

Lao-Tse: poți adăsta nemişcat, până ce făptuirea dreaptă 

apare de la sine? 


Plouă de câteva zile, obositor; chiar şi în noaptea asta de 
sfârşit de octombrie. 
Totul mi-aduce aminte de Vlasiu, sculptorul, când prin anii 
treizeci a avut o expoziţie, toamna la Paris împreună cu (o 

retrospectivă) Schuffenecker — un prieten de-a lui Gauguin. Şi 
vine Picasso, se uită, trece şi trece şi se uită. Apoi, la ieşire îi 
spune coţofenei, care găzduia expoziţia: 
... Da, plouă mult la Paris ... 

Şi acum noaptea se apropie de masa mea un înstărit arogant cu 
chef de vorbă după o „beutură”. Şi-mi arată dobermanul 
proprietarei localului, stând el deci la o masă cu stăpâna lui şi 
„ciugulind”şi el câte ceva. Şi ăsta zice: Uită-te domle la câinele 
ăsta. Se comportă ca un om. Mă uit obosit la el. Şi-ntr-un târziu: 
Asta, zic, nu e un compliment pentru câine. 

S-a uitat lung la mine; din nou la câine. Apoi, s-a întors la masa 
lui clătinat de jin. 


Ca la noi la nimeni. S-a instaurat „ca de la sine” un soi de 
cumetrie generală în toată țesătura social-politică. O cumetrie 
veninoasă. Şi o demagogie, o făţărnicie, care îmi aduce aminte de 
un amic de prin anii '80. Aştepta în zori să se deschidă localul 
gării. De cum se deschidea, era primul care intra. Se oprea în 
prag şi apoi rostea tare „să se audă” în tot localul ... gol: dau un 
rând la toată lumea ... 

Lehamitea care ne bântuia pe atunci, pare acum să 

prindă forma unui reflex dobândit. 
Ceea ce stânjeneşte cumplit este nu atât faptul că nimeni nu-şi 
regretă pe faţă „rătăcirile”, slăbiciunile anterioare, ci mai ales 
faptul că încearcă dimpotrivă să se justifice în fel şi chip în 
continuare. Perpetuând. 


Nimicul  zen-budist este însemnul esenţial, care 
deosebeşte cultura estică de cea vestică. Insă orice încercare de 

a-l circumscrie în concepte eşuează, el pierzându-și astfel din 
adevăr şi viabilitate, mistuindu-se în umbre. Aflarea lui este 
posibilă prin nemijlocirea experienţei individuale şi ca posibil 
auxiliar dinspre un iniţiat: doar prin injuncție, adică prin 
indicarea / denotarea unei căi posibile, printr-o imagine 
călăuzitoare. În rest, nimeni nu poate fi scutit de drum. 

În fond se poate vorbi despre o auto-trezire a adevărului. 


Noţiunea de dumnezeu exclude orice definiţie. Acest 
Nimic despre care e vorba poate fi pus în analogie cu spusa lui 
Eckhardt: dumnezeu este Nimic. 
(se poate oare închipui azi groaza pe care a trezit-o atunci în 
secolul ... al 13-lea această afirmaţie?) 

Şi totuşi Nimicul acesta rămâne în acest caz o negaţie a 

unei afirmaţii şi nu este Nimicul zen-ului. 
În capitolul Yeh-tso-cieh a lui Wu-Hsing-Lun: inima (Nimicul 
zen-ului, n.n.) este curată ca şi Golul. Ea umple cele zece direcții ale 
lumii şi ajunge pretutindeni. Nici un munte, nici un fluviu, nici o 
stâncă nici un zid nu-i pot fi obstacol. Lumi tot atât de nenumărate ca 
nisipul Gangelui sunt în ea. 

(într-adevăr, inima nu este cuantificabilă) 
O inimă Văzătoare. Vederea activă în sensul unei activităţi ca 
subiect al tuturor funcțiunilor fizice şi psihice. 


Toată eroarea pare a începe de la următorul fapt: eul 
aflat în faţa lui dumnezeu nu este sinele subiectiv. Însă atât în 
metafizică cât şi în religie, dumnezeu este privit în mod 
obiectualizat, drept un Altul. Cel ce se află în faţa cuiva. Şi nu: 
un Altul şi în acelaşi timp propriul meu subiect. 

(„eu trăiesc, însă nu eu trăiesc, ci Hristos trăieşte în 
mine” 


În cartea Shobo-Genzo, în capitolul Naştere şi Moarte a 
lui Dogen următoarele: abia când te desprinzi de trup şi suflet şi le 
uiţi şi le aduci drept ofrandă lui Buda, doar când te trimiti în ceea ce 
se întâmplă dinspre el, poți fără de osteneală să te eliberezi întru corp 
şi duh de viață şi moarte şi să devii Buda. 

(însă şi aici, dacă se înţelege mântuirea printr-o forţă din afară, 
deci privind divinul ca subiect obiectivat, rămâi la suprafaţa 
lucrurilor şi nu pătrunzi conţinutul celor spuse de Dogen) 


Recunoaşte aici şi acum faptul că propria ta inimă este la 
origine Buda (Ciuan-Hsin). 
(înclinația umană de a căuta aşadar mereu în afară ce se găseşte 
în fond în lăuntru; paradigma cu valul şi marea devine şi aici 
concludentă: valul drept subiect şi acest subiect (sinele) din val, 
reîntorcându-se mereu în mare). 


Faptul că totul e unic, irepetabil, rămâne durerea însă şi 
mântuirea noastră. Chiar dacă am putea printr-un miracol să re- 
trăim încă o dată ce ne-am dori, nu s-ar schimba în fond nimic. 
Fiindcă nu am şti. lar dacă am avea privilegiul de a şti, ar pieri 
bucuria: copilul rămâne copil câtă vreme e jocul însuşi. Când 
ştie că se joacă, nu mai e copil. 

lar dacă în ciuda acestora de mai sus totuşi am prefera să 

re-trăim un anume eveniment, chiar fără de ştirea acestei 

re-trăiri, cred că mulţi ar renunţa înspăimântați mai ales 

de cele neplăcute, care astfel ar urma în mod firesc şi 
reluat. Nu se mai poate schimba nimic. Rămâne însă 
privilegiul amintirii. Înscrierea din memoria aceasta 
neiertătoare; ne-selectivă în straturile ei abisale (prin 
înmagazinarea fără discernământ a toate şi tot). 
Regretul şi remuşcarea faţă de anume trăiri în viaţă, prin 
intermediul mântuitor al memoriei se preschimbă prin 
autenticitatea şi onestitatea lor în mistuire de kharma. În fond, 
noi fiindu-ne şi timpul şi moartea, să fie sinuciderea regretul 
morţii — în această ludică rostire? 
Tocmai unicitatea unui eveniment lasă bucuria nealterată, 
iar regretul şi remuşcarea pot deveni posibilele căi ale 
unei metanoia. În faţa dispariţiei cuiva drag în această 
viaţa, în faţa acestui definitiv absolut al dispariţiei lui, 
rămâne însă mereu un hiat lăuntric. Mereu ceva nespus, 
neîmplinit, nefăcut la vreme. 
Din acest regret, din această remuşcare, mediate de memorie, 
iubirea dobândeşte însă o acuitate, o decantare de limpezimea 
unei lame, care în fond ne pregăteşte, re-clamă metanoia, 
purifică. Durere şi mântuire. Devenire. Totul. Nimic întâmplător. 
Şi dincolo de toate acestea, intuirea firavă, dar certă, a 
faptului că suntem mereu în contact unii cu alţii. Chiar şi 
în anume zone, nouă încă „interzise” (şi deci fără de 
putinţa reciprocă a influenţării într-un mod ori altul), 
însă ştim că se ştie şi se ştie că presimțim acest lucru. 
Prezenţi şi dispăruţi, fără de nici un dincoace ori dincolo, 
ci într-un întreg ierarhizat de putinţa şi evoluţia 
conştiinţei. Aria de deschidere a inimii. 

Un autopilot demonic pare să „călăuzească” pe mulţi pe 
coridoarele înguste al „strategiilor” fiecăruia (de adaptare, de 
control, de recunoaştere, de succes, de ierarhie, de zeificare a 
verbului a avea etc. etc.), ce-şi trag mai toate originea dintr-o 
nebuloasă angoasă şi teamă. Strategii ce creează iluzia 
siguranței, a controlului, în fâşâitul lăuntric, necontenit, al unei 
nelinişti şi a firavei, însă permanentei intuiri a fragilității fiinţei. 

Constatări, care în loc să determine o oprire benefică, 

sporesc prin amânare, irosire şi goană. Alţii tot vrând ei 

să schimbe viaţa, uită faptul simplu, că în fond ei înşişi 

sunt viața şi că atitudinea în faţa aşteptărilor vis-ă-vis de ea 

trebuie schimbată. 
Se trăieşte o viaţă surogat tocmai, fiindcă mereu se aşteptă de la 
unul, de la altul, de la viaţă, de la lume ceva (şi nu invers: de la 
sine însuşi, spre a radia un întreg armonic înspre lume, altul). Şi 
acel altul „simte” acest lucru, simte constrângerea neplăcută a 
acestui ceva. Şi devine împotrivire intimă, refuz. Îl mutilezi şi 
astfel, începe nebulosul, confuzul, haosul şi demonia. Instituirea 
de graniţe peste graniţe, ca urmare a unor decizii centrale vechi şi 
fatale, prin lentilele cărora privim şi judecăm totul. Şi mai ales 
pe noi înşine. Atitudinea de aşteptare, ca urmare a unei 
prestabilite decizii, devine diabolică. 

Poate de aici şi mitul denumirii „demonului”: denumind 
starea de mânie, de furie, determinăm o oprire benefică. Fiindcă 
acestor manifestări emoţionale negative nu trebuie să li se 
opună rezistenţă, ci să fie recunoscute drept ceea ce sunt: 
semnale, spre a focaliza atenţia în lăuntru. Ce sunt şi ce vor ele să 
ne spună, aceste simple întrebări ne aşează în oazele opririi: 
Trezirea. 

Replica lui Marmeladov, întelegi dragule, să n-ai unde te 
duce este mai actuală decât oricând. Mai ales că azi, cei ce au 

unde se duce, tot nu le dă ghes inima să o facă, fiindcă în fond 
sunt întâlniri / întâmpinări de circumstanţă, de convenienţă, nu 
de inimă. Întâlniri şi întâmpinări surogat. În prelungirea replicii 
sale s-ar putea zice acum: întelegi dragule, să n-ai cu cine 
râde ... Atât de singur, încât doar cu dumnezeu mai râd... 
O analogie: azi nu se mai învaţă, ca pe vremuri, cum se 
încropeşte, ci cum se poate ocoli o căsătorie. 


Întrebarea, pe care undeva Eliade o considera fundamentală 
pentru definirea unui om, este întrebarea, pe care vechii maeştri 
budişti o puneau de la început celor care-şi doreau iniţierea: 
crezi în viaţa după moarte? Răspunsul, pe care îl aşteptau, era 
unul simplu, spontan, aşadar al inimii. Cei care cred în viaţa 
după moarte au o altă atitudine faţă de viaţă: o responsabilitate 
personală şi o anume etică. Cei care nu cred, nu-şi fac gânduri 
asupra consecvenţelor făptuirii lor, configurând o societate 
orientată, ba mai mult, fixată, asupra rezultatelor imediate. În 
aceasta pare să zacă şi brutalitatea şi superficialitatea acestei 
lumi, germenii distrugerii ei sistematice, lipsa compasiunii. 

Amânarea confruntării cu moartea este direct 
proporțională cu sporirea angoasei. 

Moartea e ultima oglindă. 

Milarepa: dacă recunoşti Golul ai compasiune. 

Într-adevăr, lucrurile sunt goale. Asta înseamnă simplu că nu 
sunt autonome. 

Totul este o întrețesere, totul „colaborează”, conlucrează cu 
totul. 

„Simplitatea” a la Palisse a frazelor de mai sus despre moarte 
dobândeşte prin propoziţia lui Milarepa briza de viabilitate 
necesară. 

Cine crede în întâmplare nu crede în dumnezeu. 
Ce joc sublim de cuvinte în engleză: god is nowhere - god 
is now here. 


Lumea nu se schimbă prin mesaje, fie ele şi mesianice. 
Lumea se schimbă, când fiecare îşi descoperă divinul în sine. Isus 
pătrunde în noi nu atât prin vorbele sale, cât mai ales 
mulţumită reînfiripării hristice în inima fiecăruia, prin graţia 
divină. 

Însă nici un Învățător genuin nu este de acord să facă el 
temele în locul elevilor. 

(analog: ca divinul să înlăture ca prin farmec toată 
suferința de „neînţeles” a lumii) 


O voce modulată de inimă se simte instinctiv, imediat, 
graţie infailibilităţii urechii noastre, care cuprinde dintr-o dată 
întregul. Este vocea articulată de rodul căutării verticale 
(esenţiale). Aceste voci sunt rare. Cele mai multe nu oglindesc 
decât răsfrângerea vană a căutărilor orizontale (superficiale). 

Divinul pare să fie oglinda în care transpare inima 
fiecăruia. 


Multe din rătăcirile, erorile de azi se datoresc faptului ca 
vechi strategii, vechi deprinderi etc. sunt pur şi simplu 
travestite în noţiuni răsunătoare, orbitoare, perpetuându-se 
astfel stări de lucruri de când lumea. Camuflarea aceasta, aceste 
travestiuri devin astfel fatale, prelungind la infinit căutările 
orizontale. 

Model evolutiv: unul împotriva altuia, unii-ntr-alţii, 
unul lângă altul ... laolaltă. 


Fireşte, sub obsesia carierei poţi urca toate treptele 
ierarhice, însă nu ajungi la nici un ţel, doar la capăt. Scopul 
genuin este întotdeauna conştiinţa de sine, respectul de sine. Şi 
acestea sunt în fond doar puncte de orientare, fiindcă un aşa-zis 
scop în acest joc (lila) nu există de fapt. Se poate acesta însă 
împăca cu compromisurile etern-carieriste? Totul pare a fi: să 
renunţi, nu contează la ce. Cunoaşterea de sine implică 
sacrificiul: se sacrifică tot ce nu ţine de acest adevărat sine. 

Dorul, acest dor de sine în fond. Un abis în care eşti 
mereu nesfârşit de aproape. 

Semnele apropierii de clipa unui nou salt cuantic al 

conştiinţei devin însă pe zi ce trece tot mai numeroase, 

mai imperioase, mai numeroase parcă. 


Ce temperare de dumnezeu într-o ramură, în fiecare 
piatră, în fiecare făptură, pe potriva si măsura lor în acea clipă. 
Clipă de clipă. Astfel, sensul vieţii se schimbă şi el clipă de 
clipă. 


Împrejurarea, contextul de viaţă al fiecăruia este ca o 
carte deschisă în care se poate desluşi cota spirituală la care a 
ajuns acesta. Drumul lăuntric trece prin smerenia făptuirii / 
slujirii unui Afară. Doar în corp se pot întâlni însă cele două 
forțe contrarii: duh şi suflet. Duhul, ca tendință concentrată întru 

unitare, sufletul ca tendință extensivă, atotcuprinzătoare, întru 
realizarea aceleiaşi unităţi primordiale. 


Acei Cahunas, preoţii Polineziei, referitor la armonie: nu 
răni pe nimeni; nu deranja armonia celuilalt, căci celălalt eşti tu. 

Ce limpede reiese de aici, din această veche rostire, 
analogia hristică: să-ţi iubeşti aproapele ca pe tine însuţi. În 
fond: să-ţi iubeşti aproapele, nu atât ca pe tine însuţi, ci drept 
tine însuţi, lucru evident în rostirea de mai sus a preoţilor 
polinezieni. 


Totul fiind în stare de vibraţie, influenţează şi este 
influenţat de totul. Fiecare vibraţie este cauză şi în acelaşi timp 
şi efect al unei cauze anterioare. Fiecărei vibrații îi corespunde 
un sunet, un ton, o culoare, o formă. Ceea ce vibrează poartă 
denumiri diferite: energie, spirit, dumnezeu. Indiferent de 
denumire însă, ea există şi determină forma manifestării, care 
sunt în cele din urmă expresia Unei Forțe. Ultima realitate din 
spatele a tot ce fiinţează. 

Intensificând vibrația conştiinţei noastre, îi schimbăm şi 

pe cei din jur: adică în fond trezim în ei anume forțe, 

capacităţi latente, îi trezim, într-un cuvânt. Mantra şi 
cântul sacru se bazează tot pe această vibraţie: intrarea 
în rezonanţă cu energia lor primordială, lăuntrică, 
lăsând-o să se manifeste în noi. Este forţa „poeziei” din 
fiecare manifestare, în sensul în care am putea spune că 
Isus este poetul absolut în constelația manifestărilor sale. 

Fiecare deţine o capacitate anume de rezonanţă potrivit 
căreia percepe realitatea. Tot ce zace dincolo de această 
capacitate individuală de rezonanţă, nu există pentru el, însă se 
află acolo, există acolo. Nu putem recepta decât atât cât putem 
prelua, potrivit unei calităţi, ce corespunde vibraţiei conştiinţei 
noastre; cât poate cuprinde conştiinţa noastră. A cuprinde 
înseamnă deci în cele din urmă, a crede. A crede, fiind în acest 
caz, direct proporţional cu aria realizării plinului trăirii. Este 
ceea ce-i aşează acestuia graniţele, delimitându-i realizarea. 

Legea rezonanţei ne determină contextul, întâmpinările, 
lumea cu care intrăm în contact (suntem pe aceeaşi 
undă). Intrarea, implicare unuia într-un cerc agresiv, o 
încăierare, un incident neplăcut, un accident etc., nu fac 
decât să sublinieze faptul, că această persoană are 
afinități cu acest eveniment, afinități latente trezite 
tocmai de acest eveniment cu care încearcă să intre ... în 
rezonanţă. Fără aceste afinități nu ar fi putut trăi 
evenimentul, nu s-ar fi aflat (n-ar fi fost), acolo. Se pare 
că de la naştere purtăm cu noi un anume cip- 
informaţional (ce ţi-e scris ...) 


Vedem cu ochii, însă creierul interpretează. Vedem de 
obicei, aşadar, ceea ce credem că vedem. Totul fiind energie, 
„realitatea” nu există în sine, ea fiind ceea ce traducem, 
transpunem, ceea ce interpretăm din vibraţiile energiei. Realitatea 
aceasta însă este doar aparent o aparenţă. Ea se re-creează în cap, 
necontenit. Nu înseamnă că ea nu există, ci doar că nu este ceea 
ce pare a fi. Aparenţa constă din realitate. Idealul viitor decide 
realitatea prezentului. Zicală: fii realist: crede imposibilul. 

Incă nu-ul devine astfel mai important, decât deja-ul: 
aceasta este premiza devenirii întru transparenţă, motivul 
evolutiv al conştiinţei. Adevărata realitate este energia. 


Spaţiul vital al sufletului este realitatea în continuă 
schimbare. Însă această schimbare are nevoie de factorul timp 
spre a se „derula”. Este ca într-o parabolă cu o carte: cartea a 
fost deja scrisă, există ca întreg împlinit, acolo. Însă subiectul 
are nevoie de timp spre a o parcurge (doar prin şi în timp 
ajunge să o „cunoască”). 

În acest context pare că şi istoria este un soi de ritm de 
modele rezonante. 

Pomul cunoaşterii pare că l-a infestat pe Adam cu istorie. 

O istorie pe cipul-informaţional, o istorie în ritmuri 

spiralate ascendente, şerpuitoare. 
Astfel, pare că şi cunoaşterea nu este „adevărată”, ea ocupându- 
se mereu cu ceva care trece, deîndată ce este. De aceea, 
debarasarea (sărăcia duhului) este necesară spre a fi mereu în 
contact cu noul. 


Ceea ce transmitem prin gânduri (potenţiale de energie) 
se reîntoarce ca un bumerang înapoi la cel ce transmite: pare că 
nici nedreptatea nu există, fiindcă se reîntoarce ceva ce am 
transmis; însă întrebarea esenţială şi tulburătoare este: am 
transmis conştient (intenţionat) ori mai mult ori mai puţin 
inconştient (neintenţionat)? 

lată unde Atenţia, Grija, Băgarea de seamă, Veghea 

(precauţi ca şerpii şi curaţi ca porumbeii), se dovedesc 

încă o dată atributele esenţiale în procesul decantării 
fiinţei. 


Drumul conştiinţei pare să fie trăirea a ceea ce este, fără de 
sentințe ori evaluări adiacente, însoţitoare. Astfel, tot ce nu 
acceptăm în viaţă, pare a se repeta mereu, până când le 
acceptăm ca fiind create de noi, până când le trăim. 


Propriile convingeri filtrează şi percepţia proprie: cu cât 
mai puţine convingeri avem, cu atât se pare că suntem mai 
liberi în configurarea „viitorului“. Trăim obiectiv ceea ce 
aşteptăm subiectiv. Ne trăim realitatea drept convingere devenită 
vizibilă. În cazul corpului: convingerile vătămătoare fac ca el să 
nu mai funcţioneze optimal. Trebuie astfel recunoscute 
obstacolele — blocadele, într-un cuvânt. 

(Mintea trăieşte realitatea în lăuntrul realităţii; această 

realitate creată prin sine îngrădeşte posibilităţile noastre; 

astfel se rămâne mereu într-un trecut; doar dincolo de 
convingeri şi trăiri se află percepția pură, prezentă, care le 
poate transgresa) 


Fiecare sentinţă, fiecare evaluare pare să caute cauza 
realităţii în iluzie. Deosebirea dintre indivizi constă în esență în 
convingerile lor diferite. De aceea, întrebarea adecvată pentru 
crearea realităţii, nu pare să fie, ce cred, ci ce vreau să cred. 

Esenţial însă rămâne să nu mai recunoşti realitatea în 

spatele aparenţei, ci să fii una, singura realitate din spatele 

tuturor. Să priveşti drept Unul în lucruri. 

Totul are loc, se supune legităţii maxime a cauzei şi 
efectului. Ceea ce numim întâmplare, nu este decât manifestarea 
unei cauze încă ascunse, necunoscute. Nimic nu e „întâmplător”. 


Ramakrishna: după cum soarele şi luna nu se oglindesc în 
ape tulburi, nici atotputernicul nu se poate oglindi într-o inimă 
tulburată de ideea eu-lui ori „al meu”-ului. 

Într-adevăr, limba străină cea mai dificilă pare să fie 

limba vieţii. 


Psihoigiena, acest atât de necesar fenomen de decantare 
lăuntrică, care numai mereu reluat, devenind astfel obişnuinţă, 
ne poate epura de imprevizibilul latent şi mereu coagulant din 
lăuntrul nostru. E straniu, însă cu cât mai deplină o inteligenţă, 
cu atât mai puţină gândire e nevoie. Totul prinde alura 
spontaneităţii, ca pura respiraţie. Şi aidoma cu actul deplinei 
iubiri: nu mai necesită reflectarea în timp; acţionezi simultan, 
mereu din miezul ei. Gândirea devine la mulți un surogat pentru 
lipsa de iubire. 


Trăirea în dualitate generează dorul unităţii. Criza lumii 
şi a noastră este în fond o criză a conştiinţei. Un ego, un eu, 
încearcă să înțeleagă conştiinţa prin intermediul raţiunii, însă 
acest lucru nu este posibil, dată fiind limitarea acesteia în 
nelimitarea conştiinţei. În fond, gândirea, când este una a 
sentinţei ori a evaluării (deci prin rezistenţa ei), cauzează 

problemele. Însă noi căutăm mereu în afară o rezolvare, uitând 
că de fapt căutătorul este cel căutat. 
Înspre adevăr nu există un aşa-zis drum, fiindcă 
adevărul este ceva viu. Nu trebuie nimic făcut spre a fi 
cel ce eşti. Pare că acolo unde încetează gândirea începe 
aflarea. Fiindcă dispare separarea dintre cel ce vrea să ştie 
şi cele ştiute, dintre ştiutor şi ştiut. 


Câtă vreme se discută, se argumentează, se susţine o opinie, 
cauţi să ai dreptate, să dovedeşti ceva, te afli în rațiune şi cu asta în 
dualitate. Rațiunea nu poate înţelege ce este, ci doar ceea ce se 
cunoaşte. Starea firească constă în a re-cunoaşte cine eşti într- 
adevăr şi apoi să rămâi în această stare a conştiinţei. Totul pare 
să fie reamintire ... 


Tot în contextul legităţii cauzei şi efectului: păcatul 
originar pare să constituie cauza suferinţei în lume (separarea de 
întreg conducând la apariţia ego-ului). Aşadar, tot ce ne 
întâmpină în lume este efectul credinței noastre în păcat. Păcatul, 
ca şi cauza, au drept rezultat suferința, durerea şi moartea, cum 
remarca şi Sf. Paul (plata păcatului e moartea). În perimetrul 
considerării lumii ca nefiind reală şi a faptului că păcatul 
separării nu a avut loc niciodată, este necesar deci a înlătura 
efectul, lucru care înseamnă în fond, eliminarea cauzei. 

Efectul păcatului fiind moartea, a dovedi aşadar, că ea nu 

există, înseamnă simultan şi că nu există nici păcatul. 

Acest lucru l-a împlinit Isus. 

Mesajul esenţial al evangheliei constă în reliefarea treptată a 
acestei sarcini a lui Hristos. Înlăturând moartea, el a eliminat 
păcatul. 


Pare cel mai greu lucru pe lume -— şi de altfel singurul 
lucru de care ne roagă şi Isus -, cel al iertării; al iertării lezării 
fizice şi psihice de către un altul. Acest lucru însă nu îl vom 
putea nicicând împlini cu de la sine putere, decât doar prin 
conştiinţa faptului că ceva, cineva ne protejează, ne apără lăuntric, 
ne consolează şi iubeşte şi ne roagă să împărţim această iubire 
cu agresorul (în fond aflat pe orbita rătăcirii sale). Fără de 
această grație, fără de acest har (la care de altfel suntem îndemnați a 
recurge), nu putem împlini radical actul iertării. 

Însă Isus are nevoie şi el de noi în aceeaşi măsură în care 

noi avem nevoie de el. Şi mai ales să nu-l investim pe el 

cu o responsabilitate, cu care l-au împovărat alţii prin 
interpretările lor de-a lungul timpului, pe scurt, ce au 
făcut ei din el. (Nietzsche spunea undeva de altfel, că 
ultimul Hrist ar fi murit pe cruce; lucru care din 
perspectiva expusă mai sus, pare a şi fi adevărat. 
Zeificarea fatală a lui Isus. 


Adevărata noastră identitate, pacea şi iubirea lui dumnezeu, nu 
pot fi lezate de nimeni, orice ar încerca să facă. Aceasta e / 
constituie baza iertării. 


O analogie cu zeificarea lui Isus, cu ceea ce s-a făcut din 
el de-a lungul timpului, din motive şi interese de clasă mai ales 
decât dintr-o crasă ignoranță este următoarea: mereu în lume, 

sub scutul aşa-ziselor valori perene, mereu evocate, s-a ascuns 
interesul. Dacă reproşul major care li s-a adus evreilor de către 
nazişti, anume cel al afacerismului veros, rece, calculat şi fără 
de scrupule, încununat mereu de succes (sub care se ascundea 
în fond o reală invidie), azi sub scutul marilor vorbe evocând 
valorile perene (ca întotdeauna de fapt), iată că personajul 
major, principal este afaceristul, Geschăftsmann-ul, businessman- 
ul. Adică tot ce acuzau ei înainte. Însă acesta apare azi sub 
forma extrem de respectabilă în exterior (lucru pe care îl şi 
interiorizează printr-un soi de narcisism din ce în ce mai 
reliefat, mai rafinat). Mişună lumea de acest soi de afacerişti 
„luminaţi” şi de superioară castă. 
Dacă după cel de-al doilea război, lumea se aştepta ca 
anume foruri — cel puţin în domeniul educativ şi cultural 
— să fie decantate de elemente naziste, nici vorbă. Ele s- 
au re-infiltrat imediat şi pe „nesimţite” în universităţi, 
întreprinderi, bănci, concerne, ajungând treptat să 
reprezinte forţa-cheie în multe domenii decisive. Acelaşi 
lucru s-a întâmplat şi în fostele ţări comuniste, unde 
elementele serviciilor secrete, ale aşa-zisei siguranțe 
statale, ocupă azi locurile strategice, în deltele banului, 
în economie şi în celelalte domenii decisive. Şi de ce 
acest lucru, de ce au fost acceptaţi tacit, deşi se ştia cine 
au fost? 
Buna mea ar fi spus pe vremuri (ca una din cei mulţi, care nu 
doreau decât o existență paşnică şi fără de lipsuri): au pe dracu-n 
ei! Pactul demonic însă — nu bănuia Buna mea acest lucru —, era 
încheiat şi de mult prea mulţi din cei „paşnici” (fără de aportul 
cărora, cei „cu dracu-n ei”, n-ar fi putut face ce fac şi au făcut), 
într-o mai mare ori mai mică măsură; toţi erau fie cu paiul, fie 
cu buturuguţa în ochi, mai mult ori mai puțin maculați, infestaţi 

într-un fel ori altul, şi astfel, cum să arunce ei primii piatra în 
bâzâitul „avertizator” al musculiţei de pe propria căciulă? 


În momentele rare de har, de graţie, toate lecturile, 
experienţele, cunoştinţele acumulate, tot hambarul de gânduri 
înalte din aria unui — cum ni se părea până atunci — uriaş 
interval temporal (şi în acelaşi timp „copleşitoare” prin 
cantitatea lor), se reduc dintr-o dată la una, două propoziţii 
elocvente. Un uriaş puzzle, care denotă acum doar o unică 
imagine; ani întregi reduşi la câteva vorbe semnificative, în fine, 
la o singură imagine elocventă. 

Totul pare a se reflecta într-o singură picătură de ploaie, de 
rouă. 

Acest model al vieţii noastre nu face altceva decât să 

tânjească după modelul altei vieți, vrea să-l atingă, şi să fie 

atins de el. La ce ar şi folosi toate avantajele şi deliciile 
lumii, atâta vreme cât suntem înstrăinaţi unul de altul? 

Poate doar la iluzia de a învinge, printr-o sporire şi mai 

accentuată a acestora, o singurătate şi o izolare mortală. 
Aristotel: nici unul nu şi-ar alege o existență fără de prieteni, şi chiar 
dacă ar putea avea în schimb toate celelalte bunuri ale lumii. (Bunul 
Aristotel nu bănuia pe atunci că în viitor, cei „sănătoşi”, vor 
constitui o minoritate neglijabilă, aflată ea însăşi pe cale de 
dispariţie). 


O contrapondere faţă de superficialitatea vieţii moderne 
o constituie, în orice caz, viaţa contemplativă. În momentele de 
linişte, de pace suntem mai degrabă pregătiţi a ne deschide 
spiritului. Contemplaţia este în acest sens marea cărare în viaţa 

lăuntrică. Ea este o formă a conştiinţei, care este direcţionată 
asupra unui ţel sacru. Contemplația sacralizează cotidianul, de ea 
aparţinând rugăciunile, însă şi formele meditative, mijlocind un 
trai mai decantat şi mai fertil. Îndrăgirea liniştii, a atenţiei nude, 
meditative, a tăcerii fertile, ne scoate din emoţiile şi atitudinile 
destructive ca invidia, ura, agresiunea, întru deschidere şi o 
gândire decantată. 
Atenţia, ca act al iubirii. 


Extrem de important mi se pare faptul că Hinukh, cuvântul 
ebraic pentru educaţie, nu înseamnă doar îndrumare, ci şi 
iniţiere. A educa înseamnă a sacraliza. Copilul este condus 
astfel în teritoriile sacre ale credinţei. În Tora, cea mai 
însemnată experienţă a iniţierii copilului este cea a aflării divine, 
a adâncirii şi lărgirii ei. Potrivit lui Pirke Aboth (o culegere de 
zicale şi aforisme, de principii etice şi religioase), studiul Torei 
constituie adevărata bază a existenţei. Tora poartă omul în 
prezenţa divină. Studiul ei începe devreme la cinci-şase ani şi 
cere o concentrare deplină. Nu este acest lucru extrem de 
semnificativ pentru un anume vector evolutiv? De la cine se 
cere de la o vârstă fragedă mult, va şi da mult. 

Fiecare nou născut, fiecare copil, este un gând divin. 

Lipsa unor rituri de tranziţie (pubertate-maturitate de exemplu, 
însă şi altele), şi-a arătat deja urmările dezastruoase: disturbări 
serioase în cursul vieţii normale în societăţile aşa-zis moderne, 
în care tranziţiile în general sunt total ignorate, lăsate la voia 
întâmplării. Toate riturile de tranziţie au un numitor comun: 
trezesc în cel iniţiat simtul spiritual. 

Într-o emisiune, oameni de ştiinţă privesc pe un ecran 
întretăieri grafice presupunând matematic existenţa unei stele 
necunoscute până acum. Pe ecran apar puzderie de constelații, 
într-o copleşitoare evidenţă a infinitului, uriaşului univers. Şi 
totuşi, în fond este o călătorie în conştiinţă, în holonul individual 
al conştiinţei: ceea ce privim cu spaimă ca fiind un continuu abis 
în aceste constelații, pare a fi doar abisul conştiinţei noastre. 
Închizând ochii şi închipuind din nou nesfârşirea de groază a 
universului, dintr-o dată lucrurile par să se aplaneze: este 
conştiinţa, ce aşteaptă incursiunea noastră prin intermediul 
unei atenții nude, meditative, prin pura atenţie fără de a urmări 
ceva precis, prin pura percepția a ceea ce este. 

La început a fost visul. Cineva, spunea odată că nu poţi 

aduce nici un argument care să conteste afirmaţia că 

lumea, cu toate amintirile noastre, să nu fi luat naştere 
acum zece minute ... 


Textele lui Lao-Ise provoacă o incitare spirituală, pe 
care textele unei raţionalităţi „de casă”, precum cele ale lui 
Confucius nu o pot egala. Confucius a fost de fapt un pozitivist; 
Lao-Tse, un mistic. 

Lao-Tse: în vorbele mele zace un principiu. În treburile 
oamenilor zace un sistem. Fiindcă nu ştiu asta, ei nu mă 
cunosc. 

Cel mai indicat este să citeşti Lao-Tse în paralel cu Ciuang-Tse, 
care a fost elevul lui şi cel mai de seamă exponent al taoismului. 
În vreme ce textele lui Lao-Tse sunt aforistice, splendide 
nestemate fără de montură, textele lui Ciuang-Ise sunt lungi, 
vii, explicative excursuri filosofice; primul este pură intuiţie, al 
doilea în mare parte, rațiune; primul vorbeşte inimii, al doilea, 

raţiunii. Ceea ce la primul este filosofie a camuflării, la al doilea 
este poetică. 


(Trebuie în acest context amintite aici şi textele cu totul taoiste 
ale lui Emerson din Circles şi The over-soul, care pot fi acum 
înţelese mult mai bine prin prisma lui Lao-Tse. Emerson citând 
un fermier: binecuvântat fie nimicul; cu cât mai rele sunt lucrurile, 
cu atât mai bune sunt ele.) 


Când Lao-Tse şi Ciuang-Tse vorbesc în termeni mistici 
despre non-opunerea de rezistenţă, despre evitarea impactului în 
Tao, se poate observa abia azi, că nu au fost în sine „mistici”, ci 
extremi de buni observatori ai naturii. Această evitare (ca în 
teoria indeterminării a lui Heisenberg), o observă şi fizicianul în 
laboratorul său. 


Fizicianul Eddington: Am alungat substanța solidă din 
continuumul fluid în atom şi din atom în electron; acolo le-am pierdut 
(în cuantumul luminii, corpuscularul se întâlneşte cu ne- 
corpuscularul, descumpănind). 

Şi tot Eddington, tulburător: Ceva necunoscut face — nu ştim, ce ... 


Când se vorbeşte în termeni mistici despre Tao şi 
incapacitatea lui de cuprindere, acest lucru este împărtăşit nu 
numai de mistici, ci şi de oamenii de ştiinţă. Aici se produce 
cufundarea în problema principiului nevăzut al cauzalității, adică 
acceptarea prezenţei unei arhi-rădăcini cauzale, ce nu poate fi 
văzută, auzită, ori dovedită. 

Totul păşeşte în viaţă, însă nu putem zări izvorul. Doar 
cei ce se reîntorc la ceea ce cunoştinţele nu pot şti, ştiu într- 
adevăr. 

Tao este astfel im-personal, ne-partinic. 
Spre deosebire de dumnezeul religiei creştine. 
Tocmai în acest punct, pare să se producă în viitor 
ruptura esențială. 
Nu pare astfel încât în „epocile păgâne”, oamenii nu ştiau ce 
înseamnă a iubi viaţa şi a detesta în acelaşi timp moartea? 


Dacă vrem să vedem cât de departe a ajuns unul pe 
Calea lui prin aflările lui asumate deplin, ajunge să-l 
observăm o vreme cu atenţie cum îşi îndeplineşte cele 
mai mărunte, cele mai uzuale, activități cotidiene. Dacă le 
îndeplineşte cu un surâs, cu calm, cu atenţie, aplecare, 
tandreţe, sensibilizat la cei din jur şi la nevoile lor, dacă 
posedă calitatea de a asculta realmente când unul îi 
descrie ceva ori se împărtăşeşte lui, dacă are o 
conlucrare armonică cu ceilalţi, atunci este pe Cale. 


Meher Baba, misticul modern al Indiei: un spirit care este 
rapid este bolnav; un spirit care este lent este sănătos; un spirit care 
este liniştit este divin. 


Era atomică se naşte în mod paradoxal prin „moartea” 
materiei.  Dezlănţuirea energiei atomice urmează prin 
distrugerea particulelor materiale. 


Lao-Tse: când fiecare ştie, că Binele este bun, atunci nu e 
bine. 
Ce profeție peste milenii a Mao-ismului ... 

(aşa e, când nu mai există spaţiu pentru alte opinii) 


Şi tot Lao-Tse, simptomatic pentru o anume atitudine 
„intelectuală” în genere: poți rămâne nevinovat în vreme ce 
puterea de înțelegere pătrunde pretutindeni? 


Nevinovăţia, ca sinonim al naivităţii şi prostiei este o 
atitudine periculoasă, condiţionată de izolarea psihică. Să rămâi 
însă nevinovat în ciuda a toate care te întâmpină, să înţelegi 
slăbiciunile aproapelui, fără a pierde fermitatea lăuntrică - prin 
abordarea unui anume cinism, de exemplu -—, acest lucru e 
posibil doar prin conştiinţa originii sublime a potenţialului 
uman. 

Taoismul priveşte echilibrul în societate în categoriile 

sănătății şi igienei şi nu ca moralitate abstractă (tendinţa 

iudeo-creştină de a emite observaţii morale asupra unor 
probleme, pe care taoismul le priveşte drept strategice şi 
pragmatice) 
Să vezi Binele în ceea ce nu-ţi place şi erorile în ceea ce îţi place. 
Însă în final: ce rămâne din aceste constatări? Pesemne cele 
neutre, nebăgate în seamă şi pe care aşadar, din această cauză, 
nici nu le poţi percepe. Nu sunt ele cu totul semnificative în 
acest context? 

Solia e mai importantă decât specia literară, spre o pildă. 

Conştiinţa lăuntrică este elementul constant; realitatea 

din spatele tuturor aflărilor. 


De ani de zile sună un telefon. Prins în spatele ochilor 
nu l-a luat în seamă. Acum, după amar de ani ridică receptorul 

şi se ascultă răbdător. În deplină tăcere. Şi deodată Vede lumea 
pentru prima oară. 


Treceam, scai de gânduri în ruga disperată, mută a 
paşilor, prin soarele unei ierni uscate, sub arborii hibernând de- 
a lungul străzii. Când deodată în mijlocul ei am zărit două, trei 
vrăbii. Le-am privit îndelung risipind stropi de apă, prin 
băltoacă asfaltului, în lumina răsfrântă de cărămizile caselor, în 
nesinchisirea lor deplină. Mult mai învins decât atunci când am 
căzut în viaţă. 


Totul pare a fi ca într-o autobiografie: cel ce-şi desfiră 
viaţa, până ce boala şi neputinţa 
îl sting într-o pată de cerneală şi cel ce-o citeşte — neîmbătrânind 
decât cu o zi -, sunt unul şi acelaşi. Cum între disperare şi 
exaltare mereu, doar odihna în sine, timpul ieşirii din umbră, tu 
fiind motivul dinspre care trezindu-mă în zori sunt în stare a 
începe ziua. Lent răbdător şi lent ne mai soarbe pământul. Şi e 
târziu. Şi eu voiam doar să spun c-a venit iarna. 


Păşeam în gratitudinea mersului peste ultimele zdrenţe 
ale zăpezii, de-a lungul trunchiurilor printre coline. Viile pustii. 
Într-o sclipire am zărit între frunzele moarte o tăblie cu litere 
ruginite: totul în viață e o problemă de timp. Aşa e. Mereu ne 
ajunge din urmă trecutul în impactul lui cu ziua de mâine. 
Altminteri, oare de ce ţi-am simţi lipsa atât de mult? Cum 
printre gratii, unul contemplă piscul înzăpezit. Cerul de un 
albastru lihnit: Vedem mereu, ce suntem. Aidoma acelor vremi de 

coşmar şi durere, în care ei erau închişi. Nu noi. Şi m-am ridicat, 
pornind mai departe în lumina atenuată de-apusul geruit. 


Wu-Wei, principiul non-acţiunii în Tao. Acest lucru nu 
înseamnă însă pasivitate, ci o acţiune întreprinsă fără de intenție. 
Spontaneitate deplină. O acţiune eliberată de orice determinare, 
de orice legare de ceva, de cineva: eliberată de legarea de trecut 
ori de viitor. În acest sens Wu-Wei este completarea externă la 
Wu-Nien, „non-gânditul”, pentru viaţa lăuntrică. 

Maestrul Dogen: oriunde ar merge, dincotro ar veni, pasărea 

apei îşi şterge siajul, însă nu îşi ratează Calea. 


Zicală Zen: nu vă sprijiniți pe calitățile voastre, ci pe 
lipsurile voastre. 


Heidegger, după ce l-a citit pe Daisetz Teitaro Susuki, 
cândva pe la finele anilor '50: 
dacă am înțeles bine, atunci este ceea ce am încercat să spun eu în 
toate scrierile mele. 


Zen-budismul joacă un rol mare mai ales datorită 
faptului că oferă o filosofie practică, una chiar terapeutică, care 
nu se sprijină pe speculaţii teoretice, ci pe metanoia, pe 
metamorfoza lăuntrică. Ea se înfiripă din Aflarea nemijlocită 
(experiment individual),  meditativ-contemplativă. Atot- 
prezenţa Atenţiei. 

În general se transformă mereu prezentul în trecut: 
nu ce facem este important din păcate, ci ceea ce vom face. 

Prin atenţie şi răbdare se purifică lăuntrul. Eşti singur în 
acest demers şi în acelaşi timp simţi uimitor de limpede şi 
prezenţa celorlalți. O comuniune miraculoasă. O energie 
colectivă circulând liberă, care cu timpul devine ... palpabilă. 

Este explicaţia cârdului de peşti, a stolului de păsări, a 

orchestrelor şi formațiilor muzicale, care acţionează 

simultan ca un organism. 


„Eliminarea gândirii” nu înseamnă a nu te gândi la nimic. 
Ci a te gândi din clipă în clipă la toate lucrurile posibile fără a 
te fixa prin gând asupra a ceva. Fluiditate şi detaşare din clipă 
în clipă. În fond, a nu te lăsa „molipsit” de o fixaţie. De aici şi 
paradoxul copilului: întrebat la ce se gândeşte, el răspunde în 
general: la nimic... 

Copilul pare să vadă lumea aş cum este şi nu cum şi-o 
va închipui că este (mai târziu, atunci când anume lucruri devin 
cu timpul „invizibile”): adevăr grăiesc vouă, cine nu va întâmpina 
lumea ca un copil, nu va intra în împărăția cerului ... 

Kharma problematizează, însă nu dă şi soluţii. Acestea 
rămân la latitudinea noastră. De aici posibilitatea fiecărei clipe, 
de eliberare, de dizolvare a kharmei. Este, şi totodată, nu ne este 
scris. Aici, deci rolul covârşitor al Atenţiei, băgarea de seamă, 
grija faţă de ceva, cineva, devine mai evident decât oricând. 


E lesne să te odihneşti în sine în tăcerea înfrunzirilor, în 
preludiul apelor. Însă să depui mărturia luminii în mijlocul 
dezlănţuirii, în bezna mahalalelor, în larma mulţimii rătăcite-n 
lumina reclamelor, să-ţi păstrezi aşadar neumbrită inima în 
vacarmul, durerea şi mutilarea din jur, e dincolo de 

compasiune. E însuşi golul din care se înfiripă totul. Ningea. 
Însingurat de fulgi am bănuit deasupra mea ca într-o fulgerare 
pasărea gerului. Şi-am întrezărit deodată limpede un chip în 
miezul inimii. 


Cuvântul latin meditatio se trage de la verbul meditari — a 
se exercita, a dărui atenţie — din care s-au născut mai apoi: a 
reflecta, a te gândi la ceva, a te pregăti; este forma mai tare a 
verbului mederi — a tămădui -, de unde mai apoi s-au ivit şi 
termenii: medicare — a trata, a însănătoşi -, precum şi remedium — 
medicament, mijloc de tămăduire. 

Rolul terapeutic al meditaţiei în budism. ... 
Ortodoxismul, prin crezul în împlinirea Făgăduinţei este mai 
aproape de budism şi de Zen decât creştinismul vestic (ca şi 
acestea, ortodoxismul neagă starea de nemulţumire şi 
sentimentul de părăsire, de abandonare, în care se găseşte omul 
obişnuit; privite ca o consecinţă a separării dintre făptură şi 
Creator, ca rezultat al „propriei” decizii; fiecare făptură 
retrăieşte aceasta din nou, cum în budism ea se dezvoltă din 
înfiriparea condiţionată, adică din kharma). 

Procesul de tămăduire (atât în budism cât şi în 
ortodoxism), constă în „întoarcerea” omului asupra lui însuşi 
(acel „Kehre” a lui Heiddeger). De altfel, înspre sfârşitul vieţii 
sale se resimte la Heiddeger tot mai mult aplecarea lui pentru 
budism şi zen (întâlnirea lui scurtă cu Daisetz T. Suzuki devine 
în acest semnificativă) şi mai apoi în operele mai târzii dedicate 
în mare parte poeţilor (Hölderlin, Celan), artei „spontane” în 
genere. 

Este extraordinar şi extrem de sugestiv faptul că textul 
lui Heiddeger „Das Sein als Leere und als Reichtum” 
(confirmând aşadar afirmaţiile de mai sus), este foarte intim 
„legat” de unele afirmaţii izolate ale lui Michaux („Denerostitul 
gol”) şi ale lui Cioran (L Indelivre, din Revue - Hermès), în ceea 
ce priveşte Golul. 

Heiddeger: Das Sein ist die äußerste Leere... 


Meditatia şi îndeletnicirile cotidiene (cele mai mărunte) 
nu pot fi despărțite între ele. Ele se completează şi se 
îmbogăţesc reciproc, până la definitiva lor contopire. 


În desfirarea vieţii, mai există o viaţă. Curgând tăcută 
sub aşezări cariere, orgolii, necazuri, desfătări şi irosiri. Mereu 
amânată, se revarsă în cele din urmă dureros în stern, aidoma 
primelor înfiripări sub pătura zăpezii, aidoma degetelor printre 
zăbrele închisorii, bântuindu-ne visele de copil rănit. 
Închipuirile. Coşmarul. Fiind însă în stare să ne dezvăluie 
farmecul măruntelor, neînsemnatelor. Limpezindu-ne ochii în 
fiecare noapte, spre a putea privi mereu în jur ca prima oară. 
Acasă din nou. Retrăind ploaia de vară, aşezaţi pe prispa 
bătătorită. În postul deplin al inimii. Şi deodată întreaga viaţă e 
pusă sub semnul întrebării. 


In unele temple-Zen se află pe altar figura lui Manjusri, 
care ţine în mâini o carte şi o spadă: cartea ca simbol al 
înţelepciunii şi spada, care ucide vechile obiceiuri ale inimii, 

iluziile noastre (inconştientul contopit cu materia întunecată: 
nici o urcare fără de osteneala şi sacrificiul coborârii). 
Şi vine o vreme, când prin har, orice lucru poate deveni 
o spadă a lui Manjusri, care amputează vechea viaţă, 
risipind îndoielile, incertitudinea: primăvara pare a 
irumpe, a se înfiripa dintr-un gol imens; ca şi Iubirea. 


E uşor a zice despre un copil, care îţi spune: uite, copacul 
vorbeşte cu mine ...că este un caz de animism. Este uşor să lipeşti 
etichete. Comod şi foarte utilizat în vremurile acestea gâfâite, 
„moderne”. 

Însă copilul voia doar să sublinieze că în înțelegerea lui 

toate lucrurile sunt în „dialog”, lucru despre care poate 

mai târziu va zice: totul este semn şi are pentru cel ce îl 

zăreşte o semnificaţie, adică vrea să-i „comunice” ceva. 
Wallace Stevens: pentru cel ce ascultă, cel care ciuleşte urechea în 
ninsoare / şi, el însuşi un Nimic, nu vede nimic / ce nu e prezent, şi 
Nimicul, care este. 


Departe de metropolele pleşuve se-ntinde tundra. 
Umbrele lui El Greco mistuind orizontul: când ţi se ia totul nu-ţi 
mai rămâne decât eternitatea, tu, mereu prezent în absenţa 
majorităţii. Pesemne am uitat bucuria ce m-a decis să revin, 
ştiind că mă voi putea reîntoarce. Un licăr incert de reamintire 
îmi alungă însă mereu mâhnirea, durerile. Întotdeauna, când un 
nou născut deschide ochii, se naşte şi lumea. Şi lumea nu-l va 
cruța dacă ... va rămâne el însuşi. 

Îmi scrie fostul meu docent de germanistică, cum că aici 
sunt elite faţă de care, zice el, „bravii noştri cunoscuţi de pe 
vremuri, sunt la pitici”. Într-adevăr (în prelungirea constatării 
lui, pe care o las descoperită, necomentată aici), există aici în 
Germania o covârșitoare ....pătură mediocră. În fond, doar în 
ţări în care predomină o anume mediocritate a fost pesemne 
posibil să apară, ca un soi de echilibrare — şi geniile. Această 
mediocritate însă este foarte bine pregătită într-un mod 
unilateral, fireşte, în domeniile în care îşi exercită meseria. Un 
soi de roboţi ai meseriei lor, ai branşei lor specifice, încolo, ce-i 
drept, nişte afoni. 

În schimb în Est, în genere, există o inteligenţă speculativă 
larg răspândită, favorizată de secolele şi de oprimarea în care 
această calitate a putut (a fost „silită” întru supravieţuire) să se 
dezvolte vertiginos. Un soi de „, şteptăciune” de tarabă, în faţa 
căreia ar claca orice individ cu o inteligenţă genuin-ingenuă: îl 
bagă în buzunar. În schimb din punct de vedere profesional, în 
genere, o catastrofă. Neasumându-şi deplin, cu o anume 
fundamentare, meseria, profesia, se complac în nişte 
„găselnițe”, nişte „cârpeli” de-a dreptul ...geniale. Însă toţi se 
declară şi se consideră meşteri în domeniul lor, încercând să 
acopere oral, ce nu au ca pregătire real-fundamentată. Şi vorbesc 
şi te ameţesc, şi te duc cu vorba. Într-un vârtej, într-o tendinţă 
de a te amorţi, de a te duce cu preşul, tipic orientală. Aici geniile 
nu-şi au locul. Sunt deîndată exorcizate cu o furie lesne de 
înţeles. Trebuie să se afirme Altundeva, unde această calitate nu 
este periclitată de invidie, ci apreciată şi promovată. 

De aici însă începe paradoxul tragic: în Germania 
această pătură (tocmai ca rezultat direct al mediocrităţii) îşi 
„Zbiară” pur şi simplu nevoia „vitală” de ordine, de disciplină, 
necesitatea unui conducător ( - führer), pe când în Est există 

tendinţa accentuată (tocmai datorită acestei inteligenţe speculative), 
spre insubordonare, anarhie, iar datorită nestăpânirii depline a 
profesiei, datorită lacunelor în exercitarea meseriei, într-un 
cuvânt, datorită spoielii în ceea ce priveşte pregătirea 
profesională, apare înclinația spre sluj, spre ploconeală, dublată 
însă şi de o oralitate extrem de rafinată prin calitatea ei 
asediantă. Un şef nu trebuie aici să fie iubit, ci respectat: dacă e 
blând, omenos, corect — este calificat deîndată drept „bleg” 
Dacă e sever, un soi de zbir, atunci e „respectat” şi concomitent 
detestat. Ploconeala, slujul, linsul tălpii sunt însă devastatoare 
prin refularea pe care o implică: deîndată ce acest şef cade la 
putere, începe o adevărată campanie a urii, agresiunii şi a 
defăimării. Mai grav însă mi se pare tendinţa foarte efectivă de 
sorginte nomadă: văitatul, văicăreala, ca instrumente de vlăguire 
psihică a „adversarului, astfel ca acesta, sătul şi sastisit, să 
renunțe în cele din urmă dintr-un soi de oboseală, de lehamite, 
spre a scăpa de a acest asalt nemilos. Se manifestă adiacent şi un 
soi de victimizare continuă, o deplângere neistovită în orice 
context a propriei situaţii (care deseori este mai bună decât a 
preopinentului), prin care se instituie şi se prefigurează mereu 
„mâna, palma întinsă” ...atingerea scopului. 
În fond toate acestea par a fi atribute-altoi ale 
supraviețuirii. Însă, în fine: fiecare extremă psihologică 
conține în taină contrariul ei, ori se află cu aceasta într-un 
anume fel, într-o relație apropiată şi esențială (C.G.]ung) ... 
Santayana: cine ignoră istoria este blestemat să o repete...Ori tot el, 
însă mai aforistic şi poate mai relevant: nu e nimic nou sub soare 
- în afară de cele uitate ... 

Deflaţia ego-ului, cum o numea Jung este piatra de 
încercare a schimbării, a metanoiei noastre. Este vorba în fond 
despre dispariţia eu-lui, despre mistuirea lui. Se are senzaţia 
unei adevărate renaşteri (fără vreo aluzie budistă ori creştină). În 
momentul acestei deflaţii a ego-ului legătura noastră cu 
gândirea se mistuie fulgerător: robia dependenţelor de orice fel, 
a dorințelor şi a autodistrugerii dispare. Toate se petrec graţie 
unui salt intuitiv, declanşat de disperarea noastră. Recunoaştem 
că noi suntem pricina, cauza suferinţei noastre şi că doar noi 
înşine o putem face să înceteze. Declanşatorul poate să fie orice: 
o vorbă oarecare, o mireasmă, un fragment poetic ori aforistic. 
Starea de satori, de iluminare din Zen are multe în comun cu 
această deflaţie a ego-ului. 

Nu suntem nici ego-ul, nici mintea noastră bântuită de 

gânduri. Recunoaşterea faptului că ele sunt doar unelte, 

ne face să recunoaştem din nou lumea şi să aflăm 
adevărata noastră fire. 


Să rosteşti „adevărul” ori lucrul adecvat: sunt două 
fenomene total deosebite. 

Deseori rostirea unui adevăr poate duce la prăbuşirea 
totală a unui om. Mai degrabă să rosteşti lucrul „adecvat”, ca 
cel pe care îl trezeşti astfel, să ajungă el însuşi la adevăr. Doar 
astfel îşi va putea menţine echilibrul. 

În fond, adevărul rostit dinspre o stare de irascibilitate, 
vindicativă chiar, este crud şi dezastruos, pe când adevărul 
rostit dinspre com-pasiune este împărtăşit ca o adecvare apelând 
la intuiţia celui avizat, încât el să ajungă treptat la asumarea 
acestui adevăr. 

Când ţi se pare că eşti nesfârşit de aproape de 
dumnezeu eşti în fond tot mai aproape de ... aproapele. Să fii 
mort pentru lume, fără de a muri. Doar atunci iubirea e 
eliberare deplină, libertate pură. 

Dacă ai iubit deplin o fiinţă ce tocmai s-a stins, orice ai fi 
făcut, oricât te-ai fi dăruit te sfâşie o neîmplinire. Un gol. 
Remuşcare după remuşcare amuţindu-te în durerea de nerostit, 
aproape palpabilă. Purtându-te ameţitor de aproape de un abis, 
la un pas de smintire. lrecuperabil. Totul. Nimic mai definitiv 
decât moartea, îţi spui şi îţi spui neîncetat. Până ce nu laşi să te 
pătrundă durerea, fără de opunere. Câtă vreme nu dai drumul 
la tot ce stă în calea acestei iubiri, în stare a mistui orice 
recluziune. Contopind totul în gratitudine. 


Mi-amintesc de un interviu luat unui pictor francez, prin 
anii şaizeci, în care acesta spunea că obiectele în general, un 
scaun de exemplu, este / devine în cursul unei contemplări ... 
amenințător. La acestea mi-a venit în minte deîndată importanţa 
nu îndeajuns de apreciată a propoziției lui Epictet: nu lucrurile 
sunt cele care ne neliniştesc, ci părerea noastră despre ele. 

Mereu se ciocnesc două realităţi: cea mijlocită de simţuri 

şi cea care primeşte o semnificaţie, o valorificare, un 

sens. Cu toţii însă avem ideea stranie că modul în care 
vedem lumea oglindeşte lumea în obiectivitatea ei 

( lumea aşa-cum-este), şi nici măcar nu ne bântuie ideea, 

că noi suntem cei care acordăm 0 semnificație lumii. 

În acest sens parabola lui Plutarh: în oraşul Milet, la un moment 
dat, s-a declanşat o adevărată epidemie a sinuciderii printre 
fetele oraşului. La sfatul unui înţelept s-a decretat că fiecare din 

aceste sinucigaşe va fi expusă goală în centrul oraşului; la care 
brusc epidemia sinuciderii a încetat. Devine evidentă 
importanţa acordată unei semnificaţii, a unui nou punct de 
vedere într-o anume situaţie. 


Tot în acest context, extrem de semnificativ, Karl 
Jaspers: nenorocirea existenței umane începe atunci, când cele ştiute 
în mod ştiinţific sunt ținute drept existența în sine şi când tot ce nu 
poate fi ştiut în mod ştiinţific este considerat a fi inexistent. 

Teoria este cea care decide ce se poate observa, declara şi 

Einstein într-o convorbire a lui cu Werner Heisenberg. 
Nu găsim, ci inventăm realitatea. Ştim mereu ce nu este ea, atunci 
când se prăbuşeşte eşafodajul constructului nostru referitor la 
realitate. Un frumos exemplu în acest sens îl dă psihologul şi 
reprezentantul constructivismului, Paul Watzlawick, atunci 
când povesteşte întâmplarea cu un câine al prietenului său. În 
fiecare dimineaţă, câinele era lăsat în curte, unde se ducea la un 
copac să urineze. Când se întorcea îl aştepta un blid cu lapte. 
Acest lucru s-a repetat invariabil până când într-o zi prietenul 
şi-a dat seama că a uitat să se aprovizioneze cu lapte. Câinele s- 
a repezit la copac, apoi s-a întors, a dat de oala goală ... şi a 
luat-o din nou la fugă înspre copac ridicând un picior, după 
care a revenit în goană la blid ... 


Tot Einstein: în lumea fizică nu există simultaneitate fără de 
un observator care o creează. Lucru demonstrat şi de Glaserfeld în 
minunata sa analiză asupra romanului lui John Fowles, Magul. 

Suntem constructorii propriei noastre realităţi, deci 

putem fi liberi, responsabili din punct de vedere etic, 

toleranţi, concilianţi. Cât de rari însă sunt acest gen de 
oameni. 


Viaţa, toată viaţa ar dobândi un alt sens în momentul în 
care am privi-o ca un mai lung, ori mai scurt 
concediu ...informativ, educativ, după care ne întoarcem 
din nou Acasă, din nou la dumnezeu. 


Calea experimentului personal, calea aflării individuale 
este calea concretă a vieţii acesteia complicate, dificile. Viaţa 
spirituală are loc în perimetrul vieții practice şi evoluează 
îndeosebi în contextul acesteia. 

Meditaţie, poate fi în acest sens orice activitate, oricât de 

măruntă ar fi ea, însă efectuată cu gândul şi inima 

impregnată de sacralitate, de dumnezeu, clipă de clipă. 


Fiecare martir pare să fie punctul incipient al saltului 
cuantic în conştiinţa colectivă. El nu acţionează, cum îndeobşte 
va justifica istoria, pentru o grupare, pentru popor ori un 
colectiv anume, ci sub imperiul unei necesităţi fără de apel, 
stringente, fiindcă în forul său interior nu poate altfel. Cum 
spunea şi Luther: aici stau şi nu pot altfel. 


Să încercăm a ne aduce aminte: dacă avea vocaţie, 
chemare, un dascăl de limba şi literatura română trezea 
întotdeauna, într-un număr restrâns de elevi, dragostea pentru 

limba şi literatura română. Pilde au existat în acest sens atât în 
literatură, cât şi în viaţa personală a fiecăruia. 

În acelaşi timp însă el a creat pentru restul grupării o 
atmosferă. O atmosferă care a lăsat urme în memoria afectivă a 
fiecăruia, chiar dacă doar prin respectul pentru carte, pentru 
rolul esenţial al limbii şi implicit al literaturii în viaţa fiecăruia. 

Tot astfel un scriitor nu poate face mai mult decât să 
trezească. Şi el trezeşte în primul rând pe cei în care hibernează o 
Cale individuală de parcurs, pe cei aflaţi într-un anume stadiu 
evolutiv al conştiinţei. 

Revistele literare joacă de aceea şi rolul de a menţine o 
atmosferă de cultură şi spiritualitate, un balans absolut necesar, mai 
ales în aceste vremuri de mutilare, de chircire spirituală, de 
rătăcire, din care se nasc toate neajunsurile individuale şi 
implicit, colective. 

Relatam undeva faptul că un mare spirit, Karl Graf 
Durckheim, aflat într-o incursiune în India, a dorit să o 
cunoască pe Ma Ananda May, o figură spirituală de excepţie a 
Indiei secolului 20. Ma Ananda l-a întreba ce anume doreşte să 
afle de la ea. La care Durckheim a răspuns că doreşte doar să 
stea faţă-n faţă cu ea preţ de câteva minute. După ce a trecut 
acest moment meditativ, Ma Ananda a spus: „Am avut în 
prezenţa dumitale viziunea limpede a lui Hristos”. Apoi a 
adăugat: „Doresc însă să Vă spun ceva: o picătură ştie că este în 
mare, însă nu ştie că întreaga mare se află în ea.” 

În prelungirea acestei afirmaţii aş putea adăuga faptul că 
nici marea nu se înalță dintr-odată la cer evaporându-se, decât 
picătură cu picătură. O paradigmă care pare a contura deplin cele 
afirmate mai sus. 

Schimbările adevărate se produc în conştiinţă prin 
trezirea individuală - urmată în mod necesar de travaliul 

individual -, şi nu în masă (fenomen absolut coercitiv, deplin 
exemplificat în secolul trecut). O schimbare aşadar, ce constituie 
baza unei metanoia individuale întru o posibilă schimbare 
colectivă printr-un salt cuantic, calitativ în perimetrul 
conştiinţei. Şi aici rolul literaturii (oricâte compromisuri ar 
trebui să facă ea, din păcate, mai ales în cazul revistelor literare 
şi al editurilor, spre a se putea menţine economic), devine 
absolut evident şi necesar. 

A te întreba ce rost mai are literatura în această perioadă 
de criză generală, sporită de electronizarea cărţii şi de o cenzură 
economică pe potrivă, e pe undeva în prelungirea întrebării, de 
ce mai cântă pasărea în această lume erodată aproape deplin, 
rostogolindu-se pe panta autodistrugerii şi care consideră 
problema Opririi drept o imposibilitate de la sine înţeleasă. 

Punctul crucial se repetă însă în acest set de analogii 
continue: cine şi câți ascultă pasărea? E lesne să fii aproape de 
dumnezeu în tăcerea şi liniştea absolută a unui luminiş. Însă să 
fii nesfârşit de aproape de dumnezeu în vacarmul, furia şi 
dezlănţuirile mulţimii, e cu totul altceva. Nu poezia se află în 
Criză, ci noi. 


Vectorul civilizator indică mereu în direcţia opusă unei 
sporiri lăuntrice. lubirea însăşi se revarsă în afară şi în lăuntru. 
Jumătăţi de iubire, mereu. Poate de aici se trage totul. De la 
această neputinţă a contopirii lor. Prin regim preferenţial se 
iveşte condamnarea uneia ori alteia. Prima cere satisfacere sub 
„pretextul” dăruirii, a doua se pierde în nesfârşirea unui abis. 
Doar prin asumarea lor, prin acceptarea ambelor forme se 
creează acea verigă a unei iubiri mijlocitoare, acel missing link 

dintre ele. A fi doar partizanul unei din cele două se oglindeşte 
reluat şi cumplit în toate meandrele istoriei. 


Un semn sigur al instaurării iubirii este capacitatea de ascultare: 
deodată avem, cum atât de des repeta Isus, urechi de auzit. Acest 
lucru implică concomitent atenţia, aplecarea, grija şi 
responsabilitatea. Dintr-odată devine evident faptul că în 
convieţuirea noastră, iubirea şi ascultarea la spusele celuilalt 
sunt una şi aceeaşi sarcină. 

Capacitatea, puterea şi chiar şi voinţa de comunicare se 
ivesc în mod nemijlocit din ascultare. Ascultându-l pe celălalt se 
înfiripă şi o nouă ascultare de sine. Se formează astfel o calitate cu 
totul inedită a schimbului de informaţii. O vorbire, o inter- 
comunicare conştientă. 

Adevărata cunoaştere de sine poartă în ea iubire şi 

compasiune, toleranţă.(În momentul în care vedem în 

mod neumbrit, cum suntem noi înşine, nu mai putem 
cere de la altul ceea ce el nu poate da) 
Iubirea merge mână-n mână cu iertarea. Ca şi respiraţia, ea se 
petrece „de la sine” în ghesul iradiant şi neoprit al dăruirii, 
alternate cu deschiderea de a primi, de-a putea şi întâmpina 
iubire. Un ritm divin al fiinţei. După cum credinţa e o şoaptă a 
inimii. 


Dacă omul a fost făcut după chipul lui dumnezeu atunci 
aceasta presupune fireşte, că el este astfel făcut, încât e în stare, 
este capabil de Iubire. Nu prin cunoaştere, nici prin 
înţelepciune ne apropiem de divin (implicit de noi înşine şi de 
aproapele); doar prin iubire. 

Acesta este si mesajul biblic din scena gustării din 

fructul oprit. Era o Plăcere să-l Priveşti şi Pare bun: aşadar 

o prăbuşire în lumea aparenţelor dominate de ego. 

Fiindcă doar astfel îşi închipuie ego-ul dumnezeirea. 
Dinspre această capacitate de iubire se înfiripă şi etica; însă 
întru configurarea acestei capacităţi e nevoie, desigur, de graţia 
divină., care intervine atunci, când o anume sete îşi atinge 
apogeul: când baţi la uşă, baţi mânat de o anume sete, şi nu 
oricum. 


Această femeie pe care Tu mi-ai dat-o ...Niciunde, ca în 
această afirmaţie a lui Adam nu reiese mai limpede tendinţa 
aceasta primordială, extrem de răspândită azi, de a proiecta 
Vina şi Responsabilitatea asupra altuia. 


Lucrurile, adevărul, sunt simple întotdeauna. A rosti 
simplu şi răspicat dinspre o linişte a cunoaşterii, graţia 
experimentului propriu atestat, graţie aflării individuale, nu 
este însă la modă în zilele noastre. Nu simplitatea expunerii, ci 
dimpotrivă dorinţa accentuată ridicolă de a face impresie cu orice 
preţ, mai ales cu preţul prolixităţii „savante”, în fond, un recul 
al superficialităţii, al ne-aprofundării şi al spoielii în orice 
domeniu. 

De aici se naşte mai apoi şi întreg cortegiul adiacent: 
invidia, ranchiuna, ura. 


261 


Cei „aleşi”, cei „deosebiţi” se simt fragili şi slabi tocmai 
din cauza deosebirilor, căci ceea ce-i face aleşi /deosebiţi este 
duşmanul lor. Faptul de a fi „deosebit” devine astfel un 
dictator, care dictează deciziile false. Aici se află iluzia despre 
ceea ce eşti şi ceea ce este aproapele. Starea de a fi deosebit 
reclamă apărare. El, aproapele, care este „mai rău”, mai puţin 
talentat ca tine, trebuie agresat, atacat, ca starea de a fi deosebit 
să poată să se nutrească din înfrângerea lui. 


Cei „deosebiţi” îşi apără iluzia împotriva adevărului. 
Pace nu va fi până nu se va realiza că aproapele este prietenul şi 
nu duşmanul tău, tocmai fiindcă în forul lor lăuntric, intim sunt 
una şi aceeaşi. 

Faptul de a te considera deosebit, altfel decât aproapele 

constituie ideea păcatului. Fără ea, nici nu se poate 

închipui păcatul. Istoria este plină de astfel de 

paradigme, care încep cu Cain şi Abel şi care au avut 

întotdeauna urmări crude şi catastrofale. Este una din 

viciile de bază ale istoriei omenirii. 
De altfel se aude foarte des şi afirmaţia „savantă”: cei 
nevinovaţi suferă pentru cei vinovaţi. Însă cei „nevinovaţi” nu 
suferă nicicum pentru cei „vinovaţi”. Fără a mai vorbi de faptul 
că fără de aportul, mai mult ori mai puţin tacit al celor 
„nevinovaţi”, cei „vinovaţi” nu ar putea fi atât de ...vinovaţi.... 

Nu ce am făcut, încât suntem acum ... atât de 
„condamnaţi”, ci mai ales ce facem. 

Aceasta este întrebarea crucială. 


Este extrem de interesant într-o paradigmă biblică 
momentul în care cei doi mănâncă din pomul cunoaşterii şi li se 

deschid ochii. Aşadar, nu auzul, ci ochii. Lumea aproape exclusiv 
vizuală în care trăim azi. Privirea ca un bisturiu, analitică, 
reliefând mereu partea, ducând prin consecințele analizei ei 
până la fisiunea nucleară. Apoi vine Isus şi repetă aproape 
mereu: cine are urechi de auzit. Aceasta este în fond matricea 
evanghelică. Urechea, ne-analizând, ci preluând, — şi preluând 
toate în întregul lor. 


A trăi în armonie cu natura nu înseamnă a scădea 
considerabil standardul de viaţă, ci de a ridica considerabil 
nivelul conştiinţei, de a pune înaintea puterii şi lăcomiei 
profitului, armonia cu natura. Dacă toţi ar trăi în armonie cu 
ceilalţi, asta însemnând, dacă ne-am vedea uniţi, legaţi unul de 
celălalt, între noi, drept unitate, ar fi posibil un prea-plin pentru 
toți în armonie cu natura. Însă acest lucru nu a fost înţeles. 
Dimpotrivă, aşa cum corpul unui singur om este „otrăvit” de 
hrana industrială, de aerul infestat etc., în proporţie aproape 
deplină, tot astfel stau lucrurile cu natura întregii planete. Au 
dispărut multe plante şi specii de animale din această cauză, 
însă prin introducerea metodei câmpurilor electrostatice ar 
putea din nou fi trezite la viaţă. În aceste câmpuri electrostatice, 
spre o pildă, s-a reuşit „reînvierea” sporilor de ciupercă de acum 
200 milioane de ani. Popoarele primitive au trăit (şi unele mai 
trăiesc şi acum), în armonie şi prietenie atâta vreme cât nu au 
început să consume produsele noastre, ale aşa-zisei lumi 
civilizate. Deîndată ce s-au înfruptat din ele a crescut enorm 
agresivitatea şi proasta dispoziţie. Toate acestea confirmă 
importanţa, pe care o are intestinul (care are şi celulele identice 
cu cele ale creierului şi într-o proporţie mai mare decât acesta; 

chinezii ştiau de milenii acest lucru) dat fiind că sediul sănătăţii 
se află de fapt în el. 

Acelaşi lucru s-a constatat şi într-un experiment cu 
şobolanii: li s-a oferit alimentaţia noastră „civilizată” şi 
animalele au devenit brusc agresive, beligerante. Când în locul 
hidraţilor de carbon li s-a dat o alimentaţie adecvată, rata 
agresivităţii a scăzut la zero. 

Alergiile de tot felul sunt tot un efect al societăţii 
acesteia de consum, care produce în masă egocentrici, ce îşi 
spun cu un anume răsfăţ, mereu: „nu-mi place cutare ori 
cutare”, încât corpul va spune la fel. Propoziţii ca: „sunt 
nemulțumit de mine însumi’, declanşează alergii autoagresive: 
pacientul devine alergic la materii din natură, care de fapt sunt 
sănătoase pentru el, ba chiar şi pentru materii, ce provin din 
propriul corp. 

Toate acestea reliefează importanţa covârşitoare a 

conştiinţei şi în acest domeniu atât de dezastruos al 

societăţii industrializate de consum. 


O societate definită de ritmul calculatorului, în care 
timpul reprezintă doar utilitate, eficienţă şi efectivitate. Acum 
ştiu de ce am fost şi sunt atât de obsedat de mersul pe jos: pentru 
faptul că îmi impun propriul ritm vis-ă-vis de ritmul acesta 
distrugător. Încetineala îţi permite să te apropii de esențe. E un 
soi aparte de libertate, acest mers pe jos. Mergi cum vrei şi te 
opreşti când vrei. 

În fond o coborâre infinită în adânc. O călătorie, un 
pelerinaj sacru. 

Mersul, ca meditație. 


264 


Thoreau: dacă oameni ar contempla liniștiți realitatea şi n-ar vrea să 
se lase orbiți, atunci viața ar părea, spre a o compara cu ceva uzual, ca 
un basm, o poveste din „ o mie şi una de nopți”. Dacă am acorda 
atenție doar la cea ce e inevitabil şi care există pe drept, atunci străzile 
ar răsuna de muzică şi poezie. 

E în noi mereu un loc, adânc, unde suntem agasaţi de 
faptul că nu există o autoritate iubitoare, care să ne debaraseze de 
experienţele nedorite. Dorul acesta este de fapt o solie a 
sâmburelui lăuntric, ce poartă către sinele genuin. Ca şi în basme 
are loc o confruntare, pe care nu o putem ocoli, confruntarea cu 
sinele, concomitent cu preluarea responsabilităţii de sine. 


Dacă coborâm adânc în noi găsim aceleaşi lucruri pe 
care le găsim dacă pătrundem adânc în ceva exterior; ceea ce e 
adânc în noi este în adâncul a toate. În acest context Yoga spre o 
pildă este ... încercarea treptată a conştiinţei de a preschimba un 
obiect în subiect. Înaintarea în Yoga este rezultatul unei evoluţii 
treptate, nu un salt brusc, ori cum se spune, pârguirea necesită 
timpul ei. Yoga s-a confundat şi se confunda cu o anume 
severitate, ba chiar şi cu un anume „chin”; însă ea este pură 
bucurie, revelaţie, primirea luminii divine în noi, o iubire 
pentru ceea ce este: lumea întreagă se află într-o stare de Yoga. 
Ea este Trezire. Nu se creează undeva afară, ci este în fiecare. 

Potrivnicii noştri nu sunt persoanele, nici lucrurile, ci 
modul nostru de gândire, care se consolidează în modele, trebuind 
mai apoi să fie treptat mistuite. Mistuirea acestor modele este 
anevoioasă şi realizabilă doar în timp. Şi ea se realizează cu atât 
mai rapid cu cât spiritul este mai identic cu travaliul. Meditaţia 
nu este astfel o tendinţă a devenirii ci a fiinţării. Devenirea este 
un proces al transformării întru un scop şi presupune astfel o 

anume nelinişte. Ea presupune o mişcare obiectivă a conştiinţei. 
O direcție, aşadar, orientată în afara unui sine însuşi, pe când 
fiinţarea presupune o tendinţă înspre propriul sine, un soi de 
autoretragere în forul lăuntric. 
Cu timpul întrebarea fundamentală va deveni pentru 
fiecare, nu ce poate face dumnezeu pentru noi, ci ce 
putem face noi pentru dumnezeu. 


Potrivit unor cercetări recent în domeniul ştiinţei, materia 
pare a se pierde, a se refugia într-un continuum ne-divizat, un 
continuum de energie, un abis epistemologic între Văzător şi 
Văzut, o aşa-zisă extindere spaţiu-timp, transcendând astfel 
vechile concepții despre întinderea tridimensională şi 
împărţirea timpului în trecut, prezent şi viitor. 

De aici însă nu poate rezulta decât faptul că observatorul 
individual nu poate sta undeva în afara acestui continuum. 
Aşadar universul aflat în cunoaştere de sine şi cunoaşterea de 
sine propriu-zisă sunt unul şi acelaşi lucru. Universul pare a fi o 
ţâşnire nemăsurată de inteligenţă, care se cunoaşte pe sine şi 
nimic dinafară nu este obiect al perceperii senzoriale ori a 
cunoaşterii de natură psihologică. În actul cunoaşterii de sine se 
re-cunoaşte concomitent şi universul, iar pe de altă parte, 
cunoaşterea universului este cunoaştere de sine. 

Iubirea devine astfel în mod spontan atotprezență, lipsită 

de o fixaţie asupra unei persoane, obiect, ori un anume 

ideal. 

Se pare că în spatele simţurilor noastre se află sisteme 
centrale supraordonate, organele noastre perceptive fiind doar 
instrumente, ce par a fi mânuite de forţe plasate cosmic în 
direcţii diferite. Totul pare a aparţine unor principii supraordonate 
din lăuntrul universului fizic, anume nivele ale existenţei, care 
în Vedanta se numesc Locas, manifestări ale universului în 
perimetrul fizic, nivele mentale, vitale şi intelectuale. 

În Buthan (mic regat din Himalaya), o treime din 
populaţie se duce la mânăstire spre a se ruga pentru celelalte 
două-treimi ale populaţiei, care menţin în viaţă prin munca lor 
întreaga comunitate. Nu există neînţelegeri din această cauză, 
fiindcă cele spirituale sunt mult mai apreciate decât cele 
materiale (când te gândeşti la acestea din perspectiva timpului 
şi a lumii noastre „moderne” ai impresia că asculţi un basm ...). 


Templu — acest cuvânt presupunea la început o porţiune 
de cer, pe care o observa un augur, spre a trage concluzii 
dinspre cele cereşti asupra celor pământeşti. Aşadar sarcina 
augurilor era ca prin Vederea lor să aducă laolaltă (con)templul 
de jos cu cel de sus şi a ajunge astfel la o viziune unitară. De aici 
şi cuvântul contemplatio, con-templare. 


Lao-Tse: motivul pentru care sufăr un mare rău se datorează 
faptului că dețin un Eu. Dacă nu am un Eu, ce rău mai există atunci? 


Saltul de la a crede în dumnezeu la a trăi din dumnezeu. 
Lumii în care trăim îi lipseşte simțul pentru poezie. Acest grai 
poetic, chiar dacă se loveşte de inexprimabil, dacă eşuează în 

nerostire, are totuşi capacitatea maximă de a sugera, prin 
impacturi lexicale inedite, şi acest lucru este cel care îi defineşte 
în cele din urmă calitatea. 

Lila, jocul divin, e poezie pură. 


Religia a trebuit mereu să se instituţionalizeze. Mistica 
însă, nu. Acest lucru îi conferă calitatea de reînnoire perpetuă 
oricărei religii, şi anume din lăuntru. Hipertrofia ego-ului nu 
înseamnă altceva decât încercarea de a înţelege raţional 
realitatea divină: nu-ţi fă chip cioplit. 

Eckhart: vrei să găseşti natura fără de văl, atunci toate 
simbolurile trebuie să fie zdrobite, şi cu cât pătrunzi mai adânc în 
lăuntru, cu atât mai aproape eşti de Fiinţă (Goethe a citi fără 
îndoială acestea în predicile lui Eckhart, atunci când spune: alles 
Vergângliche ist nur Gleichniss — tot ce e caduc e doar simbol). 


Şi tot Eckhart, uluitor pentru vremea lui, sec. al 13-lea 
cum şi-o fi consternat şi îngrozit contemporanii ...): 
$ ŞI 1N8 P 
Dacă eu nu aş fi, n-ar fi nici dumnezeu. 


Setea de divin pare să capete din nou o dimensiune 
existenţială în aceste vremuri. Nevroza noogenă, cum o numea 
Viktor Frankl, adică una care nu are cauze psihice, ci 
existenţiale (metapatologia lui Maslow). Cu alte cuvinte 
îndoiala în sensul existenţei. Suntem spiritualmente subnutriţi. 


Creierul şi sistemul nervos sunt doar ceea ce în limbajul 


informaţional poartă denumirea de hardware: Software-ul este 
conştiinţa, iar programatorul, sinele nostru lăuntric. Astfel se 

poate schimba programul dacă se intră în contact cu 
„Programatorul”... 

(pilda tămăduitorului: încercând să vindece un copil 
bolnav prin rugă, a trezit ironia unui sceptic. La care vraciul i-a 
replicat că este un ignorant, care nu înţelege nimic. Fireşte, acest 
lucru a trezit furia şi agresivitatea celuilalt, însă vraciul a reluat 
imediat: dacă vorbele mele te pot înfuria aşa de tare, de ce să nu 
aibă alte vorbe puterea tămăduirii ...) 


Zen-ul şi mistica au două trăsături comune: cunoaştere 
şi compasiune; înţelepciune şi agape: nu există iubire fără aflarea 
unității şi nici adevărată cunoaştere fără iubire. Transcenderea 
de sine pare a constitui structura de bază a evoluţiei. A te opune 
acestei transcenderi de sine (a te opune deci depăşirii ego-ului), 
constituie şi cauza dispariţiei unor specii, iar în cazul 
individual, ruina. 


Esenţialul pare a fi faptul de a pricepe că clipa prezentă 
nu are început. Schrödinger, fizicianul: prezentul este singurul care 
nu are sfârşit. 

A se pune aceste două afirmaţii în analogie cu 

divinitatea ... 


Wittgenstein: viața veşnică aparține acelora ce trăiesc în prezent. 
Rufi: Sufi-ul este fiul clipei. 

Majoritatea ne irosim în amintiri şi aşteptări. 
Timpul este graniţa pe care o aşezăm eternității. Nu e o 
problemă, ci o iluzie, aşadar. 
A accepta moartea înseamnă a trăi destins, fără de un mâine 
(prin care ne amăgim că ocolim moartea). 

Cauza primordială nu a fost ieri; este un eveniment 
prezent, un continuum. 


Au fost şi sunt şcoliţi cu toţii „în toate cele”, însă nu în 
Iubire. Societatea, familia, par să „interzică”orice formă de 
iubire, să o zădărnicească treptat. 

Când un om iubeşte cu adevărat nu mai poate fi 
manipulat. 
Tot în acest context. Când ţi-e teamă şi eşti îngrijorat, mintea 
devine hiperactivă: cu cât un om este mai temător, cu atât 
mintea trudeşte mai dihai. Mintea pare să fie îmbibată de 
teamă: de teama deschiderii. 

Unde domneşte iubirea în mod firesc, spontan, acolo nu 
e nevoie de religie, ori se va vorbi doar despre O Religie, la 
singular deci. 


Wittgenstein: unui răspuns, care nu poate fi rostit, nu-i poți 
enunta nici întrebarea. Enigmă nu există. Dacă o întrebare poate fi 
pusă, atunci poate primi şi răspuns ... Îndoiala există unde există 
întrebarea; o întrebare, doar unde există un răspuns, şi aceasta doar 
unde ceva poate fi spus. Simțim, că chiar şi atunci, când toate 
întrebările ştiinţifice primesc un răspuns, că problemele vieții noastre 
nici măcar nu au fost atinse. Fireşte, atunci nu mai rămâne nici o 
întrebare; şi tocmai aceasta este răspunsul. 

Soluția problemei vieţii o observi prin dispariția problemei 
(nu este acesta motivul pentru care oamenii, cărora sensul vieții le-a 
devenit limpede după lungi îndoieli, n-au putut spune atunci în ce 
constă acest sens?). 

Există în orice caz Denerostitul. Acesta Se arată, este mistica. 

Şi D.T. Suzuki, în acelaşi context: întrebarea capătă abia 
atunci un răspuns, când nu mai este pusă ... adevăratul răspuns zace 
acolo, unde întrebarea încă nu a fost pusă ... 

(unde nu a fost pusă întrebarea — este acel Acum al lui Eckhart, 
în care viitorul şi trecutul dispar şi cu ele şi gândirea centrată 
asupra lor) 


Faptul că gândirea noastră este programată (prin 
contextul social, familial), devine evident doar atunci când nu 
mai contemplăm lumea prin filtrul gândirii şi simţirii noastre, ci 
contemplăm noi înşine gândirea şi simţirea noastră. Este prima 
treaptă a meditaţiei. 


Fiind mereu Tot-Ce-Este şi nimic altceva, cum să se 

recunoască acest Tot-Ce-Este? 
În absenţa a Altceva, Tot-Ce-Este nu este. Cum să se Afle pe sine 
Tot-Ce-Este atunci? Fireşte doar printr-un punct de relaționare. 
Însă un punct de relaţionare aflat în afara lui nu există. Doar 
unul singur: cel aflat în Lăuntru. Acel Este — Nu Este. 

De aici urmează însă că orice parte a sinelui său este în 
mod necesar mai puţin decât întregul. Şi astfel Tot-Ce-Este, e 
nevoit a se divizia pe sine însuşi (polaritatea iubire-teamă). 

În acest fel există două lucruri: este Acesta şi Acela 
(existând concomitent) şi Ceva ce nu este nici unul din ele, 
aşadar trei elemente: ceva ce trebuie să existe ca cele două, Aici-ul 
şi Acolo-ul să poată la rândul lor exista. 

Acesta pare a fi Nimicul, care le conţine pe toate. 

Iertarea este calea eradicării în clipă a tot ce a fost. 
lertarea pare a fi elementul ce intervine modificator în 
succesiunea de sine a destinelor. 


Budismul pare să cuprindă întreaga existenţă, prin 
Trezire, Atenţie (în forma în care se asociază conştiinţa cu 
inima), Compasiune, calm şi detaşare. El ne poartă dincolo de 
narcisismul (egocentric), încât nu ne mai identificăm cu 
conţinutul experienţelor (aflărilor) noastre, ci cu însăşi conştiinţa 
noastră. 

Totul este să devii din punct de vedere uman mai 
„încăpător”, mai cuprinzător, fără a exercita control 
asupra nimănui, ci a încerca prin ascultare deplină să 
înţelegi aproapele, să te apleci cu grijă asupra lui, ca mai 
întâi, pura ta prezență să constituie punctul incitativ al 
miezului metanoic ce zace în fiecare, astfel încât să 
provoci o „spontană” trezire în el. 

Departe de ascetism să devii dimpotrivă tot mai viu, tot 

mai transparent: compasiv, acceptiv, cu un — mereu 

virginal — simţ al umorului ... 
Şi din nou: totul poate fi pus în analogie cu pasiunea, tot mai 
frecventă, a unui soi de alpinism de performanţă: cel ce urcă în 
spaţii mortal de rarefiate, de fapt coboară tot mai mult în 
adâncul său. 

Să trăieşti autentic, potrivit sound-ului tău genuin, poate 
fi un lucru dureros-dulce ... însă, te poţi în schimb cu siguranţă 
„0odihni” în sine ... 

De ce vrei tu mereu să-i schimbi pe toţi? Într-adevăr, de 
ce, — când astfel nu modelăm decât separări, frustrări, 
însingurări? 

Însă, când cineva te scoală în miezul nopţii şi te întreabă, 

cu sete: ce să fac? - ce poţi şi face decât să aşterni blând şi 

lin treptele întrebărilor, ca el însuşi să priceapă de la 
sine, laolaltă cu... tine, ce anume ... (dacă te roagă unul 
să-l însoţeşti 3 mile, însoţeşte-l zece ... ) 


Pema Chodron (Start where you are). Ce faci pentru tine 
însuți - fiecare gest prietenesc, fiecare gest blajin, fiecare gest onest şi 
al pătrunderii limpezi în lăuntrul tău — influențează felul în care îți 
trăieşti lumea. Da, va influența chiar şi experiențele pe care le faci în 
lume. Ce faci pentru tine însuţi faci pentru alții. Şi ce faci pentru alții 
faci pentru tine însuți. 


Cât de sete poate să-i fie unui peşte, nu-ţi poţi da seama, 
decât atunci când îl vezi cum se zbate în nămol, cu disperarea 
presimţirii în apropiere a apei; tot astfel ne zbatem şi noi în 
propriile îngrădiri, de noi înscrise, fără a pricepe, că trebuie doar 
să ne deschidem inima, să ne deschidem iubirii, aşadar, ne- 
îngrădirii absolute. 


Orice Criză ar trebuie să presupună un moment al 
Opririi. O oprire a reconsiderării, a confruntării cu sinele şi 
implicit deci şi a unei reconsiderări pe plan social-politic. 
Confruntarea de sine ar presupune la rândul ei o latură pur 
lăuntrică, individuală a unei posibile metanoia (a curajului de a 
te privi deschis în oglindă), ca pornind de la acest punct să se 

poate realiza o resurecţie socială. Dinspre individual întru social şi 
nu invers: să se aştepte mereu o rezolvare de afară, dinspre un 
for ori altul, care în majoritatea cazurilor au declanşat criza şi 
care în această situaţie vor trage şi foloasele maxime din acest 
„haos” („îmi place haosul fiindcă mă pot descurca” ... , mi-a zis 
odată unul). Mântuirea vine din lăuntru, mereu. 


Orice criză presupune incipienţa Trezirii. Nu atât un 
prilej de văicăreală, ci mai ale a privi această criză în faţă, ca 
Şansă. Fiindcă nimic nu este întâmplător. Criza trebuie să incite 
un soi de Îndârjire. Dăruie, dârzenie şi declanşare treptată a 
solidarităţii întru traversarea ei. Toate sub semnul Smereniei. 


Cred că o cultură nu se află niciodată în criză (nici 
Poezia). Criza este a noastră, nu a culturii. Este o criză care 
atenționează divin la carențele conştiinţei contemporane, la o 
anume „calitate” a ei. Un semn al îndepărtării de sacru (în sensul 
extins al faptului că orice lucru ori fiinţă sunt în fond sacre). 
Sacralitate şi superficialitate. Asta mi se pare a fi în fond 
problema, ori cum spune pe vremuri Buna mea: „n-au nimic 
sfânt”. De aici trebuie să înceapă oprirea întru trezire. 


Orice criză e simptomul unei boli. O boală socială 
extinsă planetar acum. Toţi sunt afectaţi, însă majoritatea se lasă 
manipulată de medii într-un soi de panică paralizantă. Aici se 
defalcă lucrurile: unii vor căuta soluţii mentale, când în fond 
problema este una a Conştiinței, iar alţii vor trage, ca de obicei, 
foloasele, vor realiza beneficii din această situaţie (ca întotdeauna 
de când lumea). Privită dinspre latura individuală, această 
problemă arată astfel: nu te opreşti, nu te trezeşti din rătăcire, 
vine o boală, ori un accident, care te va ţintui la pat obligându-te 

la reflecţie, oprire şi reconsiderare, de vrei ori nu. N-ai altă 
soluţie. Vine o vreme când fiecare, fără de excepţie, va trebui să 
răspundă. 


În acest context revistele literare şi editurile ar putea juca 
un rol extrem de important, însă în măsura în care sunt în stare 
să se adreseze publicului (care în fond este susținătorul lor 
material), adică să-şi creeze publicul. Într-un moment de criză a 
anilor trecuţi o editură vestică a scos vreme de luni de zile, prin 
solidarizarea colectivă a scriitorilor, cărţi-manifest, în care se 
deconspira deschis starea de fapt a lucrurilor. Cu rezultatul că 
un mare public a cumpărat aceste cărţi (şi adiacent a devenit 
atentă la toate apariţiile acestei edituri, care a devenit astfel una 
din cele mai prospere). Un alt exemplu edificator este 
reîntoarcerea la editurile mici, care scot cărţi excepţionale, atât 
sub aspect grafic, artizanal, cât şi sub aspect al conţinutului, al 
calităţii. Este exemplul lui H.M. Enzensberger, care în 
momentele de  îngurgitare a editurilor sub presiunea 
concernelor internaţionale, a avut curajul să deschidă o mică 
editură, Andere Bibliothek, în care a scos cărţi la un tiraj de 
aproximativ cinci mii de exemplare, cărţi bine selecționate, 
întocmite cu o artizanală dăruire, vândute toate şi solicitate în 
continuare. Publicul vestic (care se îndreaptă în ultima vreme 
spre produsele „de casă”, pregătite de producători particulari, 
de mică anvergură, cumpărate direct de la producător în piaţă), 
a ales această formă — nu a produselor în serie, industriale, 
fabricate în uzine-mamut — ci Cartea confecţionată cu Iubire, 
Dăruie, cu pasiune, într-un cuvânt cu inima şi sufletul focalizate 
asupra fiecărui amănunt (sufletul bucătăresei trece în mâncarea 
pe care o pregăteşte, spun hinduşii; ce „trece”, ce se strecoară 
însă în produsele industrializate, la scară mare, gigantescă, 

unde muncitorii vin tracasaţi de lipsuri şi nevoi, de supărări şi 
griji, de furii şi agresiuni, mai mult ori mai puţin reţinute? Şi noi 
le înghiţim pe toate...). 


Fireşte, contextul de dependențe şantajante (în această 
molipsitoare erotică a corupţiei), în acest joc al cenzurii 
economice (mult mai eficace decât cea a cenzurii interioare, ori 
a celei mai noi, a best-seller-ului, derivate direct din cea 
economică: cum să scriu cartea ca ea să fie vandabilă, să aibă 
„succes”?), pare a fi „invincibil”, de nestârpit. De aceea, Criza 
constituie momentul re-considerării generale şi al Şansei, pe 
care dacă perpetuăm (perpetuare diabolicum ...) şi deci nu ne 
Oprim şi ne Trezim, o transformăm într-o catastrofă, într-o 
boală cronică, care va molipsi şi distruge la urmă, până şi pe cei 
care se cred „avantajaţi” şi infailibili. Consider că nu suntem 
încă bolnavi incurabili: existenţa Crizei, în mod paradoxal, o 
„dovedeşte” de altfel. 


Cultura trebuie să dea o pildă, chiar, şi tocmai datorită 
situaţiei economice disperate în care se găseşte (în ciuda 
ridiculizării ei în această lume demonizată de arginţi), nu 
deplângându-se pe sine, ci punându-se o vreme în slujba unei 
Treziri, în ciuda „naivităţii” acestui demers „utopic”: însă nu 
este utopia cuvântul preferat-anatemizator, ba chiar timorant al 
demonului? Altminteri, riscă să devină ea însăţi o „martiră” — 
deîndată uitată, cum au fost uitaţi toţi cei care s-au jertfit de-a 
lungul secolelor şi de care nimeni azi nu mai vrea să audă. 

Cultura (ca fundament şi nu ca ornament), trebuie, din 
contra, să se folosească de această Criză (care a devenit scuză 
generală pentru situaţia precară la care a fost supusă mereu în 
ierarhia unei naţiuni, mai ales în ultima vreme), spre a-şi 

recuceri tocmai Acum, în acest moment, locul pe care, 
funciarmente, îl merită şi prin care o naţiune îşi stabileşte, mai 
întâi şi mai întâi, locul în lume, chiar dacă în mod adiacent- 
discret în aceste „moderne” vremi. 

Editurile, Revistele literare, cărţile, Poezia, joacă în acest 
context un rol major. Salvarea noastră stă într-o resurecţie a 
Conştiinţei, în care toiagul îl reprezintă fără de îndoială cultura, 
ca anexă-liant în travaliul lăuntric al fiecăruia în parte întru 
(mai apoi), o „spontană”, sinergică resurecţie socială şi politică. 

Doar prin travaliul individual al fiecăruia se poate în 
fine îndeplini un deziderat jinduit de unele vârfuri de amar de 
vreme, cel al resurecţiei sociale şi deci: Comuniunea, re- 
încropirea sentimentului comunitar. Solidaritate. 


Nici lumea, nici cele moştenite prin naştere nu reuşesc a 
ne face ceea ce suntem. Doar acel sigiliu fără de nume, pe care 
doar arta — individuală şi unică — a vieţii îl va face să transpară. 

Însă o competiţie va fi câştigată doar atunci când fiecare 

o va câştiga: într-o lume a mizeriei, suferinţei, 

nedreptăţii, inechităţii, nu câştigă nimeni. 


Menirea/rostul nostru în lume nu este profesia, job-ul, ci 
chemarea, vocația (vox, vocare), în fine, regăsirea sunetului nostru 
genuin, a sound-ului unic ca amprenta. Nu suntem atât soli ce şi- 
au uitat solia (].Herschel), ci însăşi solia. 
Dacă ne-am găsit acest sunet propriu, inconfundabil, se 
poate zice că l-am găsit pe dumnezeu; iar dacă sufletul 
aproapelui nostru nu este recunoscut de noi, să nu se 

nădăjduiască nici la recunoaştere din partea divină: o 
şcoală ar trebui în primul rând să dezvolte la elevi faptul 
că fiecare este unic, irepetabil, ceva deosebit şi în al 
doilea rând, că cel de lângă el este de asemenea ceva 
deosebit, unic. 


Îmi stăruie în minte, mai ales când revine toamna, o 
scenă emblematică, deşi aproape incredibilă, dacă nu aş fi 
asistat la ea: prin toamna lui 1998, am fost invitat la Târgul de 
Carte de la Frankfurt de către D., cunoscută poetă, pe atunci 
redactoare responsabilă cu traducerile a unei mari edituri 
bucureştene. Era vorba de a obţine de la ministerul culturii, al 
cărei reprezentant de frunte, I.C., se afla şi el acolo, o subvenție 
pentru apariţia la această editură a cărţii lui D.S. transpuse de 
mine în română. Împreună cu prietenul Nicholas Catanoy, am 
convenit să mergem împreună la Frankfurt. Medic radiolog, 
Nicky, cum îi spun apropiații, a rămas prin anii 70 în Occident, 
stabilindu-se în Canada, unde a trebuit să-şi susţină din nou o 
serie de examene spre a fi acceptat ca medic; aici a cunoscut 
însă şi o pleiadă de scriitori importanţi ai acestei ţări, 
împrietenindu-se cu ei şi colaborând la revistele literare ale 
Canadei, luând parte la diferite conferinţe literare internaţionale. 
Apoi s-a stabilit în Franţa, fiind o vreme şi flying doctor prin 
Africa (unde a fost chiar şi luat ostatec de nişte berberi...), a 
lucrat mai apoi la editura Flammarion din Paris. Apoi, a fost 
trimis în America Latină — datorită faptului că stăpânea curent 
mai multe limbi străine, scriindu-şi cărţile în franceză, germană, 
engleză, spaniolă —, unde a luat interviuri scriitorilor de acolo, 
printre care menţionez un interviu extraordinar cu Borges (o 

carte extrem de interesantă de interviuri în limba româna a 
apărut de curând în Ţară, abia menţionată de presa de 
specialitate). A colindat lumea continuând să scrie în limbile 
menţionate peste 30 de volume călătorind imens, convertindu-se 
la budism în Nepal... publicând după 89 numeroase cărţi în 
Țară, printre care menţionez o carte-jurnal de idei, Cârja lui Sisif, 
de-o acuitate şi inteligenţă a ideilor rar întâlnite, abia citată de 
critica literară... O personalitate de mare cultură şi în primul 
rând un Om... Pe scurt, am ajuns cumva cu el, care se apropia 
pe atunci de 80 de ani, aproape de standul românesc, care se 
afla într-un colţ destul de întunecos, însă şi larg, dat fiind că în 
apropiere se afla şi un bufet, precum şi un bar ad-hoc cu 
specialităţi române. Aici, spre uimirea mea am recunoscut pe 
fiul unui fost bun prieten, Rolf Bossert, care era acolo pe post ... 
de barman. În faţa bărulețului astfel improvizat, poetul Doinaş, 
sprijinit într-un baston...recita Mistrețul cu colți de argint, în 
vreme ce în faţa lui pe un fotoliu, ca unic spectator şi susţinător, 
d-na Irinel, îl asculta cu sfinţenie ... Lumea trecea impasibilă 
prin faţa lor, iar colegii de breaslă şi redactorii editurilor ciocneau 
paharele, într-o hărmălaie de nedescris, tipică, ignorând cu 
desăvârşire eforturile poetului. O scenă ca din Purgatoriu... 
Ne-am apropiat uluiţi de standul celei mai celebre 
edituri bucureştene, unde la o masă, şeful ei, îşi nota ceva, în 
vreme ce la câţiva metri de el se derula patetic povestea 
prinţului ... Ne-a privit cu o încruntare de connaisseur, masiv, 
cu o „frunte luminoasă” şi anume rărită de păr, profetică („de 
geniu”,cum ne descria, cândva cu mare satisfacţie şi pricepere, 
Emil H., mie şi lui Helmut B. în anii studenţiei echinoxiste la 
Cluj, fruntea unui poet boem, director pe atunci la ed. Dacia). 
Nicky, ignorând total în credulitatea lui toate aceste semne de 
Tău augur, s-a apropiat, a dat bineţe prezentându-se cu o 

interbelică politeţe. A fost deîndată întrerupt de înaltul (la 
propriu şi la figurat) personaj, care — fără a se scula dintr-o 
minimă politeţe, indiferent cine ar fi fost omul care se apropia 
de standul „lui” şi mai ales ca reprezentant oficial al unei 
edituri — l-a şi repezit din fotoliu: „mai lăsaţi-mă în pace cu 
balivernele voastre din Occident”...după care şi-a reluat 
impasibil adnotările aforistice vitale... Ne-am uitat unul la altul, 
apoi, cum bătrânului i se muiaseră de stupefacţie picioarele, 
l-am luat de braţ şi l-am condus la un scaun în apropierea d-nei 
Irinel, care, în extaz, asista la destinul princiar, încurajând, ca 
singura suporteră, pe soţul ei în tentativa lui solitară...Cum de 
acceptase aşa ceva?... 

Restul - că l-am abandonat acolo o vreme, ca pe o 
grămăjoară a nenorocului şi a stupefacţiei, spre a mă întâlni în 
fine cu câţiva metri mai încolo la o masă aflată între barul 
improvizat şi bufetul oficial, cu D. şi cu ministrul culturii I.C.; 
că după o scurtă agapă, am obţinut subvenţia („să-mi aduci 
aminte la Bucureşti să-i dăm subvenţia lui Zanca...”); că l-am 
dus mai apoi înapoi la gară, fără de nici un comentariu pe un 
Nicky, care deşi palid şi cam şubred pe picioare, înfrunta cu 
umorul lui nonşalant şi cu o bonomă ironie (semn al extremei 
lui vulnerabilităţi), întreaga situaţie grotesc-tragică, repetând 
mereu ca în transă: Turcirea lumii, Andrei... —, restul, repet, mi s-a 
părut derizoriu, deşi un comentariu mai pe larg nu ar strica. 
Însă ce rost ar mai avea el oare, când în fond personajele mi 
s-au părut a fi de-a dreptul interşanjabile, sporind astfel 
tragismul în vreme al oricărei tendinţe de resurecţie pe orice 
plan, de unde şi „anonimatul” lor în acest text. Ajunge. Asta a 
fost. 

Faini ficiori, cum îmi spunea odată Alex Lungu, 

referindu-se la Caraion şi la „giumbuşlucurile” lui — să 

zicem, spre a ...câştiga timp în acest text —, vis-à-vis de 
„cunoscuţii” lui din Occident (între care Nicky era unul 
din cei mai „vizitaţi”, cel mai abordat, mai vizat de el...), 
aşadar spre a relua încă o dată formula lui Alex: faini 
ficiori, nu-i aşa? 


Există o tainică dependență, ca în cazul drogurilor, a 
elevilor /studenţilor faţă de anumiţi dascăli bine pregătiţi, 
pasionaţi. La rândul lor, aceşti dascăli „întreţin”, mai mult ori 
mai puţin conştient, această dependenţă; aceasta, şi dintr-o, 
ascunsă si deseori neconştientizată, nevoie de exercitare a 
puterii. ÎI „fac” pe elev/student dependent de ei. 

Dacă le reproşezi acest lucru, unii zâmbesc, alţii sunt 

ultragiați. 

Pe undeva şi în parte, această reciprocă dependenţă explică şi 
imensa influenţă a lui Nae lonescu asupra lui Eliade, Cioran, 
Sebastian, precum şi a asupra multora din generaţia lor. precum 
şi atitudinea lor din corespondenţă ori din presa vremii. 

(Cumva, în loc să creeze autonomie, o anume Încredere 

în sine, se creează în fond în forul inconştient un 

sentiment vag de „culpă”, de vinovăţie în discipol, exact 
cum au creat religiile această stare de-a lungul secolelor). 


Succesul este o religie în State. Este de la sine înţeles şi 
îmbucurător faptul că populaţia de culoare este mândră că are 
în fine un preşedinte de culoare, fenomen considerat cu totul 
absurd, acum, să zicem, douăzeci de ani. Azi însă îl omagiază 
prin funeralii naţionale pe, zic ei, cel mai mare artist-pop al 
tuturor vremurilor. Până aici totul bine şi lăudabil, însă să-ţi 

exhibi „durerea” în faţa televiziunii urmărit de milioane de fani, 
cu glasul înmuiat de lacrimi, susținut cu câte o mână 
consolatoare pe umărul îndurerat de alţi cinci-şase, adunaţi 
ciorchine în jurul microfonului, al bocitorului, ca imediat el să 
fie înlocuit de altul, care în mod, mai mult decât evident, 
aşteptă cu nerăbdare să-i vină rândul, ca apoi, după ce 
predecesorul face loc, brusc faţa lui să ia contururi normale, 
încurajând el la rândul lui succesorul la panegiric ... Un 
simptom, nu atât penibil, ci mai ales un simptom social extrem 
de grăitor: succesul a devenit realmente o religie în Americă; cu 
tendinţe molipsitoare, globalizante, fireşte, dinspre o ţară care 
„dă tonul”. Nu vorbesc acum de calitatea artistică a 
defunctului, alăturându-l unor artişti genuini, modeşti şi fără 
aplecare pentru circensis, ci vorbesc tocmai de acest lucru, care 
pare că a dobândit dimensiuni hiperbolizante (şi doar dacă 
menţionăm enormele sume încasate de vedete în aceste timpuri, 
faţă de modestele retribuţii şi recunoaşteri din stadioanele şi 
arenele Romei antice, culminând cu acordare libertăţii, vieţii, 
celui cu pricina): panem et circensis. Totul pare a deborda azi 
într-un kitsch jalnic: stilizarea unui om într-un zeu mistuitor de 
rase, prefigurarea prin moarte a unui soi de idol al desființării 
rasiale, când el tocmai de rasa lui a dorit să scape prin 
numeroasele sale transformări prin intermediul operaţilor 
estetice, devenind în final o caricatură deplorabila a lui însuşi. 
Se pare că de acum câteva milenii şi până azi, aceste lucruri, nu 
numai că nu s-au prea schimbat în esenţa lor, ci dimpotrivă au 
dobândit valoarea de repere, de modele absolute pentru o 
umanitate, care tocmai prin „calitatea” ei face posibile astfel de 
stări de lucruri. Capacitatea de hipnoză colectivă a industriei de 
mediatizare, de prostire a masei, a sporit la dimensiuni de basm 
prin gigantescul fiecărei apariţii, în care se cheltuiau milioane şi 

se recoltau miliarde. Doamne, ce încet, în câte milenii se trece în 
masă de la un nivel de conştiinţă la altul, lucru care ţine în fond 
de graţia divină. Într-adevăr, omul nu este atât de rău pe cât 
este de prost, de ignorant, şi fireşte, în mod adiţional şi 
necondiţionat, şi fudul. Fudulia, ca o frână a vremurilor. 
Această ignoranță este manipulată superb de tot felul de 
impostori financiari, în prelungirea rafinatei tendinţe: to be 
number one, să fii mereu Cineva, să atragi atenţia publică, să fii în 
lumina rampelor mereu: în fond, ce țipăt adânc, inconştient, 
sfâşietor după Iubire! Şi ce victimă vedetă, înfulecată şi mistuită 
bucată cu bucată. Pare că fiecare om are un ochi al cărnii, un 
ochi al spiritului şi un ochi al Duhului. Şi atunci arta pare să fie 
categorisibilă şi după felul ochiului utilizat. Cu cât nivelul 
ochiului este mai înalt, cu atât mai adâncă arta. Esenţa artei 
duhului este la urma urmei transformarea, metanoia. Să 
exprimi ce nu eşti, însă poţi fii. 


Un film despre moartea lui Versace. În final, poliţia 
americană încearcă să înțeleagă mobilul ucigaşului lui Versace 
şi îl explică prin invidia provocată de celebritate ... deplângând 
lumea în care trăim. Zic ei: „poate va reveni transformat în 
înger”, regizorul făcând aluzie la faptul că în noi se ascunde sub 
forma posibilităţii atât binele cât şi răul. Apare deci celebritatea 
ca o altă formă de dependență. „Toţi suntem dependenţi de 
celebritate”, spune unul din ei. „Ne creăm idoli, pe care apoi tot 
noi îi distrugem”. 

Este şi veşnica problemă a declicului, i-aş spune eu. 
Există momente în care se declanşează acest declic, în zona 
delicată a minţii, fie sub forma lui distrugătoare, fie sub forma 
lui benefică, a înţelegerii, a priceperii şi implicit a metanoiei, 
potrivit marjei de bine ori de rău acumulate. Declicul acesta 

pune în evidenţă faptul banal, că diferenţa dintre prieten şi 
duşman este ... minimală (ca şi cea dintre victimă şi călău, de 
altfel). Cu alte cuvinte, pe măsura inspiratelor vorbe ale 
rabinului, atenţionat de enoriaşi asupra faptului că unii tineri 
joacă cărţi, noapte de noapte, ca nişte apucaţi: „dacă ar folosi 
această patimă întru dumnezeu, ce-ar mai putea realiza!” 

În acest context, Versace era celebru, însă mai era şi ... 
Versace, omul sensibil, rafinat, care înspre final îşi dă seama ce 
face viaţa demnă de-a fi trăită, sensibilitatea lui intuitivă 
devenind de-a dreptul premonitorie, însă dezvăluindu-i şi 
aspectele ignorate, amânate, ale vieţii în evantaiul splendorilor 
şi ofertelor ei fireşti, ignorate în general. Bogaţii îşi găsesc în şi 
prin modă, datorită lipsei totale a celorlalte „griji”, un soi de 
modus vivendi „onorabil”, moda devenind mijlocul de 
diferenţiere faţă de vulgaritatea masei, însă prin reprezentanţi 
ei, şi un „parazit” al acestui strat social. În acest sens, fireşte, 
poliţiştii au dreptate: cu toţii, atât cei ce sunt dependenţi în 
masă după celebritate, urmărind cu nesaţ viața şi faptele 
exponenţilor ei, cât şi cei care se lăfăie în bani, cu toţii sunt 
vinovaţi de ceea ce s-a întâmplat. Tânărul care-l împuşcă pe 
Versace devine printr-un declic, un soi de punct comun al 
tuturor (prin procentajul sporit al capacităţii de distrugere aflat în 
proporţii diferite în fiecare). Vina este astfel — prin răsfrângerea 
procentuală a răului, diferită de la om la om - şi colectivă (chiar 
prin reducere contextuală), întotdeauna. Toţi suntem „umbriţi” 
de tot ce se întâmplă pretutindeni. Ea se manifestă (şi 
contextual) ca un sistem piramidal, ori de terase chinezeşti, în 
care vârful piramidei, ori al terasei — tânărul cu pricina în acest 
caz — devine exponentul maxim al răului, distrugerii, agresiunii, 
vârful de lance, cum s-ar spune, făptuitorul. La o analiză lucidă, 
fără menajamente, în „oglindă”, fiecare va recunoaşte această 

marjă a răului/ a lumii — absolut individuală -, în fiecare. Altfel 
nu am fi Aici şi Acum. Fără aportul celor „buni”, cei „răi” nu ar 
fi în stare să facă ce fac. Recunoaşterea, conştientizarea aceasta 
duce la toleranţă, la iertare, la abolirea oricărui act punitiv, 
sentenţional. Şi ea începe cu iertarea de sine. 


Actul sexual poate fi actul cel mai primar prin care se 
poate „bănui” că starea de beatitudine astfel creată se datorează 
abolirii gândurilor şi a timpului. Pentru câteva momente ele nu 
mai există. Actul sexual devine astfel doar punctul unei linii 
prelungite prin actul meditativ. Începutul. Nu sfârşitul, cum 
mulţi cred. El este astfel, un soi de altă „oglindă”. 

(Mintea noastră, aşa zis raţională, este dependentă 

psihologic şi cultural. Gândirea şi raţiunea au fost 

ridicate la rangul de ideologie, însă ea nu mai poate 
deosebi gândirea propriu-zisă de gândirea optativă, atot- 
însoţitoare. De atâta gândire nici nu se mai poate gândi. 

Roim de gânduri, pentru care, vorba lui Valery, nu 

există un mecanism de frânare ori de dizolvare a lor; 

doar prin acceptarea faptului că nu suntem gândurile, 
nici sentimentele noastre, prin acceptarea lor, prin 
urmărirea lor calmă, detaşată, se mistuie ele treptat.) 

Zukav Gary, laureat american al premiului Nobel: dacă 
fizica contemporană a lui Bohm, ori o fizică asemănătoare în viitor, 
vor deveni orientative în fizică, dansurile (se referă aici la viziuni 
asupra lumii, n.n.), Estului şi Vestului vor interfera armonic; nu fiți 
surprinşi, dacă prelegerile în fizică ale sec. 21 vor conține prelegeri 
asupra meditației. 

Zukav se referă desigur aici la faptul că există forme ale 

înţelegerii, care depăşesc logica şi raționalitatea, oferind 

posibilitatea de a deschide dimensiuni ale realului, care 
se închid în faţa intelectului, însă care se deschid unei 
cunoaşteri (aflări / experimente), spirituale. Ştiinţa 
naturii este în stare să ofere spiritualităţii mistice, 
imagini şi noţiuni cu ajutorul cărora ea se poate articula 
şi de acest lucru are nevoie mistica (care trăieşte din 
experimente, care depăşesc puterea de cuprindere a 
intelectului). Ea, mistica, nu poate ignora însă că acest 
intelect există şi că are pretenţia deplin justificată de a 
înţelege realitatea. O minte luminată, care este conştientă 
de propria ei limitare, ştie că nu poate produce decât 
structuri, graţie cărora „lumina”, spre o pildă, devine 
vizibilă: însă lumina însăşi se poate experimenta „afla”, 
doar graţie Vederii mistice. Ele se completează astfel una 
cu cealaltă. 


John Eccles, laureat la aceluiaşi premiu Nobel: spiritul 
imaterial pune în mişcare creierul. 

(El a demonstrat faptul că gândurile şi voinţa noastră 
sunt cele care activează neuroproteinele, ca procesele 
spirituale se manifestă material şi nu sunt funcțiuni ale 
proceselor bio-chimico-materiale. Când avem un gând, 
un sentiment, o dorinţă, atunci această energie se 
transformă în molecule în creierul nostru. Deci energia 
noastră intelectuală şi emoţională se materializează în 
postura acestor neuroproteine.) 

Experienţa mistică genuină se prelungeşte în viața 
cotidiană. Dacă nu este aşa, atunci misticul a rămas pe undeva 
prins pe Cale. Totul este o Însingurare întru o Reîntoarcere 
transparentă în lume, spre a depune mărturia divinului în lume, 
spre a „contamina” lumea, chiar şi prin simpla lui prezenţă, 
răspândind în jur această lumina a contaminării, pentru că 
această binecuvântare a lumii din jur creşte dintr-un Lăuntru şi 
nu este impusă din afară. Astfel religia devine viaţa şi viaţa este 
religie. 

Eckhart: aceasta nu o poți învăța prin evadare, fugind de 

lucruri şi înturnându-te în exterior în singurătate; dimpotrivă, 

omul trebuie să deprindă o singurătate lăuntrică, oriunde şi 
cu oricine ar fi el. El trebuie să învețe să străpungă lucrurile 
şi să-l pătrundă în ele pe dumnezeul lui. 


Teologia mistică se comportă fața de teologia cărţilor 
religioase pe potriva poeziei faţă de critica literară. Mistica se 
exprimă poetic, iar poezia, chiar şi cea mai „severă” este jucăuşă... 
un joc al continuelor schimbări, al unei continue metanoia. 
Mistica devine elementul reînnoirii lăuntrice individuale, însă şi 
a textelor religioase. Un mistic nu este un om deosebit, ci fiecare 
om este un anume mistic. 

Thomas De Aquino, în biserica Vasa Nova, cu puţin 

înainte de moartea sa: şi tot ce am scris e ca paiul, în 

comparație cu ce am Văzut şi ce mi s-a Revelat. 


Şi pare că o mare parte din starea deplorabilă a 
lucrurilor se trage de la următorul fapt: aclamarea cu orice preţ 
a celui aflat la putere, dintr-un impuls transformat prin vreme 

într-un reflex, într-un viciu. Adularea servilă a unuia de care 
depind cariere, subvenţii şi alte avantaje, pe măsura 
„devotamentului” celui supus. Cei aflaţi sub el îl aclamă, îl 
linguşesc, îl pupă-n fund, deşi lăuntric, nu sunt de acord cu 
acest gen de despot aflat în vârful ierarhic. Decalajul dintre 
atitudine si convingerea lăuntrică provoacă o scârbă, ba mai 
mult, un soi de ură mocnită, care va fi mai apoi fireşte 
proiectată asupra lumii din jur. Dacă cel aflat la putere este 
schimbat, cade, atunci toate refulările izbucnesc, răbufnesc cu 
un resentiment făţiş, vindicativ, deşi temperate de o rezervă 
ascunsă şi anume, cunoaşterea printr-o îndelungă experienţă în 
vreme a vicisitudinilor ei: s-ar putea ca acela într-o bună zi să 
revină, ori s-ar putea să aibă persoane influente, care-l 
protejează dintr-un instinct al propriei lor conservări (ştie prea 
multe). Se creează astfel un soi de cerc vicios de nedepăşit 
secole de-a rândul. Odată revenit într-o altă avantajoasă 
postură, totul se „uită”. Balul continuă, ca şi cum nimic nu s-ar 
fi întâmplat, toţi fiind mânjiţi în diferite proporţii, totul potrivit 
sloganului „pedagogic”: cu toţii în rahat, dar nimeni să nu-şi 
lase coada afară, ori mai „părinteşte”, mai temperat: nu te 
slobozi împotriva vântului.... prin care de mici sunt „ajustaţi” în 
familie. Astfel că din nou se revine la vorba genială a lui 
Caragiale: în final, pupat toți P-ta Independenții. 
Puţinii, care de la bun început sunt consecvenţi şi nu se 
prostituează (înghițind găluşca şi acţionând împotriva 
convingerilor lor intime), sunt îndepărtați, trecuţi sub 
tăcere, exilați, eradicaţi. Ba mai mult: devin obiectul urii 
generale prin calitatea lor de „oglindă”. 
Şi iată că pot spune din nou, ca acum un sfert de veac. aprind un 
chibrit şi mă uit la popor, căci au devenit şi mai imprevizibili azi, 

decât atunci. Mai imprevizibili ca o amintire, mai imprevizibili 
ca memoria. 


Cât de mult se trece sub tăcere, cât de ignorată este 
starea dezastruoasă a şcolilor, a învăţământului, devine evident 
abia când colinzi satele, unde foşti colegi îşi exercită meseria, 
îmbătrâniţi prematur, bovinizaţi parcă de griji, de tratarea lor 
pe post de fantoşe, chipurile chinuite al copiilor, stările 
deplorabile ale igienei din şcoli, făcându-te să bănui pe cele de 
acasă şi mai ales eforturile tuturor, de la mic la mare, când e 
vorba de a .. silabisi câteva rânduri, mai mult ori mai puţin 
oficiale ... Toate astea îţi smulg parcă o altfel de înjurătură la 
adresa unor îmbuibaţi nepăsători şi ignoranţi, a unor foruri 
venale, axate doar pe prosperitatea personală, pe cumetrii, 
preschimbând mizeria celor mulţi într-o strategie ...şi 
pretutindeni practicarea unui soi de dispreț de castă, ca marcă de 
prestigiu: Vă bag în ...bibliotecă ... 


Dacă Întâmpinăm aproapele cu smerenia generată din 
conştiinţa sâmburelui divin din fiecare, dacă ne concentrăm de 
la bun început în orice întâmpinare asupra licărului divin, a 
scânteii divine din fiecare, acest licăr, această scânteie încep să 
strălucească cu putere. Astfel, deja prin modul nostru de 
întâmpinare, fără de nici o adresare, fără de nici o vorbă, putem 
prin simpla noastră Prezenţă să producem o schimbare 
esenţială în cel astfel întâmpinat. 

Srimad Bhagavatam: după cum albina culege mierea din 
diverse flori, înțeleptul preia esența din diversele scrieri sacre 
şi vede doar binele în toate religiile. 


Mereu când suntem într-o stare beligerantă cu noi 

înşine, când nu suntem în pace lăuntrică cu noi înşine, ne găsim 
în ipostaza ego-ului. Relaţia cu ego-ul nostru pare a decurge 
asemănător cu o reluare a unei agresiuni casnice: mereu credem 
că lumea exterioară, cele materiale ne vor face fericiţi. Această 
materie care este în fond partea neutrală a marii iluzii. 
Astfel, suntem mereu nemulţumiţi, mereu nesatisfăcuţi, simțind 
în noi un gol enorm. Grijile şi angoasele noastre se bazează 
exclusiv pe acest ego. Sinele genuin, care este parte a divinului, 
nu a suferit niciodată în fond, căci el nu cunoaşte — ca şi divinul 
- decât iubirea. Această iubire aşteptă să fie preluată, acceptată, 
de aceea un artist genuin este în esenţa lui un Trezitor. 

În lumea aceasta a ego-ului domină convingerea că 

materia este solidă şi că are o viaţă de sine stătătoare. 

Însă când se înţelege faptul că materia este în fond energie 

şi că gândurile dirijează această energie, o conduc, o 

prefigurează, se va înţelege şi faptul că omul este 

creatorul propriei sale realităţi. 
A realiza deplin faptul că materia este energie constituie şi un 
salt întru tămăduirea unei boli, un salt dinspre nivelul 
spiritului. 


Dacă am avea Încredere deplină, am putea prin 
vizualizare, prin gând, împlini totul. Însă încrederea noastră 
pare a se clătina în mod paradoxal (şi deocamdată ... benefic 
pentru restul omenirii), tocmai din pricina umbrelor din 

lăuntrul nostru, configurate prin tot ce credem că am putea 
ascunde, tăinui, în faţa propriei noastre conştiinţe. Dacă am fi 
epuraţi de umbre, am fi în starea de graţie a iubirii depline, din 
care nu se poate înfiripa altceva decât tot iubire. Orice 
vizualizare se bazează pe legea cauzei şi efectului: ceea ce 
vedem cu ochii minţii, ceea ce gândim şi credem, configurează 
o matrice pentru realitatea exterioară. Dacă însă încrederea se 
clatină, realitatea nu va putea oglindi decât temerile, angoasele 
şi tulburările noastre. 


Corpul şi spiritul sunt într-o continuă schimbare, fiind 
legate de timp şi spaţiu: ele sunt experienţe (aflări), însă nu sunt 
Cel Ce Află; căci este Cineva care face, are aceste experienţe, 
cineva dincolo de spaţiu şi timp, şi acest cineva nu poate fi 
decât sufletul. 

Un gând poate fi urmărit în traiectul său în laborator, 
însă de unde provine acest gând? 

Acest lucru a fost imposibil de detectat până acum. E ca 
şi cum l-am căuta pe Bach, demontând radioul din care răsună 
muzica lui ... 

Paradigma este un concept, iar ca acest concept să se 
impună este nevoie ca el să fie preluat de conştiinţa colectivă; 
într-o continuă schimbare de paradigmă. În fiecare din noi zace 
sămânţa divină; şi aşteaptă răbdătoare să încolţească. 


Pământul este doar o fărâmă a corpului cosmic 
(universal). Informaţiile din ADN sunt ca o enciclopedie a 
evoluţiei istorice a universului. În acest univers, felul de a privi, 
de a contempla, împrumută o formă lumii. Dacă ochiul nostru 


291 


ar avea o altă formă, o altă structură, toate obiectele ar avea o 
altă formă (general acceptată). Spiritul creează realitatea. 
Această „realitate” în care noi cu toţii suntem obsedaţi de 
„consistenţa” lucrurilor din jur. Însăși structura creierului, 
sediul percepţiilor, este rezultatul experienţelor anterioare. 

Rumi: noi organe de percepție apar, se înfiripă din necesitate. 
Însă atât percepțiile cât şi experiențele sunt create de spirit. 
Lumea materială nu există autonomă de spirit. El constituie 
originea creatoare a lumii, încât realitatea este în fond o 
expresie simbolică a unei idei ne-manifeste. De altfel fizicianul 
David Bohm remarca faptul că la un anume nivel mai adânc, 
toţi oamenii au o conştiinţă comună. În conştiinţa noastră 
colectivă există un „acord”, o convenţie: această realitate există. 
Această convenţie s-a înrădăcinat şi astfel am construit în jurul 
nostru „o lume”. Angoasa, ura, războaiele, bolile sunt rezultatul 
„alegerii” noastre, al convenției din conştiinţa colectivă. Corpul 
nostru şi capacitatea lui (ce poate el face, întreprinde), creierele 
noastre şi de ce sunt ele în stare, toate acestea sunt rezultatul, 
expresia vie a unor convenţii, a unor opinii pre-concepute. A unei 
„înţelegeri”, a unui acord comun. Noi am ales această 
„realitate”. Tot noi putem alege alta. Realitatea poate fi 
schimbată deîndată ce a fost atins nivelul sinelui. Universul şi 
organismul uman sunt Una la nivelul sinelui. Originea 
inteligenţei se află în acest sine. 

Bhagavad Ghita: arcuindu-mă înapoi în mine însumi, creez 
din nou şi din nou. 


Represia — cauza disperării mute, senzaţia perpetuă de a 
nu avea voie să fii ce ai dori, de a nu avea voie să simţi, ce ai 

vrea să simţi, de a nu avea voie să faci, ce ai dori să faci. În acest 

sens, mădularul nu este la bărbat, decât vârful aisberg-ului ... 
Totul este schimbare continuă. A cantona devine pricina 
multor neajunsuri. Această împotrivire însoţită în fiecare 
moment fireşte, de teama în fața noului. Omul, care 
credem că suntem, nu există: el este un amestec de 
dorințe, amintiri şi evenimente trecute. Viaţa ca rutină. 
Rutina ca scut. Dincolo de care se află mereu 
necunoscutul. 


Să-ţi scap ție, neînvins, nu stă 

în puterea mea. 

Din cerul albastru un ochi mă va privi 
îmi va da binețe, în tăcere. 

Nimic nu-mi va mai rămâne, chiar nimic, 
şi doar moartea o voi primi 

la picioarele tale. 


lată aşadar pilda textuală a lui Tagore, a ceea ce înseamnă o 
depăşire de sine: nenumăratele morţi ale eu-lui, ca şi garant al 
întâmpinării cu vigoare a noului. 


Nisargadatta Maharaj: Cine e mai întâi: lumea ori acela care 
vede lumea? 
Conştiința e greu de îndurat, de aceea se năpustesc oamenii în 
activități lumești. 
Tot ce se lasă găsit nu este adevărul. Starea de dinaintea tuturor 
cuvintelor nu are nume. 
Adevărul nu poate fi obiectul cunoaşterii. Doar ceva caduc poate fi 
obiect al cunoaşterii. 

Dumnezeu a dispus răspândirea adevărului; si deîndată s-a 
înființat demonul rostind: eu o să-l organizez. Răul pare a lua 
naştere la întretăierea corpului cu spiritul. Răul apare în 
momentul scurt al tranziţiei, fiindcă el conţine reacţii şi motive 
colective. Când fiecare, o întreagă societate crede că răul vine de 
undeva, de acolo afară, devine fiecare gestantul răului. Şi există 
atât de mulţi oameni care nu se confruntă cu umbra lor, ca 
lumina să pătrundă bezna beciului din noi ... 

Umbra este invizibilă şi e nevoie de o coborâre în abis, 
spre a o găsi. Şi acest lucru nu se face prin apelul la gândire, 
fiindcă umbra nu răspunde la gândire ori la vorbe. Coborârea 
în abis începe abia atunci când apelăm la latura „primitivă”, 
unde experienţele se ordonează, nu după criterii logice, ci 
emoționale. 


În sensul acesta este cutremurător experimentul realizat 
în 1971 la universitatea din Stanford. El devine o cheie a 
spaimei pentru a ne reapleca asupra unor întrebări, mereu şi cu 
groază reluate, din istoria universală. Studenţii acestei 
universităţi s-au supus unui experiment neobişnuit. O grupă de 
studenţi, care au trebuit să joace rolul gardienilor şi astfel să 
preia controlul asupra unei alte grupe de studenţi, ce urmau să 
joace rolul deţinuţilor. Grupele au fost aduse într-o clădire 
construită ad-hoc pe potriva unui penitenciar şi ar fi trebuit să- 
şi joace rolurile vreme de două săptămâni. Însă după şase zile 
experimentul a trebuit să fie oprit: tinerii, aleşi pentru 
robusteţea lor spirituală şi pentru valorile lor morale s-au 
preschimbat în gardieni sadici, fără nici un control, iar 
victimele, care se aflau sub un stres enorm s-au preschimbat în 

victime resemnate şi deprimate. Astfel, profesorul Zimbardo: 
gardienii au silit deținuții să se dezbrace, le-au pus glugă, i-au pus în 
lanțuri, le refuzau mâncarea ori somnul, i-au izolat şi i-au pus să 
curețe tinetele, cu mâna goală. Cei care nu s-au înjosit la astfel de 
manifestări nu au întreprins nimic spre a-i împiedica (!,n.n.). 
Când au început să se plictisească, i-au tratat pe deținuți ca pe nişte 
jucării, obligându-i la tot soiul de jocuri umilitoare, încet-încet aceste 
manifestări au căpătat apoi o tentă sexuală... 

Răul există în fiecare, ca umbră, fiindcă lumea se află în 
noi. În cazul acestor umbre existente în fiecare, nu e vorba de 
clasicul bine-rău, ci de energii claustrate, ce caută un ventil. 
Energiile umbrelor rămân vii — şi-şi cer dreptul la viaţă. Doar 
conştientizarea lor le poate diminua energia. Coborârea în 
abis... 


Poate ar fi mai adecvat a spune: corpul părăseşte 
sufletul, căci el e cel care vine şi pleacă. Corpul e ca o colibă 
mistuită de o furtună; însă, locul, spaţiul în care a fost, rămâne, 
e tot acolo. Spaţiul-suflet, nelimitat. 


Apoptoza, adică moartea programată a celulei ne permite 
a rămâne în viaţă murind în fiecare zi puţin. Apoptoza se ocupă 
însă şi de celulele creierului, care la făt şi la nou născut sunt, 
paradoxal, mai numeroase, şi anume făcând să dispară aceste 
țesuturi, ca inteligenţa ce va evolua mai departe să-şi poată crea 
rețeaua fină a legăturilor. Părerea că doar cu bătrâneţea dispar 
multe celule cenușii, a trebuie astfel să fie revizuită. 


295 


Faptul că o celulă moare întru regenerarea organismului, 
întru menţinerea lui în viaţă, presupune faptul că nu 
evenimentul acesta e important, ci planul din spatele lui, 
care asigură echilibrul atât de fragil între semnalele 
negative şi cele pozitive. Acest plan se află dincolo de 
timp, fiind pretutindeni în corp şi ... nicăieri. Când 
moare, fiecare celulă îl ia cu sine, însă planul rămâne... 


Marioneta nu se deosebeşte de rebel, dat fiind că 
amândoi sunt supuşi cauzei şi efectului, prinşi în lume, prinşi în 
kharma. Atât determinismul, cât şi liberul arbitru sunt unelte ale 
ființării — independent de ea nu au alt scop. Om şi univers sunt 
una. Fiecare schimbare în sistemul ecologic a avut la nivel 
genetic un efect asupra omului. Universul îşi aminteşte de 
evoluţia sa lăsând urme sub forma ADN-ului. Genele noastre 
sunt astfel punctul de întretăiere a tot ce se întâmplă pe lume, 
legătura cu întreaga natură. 

Orice eveniment e în timp, însă pare a se înfiripa mereu 

dincolo de el, pesemne, dintr-o decizie anterioară păşirii 

în context de timp. Poate de aici convulsiile, neîmpăcarea. 
Când atemporalitatea devine parte a Fiinţării, dorinţele se vor 
împlini spontan: ne putem juca cu timpul ca şi cu celelalte 
componente ale lumii. Dorinţele sunt cele care ne scot din 
letargie, din „starea de comă”, în care am fi fără ele. 


Ce repertoriu se mai află în fiecare! Câte roluri, câte 
fațete ale personalităţi, aflate în noi, gata de a demara la cel mai 
mic declic. Dincolo de acestea se află Sinele imanent. Şi atunci 

care ar fi sensul vieţii (oricât de absurdă ar fi existenţa unui 
panaceu universal în acest sens ...)? 
Păi, sensul vieţii pare a fi ...Totul. 


Suntem atât de preocupaţi de-a face ceva, încât nu mai 
avem timp să ne privim în ochi. omul cu adevărat terminat, un 
uomo finito, este cel care nu mai vede nici o altă alternativă în 
afară de Una, obsedantă, acaparatoare. Capacitatea de a fi 
încredinţat de o diversitate de alternative, în cazul eşecului 
uneia, este poate semnul unui om echilibrat, întreg. Însă: ne 
trezim drept îngeri şi ne culcăm drept demoni (citat budist), mereu 
preocupaţi cu încrâncenare de propria noastră siguranţă ... 


Stau aici în nopţile mele însingurate din acest hotel uriaş 
aflat pe o insulă a Neckar-ului. Aproape de Lauffen, unde s-a 
născut Hölderlin. Şi-mi trec mereu prin minte chipuri dragi, 
voci de mult stinse. Mai ales cel al unuia din cei mai regretaţi 
prieteni: Rolf. Era pe la mijlocul anilor optzeci, când Madi m-a 
anunţat cu bucurie la telefon că va veni împreună cu el la 
festivalul de poezie de la Sighişoara. 
(Un festival care s-a înfiripat graţie unei „îndrăzneţe 
falsificări” în actul corespondenţei: eram în anul II de 
studii filologice la Cluj şi tot de pe atunci, şi redactor la 
Echinox. Mă aflam împreună cu Cristina F. acasă la 
Marta P., cu puţin înainte de întâlnirea de la Sighişoara a 
celor două cenacluri, Agora şi cea a grupului de la 
Echinox. Dintr-odată mi-a trecut aşa, prin minte: ce ar fi 
să facem din această întâlnire, un adevărat festival de 
poezie, invitând oameni de talent de pretutindeni? 

Marta m-a privit, şi apoi, cu simţul ei logic, practic, ca o 
compensare a laturii ei poetice, a exclamat: Bine...însă 
cine crezi tu că o să vină, dacă semnezi Zanca? ... Am 
tăcut, potoliţi deodată cu toţii. Apoi, mi-a fulgerat prin 
minte: Dar dacă semnăm invitaţiile cu Ion Pop? Au 
izbucnit în râs amândouă, însă Marta s-a şi aşezat la 
maşină şi a bătut invitaţiile pe numele celor pe care ea îi 
cunoştea mai bine decât noi. lar eu ... am semnat. Şi 
astfel, au venit Şora, Paleologu, Mugur, Cenaclul de 
Luni, ieşenii etc. ...Când l-am avertizat, puţin mai târziu, 
pe domnul Pop (cum îi ziceam cu toţii pe atunci), a 
rămas o clipă descumpănit, apoi a spus doar, cu acea, 
deja clasică dojană în glas: Vai, domnule ... Atât.) 
I-am aşteptat în gară. Cum am aflat mult mai târziu, ni s-a părut 
că ne cunoaştem de-o viaţă. Tot acolo, în gară, doi reprezentanţi 
ai securităţii locale. Avertizaţi, evident, cu mult înainte, din 
Bucureşti. Madi i-a remarcat şi ea imediat, deşi nu era ... din 
Sighişoara. Am traversat calea ferată şi am urcat pe o cărare 
abruptă colina ce adăpostea un restaurant celebru, Vila Franka. 
La o masă alăturată, cei doi (care, spre a nu mai plictisi, nu s-au 
mai dezlipit de noi — dimpotrivă, şi-au sporit rândurile, cât a 
ţinut festivalul). Rolf dădea semne vizibile de iritare. Am plecat 
înspre casa părintească, aflată parţial pe atunci în renovare. În 
spatele ei curgea Târnava. Şi acolo pe malul ei am băut 
împreună nişte vin, aşezaţi pe nisip, printre sălcii, până noaptea 
târziu. Deîndată ce am urcat malul înspre casă, Rolf, frânt de 
oboseală, s-a trântit într-una din camere pe pat adormind 
imediat. Am rămas cu Madi tot restul nopţii în cealaltă cameră. 
Înspre zori ne-a cuprins un asemenea frig, dublat de altul 
atotprezent, lăuntric, încât ne-am dus lângă Rolf, care ne-a făcut 
loc mormăind ceva şi am adormit astfel toţi trei până înspre 

ziuă, ghemuiţi într-un singur pat. După un an, în disperarea 
unei crize a insuportabilităţii, am plecat brusc la Timişoara. 
Voiam să ies cu orice preţ. Era vară. Am ajuns seara târziu. 
Peste tot se controlau buletinele, deşi eram în plin centru. Am 
ajuns acasă la Puiu llieşu şi a doua zi am plecat împreună la 
Bucureşti , unde lui trebuia să-i apară o carte. Din gară, direct la 
vechea cinematecă al cărei director era pe-atunci poetul Eugen 
Suciu. La un moment dat au venit mai mulţi. A apărut şi o 
femeie în haine cernite. Se stinsese de curând Virgil. Totul a 
prins o montură funebră. Înştiinţat de unul din cei adunaţi 
acolo, a venit şi Rolf şi s-a decis să mergem cu toţii la Frăţilă. 
După ce ne-a cântat ceva, Frăţilă m-a rugat să interpretez la 
ghitară câteva piese clasice şi ceva din Simon & Garfunkel. 
(„ciupite”, le zicea el). Nu pot uita expresia de pe chipul lui 
Rolf: stătea retras şi mă privea tăcut. Târziu în noapte am ajuns 
amândoi acasă la el cu Madi (pe atunci erau împreună). N-am 
întrebat nimic, însă totul mi se părea straniu şi trist; ceva aflat 
sub prezenţa dominantă a unei confuze mefienţe, ceva sub o 
permanentă alertă şi ameninţare. Ceva demonic. Malefic. Ţin 
minte că dintr-o anume sfială şi jenă, însă şi spre a mai înviora 
totul, îi tot repetam absurd şi obositor lui Madi (care surâdea, 
când amuzată, când cu o nemaireţinută mâhnire): Madam, I'm 
James Dean ... Ştiu că am vorbit mult cu Gudrun, soţia lui, şi că 
la un moment dat, dintr-o efuziune şi o empatie confuză am 
îmbrăţişat-o (Rolf era cu Madi într-o altă cameră). În acest 
moment a apărut el. S-a uitat la ea şi apoi a rostit doar atât: 
Gudrun ...Cu un glas absolut fără nici o insinuare, fără nici o 
inflexiune. Doar o mare oboseală. Apoi, s-a retras. M-am trezit 
pe canapea dimineaţa. Casa părea pustie. Într-o cameră l-am 
zărit prin uşa deschisă pe Rolf întins pe o altă canapea. Zăcea 
acolo pe burtă, parcă prăbuşit. Cu faţa în jos. Am rămas aşa nu 

ştiu câtă vreme, parcă hipnotizat de o presimţire. Nu voi uita 
niciodată această clipă. Afară uruiau maşinile. Răbufnea un 
miros de benzină. De cauciuc ars. Mirosea a bitum. Fereastra 
era larg deschisă ... Am făcut o cafea şi am aşteptat să se 
trezească. Pantalonii mi s-au rupt şi el mi-a dat nişte blugi, ce 
atârnau în cuier. Am plecat din Bucureşti ca dintr-o etuvă. Am 
oprit primul camion, care ne-a luat înspre munţi. La Braşov, 
fratele meu avea nunta şi ne-am decis să mergem acolo. Doar 
un pretext. Oriunde. Numai să plecăm. Să ieşim. Cum era însă 
abia joi, iar până duminecă mai erau câteva zile bune, ne-am 
oprit pe parcurs de multe ori, dormind pe unde apucam, afară 
pe câmp. Pe un mal de apă. Era cald, tăceam ori ne înțelegeam 
doar prin frânturi de vorbă. Ne simţeam bine împreună. Asta 
ajungea. Ne opream în bodegile cele mai stranii de pe drum. 
Tăceam, contemplam şi beam. Aceleaşi gânduri ne bântuiau. 
Ne înţelegeam din ochi. N-am încercat nici să ne destăinuim. La 
ce bun? Nu era deja totul impregnat în jur? Într-o speluncă 
dincolo de Ploieşti Rolf m-a privit zâmbind şi a spus în glumă 
însă şi cu o insinuare severă în ochi: Eu cu tine nu mai beau. Tu 
nu bei. Tu torni. A priceput, care va să zică, şi acest lucru . Ne 
reîntâlnisem. Ne simţeam în largul nostru laolaltă, deşi totul se 
petrecea ca sub o stare de urgenţă, ca sub o presiune. În ritm 
hurducat, egal de roți. Rostogolindu-se peste asfalt, 
sfârtecându-se dureros sub stern. S-ar putea scrie o carte despre 
toate acestea. Despre ce am vorbit. Despre totul. Însă, la ce bun? 
Rămâne chipul lui privindu-mă în seara aceea la Bucureşti. 
Răspândea o lumină, o inocenţă şi-n acelaşi timp o suavă 
vitalitate, pe care n-am mai zărit-o de pe atunci pe nici un chip. 
Nu pot uita nici cum zăcea el acolo. Întins pe canapea. Cu faţa 
în jos, în vreme ce afară uruiau motoarele şi mirosea a bitum 
ars. A vară pârjolită. lar fereastra era şi pe-atunci, larg 

deschisă ... Am fost tineri. Am fost împreună. Acele zile şi nopţi 
au avut parcă în ele şi ceva din Kerouak, On the road . Am fost 
fericiţi ca nişte puşti şi ne-am simţit tare „liberi” în acele puţine 
zile. Pline. Şi totuşi gonindu-se, alungându-se vertiginos între 
ele. Peste care adiau mereu, disperarea, mâhnirea. Şi mai ales 
acea atotprezentă Lieblosigkeit ( făr-de-iubirea „.cum am transpus 
termenul acesta dintr-un sfâşietor poem de-al lui). A fost 
Prietenul. Cu nici unul nu m-am mai simţit de atunci atât de 
apropiat. Puteam tăcea nestânjeniţi, ore întregi, împreună. A 
fost mai mult decât un minunat poet. A fost un Om. Unul din 
cei extrem de rari, care într-adevăr ar fi putut spune cu deplină 
credibilitate, că ar fi preferat ca totul în lume să se poată rezolva 
şi ca poemele să fi rămas nescrise. 


Opusul iubirii nu e ura, ci nepăsarea, apatia aceasta de 
moarte. Chipul îndrăgit nu mai e mâine acelaşi, aidoma 
chipului meu, încât îmi îmbrăţişez viaţa şi plec mai departe. 

Literele numelui tău înfiripă însă cuvântul-cheie în jocul 

de cuvinte-încrucişate al vieţii mele ... 

Nu pot împiedica ceea ce se va întâmpla, însă pot hotărî cum 
voi reacționa la evenimente. 


Nimeni un va părăsi viu lumea asta ... O fraza ca a d-lui 
de la Palisse ... 

Mă întâlnesc pe una din aleile parcului cu unul. Îi dau 
binețe. Mă priveşte deodată încruntat de o posibilă „lezare a 
sferei intime” (bătrânii însă se bucură şi răspund cu vioiciune): 
„Ne cunoaştem”?, zice cu o undă de ironie agresiv-arogantă. 
Mă uit la el cu o linişte de lac: „Să fim oare într-o bună zi în 

stare de-o astfel de reuşită majoră?” ...Faţa-i devine de piatră şi 
pleacă parcă smucit mai departe ... 


Azi domnii rânjesc, iar damele chicotesc. Nimeni nu mai 
ştie a râde. Ne dăm jos din pat, intrăm în baie, ne privim în 
oglindă şi oftăm: doamne, dumnezeule ...Asta ar mai merge, 
însă nu e oare straniu că în fiecare dimineaţă ieşim pe aceeaşi 
uşă? 


Pomul cunoaşterii pare să fie în momentul încălcării 
tabu-ului, începutul introducerii în lume a manipulării întru 
putere; se califică ceva ca fiind bun ori rău, ca fiind păcătos ori 
virtuos, ca prin liantul salutar al frici şi angoasei, să se poată 
desfăşura în voie structura manipulatoare întru obținerea şi 
păstrarea puterii. Şi de aici evantaiul tuturor vicisitudinilor: 
neîncredere, invidie, ipocrizie, ahtiere, furie, agresiune, crimă. 


Aurobindo, Ramakrishna, Chinmoy pot fi consideraţi ca 
reprezentanţii unei spiritualităţi moderne, ce se deschide lumii, 
o spiritualitate în mişcare, dinamică, mărturisind tendinţa 
evolutivă a însăşi spiritualităţii. 

Esenţial însă cât de puternic au integrat ei achiziţionările 

lăuntrice în viața personală şi socială. 

În acest sens spusele lui Sri Chinmoy devin revelatorii: Când un 
om de ştiinţă vrea să demonstreze ceva, ne duce în laboratorul său. 
Când vrem să dovedim ceva spiritual, trebuie să îl purtăm pe omul de 
ştiinţă în lumea lăuntrică. Spre a pătrunde în lumea lăuntrică avem 
nevoie de un tichet de îndreptăţire. Ea ca şi cum vrem să zburăm de la 

New York în India. Fără un tichet de zbor nu putem zbura. Tot astfel, 
nu putem pătrunde în lumea lăuntrică, fără rugăciune şi meditație, 
care sunt tichetele noastre lăuntrice. Există un om de ştiintă, care e 
pregătit să se roage şi să mediteze, ca unul ce caută realmente, ca un 
iubitor al lui dumnezeu? 


Întrebat de cineva când va fi eliberat de neştiinţă, de 
ignoranță, Sri Ramakrishna a răspuns simplu: Când „eu” 
va înceta să existe ... 
Sri Chinmoy: dacă omul se va apropie de dumnezeu nu ca un 
cerşetor, ci ca un prieten, îl va ajunge mai devreme. 


Corpul unei viori trebuie să fie gol, spre a se ivi din acest gol 
sunetul, cum în moarte se unesc în rugă toate religiile, toate 
credinţele. Şi e tot mai multă larmă în jur. Şi dumnezeu 
vorbeşte doar în şoaptă. 

